(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΖ΄

Παρασκευή 18 Ιουνίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος:, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής, με θέμα: «Ξεπουλάει η Κυβέρνηση τον Λιμένα και εξαιρετικής σημασίας τμήματα δημόσιας περιουσίας του Νομού Ηρακλείου;», σελ.
 β) Προς τον Υπουργό Υγείας:
 i. με θέμα: «Την άμεση μονιμοποίηση των 4.000 εργαζομένων με πρόγραμμα ΟΑΕΔ στο Δημόσιο Σύστημα Υγείας», σελ.
 ii. με θέμα: «Εθελοντική αιμοδοσία με βάση την Αρχή της μη Διάκρισης», σελ.
 iii. με θέμα: «Το Γενικό Νοσοκομείο Ξάνθης στα πρόθυρα της κατάρρευσης», σελ.
 iv. με θέμα: «Τα προβλήματα της Ψυχιατρικής Κλινικής του Νοσοκομείου Μυτιλήνης», σελ.
 γ) Προς τον Υπουργό Εθνικής Άμυνας, με θέμα: «Αναξιοποίητες παραμένουν οι εγκαταστάσεις του Στρατοπέδου Καλαμάτας», σελ.
 δ) Προς τον Υπουργό Εσωτερικών, με θέμα: «Εξεταστική διαδικασία για την απόκτηση Πιστοποιητικού Επάρκειας Γνώσεων για Πολιτογράφηση για την απόκτηση ελληνικής ιθαγένειας», σελ.
 ε) Προς τον Υπουργό Δικαιοσύνης, με θέμα: ««Εξαφάνιση» 1.000 και πλέον δικογραφιών από την Εισαγγελία Πρωτοδικών Κέρκυρας - Διαστάσεις της υπόθεσης και πειθαρχικός έλεγχος εμπλεκομένων», σελ.
 στ) Προς την Υπουργό Παιδείας και Θρησκευμάτων:
 i. με θέμα: «Απόσυρση της υπουργικής απόφασης για την απαλλαγή από το μάθημα των θρησκευτικών», σελ.
 ii. με θέμα: « Άμεση θέσπιση οργανικών θέσεων του κλάδου εκπαιδευτικών Θεατρικής Αγωγής ΠΕ91», σελ.
 ζ) Προς τον Υπουργό Προστασίας του Πολίτη, με θέμα: «Απόδοση Σκοπευτηρίου Καισαριανής στους πολίτες και τους νόμιμους εκπροσώπους τους», σελ.
 η) Προς τον Υπουργό Εργασίας και Κοινωνικών Υποθέσεων, με θέμα: «Προβλήματα των εργαζομένων στα λιπάσματα Καβάλας», σελ.
 θ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Μεγάλη ανησυχία προκαλεί στους αγρότες του Ν. Αργολίδας το πρόβλημα της ακαρπίας», σελ.
 ii. με θέμα: «Θα αποζημιωθούν οι παραγωγοί για τις ζημιές που προκλήθηκαν στους ελαιώνες της Περιφερειακής Ενότητας (ΠΕ) Ροδόπης;», σελ.
 iii. με θέμα: «Υπερβολική αύξηση του κόστους παραγωγής για τους κτηνοτρόφους της Περιφερειακής Ενότητας (ΠΕ) Φθιώτιδας και ολόκληρης της χώρας», σελ.
 iv. με θέμα: «Μέτρα στήριξης των παραγωγών της Περιφερειακής Ενότητας (Π.Ε.) Κεφαλληνίας που επλήγησαν από την χαλαζόπτωση της 15ης Μαΐου 2021», σελ.
 v. με θέμα: « Έγκαιρες εκτιμήσεις των ζημιών στις καλλιέργειες στη Βάρδα από τη χαλαζόπτωση της 15ης Μαΐου 2021», σελ.
 vi. με θέμα: «Υιοθέτηση συστήματος επισήμανσης προϊόντων διατροφής με σήματα όπως το Nutri-Score», σελ.
 vii. με θέμα: «Κίνδυνος απένταξης 25 αρδευτικών έργων του Μέτρου 4.3.1 και απώλεια σχεδόν 350 εκατομμυρίων ευρώ από το Πρόγραμμα Αγροτικής Ανάπτυξης (ΠΑΑ) 2014-2020», σελ.
 ι. Προς την Υπουργό Πολιτισμού και Αθλητισμού:
 i. με θέμα: «Τήρηση των δεσμεύσεων προς την UNESCO από το Υπουργείο Πολιτισμού κατά την πρόσφατη "ανάπλαση" της Ακρόπολης», σελ.
 ii. με θέμα: «Αντί να απομακρυνθεί ο αποτεφρωτήρας Επικίνδυνων Αποβλήτων Υγειονομικών Μονάδων δίπλα στον ΧΥΤΑ Άνω Λιοσίων, σχεδιάζεται η πολυετής παραμονή του», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
ΑΘΑΝΑΣΙΟΥ Χ. , σελ.
ΒΟΡΙΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΜΑΚΡΗ Ζ. , σελ.
ΜΠΟΥΡΑΣ Α. , σελ.
ΞΑΝΘΟΠΟΥΛΟΣ Θ. , σελ.
ΤΡΙΑΝΤΑΦΥΛΛΙΔΗΣ Α. , σελ.

Β. Επί των επικαίρων ερωτήσεων:
ΑΝΑΓΝΩΣΤΟΠΟΥΛΟΥ Α. , σελ.
ΑΡΑΜΠΑΤΖΗ Φ. , σελ.
ΑΡΑΧΩΒΙΤΗΣ Σ. , σελ.
ΑΡΣΕΝΗΣ Κ. , σελ.
ΑΥΓΕΡΙΝΟΠΟΥΛΟΥ Δ. , σελ.
ΒΑΡΔΑΚΗΣ Σ. , σελ.
ΒΟΡΙΔΗΣ Μ. , σελ.
ΖΑΧΑΡΑΚΗ Σ. , σελ.
ΖΑΧΑΡΙΑΔΗΣ Κ. , σελ.
ΖΕΪΜΠΕΚ Χ. , σελ.
ΚΑΜΙΝΗΣ Γ. , σελ.
ΚΑΠΠΑΤΟΣ Π. , σελ.
ΚΟΜΝΗΝΑΚΑ Μ. , σελ.
ΚΟΝΤΟΖΑΜΑΝΗΣ Β. , σελ.
ΚΩΤΣΗΡΑΣ Γ. , σελ.
ΜΑΚΡΗ Ζ. , σελ.
ΜΕΝΔΩΝΗ Σ. , σελ.
ΞΑΝΘΟΠΟΥΛΟΣ Θ. , σελ.
ΟΙΚΟΝΟΜΟΥ Ε. , σελ.
ΟΙΚΟΝΟΜΟΥ Ι. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΛΑΚΙΩΤΑΚΗΣ Ι. , σελ.
ΠΟΥΛΑΣ Α. , σελ.
ΡΑΠΤΗ Ζ. , σελ.
ΣΑΡΑΚΙΩΤΗΣ Ι. , σελ.
ΣΤΟΛΤΙΔΗΣ Λ. , σελ.
ΣΥΝΤΥΧΑΚΗΣ Ε. , σελ.
ΤΑΓΑΡΑΣ Ν. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΤΣΑΚΛΟΓΛΟΥ Π. , σελ.
ΦΙΛΗΣ Ν. , σελ.
ΧΑΡΙΤΟΥ Δ. , σελ.
ΧΑΡΙΤΣΗΣ Α. , σελ.

ΠΑΡΕΜΒΑΣΕΙΣ:

ΚΑΚΛΑΜΑΝΗΣ Ν., σελ.

ΦΙΛΗΣ Ν., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΖ΄

Παρασκευή 18 Ιουνίου 2021

Αθήνα, σήμερα στις 18 Ιουνίου 2021, ημέρα Παρασκευή και ώρα 9.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-6-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΜΣΤ΄ συνεδριάσεώς του, της Πέμπτης 17 Ιουνίου, σε ό,τι αφορά την ψήφιση στο σύνολο του σχεδίου νόμου του Υπουργείου Πολιτισμού και Αθλητισμού: «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας».).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής, κ. Ραλλία Χρηστίδου, Βουλευτή Νότιου Τομέα Αθηνών Β3΄, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις ερωτήσεις που θα συζητηθούν.

Ταυτόχρονα, ενημερώνει ότι κατόπιν συνεννόησης δεν θα συζητηθούν οι κάτωθι επίκαιρες ερωτήσεις: Η υπ’ αριθμόν 869/14-6-2021 του συναδέλφου κ. Νικόλαου Καραθανασόπουλου προς την Υπουργό Πολιτισμού και Αθλητισμού, η υπ’ αριθμόν 853/7-6-2021 του συναδέλφου κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, η υπ’ αριθμόν 6174/21-4-2021 του κ. Ιωάννη Σαρακιώτη προς τον Υπουργό Ψηφιακής Διακυβέρνησης, η υπ’ αριθμόν 6099/588/19-4-2021 του συναδέλφου Βασίλειου Κεγκέρογλου προς τον Υπουργό Δικαιοσύνης, η υπ’ αριθμόν 842/2-6-2021 του συναδέλφου κ. Γεώργιου Τσίπρα προς τον Υπουργό Εθνικής Άμυνας και η υπ’ αριθμόν 859/8-6-2021 του συναδέλφου κ. Ιλχάν Αχμέτ από το Κίνημα Αλλαγής προς την Υπουργό Παιδείας.

Επίσης, δεν θα συζητηθούν, λόγω κωλύματος των Βουλευτών, οι κάτωθι επίκαιρες ερωτήσεις: Η υπ’ αριθμόν 833/31-5-2021 της συναδέλφου κ. Μαρίας Απατζίδη προς την Υπουργό Παιδείας και Θρησκευμάτων, η υπ’ αριθμόν 836/3-6-2021 της ιδίας συναδέλφου, δηλαδή της κ. Μαρίας Απατζίδη από το ΜέΡΑ25 προς τον Υπουργό Περιβάλλοντος και Ενέργειας και η υπ’ αριθμόν 5912/12-4-2021 του συναδέλφου από τον ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας.

Κατόπιν τούτων, προχωρούμε στην ένατη με αριθμό 840/4-6-2021 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς τον Υπουργό Ναυτιλίας και Νησιωτικής Πολιτικής, με θέμα: «Ξεπουλάει η Κυβέρνηση τον λιμένα και εξαιρετικής σημασίας τμήματα δημόσιας περιουσίας του Νομού Ηρακλείου;».

Θα απαντήσει ο παρευρισκόμενος Υπουργός Ναυτιλίας κ. Ιωάννης Πλακιωτάκης.

Ορίστε, κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, για τον ενετικό λιμένα Ηρακλείου δεν θα σας ρωτήσω. Η δέσμευσή σας ήταν ξεκάθαρη στο Ηράκλειο. Καλό θα είναι να μας επιβεβαιώσετε αυτήν ακριβώς τη δέσμευση.

Κατά την επίσκεψή σας τον περασμένο Απρίλιο στο Ηράκλειο είχατε επισημάνει ότι η παραχώρηση του λιμένα Ηρακλείου σημαίνει ουσιαστικά μακροχρόνια μίσθωση έναντι συγκεκριμένων επενδύσεων, συγκεκριμένου τμήματος και εσόδων για τον κρατικό προϋπολογισμό, ενώ ως προς τη χερσαία ζώνη λινοπεραμάτων και τα λιμενικά καταφύγια στην Άρβη, στον Κερατόκαμπο και τον Λέντα ισχυριστήκατε ότι είναι πιθανό να μη συμπεριληφθούν στη διαδικασία παραχώρησης.

Τα λεγόμενά σας ωστόσο δεν είναι ξεκάθαρα μετά από τη δημοσίευση της από 2-4-2021 πρόσκλησης υποβολής εκδήλωσης ενδιαφέροντος για την παραχώρηση τουλάχιστον του 67% του «Οργανισμού Λιμένα Ηρακλείου Α.Ε.» που έχει την ευθύνη διαχείρισης και λειτουργίας των παραπάνω, καθώς σχεδόν όλα περιλαμβάνονται στο αντικείμενο της διαγωνιστικής διαδικασίας.

Ξέρετε πολύ καλά, κύριε Υπουργέ, ότι ειδικά τα αλιευτικά καταφύγια συμβάλλουν, αλλά και δημιουργούν προσδοκίες ανάπτυξης προς όφελος των τοπικών κοινωνιών. Είναι κτήμα πλέον της τοπικής κοινωνίας και των δημοτικών αρχών.

Επειδή, κύριε Υπουργέ, νομίζω ότι πρέπει να είμαστε της πράξης και όχι της θεωρίας ούτε της στείρας αντιπολιτευτικής αντιπαράθεσης που δεν οδηγεί πουθενά, απλά και κατανοητά θα σας μεταφέρω την αγωνία της κοινωνίας της Κρήτης και, βέβαια, την αντίθεση όλων μας για οποιαδήποτε παραχώρηση-ξεπούλημα αλιευτικών καταφυγίων Άρβης, Κερατόκαμπου, Λέντα, Λινοπεραμάτων και φυσικά, όπως είπα, του ενετικού Λιμένα.

Θέλω, λοιπόν, να μου απαντήσετε με ειλικρίνεια –το οφείλετε, άλλωστε, στην κοινωνία της Κρήτης- αν είναι πρόθεσή σας να εξαιρέσετε από τη σύμβαση παραχώρησης τη χερσαία ζώνη του λιμένα Λινοπεραμάτων, τα λιμενικά καταφύγια στην Άρβη, στον Κερατόκαμπο και στον Λέντα.

Κύριε Υπουργέ, μπορούμε και να πρωτοτυπήσουμε μετά και από τη συζήτηση που είχαμε χθες, επιτρέποντος και του κυρίου Προέδρου, να μην υπάρξει δευτερολογία για τα συγκεκριμένα θέματα.

Πιστεύω ότι το επόμενο διάστημα για το λιμάνι του Ηρακλείου θα γίνει μία ουσιαστική συζήτηση από όλους μας, μία συζήτηση που πρέπει να κάνουμε για το καλό των τοπικών κοινωνιών, για το καλό του τόπου μας.

Κι εσείς, όχι ως Υπουργός, αλλά ως Κρητικός, νομίζω ότι συμφωνείτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ευχαριστώ κατ’ αρχάς τον κύριο συνάδελφο για την ευκαιρία που μου δίνει να απευθυνθώ στην Εθνική Αντιπροσωπεία για ένα εξόχως σημαντικό θέμα που αφορά τη χώρα μας για λόγους γεωπολιτικούς και οικονομικούς, αλλά και για τις τοπικές κοινωνίες και οικονομίες των περιοχών των περιφερειακών λιμένων, για τις οποίες έχουν ήδη προωθηθεί, αλλά και αναμένεται να δρομολογηθούν το αμέσως επόμενο χρονικό διάστημα, οι διαδικασίες για την αξιοποίησή τους.

Πράγματι, κύριε συνάδελφε –και το έχω δηλώσει πάρα πολλές φορές δημοσίως- η αξιοποίηση, η παραχώρηση των περιφερειακών λιμένων της χώρας σε καμμία περίπτωση δεν σημαίνει πώληση, πολύ δε περισσότερο ξεπούλημα. Σημαίνει μακροχρόνια μίσθωση έναντι συγκεκριμένων επενδύσεων, τιμήματος και συγκεκριμένων εσόδων για τον κρατικό προϋπολογισμό. Σημαίνει πολλές και σημαντικές θέσεις εργασίας, σημαίνει ανάπτυξη των τοπικών κοινωνιών, σημαίνει ενίσχυση της θέσεως του κάθε λιμανιού ξεχωριστά στον παγκόσμιο εμπορευματικό χάρτη.

Οι εξελίξεις δικαιώνουν απόλυτα τη στρατηγική επιλογή της Κυβέρνησής μας. Αυτό αποδεικνύεται από την πολύ μεγάλη συμμετοχή μεγάλων και ισχυρών εξωχώριων και εγχώριων επενδυτικών ομίλων στις διαδικασίες των διαγωνισμών, οι οποίοι είναι ήδη σε εξέλιξη στα λιμάνια της Αλεξανδρούπολης, της Καβάλας και της Ηγουμενίτσας, παρά τις συνθήκες αβεβαιότητας που προκάλεσε η πανδημία σε παγκόσμιο επίπεδο.

Το ίδιο ακριβώς επιτυχημένο μοντέλο αξιοποίησης θα ακολουθήσουμε και στην περίπτωση του Οργανισμού Λιμένος Ηρακλείου, λαμβάνοντας προφανώς υπ’ όψιν τις ιδιαιτερότητες της πόλεως του Ηρακλείου, της ευρύτερης Περιφερειακής Ενότητας του Ηρακλείου, προκειμένου μέσα στο 2022 να έχουμε ανάδοχο, να προχωρήσει η σύμβαση παραχώρησης, αναμορφώνοντας ουσιαστικά την εικόνα και του λιμανιού, αλλά και συνολικά της τοπικής κοινωνίας. Κι όλα αυτά -και θέλω να το ξεκαθαρίσω ρητά και κατηγορηματικά- θα γίνουν σε συνθήκες όπου δεν διακυβεύεται -και το επαναλαμβάνω αυτό, δεν διακυβεύεται- καμμία θέση εργασίας. Το αντίθετο. Η ενδυνάμωση των αναπτυξιακών δυνατοτήτων του λιμένος Ηρακλείου θα δημιουργήσει νέες θέσεις εργασίας και απασχόλησης.

Στην υπό αξιοποίηση προοπτική του λιμένος Ηρακλείου λαμβάνεται πολύ σοβαρά υπ’ όψιν ο γεωστρατηγικός και ο γεωπολιτικός ρόλος του λιμένος Ηρακλείου αφού συνδυάζει πολλές και σημαντικές ναυτιλιακές δραστηριότητες που μπορεί να αξιοποιήσει κάθε λιμάνι, όπως είναι η ακτοπλοΐα, ο εμπορευματικός σταθμός, ο θαλάσσιος τουρισμός, αλλά και homeport λιμάνι για κρουαζιέρα.

Τώρα στα συγκεκριμένα ερωτήματα τα οποία μου θέσατε, κύριε συνάδελφε, θέλω να είμαι ξεκάθαρος και κατηγορηματικός. Πρόθεση της Κυβέρνησης είναι η εκλογίκευση του αποτυπώματος του λιμένα και ο επαναπροσδιορισμός της περιοχής παραχώρησης, έτσι ώστε να μην συμπεριληφθούν στη διαδικασία παραχώρησης περιοχές που δεν απαιτούνται στην κύρια εμπορική λειτουργία του λιμένος. Ξεκινώ, λοιπόν -και το δήλωσα και κατά την τελευταία μου επίσκεψη στο Ηράκλειο…

**ΠΡΟΕΔΡΕΥΩΝ (Νικήτας Κακλαμάνης):** Τι εννοείτε ότι τώρα ξεκινάτε; Γιατί ο χρόνος έχει τελειώσει.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Απαντώ στα ερωτήματα, διότι έπρεπε να πω κάποια πράγματα πριν, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, απαντήστε. Απλά υπενθυμίζω ότι έχουμε είκοσι δύο ερωτήσεις και είναι Παρασκευή.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Απαντάω συγκεκριμένα. Μου θέσατε το θέμα για το ενετικό λιμάνι. Για μια ακόμα φορά, λοιπόν, δηλώνω κατηγορηματικά ότι το ενετικό λιμάνι ως ανακηρυγμένος αρχαιολογικός χώρος θα εξαιρεθεί από τη διαδικασία παραχώρησης. Ομοίως και ο λιμένας Λινοπεραμάτων, καθώς επίσης και τα τρία αλιευτικά καταφύγια στην Άρβη, στον Κερατόκαμπο και στα Λουτρά θα εξαιρεθούν από τη διαδικασία. Και τα δύο αυτά θα γίνουν κατά τη δεύτερη φάση της διαδικασίας, η οποία θα είναι και καθοριστική.

Τώρα, για τα Λινοπεράματα, αλλά και για τα τρία αλιευτικά καταφύγια αυτό που μελετάμε εναλλακτικά είναι να ενταχθούν στον γενικότερο σχεδιασμό του Υπουργείου Ναυτιλίας. Αντιλαμβάνεστε ότι θα δημιουργηθούν θετικές επιδράσεις από την έναρξη της διαγωνιστικής διαδικασίας του λιμένος Ηρακλείου που θα επηρεάσει την ευρύτερη περιοχή.

Και ολοκληρώνοντας, κύριε Πρόεδρε -και σας ευχαριστώ πολύ- αυτό που έχω να δηλώσω είναι ότι σταθερή μας επιδίωξη είναι η αναβάθμιση της θέσεως και του ρόλου του λιμένος του Ηρακλείου, η ενθάρρυνση της αειφορίας, της αναπτύξεως, αλλά και των επενδύσεων στο λιμάνι του Ηρακλείου και είμαι βέβαιος ότι και η αξιοποίηση του λιμένος Ηρακλείου θα δικαιώσει τη στρατηγική επιλογή της Κυβέρνησης, θα ανοίξει νέους δρόμους και για την πόλη και για τους κατοίκους, θα δρομολογήσει νέες προοπτικές για τη χώρα μας και φυσικά θα διαμορφώσει ένα νέο επενδυτικό περιβάλλον για τη συνολική ανάπτυξη ολόκληρης της Κρήτης.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Βαρδάκης έχει τον λόγο.

**ΣΩΚΡΑΤΗΣ ΒΑΡΔΑΚΗΣ:** Κύριε Πρόεδρε, ομολογουμένως καλύπτομαι από την απάντηση του κυρίου Υπουργού από τη στιγμή που δηλώνει ρητά ότι εξαιρείται ο ενετικός λιμένας -άλλωστε αυτό μας το έχει πει και στο Ηράκλειο- και από τη στιγμή που μας διαβεβαιώνει ότι εξαιρούνται τα αλιευτικά καταφύγια Άρβης, Κερατόκαμπου, Λέντα και ο λιμένας Λινοπεραμάτων. Εγώ να ευχαριστήσω τον Υπουργό για την κατανόηση. Δεν χρειάζεται να πω τίποτε άλλο.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Βαρδάκη, για τη συντόμευση.

Κύριε Υπουργέ, θέλετε τον λόγο; Όχι.

Ευχαριστώ και τους δύο.

Προχωρούμε με την τρίτη με αριθμό 866/14-6-2021 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκηπρος τον Υπουργό Υγείας, με θέμα: «Την άμεση μονιμοποίηση των τεσσάρων χιλιάδων εργαζομένων με πρόγραμμα ΟΑΕΔ στο δημόσιο σύστημα υγείας». Θα απαντήσει ο πάντοτε παρών κ. Βασίλειος Κοντοζαμάνης, Αναπληρωτής Υπουργός.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, παρά το γεγονός ότι είμαστε ακόμα σε κρίσιμες συνθήκες πανδημίας, οι κραυγαλέες ελλείψεις στο δημόσιο σύστημα υγείας παραμένουν. Δεν έχει ικανοποιηθεί το δίκαιο αίτημα για άμεση μονιμοποίηση τεσσάρων χιλιάδων εργαζομένων από εκατό διαφορετικές ειδικότητες υγειονομικών και διοικητικών, πλην γιατρών, όλων των εκπαιδευτικών βαθμίδων και κλάδων.

Μιλάμε για επιστημονικό, νοσηλευτικό, παραϊατρικό προσωπικό, φαρμακοποιούς, διασώστες, διοικητικούς υπαλλήλους, τεχνικοί, οδηγοί, τραυματιοφορείς και πάει λέγοντας.

Προσλήφθηκαν από την αρχή του 2017 με το ειδικό πρόγραμμα του ΟΑΕΔ με εποπτεία ΑΣΕΠ σε όλο το φάσμα των δομών της δημόσιας υγείας: πανεπιστημιακά, γενικά νοσοκομεία, κεντρική υπηρεσία του Υπουργείου Υγείας, κέντρα υγείας, ΔΥΠΕ, μονάδες ΠΕΔΥ, περιφερειακά και πολυδύναμα ιατρεία, στον ΕΟΠΥΥ, τον ΟΚΑΝΑ, το ΚΕΘΕΑ, το ΕΚΑΒ και αλλού.

Οι συγκεκριμένοι εργαζόμενοι δουλεύουν με συνεχώς ανανεούμενες συμβάσεις ορισμένου χρόνου. Ανελλιπώς εδώ και τέσσερα χρόνια έχει εγκριθεί ήδη η τέταρτη διαδοχική ετήσια ανανέωση των συμβάσεων τους χωρίς καμμία ημέρα διακοπής με το πρόγραμμα εργασιακής επανένταξης και πλήρους απασχόλησης του ΟΑΕΔ με βάση τις δημόσιες προσκλήσεις που έγιναν.

Καλύπτουν αυτοί οι άνθρωποι πάγιες και διαρκείς ανάγκες και απασχολούνται σε θέσεις μόνιμου προσωπικού, στελεχώνοντας επιτυχώς ολόκληρα τμήματα, κλινικές και διευθύνσεις στον δημόσιο τομέα της υγείας.

Μέχρι τώρα η σημερινή και η προηγούμενη κυβέρνηση του ΣΥΡΙΖΑ τούς κρατούν σε ομηρία. Αρνείστε να προσλάβετε μόνιμο υγειονομικό και διοικητικό προσωπικό. Υλοποιείτε μια πάγια εντολή της Ευρωπαϊκής Ένωσης, βάσει της οποίας η σχεδιαζόμενη λειτουργία των δημοσίων μονάδων με ιδιωτικοοικονομικά κριτήρια προϋποθέτει τη διαιώνιση των ελλείψεων προσωπικού και την επέκταση των ελαστικών εργασιακών σχέσεων.

Σας ρωτάμε, λοιπόν, κύριε Υπουργέ, τι μέτρα προτίθεται να πάρει η Κυβέρνηση έτσι ώστε να μονιμοποιηθούν αμέσως και να ενταχθούν στο προσωπικό των μονάδων υγείας που υπηρετούν αυτοί οι τέσσερις χιλιάδες εργαζόμενοι που προσλήφθηκαν από το 2017 με το ειδικό πρόγραμμα ΟΑΕΔ, όπως είπαμε, και την εποπτεία του ΑΣΕΠ και απασχολούνται στους διάφορους φορείς του δημοσίου τομέα υγείας και δεύτερον, έτσι ώστε ο χρόνος που έχει διανυθεί από την πρόσληψή τους μέχρι τη μονιμοποίησή τους να αναγνωριστεί πλήρως για τα υπηρεσιακά βαθμολογικά, μισθολογικά και ασφαλιστικά τους δικαιώματα.

Τέλος, κύριε Πρόεδρε, καταθέτω στα Πρακτικά της Βουλής το υπόμνημα αυτό των τεσσάρων χιλιάδων εργαζομένων που η συντονιστική τους επιτροπή παρέδωσε στον Γενικό Γραμματέα της Κεντρικής Επιτροπής του κόμματός μας τον Δεκέμβρη του 2020 στη συνάντηση την οποία είχαν.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Κύριε Συντυχάκη, είναι πραγματικά αμέτρητες οι φορές που έχω μιλήσει για το θέμα των τεσσάρων χιλιάδων εργαζομένων που ωφελούνται του προγράμματος του ΟΑΕΔ στο Εθνικό Σύστημα Υγείας. Η κατάσταση είναι ξεκάθαρη, όπως και οι προθέσεις της Κυβέρνησης.

Οι συγκεκριμένοι εργαζόμενοι αφ’ ενός είναι αναγκαίοι για την ομαλή λειτουργία του συστήματος και αφ’ ετέρου, και αυτοί, όπως και όλοι οι εργαζόμενοι στο Εθνικό Σύστημα Υγείας, εργάστηκαν προκειμένου να σταθεί όρθιο το σύστημα και προκειμένου να αναχαιτίσουμε την πανδημία και αυτό το αναγνωρίζουμε.

Από την πλευρά μου και από την πλευρά του Υπουργείου Υγείας, να σας θυμίσω ότι μόλις τρεις μήνες από την ανάληψη των καθηκόντων μας στο Υπουργείο Υγείας, τον Οκτώβριο του 2019, προχωρήσαμε σε συγκεκριμένες ενέργειες. Γιατί σας θυμίζω ότι το πρόγραμμα έληγε και κληρονομήσαμε αυτήν την κατάσταση.

Επειδή χρειαζόμασταν τους εργαζόμενους στο Εθνικό Σύστημα Υγείας, τους ωφελούμενους του προγράμματος του ΟΑΕΔ, παρατείναμε το πρόγραμμα, προκειμένου να παραμείνουν στο σύστημα. Σίγουρα αυτές οι παρατάσεις δεν αποτελούν μόνιμες λύσεις. Για τις μόνιμες αυτές λύσεις δουλεύουμε και το έχουμε πει πολλές φορές και το επαναλαμβάνουμε, ότι μόνιμες λύσεις χρειάζεται το Εθνικό Σύστημα Υγείας. Και βεβαίως δεν είναι δυνατόν όλες οι ελλείψεις και οι στρεβλώσεις του παρελθόντος, μέσα σε μικρό χρονικό διάστημα να διορθωθούν. Να ξέρετε, όμως –το έχω πει πολλές φορές και το έχω πει και στους ίδιους τους εργαζομένους- δεν πρόκειται να υποσχεθούμε τίποτα που δεν θα μπορέσουμε να το υλοποιήσουμε στο ακέραιο. Κι αυτός είναι και ο λόγος που είμαστε ιδιαίτερα συγκρατημένοι. Διότι αυτή είναι μια συγκεκριμένη κατηγορία εργαζομένων στο σύστημα υγείας και είναι γεγονός, βεβαίως, ότι δεν μπορούμε –μιλάτε εκ του ασφαλούς εσείς βεβαίως, αλλά γνωρίζετε τις διαδικασίες και στον δημόσιο τομέα- να μονιμοποιήσουμε από τη μία μέρα στην άλλη το σύνολο των συμβασιούχων στο Εθνικό Σύστημα Υγείας. Χρειάζεται προγραμματισμός και πλάνο, και αυτό κάνουμε.

Μάλιστα, πρόσφατα, πάλι να σας θυμίσω, ότι ο ίδιος ο Πρωθυπουργός σε δέσμευσή του που είχε εξαγγείλει για μονιμοποίηση των νοσηλευτών, κράτησε τη δέσμευσή του αυτή και το προσεχές χρονικό διάστημα, αρχές του φθινοπώρου, τον Σεπτέμβριο, προχωρούμε στη δημοσίευση δύο προκηρύξεων, τεσσάρων χιλιάδων θέσεων νοσηλευτών –είναι δέσμευση που την κάνουμε πράξη- και εννιακοσίων δέκα θέσεων λοιπού προσωπικού, παραϊατρικού και διαφόρων κλάδων και κατηγοριών. Να θυμίσω, επίσης, και τις δυόμισι χιλιάδες μόνιμες θέσεις ιατρικού προσωπικού, που σε δύο χρόνια η Κυβέρνηση της Νέας Δημοκρατίας έχει υλοποιήσει. Θέλω να επισημάνω, ακόμα, ότι τέσσερις χιλιάδες ωφελούμενοι του προγράμματος του ΟΑΕΔ δεν είναι τέσσερις χιλιάδες, αλλά είναι τρεις χιλιάδες εκατό και κάτι περίπου, γιατί οι υπόλοιποι, με διαγωνισμούς του ΑΣΕΠ ή με άλλες προκηρύξεις, έχουν ενταχθεί στο σύστημα υγείας σε μόνιμες θέσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ολοκληρώνω και ευχαριστώ, κύριε Πρόεδρε, για την ανοχή σας.

Σε κάθε περίπτωση η πολιτική μας βούληση είναι ξεκάθαρη. Θέλουμε ενδυνάμωση του Εθνικού Συστήματος Υγείας σε προσωπικό. Το Εθνικό Σύστημα Υγείας –εμείς είμαστε που το λέμε πρώτοι- έχει ελλείψεις, που έρχονται από το παρελθόν, και τις ελλείψεις αυτές μπορέσαμε και μέσα στην πανδημία, με το επικουρικό προσωπικό, που να επαναλάβω για μια ακόμη φορά είχαμε προγραμματίσει δύο χιλιάδες προσλήψεις επικουρικού προσωπικού, αλλά ξεπεράσαμε τις δέκα χιλιάδες προσλήψεις την περίοδο της πανδημίας. Χρειάζεται προγραμματισμός και συγκεκριμένο πλάνο, έτσι ώστε να μπορέσουμε να δώσουμε μόνιμες λύσεις στο σύστημα υγείας. Άρα, εξετάζουμε λύσεις και τρόπους με τους οποίους οι λύσεις αυτές θα δοθούν. Απαιτείται χρόνος και να είστε σίγουροι ότι είμαστε πάνω από το ζήτημα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, έχω την εντύπωση ότι κάνετε μια προσπάθεια να παραπλανήσετε και ξέρετε, η παραπλάνηση είναι ένα πολύ βασικό στοιχείο του λαϊκισμού, το οποίο γνωρίζω ότι δεν σας χαρακτηρίζει. Αλλά σε κάθε περίπτωση όταν λέτε ότι κληρονομήσατε αυτή την κατάσταση, ότι οι παρατάσεις δεν αποτελούν μόνιμη λύση κι ότι δεν μπορούμε ταυτόχρονα, όμως, να μονιμοποιήσουμε από τη μια μέρα στην άλλη, έ, με συγχωρείτε πάρα πολύ! Δηλαδή, αυτές οι τρεις γραμμές έχουν πεντακόσιες χιλιάδες αντιφάσεις μέσα. Είναι γεμάτες αντιφάσεις.

Και λέω τώρα, δυο χρόνια είστε στην κυβερνητική εξουσία. Είμαστε σε συνθήκες υγειονομικού πολέμου. Εάν τώρα, που είναι αναγκαίο αυτό το προσωπικό, δεν το προσλάβετε σε μόνιμες θέσεις εργασίας, πότε θα το προσλάβετε, μετά, όταν θα λήξει; Προφανώς και δεν λήγουν τα προβλήματα, γιατί έχουν συσσωρευθεί πολλά στον τομέα της υγείας. Αλλά αν δεν το κάνετε τώρα και εκφράζετε αυτήν την αναλγησία απέναντι στους χιλιάδες εργαζομένους με ελαστικές σχέσεις εργασίας, φανταστείτε τι έχει να γίνει στο μέλλον.

Εδώ και τεσσεράμισι χρόνια αυτοί οι εργαζόμενοι βιώνουν μια απερίγραπτη κατάσταση, μια κοροϊδία και από τις δύο κυβερνήσεις, όχι μόνο από εσάς. Όντως το κληρονομήσατε, αλλά έτσι είναι, ο ένας παραλαμβάνει καμένη γη από τον άλλο, αυτό το ζούμε τώρα δεκαετίες ολόκληρες.

Αυτοί οι εργαζόμενοι, όμως, κύριε Υπουργέ, έδωσαν τον καλύτερό τους εαυτό, το είπατε και εσείς, έναν τιτάνιο αγώνα, αψηφώντας κινδύνους για την προάσπιση της υγείας του λαού μας, εκτεθειμένοι σε βιολογικούς, χημικούς, φυσικούς παράγοντες κινδύνου, ρισκάροντας τη ζωή τους, θέτοντας τις οικογένειές τους σε κίνδυνο.

Από μόνα τους όλα αυτά, κατά την άποψή μας, αλλά όχι μόνο λόγω αυτών των θεμάτων, αποτελούν -αν θέλετε- τα πιο αξιοκρατικά κριτήρια μονιμοποίησης τους. Είναι όλοι και όλες άκρως απαραίτητοι στο δημόσιο σύστημα υγείας. Τι θα πει ότι προσλάβατε δυόμισι χιλιάδες και τον Σεπτέμβρη τέσσερις χιλιάδες προκηρύξεις; Μπορείτε να μας πείτε πόσοι αποσύρθηκαν από το δημόσιο σύστημα υγείας, πόσες είναι οι συνταξιοδοτήσεις από το σύστημα υγείας, πόσες είναι οι πραγματικές ανάγκες στο δημόσιο σύστημα υγείας, για να κάτσουμε να τα βάλουμε κάτω, να δούμε συν-πλην τι χρειάζεται. Προφανώς είναι πολύ περισσότεροι.

Η πανδημία συνεχίζεται, κύριε Υπουργέ και μυρίζει θάνατο. Ακόμα μυρίζει θάνατο. Μην κάνετε τον ελληνικό λαό να επαναπαύεται, ότι φύγαμε από τη φάση της πανδημίας. Ταυτόχρονα σημαίνει ότι υπάρχουν άλυτα προβλήματα και συσσωρευμένα. Αντί, λοιπόν, να προχωρήσετε στην κάλυψη του συνόλου των αναγκών, εσείς επιδίδεστε στο να κλείνετε τρύπες από τη μία και να ανοίγετε περισσότερες από την άλλη και το έχετε βρει σκοινί κορδόνι αυτό με συμβασιούχους, εργολαβίες, επικουρικούς και πάει λέγοντας. Ξεπερνούν τις τριάντα χιλιάδες οι κενές οργανικές θέσεις στο δημόσιο σύστημα υγείας με βάση τα οργανογράμματα, τα μη επικαιροποιημένα, γιατί, όπως σας είπα αν τα επικαιροποιήσουμε, θα δείτε ότι οι ανάγκες είναι πολύ περισσότερες.

Άρα σταματήστε να αναστατώνετε μια ολόκληρη κοινωνία, τον οικογενειακό-προσωπικό προγραμματισμό όλων αυτών των ανθρώπων, όλων αυτών των εργαζομένων. Μάλιστα, είναι θράσος όλο αυτό το πακέτο των ευέλικτων εργασιακών σχέσεων να το ονομάζετε βέλτιστες πρακτικές της Ευρωπαϊκής Ένωσης. Λυπάμαι πάρα πολύ. Βέλτιστες πρακτικές αυτές εδώ!

Σας καλούμε, λοιπόν, να σταματήσετε επίσης να επικαλείστε την αντισυνταγματικότητα. Δεν το είπατε εδώ, αλλά είναι η μόνιμη επωδός της Κυβέρνησης και της δικής σας και της προηγούμενης, το θέμα της αντισυνταγματικότητας, ότι είναι αντισυνταγματικό η μονιμοποίηση τους.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ποιος το είπε αυτό;

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν το είπατε τώρα εσείς, αλλά είναι μια μόνιμη επιχειρηματολογία από την πλευρά της Κυβέρνησης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Δεν έχει ειπωθεί ποτέ.

**ΕΜΜΑΝΟΥΗΛ ΣΥΝΤΥΧΑΚΗΣ:** Είμαι πολύ σαφής σε αυτό που είπα.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν σας χρέωσα στην τοποθέτησή σας τώρα αυτό.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ούτε η Κυβέρνηση το είπε.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι, το λέτε, αλλά σε κάθε περίπτωση, όταν σας κάναμε πρόταση στη συνταγματική αναθεώρηση, έτσι ώστε να απαλειφθεί από το άρθρο 103 το θέμα της απαγόρευσης της μονιμοποίησης και της μετατροπής των συμβάσεων ορισμένου χρόνου σε αορίστου δεν το δεχτήκατε ούτε εσείς ούτε ο ΣΥΡΙΖΑ ούτε το Κίνημα Αλλαγής, κανένα άλλο κόμμα.

Και πάλι, λοιπόν, εμείς επιμένουμε. Δώστε την ευκαιρία σε αυτούς τους ανθρώπους που έδωσαν τον καλύτερό τους εαυτό. Εμείς θα δώσουμε τον καλύτερό μας εαυτό στον αγώνα, προκειμένου αυτοί οι άνθρωποι πραγματικά να δικαιωθούν.

Καταθέτω στα Πρακτικά, επίσης, την τροπολογία που είχαμε καταθέσει τον Δεκέμβρη του 2020 για την άμεση μονιμοποίηση αυτών των εργαζομένων και δεσμευόμαστε ότι θα την επανακαταθέσουμε.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο. Και μια και μιλάμε για ενίσχυση του ΕΣΥ, επειδή ρωτάνε πολλοί γιατροί, αν έχετε αποφασίσει ή έχετε αποφασίσει διαφορετικά, η εξάμηνη παράταση που δόθηκε σε αυτούς που θα έφευγαν με σύνταξη το 2020, πρόκειται να ανανεωθεί μέχρι τέλους του χρόνου ή τελείωσε;

Έχετε τον λόγο, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Συντυχάκη, θεωρώ άστοχο τον χαρακτηρισμό σας ότι παραπλανούμε τους ωφελούμενους του προγράμματος. Εσείς το κάνετε αυτό με αυτά που λέτε, γιατί δεν έχει ειπωθεί τίποτα από την πλευρά της Κυβέρνησης και εμού προσωπικά περί αντισυνταγματικότητας κ.ο.κ..

Δεν είναι λαϊκισμός να λέμε -το είπατε και εσείς μετά- ότι την παραλάβαμε αυτήν την κατάσταση. Αν δεν τους θέλαμε τους ανθρώπους, δεν θα τους κρατούσαμε. Πρώτοι εμείς λέμε ότι χρειάζονται στο Εθνικό Σύστημα Υγείας και βεβαίως υπάρχουν ελλείψεις που πρέπει να καλυφθούν. Γνωρίζετε πολύ καλά και εσείς ότι οι διαδικασίες δεν είναι εύκολες.

Πρέπει να τηρούνται συγκεκριμένοι νόμοι προκειμένου με προγραμματισμό, όπως είπα, και σχέδιο να μπορέσουμε να καλύψουμε τα κενά που έχει το Εθνικό Σύστημα Υγείας. Και επαναλαμβάνω ότι παρουσιάσατε μία κατάσταση και δίνετε την εικόνα ότι αυτοί οι άνθρωποι δεν μπορούν να συμμετέχουν σε προκηρύξεις που λαμβάνουν χώρα στο Εθνικό Σύστημα Υγείας. Είπα ότι δεν είναι πλέον τέσσερις χιλιάδες γιατί αρκετοί από αυτούς μέσω προκηρύξεων που έχουν λάβει χώρα έχουν ενταχθεί στο Εθνικό Σύστημα Υγείας. Και επαναλαμβάνω για μια ακόμη φορά ότι δεν πρόκειται να υποσχεθούμε ή να αναγγείλουμε κάτι για το οποίο δεν είμαστε σίγουροι ότι είναι το σωστό και το ορθό. Πρώτοι εμείς είπαμε ότι όλοι οι εργαζόμενοι -δεν ξεχωρίζουμε, δεν διαχωρίζουμε κανέναν - στο Εθνικό Σύστημα Υγείας έβαλαν πρώτοι πλάτη προκειμένου να έχουμε τα αποτελέσματα τα οποία έχουμε σήμερα.

Κύριε Πρόεδρε, να απαντήσω στο ερώτημά σας. Θα υπάρξει σχετική νομοθετική πρωτοβουλία από την πλευρά της Κυβέρνησης που θα αφορά συγκεκριμένες ειδικότητες οι οποίες θα δύνανται να παραμείνουν στο Εθνικό Σύστημα Υγείας. Συγκεκριμένες ειδικότητες, όμως, που σχετίζονται με την πανδημία και με συγκεκριμένες ανάγκες νοσοκομείων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πολύ ωραία.

Θα συζητηθεί η τέταρτη με αριθμό 870/14-6-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Εθελοντική αιμοδοσία με βάση την αρχή της μη διάκρισης».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πριν από λίγες μέρες έδωσα αίμα σε μια εθελοντική αιμοδοσία που έγινε στο δημαρχείο του Ιλίου στη Δυτική Αθήνα. Θέλω να πω ότι παρ’ όλο την προσπάθεια των εργαζομένων του νοσοκομείου «Αττικόν» ήταν ντροπιαστική η διαδικασία. Κλήθηκα να υπογράψω μια αίτηση η οποία ανάφερε ότι απαγορεύεται να δώσει αίμα όποιος έχει έστω μια ομοφυλοφιλική σχέση από το 1977. Στην Ελλάδα σήμερα, όχι μόνο απαγορεύεται να δίνει αίμα όποιος είχε ομοφυλοφιλική σχέση από το 1977, αλλά όλοι οι πολίτες πρέπει να το συνυπογράφουν για να δώσουν αίμα. Δεν νομίζω ότι χρειάζεται να περιγράψω πόσο ντροπιαστικό είναι αυτό και για τους εθελοντές αιμοδότες και για την κοινωνία μας. Ο ιός του AIDS ανιχνεύεται στο αίμα σε μια εβδομάδα με δέκα ημέρες. Γίνεται PCR τεστ για ηπατίτιδα Β, ηπατίτιδα C, HIV, HTLV και σύφιλη σε όλες τις φιάλες αίματος. Καμμία από τις υπόλοιπες χώρες δεν έχουν τέτοιες νομοθεσίες. Θέλω να είμαι σαφής. Στην Αγγλία ζητούνται τρεις μήνες αποχής χωρίς να γίνεται διαχωρισμός σεξουαλικής προτίμησης. Στη Δανία τέσσερις μήνες και όταν υπάρχει μόνιμη σχέση σε ομοφυλόφιλους δεν υπάρχει κανένας περιορισμός. Στη Γαλλία ένας χρόνος αποχής από το σεξ για τους ομοφυλόφιλους άντρες, τέσσερις μήνες αν τελούν σε σταθερή σχέση. Στον Καναδά ένας χρόνος και αυτή τη στιγμή μειώνεται. Στην Ισπανία, στην Πορτογαλία, στην Ιταλία, υπάρχει ερωτηματολόγιο ανεξαρτήτως σεξουαλικής προτίμησης που βλέπει τη σεξουαλική συμπεριφορά και το κατά πόσο είναι εκτεθειμένο στον κίνδυνο του AIDS το συγκριμένο άτομο ανεξαρτήτως σεξουαλικής προτίμησης. Το ίδιο και για Αργεντινή, Βολιβία, Χιλή, Ισραήλ, Μεξικό, Περού, Νότια Αφρική. Καταργήθηκαν οι διακρίσεις και στην Ουγγαρία του κ. Όρμπαν από το συνταγματικό τους δικαστήριο, αλλά και στη Βραζιλία.

Σας καλώ για το αυτονόητο. Να αλλάξει αυτό το ερωτηματολόγιο της ντροπής και να ζητήσετε συγγνώμη στους πολίτες που δέχτηκαν το κόστος της διάκρισης, αλλά και τόσο καιρό ήταν υποχρεωμένοι να συνυπογράφουν αυτές τις διακρίσεις. Πραγματικά το ερωτηματολόγιο της ντροπής πρέπει να φύγει.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κατ’ αρχάς, ευχαριστώ για την ερώτηση, κύριε Αρσένη, πρώτον γιατί μου δίνετε την ευκαιρία να εξάρω το πολύ σημαντικό έργο που επιτελεί το Εθνικό Κέντρο Αιμοδοσίας, το οποίο έχει και την αρμοδιότητα για την ευθύνη και οργάνωση και ανάπτυξη και προαγωγή του Εθνικού Συστήματος Αιμοδοσίας και το οποίο Εθνικό Κέντρο Αιμοδοσίας μεριμνά για την ασφάλεια του αίματος και των συστατικών του, προκειμένου να προλαμβάνει τη μετάδοση νόσων και να αποτραπούν εξαιρετικά αρνητικές συνέπειες για τους ασθενείς βεβαίως και για το σύστημα υγείας.

Για τον λόγο αυτό θα ήθελα προκαταβολικά να επισημάνω ότι η οργάνωση του συστήματος αιμοδοσίας και τα κριτήρια επιλογής και αποκλεισμού των αιμοδοτών δεν προσφέρονται για την προβολή των διεκδικήσεων διαφόρων κοινωνικών ομάδων.

Έρχεστε σήμερα με την ερώτηση και μας λέτε ότι πήγατε να δώσετε αίμα. Το γνωρίζουμε το θέμα. Μάλιστα, κύριε Πρόεδρε, εσείς ως Υπουργός Υγείας ενσωματώσατε σχετική ευρωπαϊκή οδηγία στην εθνική νομοθεσία που έχει να κάνει ακριβώς με αυτό το ζήτημα. Σε κάθε περίπτωση αυτό που πρέπει να κάνει το κράτος είναι να διασφαλίζει το δικαίωμα του ασθενούς σε ασφαλές αίμα κατ’ αρχάς και όλα τα άλλα έρχονται. Σίγουρα δεν υπάρχει διάθεση διάκρισης, γι’ αυτό υπάρχει και επεξεργασία από την πλευρά μας προκειμένου να τροποποιηθεί το σχετικό έντυπο.

Ενσωματώνοντας, λοιπόν, την ευρωπαϊκή νομοθεσία η τρέχουσα νομοθεσία η ελληνική προβλέπει οριστικό αποκλεισμό από την αιμοδοσία των ατόμων των οποίων -σύμφωνα με την οδηγία- η σεξουαλική συμπεριφορά συνεπάγεται υψηλό κίνδυνο μετάδοσης λοιμωδών νοσημάτων που μπορούν να μεταδοθούν μέσω του αίματος και ως τέτοια συμπεριφορά υψηλού κινδύνου εξειδικεύεται στο έντυπο «ιστορικό αιμοδότη», το οποίο συμπληρώνεται πριν από την αιμοδοσία.

Η συγκεκριμένη αναφορά, θέλω να το ξεκαθαρίσω, δεν αποσκοπεί στην επεξεργασία προσωπικών δεδομένων για τις σεξουαλικές προτιμήσεις των ατόμων υποψηφίων αιμοδοτών, αλλά αποτελεί σύσταση για αυτοαποκλεισμό και βασίζεται στα δεδομένα του ΕΟΔΥ από την επιδημιολογική επιτήρηση της HIV λοίμωξης στη χώρα μας ιδίως για τα άτομα που διαγιγνώσκονται για πρώτη φορά. Επαναλαμβάνω στόχος είναι να παρέχουμε ασφαλές αίμα σε όσους έχουν ανάγκη.

Προς την ίδια κατεύθυνση επισημαίνεται ότι και το Συμβούλιο της Ευρώπης σε ψήφισμά του, το οποίο είχε υιοθετηθεί από όλα τα κράτη – μέλη, επιβεβαιώνει ότι σύμφωνα με τα υπάρχοντα επιδημιολογικά δεδομένα δεν είναι εφικτό να καθοριστεί ο ακριβής κίνδυνος έκθεσης ενός δότη σε ένα μεταδιδόμενο με τη μετάγγιση νόσημα, λαμβάνοντας υπ’ όψιν ατομικές σεξουαλικές πρακτικές και διαπιστώνει ότι οι άντρες που έχουν σεξουαλική επαφή με άντρες, καθώς και οι εργαζόμενοι στο σεξ είναι εκτεθειμένοι σε υψηλό κίνδυνο προσβολής και αναμετάδοσης νοσημάτων μεταδιδόμενων με τη μετάγγιση.

Υπάρχουν και αποφάσεις του δικαστηρίου της Ευρωπαϊκής Ένωσης, κρίνοντας την ερμηνεία της οδηγίας, που έκριναν ότι το κριτήριο οριστικού αποκλεισμού από την αιμοδοσία το οποίο συναρτάται προς τη σεξουαλική συμπεριφορά του δότη καλύπτει την περίπτωση κατά την οποία λαμβανομένης υπ’ όψιν της καταστάσεως που επικρατεί σε ένα κράτος - μέλος αυτό προβλέπει οριστική αντένδειξη για αιμοδοσία όσον αφορά στις σεξουαλικές προτιμήσεις.

Επομένως, για να απαντήσω ξεκάθαρα και ρητά στην ερώτηση σας, κύριε Αρσένη, ο συγκεκριμένος αποκλεισμός στον οποίο αναφέρεστε δεν συνιστά κατ’ αρχάς διάκριση και προσβολή της αξιοπρέπειας αυτών που αποκλείονται. Τούτο, ωστόσο, δεν σημαίνει ότι δεν συντρέχουν οι προϋποθέσεις επιδημιολογικές και επιστημονικές για την επανεξέταση της στρατηγικής της χώρας μας σε σχέση με το ζήτημα αυτό.

Και θέλω να σας διαβεβαιώσω για τα ακόλουθα. Πράγματι ο αποκλεισμός που ισχύει για τους έχοντες έστω και μία ομοφυλοφιλική σχέση από το 1997 κρίνεται πεπαλαιωμένος και είναι αποδεκτό από όλους ότι πρέπει να αντικατασταθεί. Κοινώς αποδεκτό, όμως, είναι επίσης ότι η αντικατάστασή του είναι σύνθετη διαδικασία στην οποία πρέπει να ληφθούν πολλές παράμετροι υπ’ όψιν κυρίως σε ότι έχει να κάνει με την ασφάλεια του ασθενούς και σε αυτούς τους άξονες κινείται η Κυβέρνηση σε συνεργασία με το Υπουργείο Υγείας και το Εθνικό Κέντρο Αιμοδοσίας και αξιολογούμε τα δεδομένα και θα κινηθούμε προς αυτήν την κατεύθυνση. Στόχος μας είναι να βρεθούν άλλοι πιο δόκιμοι όροι…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε παρακαλώ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** …που θα χρησιμοποιούνται για την ταυτοποίηση συμπεριφορών που ενέχουν κίνδυνο μετάδοσης λοιμωδών νοσημάτων και την αξιολόγηση του επιπέδου του κινδύνου που παρουσιάζει προσωπικά κάθε δότης λόγω της σεξουαλικής του συμπεριφοράς, ανεξαρτήτως φύλου και σεξουαλικού προσανατολισμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάντως, κύριε Υπουργέ, επειδή ήμουν από τα ιδρυτικά μέλη της εθνικής επιτροπής για το AIDS, πράγματι αυτή η κοινωνική ομάδα που τότε -ενδεχομένως όχι αδίκως- είχε θεωρηθεί ως high risk ομάδα, λόγω μέτρων αυτοπροστασίας που πήρε, πλέον σήμερα –νομίζω- ότι δεν θεωρείται high risk ομάδα. Είναι άλλες ομάδες, άσχετες με τον σεξουαλικό προσδιορισμό, που ενδεχομένως είναι πιο high risk. Άρα, νομίζω ότι ορθώς το είπατε, αλλά πρέπει να προχωρήσετε στην αναθεώρηση αυτού του πράγματος.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, με ανησύχησε λίγο η ομιλία σας. Θα διαβάσω πως ξεκινήσατε: «Η αιμοδοσία δεν προσφέρεται για προβολή διεκδικήσεων διαφόρων κοινωνικών ομάδων». Αυτή είναι η πρώτη σας σκέψη στην ερώτηση που έκανα για το αν πρέπει να καταργηθεί;

Αυτό που κλήθηκα να υπογράψω λέει: «ΠΡΟΣΟΧΗ: ΠΟΙΟΣ ΔΕΝ ΠΡΕΠΕΙ ΝΑ ΔΩΣΕΙ ΑΙΜΑ» και ισχύει για όποιον έχει έστω μια ομοφυλοφιλική σχέση, δηλαδή γυναίκα και άντρας, από το 1977. Ποιο σκοταδιστικό από αυτό δεν γίνεται. Και εσάς αυτό το εύλογο αίτημα σας φαίνεται ως «προβολή διεκδικήσεων διαφόρων κοινωνικών ομάδων;». Σας καλούμε να ανακαλέσετε αυτή τη φράση που είπατε.

Έχουμε τη μεγαλύτερη έλλειψη αίματος στην ιστορία μας και αυτή τη στιγμή λέμε όχι σε ανθρώπους χωρίς κανένα επιστημονικό κριτήριο; Σε ανθρώπους που θέλουν να προσφέρουν τους λέμε όχι, γιατί δεν ξέραμε τι έκαναν το 1977; Σε ποια χώρα ζούμε; Το PCR test το ανιχνεύει μετά από δέκα μέρες. Βάλτε και έναν-δύο μήνες και βάλτε κυρίως άτομα, ανεξαρτήτως σεξουαλικής προτίμησης, που έχουν έρθει σε επαφή χωρίς προφύλαξη στο συγκεκριμένο χρονικό διάστημα με καινούργιο άτομο, κάτι που να βασίζεται στην επιστήμη.

Αναφερθήκατε, παρ’ όλα αυτά, στο ότι έχει ξεκινήσει η διαδικασία τροποποίησης του εγγράφου. Επειδή και η προηγούμενη κυβέρνηση είχε πει κάτι αντίστοιχο, θα θέλαμε να μάθουμε ακριβώς πότε. Γιατί το ’18 ακούστηκε μια αντίστοιχη ανακοίνωση και δεν έγινε ποτέ. Θέλουμε να ξέρουμε το πότε, κύριε Υπουργέ. Πότε αυτό το αίσχος θα σταματήσει.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Νομίζω, όμως, κύριε Αρσένη, ότι τον αδικήσατε λίγο τον Υπουργό. Απομονώσατε μια-δυο φράσεις, ενώ τις αιτιολόγησε. Βέβαια, δεν είναι δουλειά δική μου.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κύριε Αρσένη, θα ξεκινήσω από το τέλος για το «πότε». Να σας θυμίσω ότι και εσείς και στελέχη του κόμματός σας ήταν σε προοδευτικές κεντροαριστερές κυβερνήσεις τα προηγούμενα χρόνια στην Ελλάδα και δεν το λύσατε το θέμα. Δεν είναι καινούργιο. Και ερχόμαστε σήμερα και σας λέμε ότι το αναγνωρίζουμε και θα το λύσουμε και θα πρέπει σίγουρα να χρησιμοποιηθεί ένας πιο δόκιμος όρος. Και σε κάθε περίπτωση προτεραιότητα για μας είναι να δώσουμε ασφαλές αίμα σε κάθε ασθενή.

Αναφερθήκατε στο τι γίνεται στις άλλες χώρες. Αλλά, πάντα κριτήριο είναι τα επιστημονικά και επιδημιολογικά δεδομένα που ισχύουν σε μία χώρα. Δέχομαι ότι ίσως έπρεπε να έχει γίνει πιο σύντομα, αλλά σας είπα ότι είναι σωστό, πρέπει να αλλάξει ο όρος και θα αλλάξει.

Και θέλω να είμαι σαφής, γιατί πράγματι απομονώσατε μία φράση μου. Τα μέτρα που λαμβάνει η χώρα για την ασφάλεια του μεταγγιζόμενου αίματος σίγουρα δεν αποσκοπούν σε κανενός είδους διάκριση. Και –θα το επαναλάβω- οι εξελίξεις σε άλλες χώρες δεν μπορούν να αποτελέσουν το μοναδικό κριτήριο για τις όποιες αλλαγές. Γιατί είπα ότι η επιδημιολογική κατάσταση διαφέρει από χώρα σε χώρα.

Άρα, οι όποιες αλλαγές στην στρατηγική της χώρας μας θα πρέπει να προέλθουν μετά από την εκτίμηση του κινδύνου που υπάρχει στη χώρα μας ώστε να μην διακινδυνεύεται η ασφάλεια του μεταγγιζόμενου αίματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τέταρτη ερώτηση. Είναι η με αριθμό 843/4-6-2021 επίκαιρη ερώτηση του Βουλευτή Ξάνθης του ΣΥΡΙΖΑ - Προοδευτική Συμμαχία κ. Ζεϊμπέκ Χουσεΐνπρος τον Υπουργό Υγείας, με θέμα: «Το Γενικό Νοσοκομείο Ξάνθης στα πρόθυρα της κατάρρευσης».

Ορίστε, κύριε συνάδελφε, έχετε τον λόγο.

**ΖΕΪΜΠΕΚ ΧΟΥΣΕΪΝ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς χαίρομαι ιδιαιτέρως που σας βλέπω γιατί είχαμε πολύ καιρό να ακούσουμε νέα από το Υπουργείο σας. Ενδεικτικά αναφέρω ότι έχουμε καταθέσει περίπου πέντε ερωτήσεις στο διάστημα της πανδημίας και δεν έχουμε πάρει καμμία απάντηση.

Για τον λόγο αυτό επανήλθαμε με επίκαιρη ερώτηση για το νοσοκομείο της Ξάνθης που έχει πλέον φτάσει στο απροχώρητο. Αρχικά να περιγράψουμε λίγο την κατάσταση διάλυσης που επικρατεί στο νοσοκομείο.

Το πρώτο και σοβαρότερο πρόβλημα είναι το κλείσιμο της μονάδας εντατικής θεραπείας του νοσοκομείου μας λόγω έλλειψης εντατικολόγων. Η ΜΕΘ του νοσοκομείου έπαψε να λειτουργεί παρ’ ότι διαθέτει επτά κλίνες. Δηλαδή, από την αρχή του έτους αδυνατεί να λειτουργήσει. Επίσης, ελλείψεις σε ιατρικό προσωπικό υπάρχουν σε όλες σχεδόν τις κλινικές του νοσοκομείου. Ενδεικτικά, έχουμε ελλείψεις στο αναισθησιολογικό τμήμα. Συγκεκριμένα υπάρχουν δύο αναισθησιολόγοι από τους επτά που απαιτούνται. Και όπως καταλαβαίνετε η έλλειψη αναισθησιολόγου πέρα από την αδυναμία διενέργειας χειρουργείων, που χωρίς υπερβολή η αναμονή φτάνει μέχρι και τα τρία χρόνια, δημιουργεί σοβαρό πρόβλημα στην αντιμετώπιση και των επειγόντων περιστατικών.

Ανάλογη κατάσταση επικρατεί και στην παθολογική κλινική, στη μονάδα τεχνητού νεφρού, στο νευρολογικό τμήμα, ενώ δεν υπάρχει ΩΡΛ, ούτε γαστρεντερολόγος. Συνολικά, σήμερα, το Γενικό Νοσοκομείο Ξάνθης λειτουργεί με το 60% του προσωπικού του. Και από τους ειδικευόμενους οι μισοί πλέον είναι παρόντες. Πρέπει να πούμε και την αυτοθυσία που έδειξε το προσωπικό του Γενικού Νοσοκομείου Ξάνθης όλο το προηγούμενο διάστημα στην αντιμετώπιση της πανδημίας. Ειδικά ο νομός μας πλήγηκε από το πρώτο και το δεύτερο κύμα πολύ σφοδρά. Δυστυχώς, όμως, η συμβολή τους έχει εκτιμηθεί από την τοπική κοινωνία, αλλά όχι από την πλευρά της Κυβέρνησης που αντί να στηρίξουν τη δημόσια υγεία, οδηγούν το νοσοκομείο στα πρόθυρα της κατάρρευσης.

Έτσι φαίνεται σιγά-σιγά ότι το νοσοκομείο μας μετατρέπεται σε κέντρο υγείας. Ίσως βέβαια είναι και η πολιτική της Κυβέρνησης αυτή. Ακούσαμε και τον Πρωθυπουργό στο συνέδριο υγείας να λέει για τη μεταρρύθμιση του ΕΣΥ μέσω σύμπραξης με τον ιδιωτικό τομέα. επίσης, ότι δεν χρειάζεται να υπάρχουν και άλλα νοσοκομεία περιφερειακά. Και εμείς έχουμε τα νοσοκομεία Αλεξανδρούπολης, Καβάλας και το ιδιωτικού δικαίου νοσοκομείο της Κομοτηνής. Άρα σε αυτόν τον σχεδιασμό δεν χωρούν τα νοσοκομεία Ξάνθης και Δράμας.

Επομένως, κύριε Υπουργέ, σας θέτω ερωτήσεις: Πείτε μας αναλυτικά, με νούμερα, πόσες προσλήψεις και σε ποιες ειδικότητες έχουν γίνει στο Γενικό Νοσοκομείο Ξάνθης από την έναρξη της πανδημίας. Σε πόσες προσλήψεις και σε ποιες ειδικότητες προτίθεστε να προχωρήσετε ώστε να λυθεί οριστικά το πρόβλημα λειτουργίας που αντιμετωπίζει το Γενικό Νοσοκομείο Ξάνθης.

Πιστεύετε ότι υπό αυτές τις συνθήκες μπορεί το νοσοκομείο να ανταπεξέλθει σε τυχόν τέταρτο κύμα της πανδημίας;

Και τέλος σε ποιες κινήσεις προτίθεστε να προβείτε προκειμένου να επαναλειτουργήσει με σωστούς όρους η μονάδα εντατικής θεραπείας του Γενικού Νοσοκομείου Ξάνθης;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κύριε Ζεϊμπέκ είναι εύκολο να ασκείτε κριτική από τα έδρανα της Αντιπολίτευσης. Και το μόνο που σας κοστίζει είναι χρόνος. Η κριτική βεβαίως –έτσι λειτουργεί η δημοκρατία- είναι καλοδεχούμενη και απαραίτητη. Αλλά πρέπει να υπάρχει λογική, ρεαλισμός και αλήθεια.

Στη συγκεκριμένη περίπτωση δεν ισχύει κάτι τέτοιο γιατί η κριτική σας δεν έχει σκοπό να αναδείξει τα προβλήματα που όντως υπάρχουν και κληρονομήσαμε και από τη δική σας κυβέρνηση και υπήρχαν απ’ όλες τις κυβερνήσεις όλα τα χρόνια. Γιατί θα μπορούσατε να έρθετε να μας πείτε «εμείς κάναμε αυτά στα πέντε χρόνια διακυβέρνησης στην Ξάνθη, εσείς κάνετε λιγότερα» –που κάναμε περισσότερα και θα επανέλθω- και να δούμε ποιος θέλει να στηρίξει το Νοσοκομείο Ξάνθης. Γιατί ωραίες οι θεωρίες συνωμοσίας ότι θέλουμε να το μετατρέψουμε σε κέντρο υγείας, ότι θέλουμε να ιδιωτικοποιήσουμε το σύστημα υγείας και όλα αυτά τα ευφάνταστα σενάρια τα οποία εξυφαίνετε κατά τη διάρκεια της πανδημίας.

Είναι μια πανδημία που χτύπησε πολύ την περιοχή της βορείου Ελλάδας και βεβαίως χτύπησε και την Περιφερειακή Ενότητα Ξάνθης. Γνωρίζουμε τη σφοδρότητα του κύματος. Και κατ’ αρχάς είμαστε ευγνώμονες προς το προσωπικό όχι μόνο του Νοσοκομείου Ξάνθης, αλλά όλου του συστήματος υγείας, που έδωσε τη γενναία μάχη, προκειμένου να έχουμε τα αποτελέσματα τα οποία έχουμε. Και είμαστε υπερήφανοι που το δημόσιο σύστημα υγείας, όσο και αν σας ενοχλεί αυτό, το στηρίξαμε την περίοδο της πανδημίας, το στηρίζουμε και θα συνεχίσουμε να το στηρίζουμε, και έφερε αυτά τα εξαιρετικά αποτελέσματα.

Μιλήσατε για προσλήψεις στο Νοσοκομείο Ξάνθης και την υποστελέχωση. Υπάρχει υποστελέχωση, προσλήψεις όμως έγιναν. Και, βεβαίως, η κίνηση κατά την περίοδο της πανδημίας και το πρώτο εξάμηνο του 2021 καταδεικνύει ότι το νοσοκομείο εξυπηρέτησε τόσο περιστατικά COVID όσο και non COVID. Και τώρα, βεβαίως, έχει και εμβολιαστική γραμμή έτσι ώστε να εξυπηρετείται ο κόσμος.

Όλα αυτά δεν σημαίνει, βεβαίως, ότι το νοσοκομείο λειτουργεί απρόσκοπτα. Εγώ πρώτος θα σας πω ότι υπάρχουν προβλήματα και ελλείψεις. Ναι, δεν είναι καλυμμένες όλες οι θέσεις. Ναι, υπάρχει υποστελέχωση. Ναι, υπάρχουν προβλήματα και κυρίως στη μονάδα εντατικής θεραπείας της οποίας αναγκαστήκαμε να αναστείλουμε τη λειτουργία της για λόγους ασφαλείας.

Και, βεβαίως, θα υπάρξει λύση συνολική για να εξυπηρετείται όλη η περιοχή. Και θα υπάρξει και λύση και για τη μεγάλη αναμονή στα χειρουργεία γιατί έχουν μείνει πράγματι πίσω σε σχέση με άλλες περιοχής λόγω της έλλειψης αναισθησιολόγων. Να σας πω; Θα ήταν πολύ εύκολο για εμάς να προκηρύσσαμε όχι τέσσερις, αλλά δεκατέσσερις θέσεις αναισθησιολόγων, που γνωρίζουμε όλοι ότι είναι ίσως η ειδικότητα με τη μεγαλύτερη έλλειψη ιατρών στη χώρα. Και θα λέγαμε «να, εμείς το προκηρύξαμε, αλλά κοιτάξτε, βγαίνουν άγονες». Άρα πρέπει να δούμε τι άλλα μέτρα πρέπει να πάρουμε έτσι ώστε και να πάει ο κόσμος στις περιοχές αυτές και να δώσουμε τα κατάλληλα κίνητρα για να στελεχωθούν τα περιφερειακά νοσοκομεία. Τα γνωρίζουμε πολύ καλά και προς αυτήν την κατεύθυνση της επίλυσης των ζητημάτων εργαζόμαστε.

Είναι εμφανές, λοιπόν, ότι το Υπουργείο Υγείας και όλοι οι φορείς, η υγειονομική περιφέρεια, η διοίκηση του νοσοκομείου -εν μέσω πανδημίας- καταβάλλουν μία μεγάλη προσπάθεια για τη διασφάλιση της ομαλής λειτουργίας του Γενικού Νοσοκομείου Ξάνθης και την ενίσχυσή του σε προσωπικό. Μπορώ να αναφερθώ στις προσλήψεις οι οποίες έγιναν. Θα καταθέσω τα στοιχεία στα Πρακτικά για να τα έχετε στη διάθεσή σας, βεβαίως είναι και στη «ΔΙΑΥΓΕΙΑ».

Το πρόβλημα, επαναλαμβάνω, υποστελέχωσης του νοσοκομείου σε συγκεκριμένες ειδικότητες, που είτε απουσιάζουν εντελώς είτε υποεκπροσωπούνται, δεν οφείλεται σε καμμία περίπτωση σε αδιαφορία. Σας είπα είναι συγκεκριμένα τα προβλήματα, τα γνωρίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Η συνέχεια στη δευτερολογία.

Τον λόγο έχει ο κύριος συνάδελφος.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Θα απαντήσω, κύριε Υπουργέ, γιατί είπατε τι έγινε και στην περίοδο του ΣΥΡΙΖΑ με το Νοσοκομείο Ξάνθης. Πάλι όταν ήρθε στη διακυβέρνηση ο ΣΥΡΙΖΑ και η διοίκηση του νοσοκομείου που ήταν από την κυβέρνησή μας το νοσοκομείο ήταν σε δύσκολη κατάσταση και πάλι με κίνδυνο να κλείσουν κλινικές.

Όμως, τι κάναμε εμείς; Σε αυτήν την περίοδο περίπου είκοσι γιατροί ήρθαν στο νοσοκομείο από την κυβέρνησή μας. Και παρ’ ότι παραλάβαμε ένα νοσοκομείο με σοβαρά οικονομικά ελλείμματα, με χρέος περίπου τεσσεράμισι εκατομμυρίων, το 2017 το νοσοκομείο έφτασε στο σημείο, ώστε να καλύπτει τις ληξιπρόθεσμες οφειλές και δεν έχει πρόβλημα οικονομικό αυτήν τη στιγμή.

Τέλος, εξασφαλίστηκε η προμήθεια συγκροτήματος μαγνητικού συντονισμού στο Γενικό Νοσοκομείο Ξάνθης από δαπάνες του Προγράμματος Δημοσίων Επενδύσεων του 2018. Περιττό να αναφέρω ότι ακόμα και αυτή η προμήθεια αναιτιωδώς έχει παγώσει μετά από σχεδόν δύο χρόνια από τον διαγωνισμό της προηγούμενης διοίκησης ενώ οι προθεσμίες για την αξιοποίηση του κονδυλίου τρέχουν.

Αναφορικά με το ζήτημα της ΜΕΘ, σε ενημέρωση που είχαμε με τον κ. Κικίλια τον Οκτώβρη του 2020, μας είχε αναφέρει ότι λόγω του δεύτερου κύματος της πανδημίας τα κρεβάτια της ΜΕΘ αυξήθηκαν από πέντε σε επτά, αλλά πλέον φαίνεται να μην έχει καμμία σημασία, εφόσον δεν μπορεί να λειτουργήσει ούτε ένα κρεβάτι σε ΜΕΘ. Επίσης, ο Υπουργός κι εσείς δεν μας δώσατε νούμερα. Μας είπε ότι το 2020 ενισχύθηκε το νοσοκομείο με τρεις γιατρούς ειδικοτήτων και προκήρυξε επιπλέον μια θέση παθολόγου χωρίς να υπάρξει ενδιαφέρον. Αυτή είναι, λοιπόν, η συμβολή του Υπουργείου Υγείας προς το Γενικό Νοσοκομείο Ξάνθης που αντιμετωπίζει τόσες δυσκολίες.

Ήδη από το πρώτο κύμα της πανδημίας του κορωνοϊού, σήμερα η κατάσταση που επικρατεί στο νοσοκομείο μας είναι τραγική. Όπως είπατε, οι προσλήψεις είναι σχεδόν μηδενικές, ενώ πολλοί από τους υπηρετούντες γιατρούς αποχωρούν ή συνταξιοδοτούνται. Το νοσοκομείο, όμως, όπως προείπα, διαθέτει δύο αναισθησιολόγους. Ο ένας είναι υπό συνταξιοδότηση, με αποτέλεσμα, αν οι θέσεις δεν καλυφθούν, να σταματήσουν και τα χειρουργεία στην Ξάνθη. Αν δεν αλλάξει αυτό, οι ελλείψεις θα συνεχίσουν να καλύπτονται από τα άλλα νοσοκομεία όμορων νομών δημιουργώντας ντόμινο και ασφυκτικές πιέσεις και στα άλλα νοσοκομεία, ενώ οι ιδιώτες δε θα μπορούν να νοσηλεύονται στο νομό τους. Εν τω μεταξύ, η πλέον αποτυχημένη διοίκηση του γενικού νοσοκομείου δεν μπόρεσε να αντέξει τη διαχείριση της πανδημίας, παρ’ ότι είχε ως όπλο 500.000 ευρώ από δωρεές για τη στήριξη του νοσοκομείου. Αλλά ακόμα και σήμερα που η κατάσταση έχει εξομαλυνθεί, οδηγεί το νοσοκομείο σε κατάρρευση, αφού έχει τόσες ελλείψεις σε προσωπικό και το μόνο που ενδιαφέρεται να κάνει είναι ΕΔΕ κατά των γιατρών.

Νομίζω ότι πλέον δεν χωρούν ημίμετρα. Πρέπει να βρεθεί ένας τρόπος, ώστε το Νοσοκομείο Ξάνθης να αντιμετωπίσει αυτό το πρόβλημα μακροπρόθεσμα και όχι με προσωρινές λύσεις. Για παράδειγμα, εάν η Κυβέρνηση δεν θέλει να μείνει η Ξάνθη χωρίς νοσοκομείο, είναι απαραίτητο να ενταχθεί το Γενικό Νοσοκομείο Ξάνθης στα νοσοκομεία των άγονων περιοχών, προκειμένου το ιατρικό προσωπικό να έχει επιπλέον κίνητρα, για να έρθει στην Ξάνθη. Οι γιατροί δεν προσέρχονται σε ένα επαρχιακό νοσοκομείο όσο το ιατρικό μισθολόγιο είναι καθηλωμένο. Επίσης, θα πρέπει να προνοήσετε, ώστε να δοθεί μια δέσμη κινήτρων, όπως φορολογικές ελαφρύνσεις, επίδομα παραμεθορίου, επιδότηση ενοικίου. Λύσεις υπάρχουν, κύριε Υπουργέ μου. Θέληση χρειάζεται.

Σε κάθε περίπτωση η τοπική κοινωνία και ο Δήμος Ξάνθης είναι διαθέσιμοι να στηρίξουν την προσπάθεια να εξασφαλιστεί η βιωσιμότητα του νοσοκομείου μας. Επομένως, σας καλούμε να δεσμευθείτε για την ενίσχυση του προσωπικού, αριθμητικά και μισθολογικά. Άλλωστε, απαιτείται πλέον η γενναία αύξηση των οικονομικών πόρων του συστήματος, ώστε να εναρμονιστούν με τον ευρωπαϊκό μέσο όρο που είναι το 7% ΑΕΠ. Βεβαίως, δεν πρέπει να ξεχνάμε και την τεράστια συμβολή του επικουρικού προσωπικού, του οποίου η μονιμοποίηση είναι ο μοναδικός τρόπος αναγνώρισης της συμβολής τους σε όλη αυτή τη μεγάλη περιπέτεια που περνάει η χώρα μας.

Όλο το προηγούμενο διάστημα, κύριε Υπουργέ, με πρωτοβουλία του υγειονομικού προσωπικού του νοσοκομείου και του Ιατρικού Συλλόγου Ξάνθης έχουν γίνει κινητοποιήσεις και συνελεύσεις, ώστε να ασκηθεί η μεγαλύτερη δυνατή πίεση, προκειμένου να επιλυθούν τα προβλήματα που αντιμετωπίζει το νοσοκομείο.

Σύσσωμες οι δημοτικές παρατάξεις του Δήμου Ξάνθης…

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε συνάδελφε.

**ΧΟΥΣΕΪΝ ΖΕΪΜΠΕΚ:** Μια μικρή ανοχή, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας την έχω δώσει ήδη.

**ΧΟΥΣΕΪΝ ΖΕΪΜΠΕΚ:** Ευχαριστώ. Κλείνω.

Σύσσωμες οι δημοτικές παρατάξεις του Δήμου Ξάνθης στάθηκαν με ψήφισμά τους, το οποίο θα καταθέσω στα Πρακτικά, υπέρ ενός αποτελεσματικού σχεδίου διάσωσης του Γενικού Νοσοκομείου Ξάνθης.

(Στο σημείο αυτό ο Βουλευτής κ. Χουσεΐν Ζεϊμπέκ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απέναντι στις προσπάθειες της τοπικής κοινωνίας, όμως, εμείς βλέπουμε μόνο άρνηση τόσο από την πλευρά του Υπουργείου, όσο και της διοίκησης του νοσοκομείου που κάνει τα στραβά μάτια.

Σας ρωτώ, λοιπόν, ως Ξανθιώτης: Πόσα καιποια κίνητρα θα θεσμοθετήσετε, ώστε να αναχαιτιστεί η κατάρρευση του νοσοκομείου; Με ποιον τρόπο θα καταστήσετε το Νοσοκομείο Ξάνθης δελεαστικό στο ιατρικό προσωπικό, ώστε να είναι επιλέξιμο; Δεν φθάνουν οι προκηρύξεις. Προτίθεστε να το εντάξετε στα νοσοκομεία των περιοχών της…

**ΠΡΟΕΔΡΕΥΩΝ (Νικήτας Κακλαμάνης):** Μη βάζετε άλλα δέκα ερωτήματα.

**ΧΟΥΣΕΪΝ ΖΕΪΜΠΕΚ:** Ναι, τελειώνω.

Σας ευχαριστώ και περιμένουμε να ακούσουμε αν όντως η Ξάνθη θα συνεχίσει να έχει ένα αξιοπρεπές νοσοκομείο.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Κοντοζαμάνη. Έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κύριε Ζεϊμπέκ, θα διαφωνήσω με σας, διότι το νοσοκομείο έδωσε με επιτυχία τη μάχη της πανδημίας. Η Ξάνθη κρατήθηκε όρθια και το νοσοκομείο ανταποκρίθηκε στον μέγιστο βαθμό στις πολύ υψηλές απαιτήσεις διαχείρισης της πανδημίας.

Στα έτη 2020 και 2021, με τρεις προκηρύξεις, προκηρύχθηκαν δεκαεννέα θέσεις ιατρών κλάδου ΕΣΥ από τις οποίες καλύφθηκαν μόλις οι έξι και αναμένεται να καλυφθούν άλλες τέσσερις με την τελευταία προκήρυξη που ολοκληρώνονται οι κρίσεις. Είχαμε προκηρύξει ως Υπουργείο Υγείας τις θέσεις αυτές και -όπως είπα πριν- υπάρχουν συγκεκριμένες ελλείψεις σε συγκεκριμένες ειδικότητες.

Αυτή τη στιγμή στο Νοσοκομείο της Ξάνθης επιπλέον προσφέρουν τις υπηρεσίες τους έντεκα επικουρικοί γιατροί και τριάντα δύο ειδικευόμενοι γιατροί διαφόρων ειδικοτήτων και, βεβαίως, υπάρχουν εξήντα επτά άτομα λοιπό επικουρικό προσωπικό όπου ενισχύθηκε το Νοσοκομείο της Ξάνθης κατά την περίοδο της πανδημίας.

Το είπα και εγώ το είπατε και εσείς ότι το θέμα είναι να δοθούν τα κατάλληλα κίνητρα και το έχουμε πει πολλές φορές ότι εξετάζουμε συγκεκριμένα κίνητρα, όλες οι κυβερνήσεις. Δεν θέλω να μηδενίσω την προσπάθεια προηγουμένων κυβερνήσεων -δώσανε κίνητρα- αλλά αυτή τη στιγμή χρειάζεται να πάμε ένα βήμα παραπέρα. Έχουμε πει συγκεκριμένα μέτρα τα οποία πρέπει να κάνουμε, δεν είναι μόνο οικονομικά τα κίνητρα που πρέπει να δοθούν, είναι και επιστημονικά κίνητρα -είναι και ένα πακέτο κινήτρων, φοροελαφρύνσεις, όπως αυτές που είπατε, συνυπηρέτηση με τον σύζυγο- προκειμένου ο νέος γιατρός που θέλουμε να μπει στο Εθνικό Σύστημα Υγείας πραγματικά να έχει το κίνητρο να πάει σ’ αυτές τις απομακρυσμένες περιοχές.

Θα ήθελα να σας διαβεβαιώσω ότι έχουμε, σαφώς, αποτυπώσει την υφιστάμενη κατάσταση. Σας είπα ότι θα ανακοινώσουμε και τις επόμενες ημέρες ένα σχέδιο, το οποίο έχει να κάνει με την επίσπευση των χειρουργείων τα οποία είναι σε αναμονή και είμαστε και σε συνεργασία με την Ελληνική Αναισθησιολογική Εταιρεία, προκειμένου να δούμε για την Ξάνθη ειδικά, το ζήτημα της έλλειψης αναισθησιολόγων και επανεξετάζεται και αξιολογείται, όπως σας είπα, το ισχύον πλαίσιο για τις άγονες ειδικότητες. Θα είμαστε σύντομα, λοιπόν, σε θέση να ανακοινώσουμε συγκεκριμένη δέσμη μέτρων και να σας διαβεβαιώσω ότι σε καμμία περίπτωση το Νοσοκομείο της Ξάνθης δεν πρόκειται να υποβαθμιστεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην ενδέκατη, τη με αριθμό 850/7-6-2021 επίκαιρη ερώτηση δεύτερου κύκλου, της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα, προς τον Υπουργό Υγείας με θέμα: «Τα προβλήματα της ψυχιατρικής κλινικής του Νοσοκομείου Μυτιλήνης».

Ορίστε, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, πριν φτάσουμε στη σημερινή επίκαιρη ερώτηση για το πολύπαθο ζήτημα της ψυχιατρικής κλινικής του «ΒΟΣΤΑΝΕΙΟΥ» Νοσοκομείου Μυτιλήνης, είχαμε καταθέσει και σχετική ερώτηση από 1ης Δεκεμβρίου 2020 στην οποία μέχρι σήμερα δεν λάβαμε απάντηση, είχε προηγηθεί αυτή η επιστολή διαμαρτυρίας τον Οκτώβριο του 2020 από την Πανλεσβιακή Ένωση Συνταξιούχων ΙΚΑ που αναδείκνυαν γενικευμένα προβλήματα στις δημόσιες δομές υγείας στη Λέσβο, μεταξύ αυτών και τα σοβαρά προβλήματα που παρουσιάζονταν στην ψυχιατρική κλινική και απ’ ό,τι γνωρίζουμε έχετε εικόνα της κατάστασης του «Βοστάνειου» και ιδιαίτερα της ψυχιατρικής κλινικής, καθώς τον Οκτώβριο του 2020 επισκεφθήκατε το νησί. Και, βέβαια, εκτός από τις υποσχέσεις, που και τότε επαναλάβατε στην επίσκεψη, τίποτε άλλο δεν έχουμε δει να γίνεται για τη βελτίωση των συνθηκών. Όχι μόνο οι συνθήκες δεν βελτιώθηκαν, αλλά από τότε η κατάσταση έχει επιδεινωθεί προς δύο κατευθύνσεις. Πρώτον, ως προς τα ζητήματα της στελέχωσης της κλινικής, γιατί στο διάστημα αυτό έληξε η θητεία της μίας εκ των δύο ψυχιάτρων, η οποία είχε έρθει για τρεις μήνες με απόσπαση στην ψυχιατρική κλινική και παραμένει σήμερα με μόνο μία ψυχίατρο, τη διευθύντρια της κλινικής, η οποία, μάλιστα, σε έναν χρόνο, περίπου πρόκειται να συνταξιοδοτηθεί.

Και δεύτερον, το υπόλοιπο προσωπικό βέβαια, σε σχέση με τις αυξημένες ανάγκες ενός τόσο μεγάλου νησιού που σηκώνει και φιλοξενεί και προσφυγικό πληθυσμό, είναι πολύ λιγότερο από αυτό που πραγματικά χρειάζεται. Υπάρχουν λιγότεροι νοσηλευτές, αλλά και μόνο δύο ψυχολόγοι. Η ψυχιατρική κλινική δεν έχει τραυματιοφορείς, ούτε τραπεζοκόμους και εργοθεραπευτές.

Και, βέβαια, σε σχέση με τις κλίνες, είναι χαρακτηριστικό ότι ενώ ο ελλιπής οργανισμός προβλέπει δέκα μόλις κλίνες, λόγω των αναγκών έχουν αναπτυχθεί δεκατρείς γεγονός που φανερώνει, αν θέλετε, και την επιτακτική ανάγκη στελέχωσης της κλινικής από μόνιμο και σταθερό προσωπικό.

Όμως, πολύ πιο επικίνδυνο και από κάτι που αγγίζει σχεδόν τα όρια της προσβολής και στους θεραπευόμενους και στους εργαζόμενους σε αυτή είναι το γεγονός ότι η κλινική στεγάζεται σε ένα προπολεμικό, θα λέγαμε, κτήριο που είναι ιδιαίτερα επικίνδυνο ειδικά μετά από τον τελευταίο σεισμό στη Λέσβο που παρουσιάζει και υγειονομικές συνθήκες πολύ άσχημες και δεν διαθέτει ούτε καν τον απαραίτητο χώρο για τον προαυλισμό. Είναι χαρακτηριστικό ότι το υποτυπώδες μπαλκόνι που χρησιμοποιούσαν, ένα μέτρο επί δύο, για τον προαυλισμό τους είναι υπό κατάρρευση και κινδυνεύουν. Όχι μόνο δεν μπορεί να βγει άνθρωπος στο μπαλκόνι, αλλά κινδυνεύει να πέσει στο κεφάλι όσων περνάνε από κάτω.

Σας ρωτάμε, λοιπόν: Τι μέτρα θα πάρετε για να στελεχωθεί το ταχύτερο δυνατόν η ψυχιατρική κλινική με όλο το απαραίτητο ιατρικό, νοσηλευτικό και λοιπό προσωπικό με μόνιμη σχέση πλήρους και αποκλειστικής απασχόλησης; Και βέβαια ζητάμε να μεταστεγαστεί άμεσα η κλινική είτε στη νέα πτέρυγα του νοσοκομείου ή σε άλλο κατάλληλο χώρο με βάση τις διεθνείς προδιαγραφές για τους ψυχικά ασθενείς.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει η Υφυπουργός Υγείας κ. Ράπτη.

Ορίστε, κυρία Υφυπουργέ, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, πράγματι επισκέφθηκα το Γενικό Νοσοκομείο Μυτιλήνης, το «Βοστάνειο», τον Οκτώβριο. Όπως είπατε εκεί λειτουργεί η ανοικτή μονάδα βραχείας νοσηλείας των ενηλίκων και γνωρίζετε και εσείς ως Βουλευτής της περιοχής ότι έχουν εκδοθεί σειρά προκηρύξεων από το 2016. Και συγκεκριμένα από το 2016 έχει εκδοθεί προκήρυξη για έναν επιμελητή Β΄, από το 2018 έχουμε προκήρυξη επιμελητή Α΄ και βεβαίως μέσα στο 2021, δηλαδή τέσσερις μήνες αφότου επισκέφτηκα το νοσοκομείο, έχουμε δύο προκηρύξεις για την ψυχιατρική κλινική, πλην όμως πολλές απέβησαν άγονες.

Το πρόβλημα των κινήτρων, το οποίο επισημάνθηκε και στην προηγούμενη ερώτηση που έγινε εδώ στον Αναπληρωτή Υπουργό, είναι ένα ζήτημα που έχει αντιμετωπίσει το Υπουργείο και πρόκειται άμεσα να προβεί, όπως ανέφερε και ο Υπουργός προ δύο εβδομάδων, σε συγκεκριμένα κίνητρα τα οποία πρόκειται να δοθούν για να μπορούν να υπηρετούν σε παραμεθόριες περιοχές όπως είναι η Μυτιλήνη. Αυτά θα είναι οικονομικά, φορολογικά και ασφαλιστικά κίνητρα. Κι αυτό διότι μέχρι σήμερα δεν έχει καταστεί δυνατή η ενίσχυση –γιατί η στελέχωση είναι εν λειτουργία όλα αυτά τα χρόνια- με περαιτέρω προσωπικό.

Σήμερα η κάλυψη των κλινών, γιατί αναφερθήκατε στην κάλυψη των κλινών, είναι 50% κατ’ έτος. Πέρσι συγκεκριμένα νοσηλεύτηκαν εκατόν πενήντα επτά περιστατικά. Άρα, υπάρχει πλήρης κάλυψη με το συγκεκριμένο προσωπικό το οποίο απαρτίζεται από την ψυχίατρο, η οποία συνταξιοδοτείται σε τέσσερα χρόνια, από τους δύο ψυχολόγους και βεβαίως από τους δέκα νοσηλευτές. Υπάρχει η κάλυψη όλων των περιστατικών τα οποία καταγράφονται και εισάγονται. Επίσης, βεβαίως και οι ανάγκες στις οποίες αναφέρεστε στην ερώτησή σας σε τραπεζοκόμους, αλλά και τραυματιοφορείς, καλύπτονται από το υπάρχον προσωπικό.

Τώρα, σε σχέση με την κτηριακή υποδομή πράγματι και εγώ το διαπίστωσα, υπάρχει ένα κτήριο το οποίο είναι χτισμένο από το 1940. Με τον σεισμό του 2017 έγινε έλεγχος από τις κτηριακές υποδομές, όπως με είχε ενημερώσει η Διοίκηση, και δεν μεταβλήθηκε η φέρουσα ικανότητα. Και σήμερα το διοικητικό συμβούλιο και η 2η Υγειονομική Περιφέρεια έχουν κάνει συγκεκριμένες ενέργειες για την ανακατασκευή του. Έχουν ολοκληρώσει τη μελέτη στατικής επάρκειας και έχουν εγκρίνει τον προϋπολογισμό αυτής της μελέτης και την έχουν υποβάλει στο τρέχον ΕΣΠΑ, γιατί να μπορεί να χρηματοδοτηθεί από το ΕΣΠΑ η μελέτη που είναι ύψους 445.000 ευρώ.

Πιστεύουμε ότι με την ολοκλήρωση της μελέτης θα μπορέσουμε στο νέο ΕΣΠΑ να εντάξουμε την ανακατασκευή του κτηρίου ούτως ώστε να έχουμε πράγματι μια καλύτερη υποδομή.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Πράγματι, όπως επισημάνατε, το ζήτημα της ψυχιατρικής κλινικής δεν είναι καινούργιο. Υπάρχει μακρά και δυστυχώς, πολύ πικρή εμπειρία στο νησί. Και δεν είναι τυχαίο ότι επισημαίνουμε τον κίνδυνο και του γεγονότος ότι τώρα έχουν μείνει ξανά με μία ψυχίατρο στην κλινική, γιατί το 2016 τότε η διοίκηση του νοσοκομείου αναγκάστηκε να προχωρήσει σε κλείσιμο για ένα διάστημα της ψυχιατρικής κλινικής, όταν η μοναδική ψυχίατρος χρειάστηκε και η ίδια να πάρει αναρρωτική άδεια. Καταλαβαίνετε ότι δεν μπορεί να παραμένει η στελέχωση μιας ολόκληρης -τέτοιου ευαίσθητου τομέα- κλινικής με τη μοναδική υπηρεσία ενός ψυχιάτρου.

Και φυσικά, οι συνέπειες που βιώνουν τα νοσοκομεία είναι χρόνιες και διαρκούν σε όλες τις κυβερνήσεις. Είναι χαρακτηριστικό ότι αντίστοιχες υποσχέσεις λάβαμε και από την προηγούμενη κυβέρνηση, όταν μετά βαΐων και κλάδων ο τότε Υπουργός κ. Πολάκης εγκαινίαζε τη νέα πτέρυγα του νοσοκομείου. Από τότε περιμένουν οι ψυχικά ασθενείς, οι συγγενείς τους την ενίσχυση και τη μεταφορά της ψυχιατρικής κλινικής σε ένα αξιοπρεπές κτήριο που να μην προσβάλλει και να μην θέτει σε κίνδυνο –αν θέλετε- και την ίδια τη ζωή των ασθενών και των εργαζομένων.

Ο σεισμός στη Λέσβο είναι από το 2017, όπου έγιναν οι έλεγχοι της στατικότητας και από τότε έχουν περάσει υπεραρκετά χρόνια για να προχωρήσει η μεταστέγαση του κτηρίου.

Αντί γι’ αυτό, μιλάμε για ένα κτήριο στο οποίο, δυστυχώς, πολλές φορές βρίσκονται ποντίκια μέσα, για ένα κτήριο με επικίνδυνες υγειονομικές συνθήκες, που δεν μπορεί, βέβαια, να συνεχίζει να νοσηλεύει οποιεσδήποτε ασθένειες, πόσω μάλλον αυτές.

Είναι χαρακτηριστικό, όταν αυτές οι συνθήκες υποστελέχωσης παρουσιάζονται ακόμα και σε αυτή την περίοδο της πανδημίας, ότι δημιουργείται πραγματικά και δικαιολογημένα ανησυχία για το πότε τελικά πρόκειται να στελεχωθούν επαρκώς τα νοσοκομεία με όλο το απαραίτητο νοσηλευτικό και υγειονομικό προσωπικό. Δεν είναι, εξάλλου, η μοναδική κλινική που παρουσιάζει κενά.

Και βέβαια, επειδή επαναφέρετε πολλές φορές τα ζητήματα των κινήτρων και είναι λογικά, γιατί είναι δύσκολη η ζωή και για τους υπόλοιπους κατοίκους, δυστυχώς και όχι μόνο για τους γιατρούς και νοσηλευτές στα νησιά της παραμεθορίου και γίνεται συνεχώς πιο δύσκολη, εμείς αναρωτιόμαστε αν είναι ποτέ δυνατόν να επιλέξει ένας γιατρός να πάει σε μια τέτοιας κατάστασης κλινική να εργαστεί, υποστελεχωμένη, αλλά και όταν δεν εξασφαλίζει καν τις υποτυπώδεις συνθήκες αξιοπρεπούς εργασίας σε ένα τέτοιο κτήριο.

Άρα, καταλαβαίνετε ότι οι λόγοι που οδηγούν σε παραίτηση -τον έναν μετά τον άλλον - πολλές φορές τους γιατρούς δεν είναι άσχετοι από την πολιτική που εφαρμόζετε και από το πώς δείχνετε μέριμνα πραγματικά για να αντιμετωπίσετε αυτά τα προβλήματα.

Θεωρούμε ότι είναι επιτακτικό να ληφθεί πρόνοια άμεσης μετεγκατάστασής τους και στη συνέχεια να επισκευαστεί το κτήριο της ψυχιατρικής κλινικής. Και βέβαια, για να μπορέσει πραγματικά να υπάρξει αντιμετώπιση των προβλημάτων της στελέχωσης πρέπει να γίνει στο σύνολό τους σε όλες τις ειδικότητες κάλυψης των απαραίτητων θέσεων με μόνιμο προσωπικό, για να μην αντιμετωπίζουμε συνέχεια αυτό το ζήτημα με τις λήξεις των συμβάσεων και λοιπά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Ράπτη, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Να αναφέρω ότι πράγματι το ζήτημα της μεταστέγασης έχει μελετηθεί, πλην, όμως, με την υπάρχουσα δυνατότητα των κτηριακών δομών του νοσοκομείου αυτό δεν είναι δυνατόν να γίνει. Γι’ αυτό τον λόγο επισπεύδεται άμεσα η μελέτη και πιστεύω ότι μέσα στο τέλος του έτους αυτού, αρχές του άλλου θα έχουμε τη μελέτη για να μπορέσουμε να δούμε και το ζήτημα της ανακατασκευής.

Τώρα, σε σχέση με την ενίσχυση του Εθνικού Συστήματος Υγείας και στον τομέα της ψυχικής υγείας, όπως έχει αναφέρει και ο Υπουργός, θα γίνουν μόνιμες προσλήψεις, οι προσλήψεις των επικουρικών. Ενισχύθηκε, όμως, ο τομέας της ψυχικής υγείας κατά τη διάρκεια της πανδημίας.

Συγκεκριμένα να πω ότι σε ό,τι αφορά στις μόνιμες προσλήψεις, προσλάβαμε τους τελευταίους δέκα μήνες είκοσι έναν μόνιμους ψυχιάτρους και παιδοψυχιάτρους και βεβαίως, είκοσι τρεις επικουρικούς και άμεσα ενισχύσαμε με νοσηλευτές το «Δαφνί» και το «Δρομοκαΐτειο» με σαράντα νοσηλευτές την προηγούμενη εβδομάδα, όπως, επίσης, προγραμματίζουμε -και αυτό είναι κάτι που πιστεύω ότι θα βοηθήσει και το νοσοκομείο στη Λέσβο- την ειδίκευση, τις προσλήψεις, δηλαδή, ειδικευομένων νοσηλευτών ψυχικής υγείας, οι οποίες θα γίνουν σε πολύ μεγάλο αριθμό σε όλες τις υγειονομικές περιφέρειες της χώρας. Ευελπιστώ ότι θα ενισχυθεί και το Νοσοκομείο Μυτιλήνης με ειδικευόμενους νοσηλευτές.

Τώρα, σε σχέση με την εμπορευματοποίηση που αναφέρετε στην ερώτησή σας για το Εθνικό Σύστημα Υγείας, προφανώς δεν έγινε καμμία εμπορευματοποίηση ούτε κατά τη διάρκεια της πανδημίας ούτε ποτέ.

Αντιθέτως, η πρόθεση του Υπουργείου, αλλά και η έμπρακτη υλοποίηση της πρόθεσής του ήταν ότι ενίσχυσε το Εθνικό Σύστημα Υγείας και σε ό,τι αφορά και στις υποδομές στην ψυχική υγεία, εκείνο το οποίο έγινε ήταν ότι πολύ πρόσφατα είχαμε μία από τις νέες δομές που εγκαινιάσαμε. Αυτή ήταν η κλινική διπλής διάγνωσης, στο ογκολογικό «Αγίων Αναργύρων», μια νέα ψυχιατρική δομή και κλινική, όπως επίσης και μια νέα και για πρώτη φορά στην Πελοπόννησο παιδοψυχιατρική κλινική, η οποία είναι κλινική νοσηλείας, νοσηλεύει περιστατικά.

Τέλος, θα ήθελα να πω ότι στις ακριτικές περιοχές, όπως έγινε πρόσφατα και στην περιοχή του Έβρου, γίνεται προσπάθεια να ενισχύσουμε και εκεί τις μονάδες ψυχικής υγείας, ενώ το Γενικό Νοσοκομείο Αλεξανδρούπολης ενισχύεται με κινητές μονάδες, για να πηγαίνουν και στην πιο απομακρυσμένη περιοχή, στις ακριτικές περιοχές της χώρας μας και να παρέχουν υπηρεσίες ψυχικής υγείας.

Σε ό,τι αφορά στην ψηφιακή μεταρρύθμιση, μια νέα πρωτοποριακή υπηρεσία -την οποία εγκαταστήσαμε στο Καστελόριζο πριν από περίπου έναν μήνα- είναι η Υπηρεσία Ψηφιακού Ιατρείου, ούτως ώστε να παρέχεται σε απομακρυσμένη περιοχή η συνταγογράφηση, η έκδοση πιστοποιητικών και προφανώς η διάγνωση και η ψυχολογική υποστήριξη ασθενών.

Τέλος, θα ήθελα να πω ότι πρόσφατα, την προηγούμενη εβδομάδα, συνυπογράψαμε με τον Υπουργό Εσωτερικών τη νέα επταετή προγραμματική σύμβαση για τα κέντρα πρόληψης, όπου το Υπουργείο Υγείας σε συνεργασία με το Υπουργείο Εσωτερικών και την αυτοδιοίκηση παρέχει ανανεωμένες υπηρεσίες ψυχοκοινωνικής υποστήριξης από τα εβδομήντα και πλέον κέντρα πρόληψης που λειτουργούν σε όλη τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τέλος -και ολοκληρώνω, κύριε Πρόεδρε και ευχαριστώ για την ανοχή σας- είναι πολύ σημαντικό ότι υποβάλαμε στο Ταμείο Ανάκαμψης συγκεκριμένα κοστολογημένα προγράμματα, τα οποία ευελπιστούμε ότι θα χρηματοδοτηθούν στο αμέσως επόμενο διάστημα και θα έχουμε περαιτέρω ενίσχυση των υπηρεσιών ψυχικής υγείας της χώρας μέσα στο 2021.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη δέκατη τέταρτη με αριθμό 841/4-6-2021 επίκαιρη ερώτηση δεύτερου κύκλου του Βουλευτή Μεσσηνίας του ΣΥΡΙΖΑ - Προοδευτική Συμμαχία κ. Αλέξη Χαρίτση προς τον Υπουργό Εθνικής Άμυνας, με θέμα: «Αναξιοποίητες παραμένουν οι εγκαταστάσεις του στρατοπέδου Καλαμάτας».

Κύριε Χαρίτση, μας έχετε «φάει» με την Καλαμάτα!

Ορίστε, έχετε τον λόγο.

**ΑΛΕΞΗΣ ΧΑΡΙΤΣΗΣ:** Τι να κάνουμε, κύριε Πρόεδρε, τα ζητήματα του τόπου μας είναι πολύ σημαντικά και θέλουμε να τα συζητήσουμε και να τα προχωρήσουμε.

Σας ευχαριστώ, κύριε Πρόεδρε και καλή σας ημέρα!

Κύριε Υπουργέ, καλημέρα σας!

Όπως γνωρίζετε πολύ καλά, η λειτουργία του στρατοπέδου «Παπαφλέσσα» στην Καλαμάτα είναι ένα ζήτημα το οποίο απασχολεί την πολιτική ηγεσία του Υπουργείου Εθνικής Άμυνας, τη στρατιωτική ηγεσία και την τοπική κοινωνία εδώ και περίπου δύο δεκαετίες. Υπενθυμίζω ότι το 2005 είχε αποφασιστεί η διακοπή λειτουργίας του στο πλαίσιο εξορθολογισμού των Ενόπλων Δυνάμεων και εξοικονόμησης πόρων. Μετά, είχαμε τη μετατροπή της λειτουργίας τους ως 9ο Σύνταγμα Πεζικού, αλλά με υποβαθμισμένες λειτουργίες και φτάσαμε στο 2018, όταν η κυβέρνηση του ΣΥΡΙΖΑ αποφάσισε την παύση λειτουργίας του, κατόπιν και των γνωματεύσεων του Ανώτατου Στρατιωτικού Συμβουλίου στο πλαίσιο της ανασυγκρότησης συνολικά των στρατοπέδων και των στρατιωτικών υπηρεσιών σε όλη τη χώρα, αλλά και στη Μεσσηνία.

Οφείλω να επισημάνω πως τότε υπήρξαν πολύ σφοδρές αντιδράσεις από τα τοπικά στελέχη της Νέας Δημοκρατίας, αντιδράσεις οι οποίες, όμως, δεν δικαιώθηκαν από την πραγματικότητα. Νομίζω ότι αυτό το οποίο δικαιώθηκε ήταν η απόφαση του 2018, με την έννοια ότι φαίνεται πως και η σημερινή ηγεσία του Υπουργείου Εθνικής Άμυνας, κι εσείς, κύριε Υπουργέ, προχωράτε στην υλοποίηση αυτού του σχεδιασμού του 2018. Όμως, αυτό εγείρει ένα πάρα πολύ μεγάλο ζήτημα. Το ζήτημα αυτό έχει να κάνει με το πώς θα αξιοποιηθεί πλέον αυτή η έκταση. Μιλάμε για διακόσια είκοσι στρέμματα. Είναι μια πολύ μεγάλη έκταση σε ένα πολύ σημαντικό σημείο της πόλης και στους πρόποδες του Ταΰγετου.

Θεωρούμε, λοιπόν, ότι είναι πάρα πολύ σημαντικό το πώς σχεδιάζει το Υπουργείο να αξιοποιήσει αυτήν την έκταση προς όφελος της τοπικής κοινωνίας και βεβαίως το πώς σχεδιάζει να εμπλέξει την τοπική κοινωνία σε όλη αυτή την συζήτηση. Σε τοπικό επίπεδο υπάρχει μια ευρεία διαβούλευση. Υπάρχουν προτάσεις που έχουν κατατεθεί και στον δημόσιο διάλογο από φορείς της περιοχής και από την αυτοδιοίκηση, αλλά και από πολιτικούς παράγοντες.

Είναι πολύ σημαντικό και γι’ αυτό επανέρχομαι, γιατί είχα καταθέσει ερώτηση για το συγκεκριμένο θέμα και στις 30-9-2019, πριν από σχεδόν δύο χρόνια, κύριε Υπουργέ. Τότε, η απάντηση από τη μεριά του Υπουργείου ήταν ότι εξετάζεται το ζήτημα. Νομίζω ότι πλέον έχουμε φτάσει σε ένα σημείο που θα πρέπει να προχωρήσουμε μπροστά. Εγώ δεν θέλω να μείνω στο τι έγινε το 2018 και στις τότε αντιδράσεις στην απόφαση του Υπουργείου σας. Νομίζω ότι πρέπει να δούμε προς το μέλλον.

Να μας πείτε, λοιπόν –και η ερώτησή μου είναι σαφής-, ποιος είναι ο σχεδιασμός και ποιο είναι και το χρονοδιάγραμμα για την καλύτερη δυνατή αξιοποίηση αυτής της πολύ σημαντικής έκτασης. Σε καμμία περίπτωση, βεβαίως, δεν έχουμε την πολυτέλεια να αφήνουμε έναν τέτοιο χώρο αναξιοποίητο. Να μας πείτε, βεβαίως και πώς η τοπική κοινωνία, με τις προτάσεις της και τους θεσμικούς της φορείς και εκπροσώπους θα εμπλακεί σε όλη αυτή τη διαδικασία.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, είναι εύλογο το ενδιαφέρον σας, όπως και όλων των συναδέλφων της εκλογικής περιφέρειας Μεσσηνίας, για την αξιοποίηση ενός στρατοπέδου, το οποίο εν πρώτοις φαίνεται ιδιαίτερα ελκυστικό προς αξιοποίηση ως στοιχείο της ακίνητης περιουσίας των Ενόπλων Δυνάμεων. Και μιλάμε για το στρατόπεδο «Παπαφλέσσα».

Τι ισχύει αυτή τη στιγμή; Όντως από το 2018 έχει αποφασιστεί η παύση της λειτουργίας του και έκτοτε υπολειτουργεί, δηλαδή δεν έχει παύσει εντελώς η λειτουργία του, αλλά γίνεται σε περιορισμένο ποσοστό διότι εκεί, σύμφωνα πάντα με την απάντηση της στρατιωτικής Υπηρεσίας, στρατωνίζεται η 77η ΜΕ, δηλαδή η 77η Μονάδα Επιστράτευσης. Επομένως, προκύπτει μερική λειτουργία, έστω και υπολειτουργία, του στρατοπέδου. Τι σημαίνει αυτό; Σημαίνει ότι το στρατόπεδο δεν έχει αποδεσμευτεί προς αξιοποίηση από τη στρατιωτική υπηρεσία ως στοιχείο της ακίνητης περιουσίας των Ενόπλων Δυνάμεων.

Επομένως, ένα ενεργό στρατόπεδο –τα έχω πει προσωπικά εδώ πάρα πολλές φορές σε ερωτήσεις και απαντήσεις- δεν μπορεί να αξιοποιηθεί από το ΤΕΦΑ, επειδή ακριβώς χαρακτηρίζεται ενεργό. Αν χαρακτηριστεί από τη στρατιωτική υπηρεσία ανενεργό, τότε ανοίγει ο δρόμος –γιατί έχει σημασία και η διαδικασία εδώ- για την αξιοποίησή του. Επί του παρόντος δεν έχει υποβληθεί σε μένα επίσημο αίτημα αξιοποίησης αυτού του ακινήτου από οποιονδήποτε φορέα. Έχει, όμως, έρθει σε μένα ο Δήμαρχος Καλαμάτας –όπως επίσης γνωρίζω ότι έχει κατατεθεί πρόταση αξιοποίησης από συνάδελφό σας στη Μεσσηνία, τον κ. Χρυσομάλλη- και η απάντηση που πήρε από μένα είναι ότι είμαστε εντελώς ανοιχτοί σε προτάσεις αξιοποίησης αυτού του ακινήτου, αρκεί να κατατεθεί μία σοβαρή, συγκροτημένη, τεκμηριωμένη, κοστολογημένη πρόταση, έτσι ώστε από ’κει και πέρα να πάμε στη στρατιωτική υπηρεσία, να αποφανθεί αυτή κατά πόσο πρέπει να παραμείνει ενεργό ή ανενεργό το στρατόπεδο και ανάλογα με την απάντηση να προχωρήσουμε.

Επομένως, έχω γίνει ατύπως αποδέκτης ενδιαφέροντων προτάσεων. Την περασμένη Παρασκευή βρέθηκα στην Καλαμάτα, όπου στην τοποθέτησή μου εκεί στο πλαίσιο μίας εκδήλωσης εγκαινίων καταλυμάτων στην 120η Πτέρυγα Εκπαίδευσης Αέρος για λογαριασμό της Πολεμικής Αεροπορίας, είπα ότι ως πολιτική ηγεσία του Υπουργείου Εθνικής Άμυνας είμαστε ανοιχτοί σε κάθε πρόταση, διότι η ακίνητη περιουσία των Ενόπλων Δυνάμεων καλό είναι να αξιοποιείται όχι μόνο προς όφελος των Ενόπλων Δυνάμεων –αυτό είναι προφανές- αλλά και προς όφελος της τοπικής κοινωνίας. Προϋπόθεση για να γίνει αυτό είναι υπάρχει μία ολοκληρωμένη πρόταση.

Με το καλό, λοιπόν, εάν έρθει αυτή η πρόταση –και μπορείτε να κινηθείτε προς αυτήν την κατεύθυνση σε επαφή με τους συναδέλφους και με τους φορείς της τοπικής αυτοδιοίκησης- να το δούμε. Το στρατόπεδο, όπως σας είπα, λειτουργεί εν μέρει, σε μικρό ποσοστό. Δεν είναι ανενεργό, αλλά είναι εν μέρει λειτουργικό. Θα μπορούσε να βρεθεί η φόρμουλα εκείνη ώστε το μεγαλύτερο μέρος του να αποδεσμευτεί και να αξιοποιηθεί, σύμφωνα με τις προτάσεις που υπάρχουν, αρκεί όμως αυτές να υποβληθούν με τον σωστό τρόπο και να είναι ολοκληρωμένες και τεκμηριωμένες.

Θα πω λίγα ακόμα στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, θεωρώ ότι είναι σημαντική η απάντησή σας, γιατί νομίζω ότι ανοίγει έναν δρόμο για να προχωρήσουμε μπροστά. Όπως είπα και πριν, αυτό που μας ενδιαφέρει είναι τι θα γίνει από δω και πέρα. Εφόσον έτσι έχουν τα πράγματα –και εγώ πρέπει να πω ότι συμφωνώ με την προσέγγισή σας- νομίζω ότι μπορούμε να προχωρήσουμε.

Επιτρέψτε μου να πω το εξής: Αν κάτι έμαθα και εγώ από την υπουργική μου θητεία είναι ότι πολλές φορές υπάρχουν πολλές ενδιαφέρουσες ιδέες και προτάσεις. Το ζητούμενο είναι, όμως, πώς αυτές τις μετατρέπεις σε επιχειρησιακό σχέδιο, για να μπορεί να υλοποιηθεί, διότι από ιδέες άλλο τίποτα.

Με αυτή την έννοια θεωρώ πολύ σημαντικό να υπάρξει πράγματι μία ολοκληρωμένη πρόταση, κοστολογημένη, με σαφή χρονοδιαγράμματα, με σαφείς χρήσεις για τη συγκεκριμένη περιοχή. Άρα, με αυτήν την έννοια, από τη μεριά μου θα μεταφέρω και τη δική σας πρόθεση να υπάρξει αυτή η συνεργασία και στη δημοτική αρχή και σε όλους τους φορείς της περιοχής, για να δούμε πώς μπορούμε από κοινού να προχωρήσουμε σε μια λύση.

Σε κάθε περίπτωση αυτό το οποίο κατά τη γνώμη μου είναι πάρα πολύ σημαντικό είναι ότι εδώ ο εχθρός μας είναι ο χρόνος. Γιατί έχουμε δει στη χώρα μας -σε πάρα πολλές περιπτώσεις- περιοχές, χώρους πολύ σημαντικούς και μεγάλης ομορφιάς που όσο τους αφήνουμε αναξιοποίητους τελικά βαλτώνουν και ότι προχωράει μια διαδικασία πλήρους απαξίωσής τους. Αυτό είναι που πρέπει να αποφύγουμε, κατά τη γνώμη μου, άρα να επιταχυνθούν οι σχετικές διαδικασίες.

Εγώ θα μεταφέρω από τη μεριά μου και την πρόθεσή σας όχι απλώς να συζητήσετε, αλλά απ’ ό,τι αντιλαμβάνομαι να προχωρήσουμε σε λύση άμεσα -αυτό είναι το σημαντικό- και περιμένω και από τους φορείς της περιοχής και από τη δημοτική αρχή να προχωρήσουν στην κατάθεση μιας ολοκληρωμένης πρότασης το συντομότερο δυνατό για να δούμε πώς προχωράμε. Σε κάθε περίπτωση θα είμαστε εδώ να παρακολουθούμε αυτό το ζήτημα, γιατί πραγματικά πρέπει να γνωρίζετε ότι για ολόκληρη την τοπική κοινωνία είναι πάρα πολύ κρίσιμο αυτή η περιοχή να αξιοποιηθεί με τον καλύτερο δυνατό τρόπο, όπως είπατε και προς όφελος βεβαίως των Ενόπλων Δυνάμεων, αλλά και προς όφελος και πρωτίστως της τοπικής κοινωνίας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δυο κουβέντες μόνο θα πω, πολύ σύντομα, κύριε Πρόεδρε.

Όπως είπατε σωστά, κύριε συνάδελφε, υπάρχει εδώ η προοπτική, η βούληση της τοπικής κοινωνίας, όμως η ενέργεια που θα πυροδοτήσει όλη τη διαδικασία θα είναι η υποβολή μιας ολοκληρωμένης πρότασης στο Υπουργείο Εθνικής Άμυνας, την οποία δεν μπορεί παρά να κάνει η ηγεσία της τοπικής αυτοδιοίκησης, δηλαδή ο δήμαρχος, η δημοτική αρχή. Από εκεί και πέρα, όπως είπα, είμαστε ανοιχτοί σε όλα.

Η Καλαμάτα αντιμετωπίζει μια εξαιρετικά θετική προοπτική τα επόμενα χρόνια με την μετατροπή της 120ης Πτέρυγας Εκπαίδευσης Αέρος, εκεί δηλαδή που εκπαιδεύονται οι Ίκαροι της Πολεμικής μας Αεροπορίας στο πτητικό αντικείμενο, σε διεθνές κέντρο εκπαίδευσης μετά από τη συμφωνία με την ισραηλινή εταιρεία, η οποία πραγματικά θα απογειώσει τις δυνατότητες της εκπαίδευσης των Ικάρων όχι μόνο της δικής μας Πολεμικής Αεροπορίας, με ό,τι αυτό συνεπάγεται, αλλά και διεθνώς, άλλων δηλαδή πιλότων, θα τις απογειώσει κυριολεκτικά -μιας και μιλάμε πλέον για εκπαίδευση αέρος- σε πολύ μεγάλο ύψος αφού το διεθνές εκπαιδευτικό κέντρο θα καλύψει και τις απαιτήσεις της Πολεμικής μας Αεροπορίας, αλλά ενδεχομένως θα προσπορίσει, θα γίνει αιτία να εισέλθουν και έσοδα από την εκπαίδευση πιλότων άλλων πολεμικών αεροποριών στη χώρα μας και ειδικά στην Καλαμάτα που έχει τις ιδανικές πτητικές συνθήκες, όπως ξέρετε.

Άρα θα χρειαστούν επιπλέον καταλύματα. Τα εγκαίνια που κάναμε την προηγούμενη Παρασκευή σε καταλύματα εντός της 120 ΠΕΑ για λογαριασμό της Πολεμικής Αεροπορίας στο πλαίσιο του προγράμματος «Hellenic Wings Inns», δηλαδή «Ελληνικά Φτερά και Καταλύματα», εξυπηρετεί αυτόν τον σκοπό. Είπα εκεί πέρα ότι θα χρειαστούν περισσότερα, δεδομένου ότι ετοιμάζεται το διεθνές εκπαιδευτικό κέντρο. Το διεθνές εκπαιδευτικό κέντρο θα λειτουργήσει σε δύο περίπου χρόνια από το φετινό καλοκαίρι, οπότε και θα αρχίσουν οι εργασίες. Ήδη οι Ισραηλινοί είναι επιτόπου και σχεδιάζουν τις πρώτες ενέργειες.

Επομένως αυτό περίπου θεωρώ ότι πρέπει να είναι το χρονοδιάγραμμα προκειμένου να προκύψουν τοπικά και επιπλέον καταλύματα για τη μελλοντική στέγαση όσων έρθουν.

Επομένως πρόταση τεκμηριωμένη στο Υπουργείο και τα υπόλοιπα ξεκινούν με τη διαδικασία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Περιφέρεια, αυτοδιοίκηση, επιμελητήρια και Βουλευτές. Αυτό είναι ένα θέμα που ελπίζω όλοι συμφωνείτε πλέον. Πάρτε το πάνω σας.

Προχωράμε τώρα στην έβδομη με αριθμό 868/14-6-2021 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΣΥΡΙΖΑ - Προοδευτική Συμμαχία κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Εξεταστική διαδικασία για την απόκτηση πιστοποιητικού επάρκειας γνώσεων για πολιτογράφηση για την απόκτηση ελληνικής ιθαγένειας».

Θα απαντήσει ο Υπουργός Εσωτερικών κ. Μαυρουδής Βορίδης.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, αυτό το θέμα δείχνει ξεκάθαρα πόσο προοδευτική είναι η Κυβέρνηση Μητσοτάκη και θέλω να σας ρωτήσω αν θεωρείτε και εσείς τον εαυτό σας στην κατηγορία των προοδευτικών πολιτικών.

Θέλω να σας κάνω κάποιες ερωτήσεις. Μην φοβηθείτε, δεν πρόκειται να σας αφαιρέσει κάποιος την ελληνική ιθαγένεια, αλλά θέλω να καταδείξω μέσα στη Βουλή των Ελλήνων τον τρόπο με τον οποίον ταλαιπωρούμε τους ανθρώπους με τους οποίους ζούμε τόσα χρόνια μαζί, στις παρέες, τον εργασιακό μας χώρο, το σπίτι μας, το λεωφορείο και τα μέσα μαζικής μεταφοράς που κατεβαίνουμε κάθε πρωί στη δουλειά, προκειμένου να πολιτογραφηθούν Έλληνες.

Από τις τριάντα χιλιάδες εκκρεμείς αιτήσεις ήρθαν στις εξετάσεις λιγότεροι από δυόμισι χιλιάδες. Αυτοί που ήρθαν έπρεπε να πληρώσουν ένα παράβολο 150 ευρώ και ένα εξέταστρο 550 ευρώ και βεβαίως, έξτρα κόστος αν έκαναν φροντιστήρια. Και κοιτάξτε τι τους ρωτήσατε, διαβάζω από την τράπεζα θεμάτων:

Ποια γνωστή Ελληνίδα ηθοποιός υποδύθηκε την υπολοχαγό Νατάσσα στην ομώνυμη ταινία; Η Καρέζη, η Βλαχοπούλου, η Βουγιουκλάκη, η Καραγιάννη. Πόσες φορές η Ελλάδα έχει προεδρεύσει στο Συμβούλιο της Ευρωπαϊκής Κοινότητας; Πότε ήταν η πρώτη φορά που η Ελλάδα ανέλαβε την προεδρία της Ευρωπαϊκής Ένωσης; Πότε είναι η επόμενη προεδρία της Ελλάδας στο Ευρωπαϊκό Συμβούλιο;

Ερωτήσεις σωστού-λάθους: Οι καλικάντζαροι είναι τα καλά πνεύματα των Χριστουγέννων; Όταν ξεκινάει η καινούργια σχολική χρονιά κάνουμε άγιασμό; Όταν αρρωσταίνει κάποιος φτιάχνουμε φανουρόπιτα για να γίνει καλά;

Γιατί σας τα ρωτώ όλα αυτά, κύριε Υπουργέ; Διότι αυτή είναι η τράπεζα θεμάτων με την οποία βάλατε τα ερωτήματα και αναπτύξατε τα ζητήματα και πέρα από αυτά, έχετε και δύσκολα κοινωνικοοικονομικά κριτήρια σε μια Ελλάδα της κρίσης, της πανδημίας του κορωνοϊού, και πιο πριν της κρίσης των μνημονίων, που τους ζητάτε συγκεκριμένα ένσημα για συγκεκριμένο χρονικό διάστημα.

Το ερώτημα, λοιπόν, που προκύπτει στην Ελλάδα του 21ου αιώνα, το 2021, είναι εάν θα έχουμε ένα ομαλό και φυσιολογικό σύστημα πολιτογράφησης, όπου ως φυσική συνέχεια ενός ανθρώπου που διαμένει με νόμιμο τρόπο για πολλά χρόνια μαζί μας στη χώρα θα μπορεί να πολιτογραφηθεί Έλληνας ή θα βάζουμε εμπόδια θεσμικού και κοινωνικού ρατσισμού.

Το λέω αυτό διότι χθες είχαμε μια μεγάλη είδηση, αναφορικά με αυτό το έγκλημα που έγινε στα Γλυκά Νερά. Θέλω, κύριε Υπουργέ, να σας διαβάσω τι λεγόταν και τι γραφόταν τις προηγούμενες μέρες στο διαδίκτυο και στα μέσα μαζικής ενημέρωσης γι’ αυτά τα θέματα. Μπαλάσκας: «Σεσημασμένοι αλλοδαποί οι δολοφόνοι στα Γλυκά Νερά». Τίτλος στην εφημερίδα «SPORTIME»: «Ο ανεξέλεγκτος λαθροεποικισμός επιφέρει ασύλληπτη βαρβαρότητα και εισαγόμενη εγκληματικότητα». Στο twitter η κ. Λατινοπούλου, στέλεχος της Νέας Δημοκρατίας στη βόρεια Ελλάδα: «Αν η Κάρολαϊν ήταν μαύρη, τοξικομανής, LGBTQ κοινότητα, παραβατική κ.λπ., όλη η Αριστερά θα ήταν σύμπασα στους δρόμους, απαιτώντας σύλληψη των δραστών και δικαιοσύνη. Όμως, για κακή τους τύχη ήταν λευκή, παντρεμένη και ευτυχισμένη με τον σύζυγό της και το μωράκι της. Οπότε αφωνία, λογικό».

Γιατί τα λέω αυτά, κύριε Υπουργέ; Διότι πρέπει να σπάσουμε αυτά τα τείχη του ρατσισμού, πρέπει να σπάσουμε αυτά τα τείχη του διαφορετικού. Πρέπει επιτέλους η Ελλάδα να αναβαθμιστεί σε μία σύγχρονη ευρωπαϊκή χώρα που να μην βάζει εμπόδια τύπου δεκαθλητή σε όποιον θέλει να πάρει την ελληνική ιθαγένεια.

Και νομίζω ότι με τις αλλαγές τις οποίες κάνατε εσείς όταν αναλάβατε Υπουργός και με αυτή τη σκληρή και δύσκολη τράπεζα θεμάτων, θέλετε από τον υποψήφιο προς πολιτογράφηση να έχει όχι μία ομαλή διαδικασία ένταξης, αλλά να είναι κάτι σαν δεκαθλητής.

Κριτική γι’ αυτά...

**ΠΡΟΕΔΡΕΥΩΝ (Νικήτας Κακλαμάνης):** Κύριε Ζαχαριάδη, κλείστε όμως.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κλείνω την πρωτομιλία μου με αυτό και θα συνεχίσω μετά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Και ήθελα λίγο εκ των προτέρων για την οργάνωση της απάντησης μου, να σας ρωτήσω αν θα είστε αυστηρός στο χρόνο ή αν θα έχω κάποια άνεση.

**ΠΡΟΕΔΡΕΥΩΝ (Νικήτας Κακλαμάνης):** Μικρή ανοχή, όπως και στον κ. Ζαχαριάδη.

 **ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, απλώς επειδή είναι ένα μεγάλο θέμα, εσείς θα μου πείτε…

**ΠΡΟΕΔΡΕΥΩΝ (Νικήτας Κακλαμάνης):** Απλά κι εγώ υπενθυμίζω ότι είναι η έβδομη ερώτηση και συνολικά έχουμε είκοσι τέσσερις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα θα είστε αυστηρός στον χρόνο.

**ΠΡΟΕΔΡΕΥΩΝ (Νικήτας Κακλαμάνης):** Θα είμαι όσο πρέπει. Ξεκινήστε. Μηδενίζω τον χρόνο. Είδατε τι πήγατε να μου κάνετε; Σας τρώω χρόνο. Ορίστε, ξεκινάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Eυχαριστώ πολύ.

Κύριε Ζαχαριάδη, κοιτάξτε, εγώ εκείνο το οποίο θέλω να κάνω είναι να έχουμε ένα διαφανές, καθαρό και αδιάβλητο σύστημα με το οποίο θα διακριβώνεται πραγματικά αυτό το οποίο ζητείται για να γίνει ένας αλλοδαπός Έλληνας πολίτης. Πέρα από τις προϋποθέσεις του νόμου, έτσι όπως αυτές προσδιορίζονται στον Κώδικα Ιθαγένειας, έχουν καταγραφεί μια σειρά κριτήρια στον νόμο, ο οποίος ήδη έχει ψηφιστεί από το Κοινοβούλιο βεβαίως, και είναι ο νόμος 4735, στις 12-10-2020. Τα κριτήρια περιγράφονται εκεί και ο στόχος των κριτηρίων, κάτι το οποίο είναι διεθνώς παραδεδεγμένο, είναι πως πρέπει να διακριβώνεται η ύπαρξη του ισχυρού δεσμού του αλλοδαπού, ο οποίος αιτείται την πολιτογράφησή του με το κράτος στο οποίο ζητεί να πολιτογραφηθεί κάθε φορά, σε κάθε κράτος. Αυτό είναι μια διεθνής παραδοχή.

Ένα πρώτο ερώτημα, που σας το αντιστρέφω λίγο, είναι αν σας αρέσει αυτό ή όχι, εάν πιστεύετε ότι πρέπει να υπάρχει ένας τέτοιος ισχυρός δεσμός και μετά θα πάμε στο αν και πώς διακριβώνεται. Ή αν θεωρείτε ότι σε τελευταία ανάλυση, μόνο με την απλή παραμονή για ένα ορισμένο χρονικό διάστημα, δεν χρειάζεται να συντρέχει οτιδήποτε άλλο. Εάν έχετε αυτήν την άποψη να μας το πείτε, αλλά να μας το πείτε καθαρά και να μην τα πηγαίνουμε γύρω-γύρω.

Ο νόμος, λοιπόν, λέει το εξής, ότι ο αλλοδαπός, εκτός από τις προϋποθέσεις τις χρονικές που τίθενται, πρέπει να γνωρίζει επαρκώς την ελληνική γλώσσα, να γνωρίζει επαρκώς την ελληνική ιστορία και γεωγραφία, τον ελληνικό πολιτισμό και τις συνθήκες του ελληνικού λαού, καθώς και τον τρόπο λειτουργίας των θεσμών του πολιτεύματος της χώρας.

Ερώτηση: Διαφωνείτε με τη διατύπωση του νόμου; Θέλετε να το αφαιρέσουμε;

**ΝΙΚΟΛΑΟΣ ΦΙΛΗΣ:** Για τη Βουγιουκλάκη πείτε μας, για την «Υπολοχαγό Νατάσα»!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μην βιάζεστε. Θα εκτεθείτε εσείς πολύ.

Δεύτερον, να έχει την ικανότητα να συμμετέχει ενεργά και ουσιαστικά στην πολιτική ζωή της χώρας, σεβόμενος τις θεμελιώδεις αρχές που τη διέπουν, να έχει ενταχθεί ομαλά στην οικονομική και κοινωνική ζωή της χώρας, έχοντας την καταστήσει συνεχές κέντρο των βιοτικών του δραστηριοτήτων.

Αυτά λέει ο νόμος. Τα θέλετε ή δεν τα θέλετε στον ΣΥΡΙΖΑ; Ξεκάθαρες κουβέντες.

Πάμε τώρα στις εξετάσεις. Τώρα θα σας στεναχωρήσω πολύ. Διότι εγώ δεν βάζω θέματα εξετάσεων και δεν είμαι καθηγητής, δεν κάνω αυτήν τη δουλειά. Εγώ είμαι δικηγόρος και είμαι και Υπουργός Εσωτερικών. Αυτοί, λοιπόν, οι οποίοι έβαλαν τα θέματα και έφτιαξαν την τράπεζα θεμάτων είναι μια επιτροπή ειδικών, κύριε Φίλη, ειδικών καθηγητών, οι περισσότεροι διδάκτορες, και έβαλαν αυτά τα θέματα. Ξεκίνησε μια κριτική, κύριε Πρόεδρε, ότι τα θέματα είναι δύσκολα. Αλλά άκουσα και μια άλλη κριτική, ότι τα θέματα είναι πολύ εύκολα. Να σας πω την αμαρτία μου δεν έχω άποψη, ούτε αν είναι εύκολα ούτε αν είναι δύσκολα. Εμπιστεύομαι μια επιτροπή ανθρώπων, που βάζουν θέματα, αυτή είναι η δουλειά τους.

Για να δούμε, όμως, τώρα τα αποτελέσματα. Τι μας λέει ο κ. Ζαχαριάδης; Δύσκολα τα θέματα πάρα πολύ. Άμα είναι δύσκολα τι θα περιμέναμε; Αποτυχία, ναι, να μην τα απαντήσουν. Πόσοι τα απάντησαν; Από αυτούς που τελικώς τους περιφρονείτε και τους υποτιμάτε, γιατί θεωρείτε ότι δεν μπορούν να διαβάσουν τριακόσια θέματα, που έχουν αναρτηθεί στο διαδίκτυο με τις λύσεις τους, και να πάνε να δώσουν εξετάσεις. Πόσο είναι το ποσοστό της επιτυχίας; 72,16%. Πώς, λοιπόν, είναι δύσκολα τα θέματα, αφού τα απάντησε το 72,16%;

**ΝΙΚΟΛΑΟΣ ΦΙΛΗΣ:** Η συμμετοχή ποια είναι; Για τη συμμετοχή πείτε μας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάμε τώρα, κύριε Φίλη, από το ένα σφάλμα στο άλλο. Πάλι βιάζεστε. Θα σας πω και για τη συμμετοχή. Μην αγχώνεστε.

**ΝΙΚΟΛΑΟΣ ΦΙΛΗΣ:** Κόφτες βάλατε!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Φίλη, να είστε έντιμος στη συζήτηση. Πείτε ότι δεν θέλετε καμμία προϋπόθεση. Πείτε το καθαρά. Είναι έντιμη και καθαρή συζήτηση.

**ΝΙΚΟΛΑΟΣ ΦΙΛΗΣ:** Κύριε Βορίδη…

**ΠΡΟΕΔΡΕΥΩΝ (Νικήτας Κακλαμάνης):** Κύριε Φίλη, είναι ντροπή και για τον κ. Ζαχαριάδη που είναι ο ερωτών. Μην παρεμβαίνετε εσείς και κάνετε παρατηρήσεις στον Υπουργό. Ο ερωτών κάθεται ήσυχος και εσείς κάνετε παρεμβολές.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πείτε το καθαρά για να καταστεί και σαφής η πολιτική και ιδεολογική μας διαφορά. Γι’ αυτό σας έθεσα τα ερωτήματα του νόμου για να τοποθετηθείτε. Δεν θέλετε καμμία προϋπόθεση. Θέλετε μια αυτόματη διαδικασία. Όποιος είναι επτά χρόνια εδώ, να τον πολιτογραφούμε. Ο νόμος λέει κάτι διαφορετικό και το λέει σωστά. Αυτά ως προς το ζήτημα των εξετάσεων.

Έρχομαι και στο κομμάτι που μου λέτε σχετικά με το πόσοι δώσανε. Δυόμιση χιλιάδες. Πότε έχει ξανά εξετάσεις; Το επόμενο εξάμηνο. Πόσες οι αιτήσεις -επειδή μου λέτε πόσο γρήγορα και ωραία τα κάνετε!- που έχετε εξετάσει στα τεσσεράμισι χρόνια από τις τριάντα χιλιάδες; Ούτε χίλιες στα τεσσεράμισι χρόνια. Ποιο από τα δύο συστήματα είναι καλύτερο; Εγώ δεν λέω ποιος κάνει πιο πολλές ή πιο λίγες, όπως λέτε εσείς. Εγώ δεν έχω κριτήριο ποσοτικό. Ούτε με νοιάζει αν είναι πολλές ούτε αν είναι λίγες. Έχω κριτήριο ποιοτικό: αντικειμενικές, αδιάβλητες, καθαρές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, να τα πιάσουμε ένα, ένα.

Κατ’ αρχάς όταν μετράτε ποσοστό επιτυχίας δεν θα μετράτε επί αυτών οι οποίοι έκαναν την αίτηση και πήγαν στις εξετάσεις, αλλά επί των συνολικών αιτήσεων. Το 72%, λοιπόν, δηλαδή οι χίλιοι επτακόσιοι, είναι στις τριάντα χιλιάδες εκκρεμείς αιτήσεις γιατί είδαν οι άνθρωποι την τράπεζα θεμάτων, είδαν τη δυσκολία των θεμάτων, είδαν τα χρήματα, είδαν κριτήρια τα οποία τους βάζατε στην Ελλάδα της πανδημίας και προηγουμένως των μνημονίων και δεν πληρούσαν τα κριτήρια. Μας λέτε 72%!

Τι φοβάστε, κύριε Βορίδη, μήπως βγουν από την Ελληνική Λύση ή από άλλους χώρους και σας πουν ότι δίνετε εύκολα την ιθαγένεια; Αυτό είναι το πρόβλημα της προοδευτικής Κυβέρνησης του κ. Μητσοτάκη, πώς θα είναι όλα δικά μας; Ο νόμος, λοιπόν, υπήρχε και επί των ημερών μας. Δεν θέλω να σας πάω πολύ πίσω. Εσείς τη δεκαετία του ’90 λέγατε ότι η χώρα έτσι όπως πάει κινδυνεύει να έρθουν τριάμισι εκατομμύρια μουσουλμάνοι και να γίνουν Έλληνες πολίτες και τα λοιπά. Φτάσαμε στο 2021 έγινε τίποτα αυτό; Τίποτα δεν έγινε. Απλά ταλαιπωρούμε ανθρώπους. Είναι καλοί οι άνθρωποι να τους έχουμε στο σπίτι σε μια τεχνική εργασία. Είναι καλοί οι άνθρωποι να φροντίζουν έναν ηλικιωμένο συμπολίτη μας, γονιό μας ή όχι. Είναι πολύ καλοί αν δεν τους πληρώνουμε και την ασφάλεια και τη γλιτώνουμε και τα κρατάμε εμείς στην τσέπη. Αλλά να γίνει και αυτός Έλληνας σαν και εμάς δεν μπορεί.

Για τον Οδυσσέα Τσενάι, κύριε Υπουργέ, έχετε μετανιώσει γι’ αυτά τα οποία έκανε η χώρα πριν από είκοσι χρόνια σε αυτό το παιδί που σήμερα διαπρέπει στην ανθρώπινη επιστήμη στις Ηνωμένες Πολιτείες Αμερικής; Εγώ έχω μετανιώσει για τη στάση της χώρας μου τότε και για την έκρηξη του ρατσισμού.

Πάμε σε επόμενο τώρα. Ρωτάτε αν θέλω να υπάρχουν κριτήρια. Βεβαίως θέλω να υπάρχουν κριτήρια. Αλλά δεν είναι κριτήριο η ερώτηση «ποιο ελληνικό τραγούδι πήρε τη “Γιουροβίζιον”;». Για βάλτε τον εαυτό σας στη θέση μου να σας ρωτάει, πώς θα ρωτάγατε; Σοφία Βόσσου «Άνοιξη»; Ρουβάς «Shake it»; Παπαρίζου «My number one»; Τσανακλίδου «Charlie Chaplin»; Αυτή είναι η σχέση με τον ελληνικό πολιτισμό; Αυτό καταλάβατε ότι σας λέω;

Συμφωνείτε με την άποψη του Υπουργού της Αναπτύξεως που λέει ότι οι μετανάστες αλλοιώνουν τη χώρα; Παραμένετε σταθερός στις απόψεις που είχατε περί έθνους-κράτους στις αρχές της δεκαετίας του ’90 ή καταλαβαίνετε ότι βρίσκεστε σε μια παγκοσμοποιημένη εποχή; Για τον Τομ Χανκς που πήγε ο κ. Μητσοτάκης με ελικόπτερο να τον επισκεφθεί για να τον δει, ήταν εύκολο -και σωστά- να πάρει την ελληνική ιθαγένεια. Για τους δεκάδες Έλληνες αθλητές οι οποίοι πρώτευσαν με χρυσά, αργυρά και χάλκινα μετάλλια -και σωστά- ήταν εύκολο. Για όλους αυτούς τους μεροκαματιάρηδες, τους βιοπαλαιστές της ζωής γιατί δεν ισχύει αυτό το κριτήριο της βιοπάλης και της αριστείας της καθημερινότητας;

Διότι αυτοί οι άνθρωποι δουλεύουν δίπλα μας, αυτοί οι άνθρωποι συμβάλλουν στην ελληνική οικονομία, αυτοί οι άνθρωποι βοήθησαν τη δεκαετία του ’90 και του 2000 στους μεγάλους ρυθμούς ανάπτυξης, αυτοί οι άνθρωποι δεν μπορούν να ανήκουν σε ένα περιθώριο. Άρα, λοιπόν, μακριά από εμένα απόψεις που να λένε ότι χωρίς κριτήρια, χωρίς κανέναν τρόπο να παίρνει ο άλλος την ιθαγένεια, αλλά και μακριά μια άποψη η οποία να λέει να ταλαιπωρείται και να βασανίζεται ο πολίτης.

Τέλος, γνωρίζετε σε όλο τον κόσμο ότι αυτή η συζήτηση συνδέεται και με τα δημογραφικά. Και σας ρωτώ, λοιπόν: Την προηγούμενη βδομάδα ήσασταν ομιλητής σε ένα συνέδριο γονιμότητας και αναπαραγωγικής αυτονομίας στα Ιωάννινα. Επειδή είδα ότι πολλοί από τους φορείς της Κυβέρνησης είχαν δώσει αιγίδα, είχαν δώσει χορηγία…

**ΠΡΟΕΔΡΕΥΩΝ (Νικήτας Κακλαμάνης):** Τώρα τι σχέση έχει αυτό με την ερώτηση;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αυτό είναι…

**ΠΡΟΕΔΡΕΥΩΝ (Νικήτας Κακλαμάνης):** Δεν έχει καμμία σχέση με την ερώτηση αυτό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ, λοιπόν, θέλω να ρωτήσω τον κ. Βορίδη, ακόμα και αν πατάω τα όριο της ερώτησής μου.

**ΠΡΟΕΔΡΕΥΩΝ (Νικήτας Κακλαμάνης):** Ρωτήστε το και κλείστε με μια ανοχή. Αν θέλει απαντάει, όμως, γιατί δεν έχει σχέση με την ερώτηση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ε, νομίζω ότι θέλει ο κ. Βορίδης, γιατί ενώ όλοι οι άλλοι αποσύρθηκαν, ο ίδιος το αποσιώπησε, μέχρι να πέσουν τα φώτα του συνεδρίου.

Σας ρωτώ, λοιπόν: Σ’ αυτό το συνέδριο, κύριε Βορίδη, για την αναπαραγωγική αυτονομία, τι θα λέγατε εσείς ως Υπουργός Εσωτερικών για τη γονιμότητα ως βασικό πυλώνα ανάπτυξης, που ήταν ο τίτλος της ομιλίας σας; Μπορείτε να τον δώσετε στη δημοσιότητα; Θέλετε να έρθετε να το συζητήσουμε στο Κοινοβούλιο; Θέλετε να το συζητήσουμε εκτός Κοινοβουλίου, γιατί έχει δίκιο ο κύριος Πρόεδρος ότι αυτήν τη στιγμή πατάω στο όριο της ερώτησης; Θα μπορέσουμε να ζήσουμε αρμονικά ως μια κοινωνία, χωρίς ρατσισμό, χωρίς τείχη και χωρίς προκαταλήψεις;

Αυτά, κύριε Πρόεδρε και σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ξέρετε καλύτερα τον Κανονισμό από εμένα, επί του δευτέρου σκέλους αν θέλετε απαντάτε, αν δεν θέλετε δεν απαντάτε και έρχεται με άλλη ερώτηση ο κ. Ζαχαριάδης, άλλη μέρα.

Έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η απάντηση του κ. Ζαχαριάδη νομίζω συνοψίζεται στο «άλλ’ αντ’ άλλα του πουλιού το γάλα».

Να συνεννοηθούμε λίγο; Γιατί κάνετε μία ερώτηση για την ιθαγένεια, σας απαντώ για τα ζητήματα της ιθαγένειας και αρχίζετε και μου λέτε τώρα τι έχει γίνει στο συνέδριο και τι έχει γίνει με την Καρολάιν. Χάος. Θέλετε να κάνετε μία σοβαρή συζήτηση πάνω στην ιθαγένεια;

Σοβαρή συζήτηση πάνω στην ιθαγένεια σημαίνει ότι πρώτον, κατελύθη ο ισχυρισμός σας. Τι; Δύο κριτικές έχετε κάνει. Διαβάζω ανακοινώσεις σας. Έχετε κάνει μια ανακοίνωση στην οποία είχατε πει: «Πόσοι θα μπορούσαν να απαντήσουν με πενήντα λέξεις το ερώτημα τι σημαίνει ευρωπαϊκή ιθαγένεια και ποια δικαιώματα και εγγυήσεις απορρέουν από αυτήν, ποιας κατηγορίας είναι το Αεροδικείο; Τι είναι το ECOFIN και ποιος Υπουργός μετέχει στις συνεδριάσεις του»; Και σας απαντάω, όχι εγώ, αυτοί που έδωσαν εξετάσεις: Το 72%. Και τι έρχεστε και μου λέτε; Ακούστε το πρωτοφανές που ακούσαμε σήμερα. «Τα ποσοστά επιτυχίας δεν θα τα αποφασίζουμε και κρίνουμε βάσει αυτών που συμμετείχαν στη διαγωνιστική διαδικασία, αλλά βάσει αυτών που δεν συμμετείχαν στη διαγωνιστική διαδικασία».

Έχω ακούσει παραδοξολογίες εδώ μέσα, αλλά αυτή είναι μία από τις καλύτερες, ότι για έναν διαγωνισμό θα υπολογίζουμε τα ποσοστά επιτυχίας σε αυτούς που δεν συμμετείχαν καθόλου στον διαγωνισμό. Εξαιρετικό! Μοναδικό!

Μου λέτε: «Μα, ξέρετε οι άλλοι δεν πήγαν». Και πού ξέρετε εσείς πόσοι θα πάνε το επόμενο εξάμηνο; Και πού ξέρετε πόσοι θα πάνε το μεθεπόμενο εξάμηνο; Είναι δύο φορές τον χρόνο αυτή η διαδικασία. Άρα, λοιπόν, για ποιο πράγμα μου μιλάμε τώρα;

Έρχομαι, όμως, στο δεύτερο, γιατί εσείς δεν θέλετε να κάνετε σοβαρή συζήτηση. Θέλετε να συζητάμε –σας είπα- άλλ’ αντ’ άλλων. Το δεύτερο το οποίο μου λέτε είναι το εξής: «Έχεις θέσει πολύ αυστηρά κριτήρια οικονομικής ένταξης». Σε αυτό γιατί δεν αναφερθήκατε καθόλου σήμερα, κύριε Ζαχαριάδη; Γιατί σας αρέσει περισσότερο το θολό νερό. Κουβεντούλα γενική για τον ρατσισμό, τι λέγαμε το ’90, τι το συνέδριο. Δεν θέλετε να κάνουμε κουβέντα πάνω στις πολιτικές, να πούμε συγκεκριμένα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Ποια είναι, λοιπόν, τα κριτήρια που ετέθησαν με την υπουργική απόφαση για την οικονομική ένταξη; Ελάχιστο κατώτατο εισόδημα, ο κατώτατος μισθός την τελευταία πενταετία. Τι μου λέτε; Ότι είναι αυστηρό. Θέλετε να μου αντιπροτείνετε εσείς κριτήριο ή να μην έχουμε καθόλου; Προσέξτε γιατί μου λέτε ότι είναι αυστηρό. Ποιο είναι το κριτήριο που υιοθετείτε εδώ, με αυτή τη διάταξη;

Το κριτήριο που έχουμε θέσει για να χορηγήσουμε καθεστώς επί μακρόν διαμένοντος με τον ν.4255/2014 και το άρθρο 89 είναι το εξής. Για να πάρεις το καθεστώς του επί μακρόν διαμένοντος όταν νομίμως διαμένει αλλοδαπός στην Ελλάδα, πρέπει να διαθέτει εισόδημα επαρκές για τις ανάγκες του ιδίου και της οικογένειάς του, το οποίο δεν προέρχεται από προσφυγή στο σύστημα κοινωνικής αρωγής της χώρα, λέει ο νόμος. Το εισόδημα αυτό δεν μπορεί να είναι μικρότερο από τις ετήσιες αποδοχές του αμειβόμενου με τον κατώτατο μισθό σύμφωνα με την εθνική νομοθεσία προσαυξημένο κατά 10% για το σύνολο των συντηρούμενων μελών της οικογενείας του. Αυτό είναι το κριτήριο για να τον κάνουμε επί μακρόν διαμένοντα. Χρησιμοποιώ το ίδιο κριτήριο προκειμένου να πάρει την ιδιότητα του Έλληνα πολίτη. Τι από τα δύο λέτε ότι είναι σοβαρότερο; Ο επί μακρόν διαμένων ή η ελληνική ιδιότητα του πολίτη; Τι από τα δύο είναι πιο σημαντικό; Και όμως χρησιμοποιούμε το ίδιο κριτήριο και μου λέτε ότι είναι αυστηρό; Ποιο θέλετε να χρησιμοποιήσουμε;

Η συζήτηση πηγαίνει στην κερκίδα, κύριε Ζαχαριάδη και γι’ αυτό θέλετε να συζητήσουμε αλλά αντί άλλων. Διότι στην πραγματικότητα δεν θέλετε να κάνετε σαφή τη θέση σας για τα κριτήρια της πολιτογράφησης. Η θέση μας είναι πολύ καθαρή. Αποτυπώθηκε στον νόμο, εφαρμόστηκε σε μια ακέραιη και διαφανή διαδικασία, την ακεραιότητα και τη διαφάνεια της οποίας αναγνώρισαν ο Συνήγορος του Πολίτη και η Εθνική Αρχή Διαφάνειας οι οποίοι την έλεγξαν.

Τι ήταν το προηγούμενο καθεστώς; Αργό, αδιαφανές, κρυβόμασταν πίσω από το δάχτυλό μας γιατί δεν απαντούσαν ούτε θετικά ούτε αρνητικά στις αιτήσεις αυτές. Τι έχουμε κάνει; Έχουμε βάλει μια καθαρή διαδικασία που κανείς δεν μπορεί να αμφισβητήσει. Με το προηγούμενο καθεστώς υπάρχουν αυτή τη στιγμή δεκαπέντε υποθέσεις οι οποίες εκκρεμούν στον εισαγγελέα για διαφθορά. Είναι το καθεστώς που υπερασπίζεστε σήμερα, το καθεστώς που εφαρμόσατε εσείς, το καθεστώς που αρνηθήκατε να αλλάξει. Με το δικό μας καθεστώς και σύστημα, με το δικό μας σύστημα χορήγησης πολιτογραφήσεων διαπιστώνουμε ότι πράγματι υπάρχει αυτός ο ισχυρός δεσμός με αυτά τα κριτήρια και βεβαίως δίνουμε απαντήσεις.

Να απαντήσω σε όλες τις κριτικές. Η άλλη κριτική που ακούω είναι κριτική που προέρχεται από την άκρα δεξιά. Εσείς μας λέτε ότι είναι δύσκολα τα θέματα. Η Ακραδεξιά γυρνάει και μας λέει ότι είναι εύκολα θέματα.

**ΝΙΚΟΛΑΟΣ ΦΙΛΗΣ:** Ποια Ακραδεξιά; Έχετε διχασμό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θέλω τώρα να πάμε στα ψυχαναλυτικά γιατί θα βρεθείτε σε δύσκολη θέση εσείς. Αφήστε τους διχασμούς.

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Φίλη, δεν έχουμε ταυτόσημη ορολογία ούτε έχουμε ταυτόσημες περιγραφές, αλλά ελπίζω ότι μπορούμε να συνεννοούμαστε. Αναφέρομαι, λοιπόν, σε αυτούς που έχουν την εξής άποψη. Το «δεν θα γίνεις Έλληνας ποτέ». Αυτή δεν είναι η άποψη της Κυβερνήσεως και δεν είναι και η άποψη η δική μου. Εμένα η άποψη η δική μου είναι ότι θα διαπιστώνεται η ύπαρξη του ισχυρού πραγματικού συνεκτικού δεσμού με τη χώρα μέσα από ένα ακέραιο και αδιάβλητο σύστημα.

Κλείνω, κύριε Πρόεδρε, δίνοντας τους τελευταίους αριθμούς γιατί κι αυτοί οι αριθμοί έχουν μια σημασία. Έχουν μια σημασία και για τον δημόσιο διάλογο. Σύνολο αριθμού κτήσεων της ελληνικής ιθαγένειας από το 1990 που ξεκίνησαν οι ισχυρές μεταναστευτικές ροές μέχρι το 2000, τετρακόσιες είκοσι επτά χιλιάδες τετρακόσιες τριάντα εννιά. Επί του πληθυσμού είναι ένα ποσοστό γύρω στο 4%.

Εξ αυτών: ομογενείς διακόσιες εβδομήντα έξι χιλιάδες πενήντα ένα ποσοστό περίπου 2,7% του πληθυσμού, αλλογενείς τριάντα τρεις χιλιάδες εννιακόσιες τριάτα δύο ποσοστό περίπου 0,34% του πληθυσμού, γέννηση- φοίτηση, δηλαδή αλλογενείς μεν οι οποίοι όμως γεννήθηκαν εδώ ή φοίτησαν δώδεκα χρόνια εδώ, ενενήντα έξι χιλιάδες διακόσιες τριάντα οκτώ. Γι’ αυτό το πράγμα μιλάμε. Αυτή είναι η κατάσταση.

Άρα, λοιπόν, κύριε Ζαχαριάδη, το σύστημα λειτούργησε. Είμαστε υπερήφανοι για την καθιέρωση ενός συστήματος που ήρε μία από τις βασικότερες παθογένειες οι οποίες υπήρχαν. Είμαστε περήφανοι, γιατί με το σύστημα αυτό δεν υπήρξε ένας παραπονούμενος για να μας πει ότι είναι διαβλητό, ότι δεν είναι ακέραιο, ότι πλήττεται από τη διαφθορά. Είμαστε περήφανοι, γιατί έχει μπει ένα σύστημα που πραγματικά διαπιστώνει την ύπαρξη αυτού του ισχυρού δεσμού.

Επομένως, σας αφήνουμε με τις εσωτερικές σας αντινομίες και αντιφάσεις και κυρίως με την έλλειψη θάρρους που σας χαρακτηρίζει να πείτε αυτό που πραγματικά και καθαρά θέλετε για την πολιτική χορήγησης της ιδιότητας του πολίτη. Κανένα κριτήριο, παρά μόνο παραμονή. Πείτε το. Αυτό πιστεύετε. Θέλετε να μην διαπιστώνεται αυτός ο ισχυρός δεσμός.

Αυτή είναι η πραγματική σας θέση και αυτό ουσιαστικά μαρτυρά τη μεγάλη μας ιδεολογική και πολιτική διαφωνία, που δεν μπορεί να κρυφτεί, κύριε Ζαχαριάδη, πίσω από πομφόλυγες και εντυπωσιακά -πολύ λίγο εντυπωσιακά τελικά- ευρήματα για το τι γίνεται στα συνέδρια, για το τι έγινε το ’90, για το τι έγινε κάποτε.

Η συζήτηση είναι εδώ και σε αυτήν την πραγματική συζήτηση πρέπει να τοποθετείτε και όλοι νομίζω ότι έχουμε συνεννοηθεί για το ποια είναι η πραγματική σας θέση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε στην πρώτη με αριθμό 861/11-6-2021 επίκαιρη ερώτηση δεύτερου κύκλου του Βουλευτή Δράμας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλουπρος τον Υπουργό Δικαιοσύνης,με θέμα: «”Εξαφάνιση” χιλίων και πλέον δικογραφιών από την Εισαγγελία Πρωτοδικών Κέρκυρας - Διαστάσεις της υπόθεσης και πειθαρχικός έλεγχος εμπλεκομένων».

Στην ερώτηση θα απαντήσει ο Υφυπουργός Δικαιοσύνης, κ. Γεώργιος Κώτσηρας.

Ορίστε, κύριε Ξανθόπουλε, έχετε τον λόγο. Σας παρακαλώ όλους να τηρείται ο χρόνος, γιατί είναι πάρα πολλές οι ερωτήσεις.

**ΘΕΟΦΙΛΟΣ ΞΑΝΘΟΠΟΥΛΟΣ:** Επαίρομαι ότι είμαι από τους ελάχιστους Βουλευτές που τον τηρούν επακριβώς, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Είναι γνωστό, κύριε Ξανθόπουλε. Αυτό το λέω γενικά προς όλους, όχι για εσάς.

 **ΘΕΟΦΙΛΟΣ ΞΑΝΘΟΠΟΥΛΟΣ:** Επειδή εγώ έχω τον λόγο, γι’ αυτό κάνω το σχόλιο.

Εν τάχει, λοιπόν, να πω το εξής. Είναι μία ευνοϊκή συγκυρία που είμαστε τρεις νομικοί: ο κ. Κώτσηρας, εσείς ως Προεδρεύων και εγώ, γιατί είναι ένα θέμα το οποίο δεν περιποιεί τιμή σε κανέναν αυτό που έγινε στο Εφετείο της Κέρκυρας.

Πριν από αυτό, όμως, θέλω να πω ότι είναι επίσης ευτυχής συγκυρία, γιατί λείπει ο κύριος Υπουργός, ο οποίος θα ήταν σε πολύ δύσκολη θέση την επαύριον της εξιχνίαση της δολοφονίας στα Γλυκά Νερά να έρθει στο Κοινοβούλιο και να μας δει ενώπιος ενωπίω όταν ο ίδιος έχει ανοίξει τη συζήτηση περί αυστηροποίησης των ποινών και τροφοδότησε τα συντηρητικά αντανακλαστικά μιας κοινωνίας ολόκληρης στα μέσα μαζικής ενημέρωσης, στα μέσα κοινωνικής δικτύωσης, τέθηκε ξανά ο νόμος Παρασκευόπουλου στο στόχαστρο, η συζήτηση ενώ δεν είχε βρεθεί ποιος είναι ο δράστης ξαναπήγε στα ζητήματα αυτά και πραγματικά έδωσε βήμα σε συντηρητικές και αντιδραστικές απόψεις από ανώτατους εισαγγελείς στο ποιος κινδυνεύει και πώς αλλοιώνεται ο πολιτιστικός και πολιτισμικός χαρακτήρας της χώρας. Η αγαθή τύχη τον προφύλαξε από την πολύ δύσκολη θέση.

Έρχομαι τώρα σε ό,τι αφορά στη συγκεκριμένη ερώτηση. «Εξαφανίστηκαν» χίλιες δικογραφίες από την Εισαγγελία Πρωτοδικών Κέρκυρας. Είναι κάτι το οποίο και εσείς, κύριε Πρόεδρε και εσείς, κύριε Υπουργέ και εγώ αντιλαμβανόμαστε πρωτογενώς ότι είναι αδιανόητο. «Εξαφανίστηκαν» σε δύο δόσεις, πεντακόσιες και πεντακόσιες. Είναι άγνωστες οι ουσιαστικές συνέπειες αυτής της απώλειας.

Δεν θέλω να επιμείνω ιδιαίτερα στο κομμάτι το περιγραφικό. Έχω δύο πολύ συγκεκριμένα ερωτήματα.

Πρώτον. Έχουν κινηθεί οι προβλεπόμενες από το Σύνταγμα και τον νόμο πειθαρχικές διαδικασίες; Έχουν τεθεί σε διαθεσιμότητα τα πρόσωπα που έχουν καθ’ οιονδήποτε τρόπο σχέση με τη συγκεκριμένη υπόθεση;

Δεύτερον. Κύριε Υπουργέ, σκοπεύει να ενισχύσει με απόσπαση υπαλλήλων τον εφέτη ανακριτή το Υπουργείο για να μπορέσει να ασκήσει τα καθήκοντά του, με δεδομένη την έλλειψη προσωπικού τόσο στην εισαγγελία Εφετών όσο και στο Εφετείο Κέρκυρας; Έχω πληροφορίες ότι ο εφέτης συμμετέχει και σε σύνθεση δικαστηρίων και ανεβαίνει στην έδρα. Σε συνάρτηση όλο αυτό και με τον τεράστιο όγκο εργασίας που τον βαρύνει, καθόσον υπάρχουν υπόνοιες για σοβαρές υποθέσεις οικονομικού αντικειμένου που έχουν παραγραφεί εξαιτίας της εξαφάνισης των χιλίων και πλέον ως άνω δικογραφιών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Ξανθόπουλε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κύριε συνάδελφε, δεδομένης και της αναφοράς σας της αρχικής σε σχέση με το ποινικό περιβάλλον που δημιουργείται και τη θέση του Υπουργείου Δικαιοσύνης, σας υπενθυμίζω ότι είναι πάγια θέση, η οποία έχει εκφραστεί και από τον Υπουργό, ότι οι αλλαγές που γίνονται σε ένα νομοθέτημα όπως ο Ποινικός Κώδικας γίνονται προφανώς με νηφαλιότητα και με νομοτεχνική επεξεργασία.

**ΘΕΟΦΙΛΟΣ ΞΑΝΘΟΠΟΥΛΟΣ:** …(δεν ακούστηκε).

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Και γι’ αυτόν τον λόγο, κύριε Ξανθόπουλε, έχει συσταθεί εδώ και αρκετό χρονικό διάστημα επιτροπή νομοπαρασκευαστικού χαρακτήρα παρακολούθησης του Ποινικού Κώδικα, η οποία αξιολογεί το σύνολο των δεδομένων. Και με αυτό τον τρόπο, όταν εισηγηθεί στο Υπουργείο Δικαιοσύνης τις προτάσεις της θα γίνει μια συγκεκριμένη επεξεργασία, προκειμένου να έρθουν προς τροποποίηση οι αλλαγές του Ποινικού Κώδικα. Η θέση, όμως, προς αυστηροποίηση συγκεκριμένων αδικημάτων τα οποία έχουν κενά στο δίκαιο είναι ανεξάρτητη του κοινωνικού περιβάλλοντος της παρούσης και είναι προϊόν επεξεργασίας.

Επίσης, μια και αναφερθήκατε στο ποιον περιποιεί τιμή μία αλλαγή αυτής της συζήτησης, σας υπενθυμίζω ότι εσείς ψηφίσατε έναν Ποινικό Κώδικα, ένα πολύ σημαντικό νομοθέτημα, έναν μήνα πριν κλείσει το Κοινοβούλιο για τις εκλογές του 2019.

**ΘΕΟΦΙΛΟΣ ΞΑΝΘΟΠΟΥΛΟΣ:** Και πολύ καλά κάναμε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Οπότε, αντιλαμβάνεστε ότι αυτού του είδους η κριτική περί δήθεν επικαιρότητας και εξάρτησής της για τις αλλαγές του Ποινικού Κώδικα αφορά κυρίως εσάς οι οποίοι βιαστήκατε άνευ λόγου και αιτίας να αλλάξετε τον Ποινικό Κώδικα.

**ΘΕΟΦΙΛΟΣ ΞΑΝΘΟΠΟΥΛΟΣ:** Μην αναμασάτε…

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Πάμε τώρα στο θέμα της ερώτησης.

Ξέρετε πολύ καλά, κύριε Ξανθόπουλε, ότι από το Σύνταγμα, από τα άρθρα 26, 77 και 78, οι δικαστικές αρχές ασκούν το έργο τους με απόλυτη ανεξαρτησία και είναι αποκλειστικά αρμόδιες για την εκτίμηση των πληροφοριών και των στοιχείων που έρχονται εις γνώση τους για να τα αξιοποιήσουν και να προβούν σε κατάλληλες ενέργειες.

Γνωρίζετε, επίσης, ότι με τον Κώδικα Οργανισμού Δικαστηρίων και Κατάστασης Δικαστικών Λειτουργών, με τα άρθρα 57 και 57Α ειδικότερα, ο δικαστικός λειτουργός μπορεί να τεθεί σε αργία εάν ασκήθηκε εναντίον του ποινική δίωξη για τις περιπτώσεις που ο νόμος ορίζει και αν ασκήθηκε εναντίον του πειθαρχική δίωξη για παράπτωμα που μπορεί να επισύρει την ποινή της οριστικής παύσης. Η θέση αυτή σε αργία γίνεται με προεδρικό διάταγμα ύστερα από πρόταση του Υπουργού Δικαιοσύνης, που εκδίδεται ύστερα από πλήρως αιτιολογημένη απόφαση του οικείου ανωτάτου δικαστικού συμβουλίου.

Στην προκειμένη περίπτωση, λοιπόν, και όσον αφορά στο πρώτο σκέλος της ερώτησής σας για το αν κινήθηκαν οι σύμφωνες με το Σύνταγμα και τον νόμο διαδικασίες και αν έχουν κινηθεί οι συγκεκριμένες διαδικασίες για πρόσωπα που φέρονται να εμπλέκονται στην παρούσα εν εξελίξει υπόθεση, σας ενημερώνω ότι έχουν τηρηθεί οι προβλεπόμενες διαδικασίες από το Σύνταγμα, τον Κώδικα Οργανισμού Δικαστηρίων και την Κατάσταση Δικαστικών Λειτουργών και τον Κώδικα Δικαστικών Υπαλλήλων.

Ειδικότερα, σε επίπεδο πειθαρχικής διαδικασίας όσον αφορά πρόσωπα που φέρουν την ιδιότητα του εισαγγελικού δικαστικού λειτουργού έχουν επιληφθεί τα αρμόδια πειθαρχικά όργανα του Αρείου Πάγου, προκειμένου να διενεργήσουν αρμοδίως πειθαρχική προκαταρκτική εξέταση, ενώ για τα πρόσωπα τα οποία φέρουν την ιδιότητα του δικαστικού υπαλλήλου και για τα οποία έχουν ασκηθεί πειθαρχικές διώξεις έχει επιληφθεί το αρμόδιο πενταμελές συμβούλιο του Εφετείου Κέρκυρας.

Σε σχέση με πρόσωπο που φέρει επίσης την εισαγγελική ιδιότητα, το Ανώτατο Δικαστικό Συμβούλιο Πολιτικής και Ποινικής Δικαιοσύνης έχει προχωρήσει τις διαδικασίες και έχει τεθεί σε αργία, η οποία έχει παραταθεί. Όπως ξέρετε καλά, μετά από εξάμηνο οφείλει να παραταθεί και έχει προχωρήσει σε αυτή τη διαδικασία.

Ως προς το ποινικό σκέλος της υπόθεσης, είναι σαφές ότι για όσους εμπλέκονται τον λόγο έχει η ποινική δικαιοσύνη και συγκεκριμένα ο αρμόδιος εφέτης ανακριτής που χειρίζεται την υπόθεση και οι αρμόδιοι εισαγγελείς, ανάλογα με το οικονομικό πλαίσιο που βρίσκεται η υπόθεση.

Για να τηρήσω τον χρόνο, κύριε Πρόεδρε, στο δεύτερο ερώτημα του κ. Ξανθόπουλου μπορώ να επανέλθω και να επανέλθει και αυτός για να μην κάνουμε κατάχρηση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Τον λόγο έχει ο κ. Ξανθόπουλος για την δευτερολογία του.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι σημαντικά αυτά που μας είπατε κύριε Υπουργέ, σε ό,τι αφορά στο πρώτο ερώτημα.

Θα κάνω μία παρέκβαση και θα πω το εξής. Εφόσον είναι σε λειτουργία η Επιτροπή Παρακολούθησης του Ποινικού Κώδικα, ψύχραιμα και χωρίς κραυγές να δείτε το τι ακριβώς συμβαίνει με τη συγκεκριμένη διάσταση του αδικήματος. Εγώ δεν έχω ούτε τη θεσμική θέση, ούτε την επιστημονική γνώση για να κάνω αυτή τη στιγμή και προτάσεις. Ενδεχομένως, όμως, μία ψύχραιμη συζήτηση στο πλαίσιο της επιτροπής αυτής να δώσει την έμφυλη διάσταση του αδικήματος είτε με την νομοτυπική του μορφή είτε με τη μορφή επιμέτρησης της ποινής. Αυτό το λέω για να καταγραφεί στα Πρακτικά για να μην ερχόμαστε εκ των υστέρων και ξύνουμε πληγές και δημιουργούμε άλλες αντιλήψεις στο Σώμα.

Δεύτερον, εκτιμώ θετικά την απάντηση στο πρώτο ερώτημα. Σαφώς θα περιμένουμε όλοι την εξέλιξη της πειθαρχικής διαδικασίας. Αντιλαμβάνεστε ότι δεν περιποιεί σε κανέναν μας τιμή το γεγονός της απώλειας χιλίων δικογραφιών από το πρωτοδικείο της Κέρκυρας.

Δεύτερον, τονίζω κύριε Υπουργέ, τι γίνεται με τον εφέτη ανακριτή και την ενδυνάμωση του ελεγκτικού του ρόλου, την απόσπαση ενδεχομένως υπαλλήλων, συνεργατών οι οποίοι θα τον βοηθήσουν. Και όλα αυτά τα όπλα τα οποία οφείλει να έχει για να διεκπεραιώσει μία υπόθεση στην οποία πραγματικά δεν ξέρουμε τις απολήξεις.

Έχω τις πληροφορίες μου ότι πρόκειται κυρίως για όγκο παραγραφεισών υποθέσεων με την υφ’ όρον απόλυση που λέμε εμείς οι νομικοί. Εκτός, όμως, αυτών των υποθέσεων υπάρχουν και πολύ σοβαρές υποθέσεις οι οποίες έχουν σχέση με δικαιώματα του δημοσίου, με επιβληθέντες φόρους και πρόστιμα και τέλη. Και εν πάση περιπτώσει στο τέλος αυτής της διαδρομής θα κάνουμε τον απολογισμό. Προέχει, όμως, να στελεχωθεί αυτή η διαδικασία η ελεγκτική για να μην τρέχουμε εκ των υστέρων και να διαπιστώσουμε απλώς την ήττα που έχουμε υποστεί ως έννομη τάξη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Ξανθόπουλε και για την τήρηση του χρόνου. Είστε πάντοτε σε όλες τις ομιλίες σας εντός του χρόνου.

Ορίστε, κύριε Υπουργέ, έχετε τον λόγο για την δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κύριε Ξανθόπουλε, δεν ξέρω τι πληροφορίες έχετε εσείς για το θέμα της ενίσχυσης της συγκεκριμένης έρευνας. Εγώ σας ενημερώνω ότι εκκρεμεί ήδη προς συζήτηση ερώτημα στο πενταμελές υπηρεσιακό συμβούλιο του Εφετείου Κέρκυρας, γιατί γνωρίζετε ότι ακολουθείται αυτή η διαδικασία, για απόσπαση υπαλλήλου από οποιαδήποτε δικαστική υπηρεσία της δικαστικής περιφέρειας της εισαγγελίας Εφετών Κέρκυρας προς την υπηρεσία η οποία αναφέρεται και από εσάς στο ερώτημά σας. Ως εκ τούτου υπάρχει διαδικασία εν εξελίξει για την ενίσχυση της συγκεκριμένης υπηρεσίας.

Βέβαια, οφείλουμε να τονίσουμε, κύριε συνάδελφε, ότι η όλη ενίσχυση του πεδίου των δικαστικών υπηρεσιών η οποία λαμβάνει χώρα με την περαιτέρω ψηφιοποίηση των υποστηρικτικών δομών και των δομών που αφορούν στη δικαιοσύνη από το Υπουργείο σε συνεργασία με άλλα Υπουργεία, θα λύσει πολλά προβλήματα τα οποία ενδεχομένως προκύπτουν στην πορεία.

Και πρέπει να υπενθυμίσουμε ότι στο κομμάτι αυτό έχει γίνει μια πολύ μεγάλη προσπάθεια από την Κυβέρνηση όταν υπάρχει ήδη ένα ολοκληρωμένο σύστημα διαχείρισης δικαστικών υποθέσεων για την πολιτική και ποινική δικαιοσύνη, όταν υπάρχουν συγκεκριμένες προβλεπόμενες διαδικασίες για την ηλεκτρονική κατάθεση δικογράφων, την ηλεκτρονική παρακολούθηση της πορείας των υποθέσεων, την ηλεκτρονική παρακολούθηση της συζήτησης, την ηλεκτρονική κατάθεση αιτήσεων, την ηλεκτρονική, ψηφιακή έκδοση πιστοποιητικών. Όλα αυτά βοηθούν αναμφίβολα στο ευρύτερο θέμα που θέσατε.

Και σας υπενθυμίζω ότι προσφάτως με τον Κώδικα Δικαστικών Υπαλλήλων, που συζητήσαμε και στην Βουλή προ μηνός, υπήρχε η πρόβλεψη ακόμα και για τους βοηθούς δικαστές. Ένα μοντέλο το οποίο έχει ακολουθηθεί σε όλα τα προηγμένα κράτη και σε μεγάλα δικαστήρια όπως είναι το δικαστήριο της Ευρωπαϊκής Ένωσης ή το Ευρωπαϊκό Δικαστήριο Δικαιωμάτων του Ανθρώπου, που είναι ανώτατοι δικαστικοί υπάλληλοι οι οποίο συνδράμουν στο έργο των δικαστών.

Ο ΣΥΡΙΖΑ δεν το ψήφισε το συγκεκριμένο άρθρο, δεν στήριξε αυτήν την πρωτοβουλία παρ’ όλο που ήταν μια πρωτοβουλία η οποία έχει αποδειχθεί διεθνώς ότι αποδίδει στην ενίσχυση της στήριξης των δικαστικών λειτουργών για να επιτύχουμε τον στόχο που και εσείς θέσατε στην ερώτησή σας, δηλαδή τη βέλτιστη αξιοποίηση των δεδομένων που έχουν στη διάθεσή τους για να κρίνουν και να αξιολογήσουν μια υπόθεση.

Ως εκ τούτου, στο θέμα το ειδικότερο που θέσατε, σας ενημέρωσα για το ζήτημα. Στο θέμα το γενικότερο που επίσης θέσατε θεωρώ ότι υπάρχει απάντηση. Αλλά μιας και θέσατε και πάλι την Επιτροπή Παρακολούθησης του Ποινικού Κώδικα το ξαναλέω γιατί πρέπει να το τονίσουμε ότι έχει γίνει μια επεξεργασία η οποία θα τεθεί στο Υπουργείο Δικαιοσύνης, θα αξιολογηθεί και θα έρθει με τις νόμιμες διαδικασίες. Πάντως δεν θα έρθει έναν μήνα πριν κλείσει η Βουλή για τις εκλογές και να ψηφιστεί από ένα κόμμα ή δύο, εκτός αν αποχωρήσετε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, ζητώ τον λόγο, για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Δεν προβλέπεται αυτό, αλλά κατ’ εξαίρεση μπορείτε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κατ’ αρχάς να πω ότι κανείς μας δεν ξέρει πότε θα κλείσει η Βουλή, μόνο οι συνταγματικές προθεσμίες το προβλέπουν. Δεν ξέρω αν εν τη ρύμη του λόγου θέλετε να μας πείτε κάτι.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Με τη συνταγματική θητεία το πηγαίνω.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεύτερον, κύριε Υπουργέ, θα χρησιμοποιήσω την έκφραση του κ. Βορίδη «άλλα ντ’ άλλα της Παρασκευής το γάλα». Σας ρώτησα πολύ συγκεκριμένα πράγματα και με παραπέμψατε στον κώδικα των δικαστικών υπαλλήλων. Εδώ ακόμα και αν είχε ψηφιστεί η διάταξη ή αν περιμέναμε να ψηφιστεί, να στελεχωθεί η υπηρεσία, να, να, να δεν σας μιλάω για αυτό. Είναι μια υπόθεση η οποία όζει, μυρίζει, δεν τιμά κανέναν μας και χρειάζονται άμεσες, στοχευμένες κινήσεις. Γι’ αυτό σας ρώτησα.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κύριε Πρόεδρε, τώρα ζητώ και εγώ τον λόγο να απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, δικαιούστε και εσείς. Εξάλλου, είχατε και χρόνο εν όψει του ότι απαντήσατε στη δευτερολογία στο δεύτερο ερώτημα.

Έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κύριε Ξανθόπουλε, στο πρώτο ερώτημα σας απήντησα για τη πειθαρχική διαδικασία πλήρως και νομίζω έγινα κατανοητός και το αποδεχθήκατε.

**ΘΕΟΦΙΛΟΣ ΞΑΝΘΟΠΟΥΛΟΣ:** Καλύφθηκα, τελείωσε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Στο θέμα του δικαστικού υπαλλήλου επίσης σας ενημέρωσα ότι υπάρχει αυτήν τη στιγμή σε εξέλιξη η διαδικασία απόσπασής του, όπως προβλέπεται από τον νόμο.

**ΘΕΟΦΙΛΟΣ ΞΑΝΘΟΠΟΥΛΟΣ:** Μην το μπλέκετε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Επειδή εσείς το θέσατε όμως γενικότερα, οφείλω και εγώ να πω ότι όταν φέρνουμε πρωτοβουλίες οι οποίες ενισχύουν τη δικαστική εξουσία στην αξιολόγηση, όπως ήταν ο βοηθός δικαστή που δεν θα ήταν για την προκείμενη περίπτωση, αλλά μιας και το θέτετε επί της αρχής και εσείς οφείλω να σας πω ότι εσείς δεν την ψηφίσατε αυτή τη διάταξη.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ.

Προχωρούμε στην επόμενη ερώτηση που είναι η πρώτη επίκαιρη ερώτηση πρώτου κύκλου με αριθμό 860/11-6-2021 του Βουλευτή Α΄ Αθηνών του ΣΥΡΙΖΑ - Προοδευτική Συμμαχία κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Απόσυρση της υπουργικής απόφασης για την απαλλαγή από το μάθημα των Θρησκευτικών». Θα απαντήσει η Υφυπουργός Παιδείας και Θρησκευμάτων κυρία Ζέττα Μακρή.

Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κυρία Υπουργέ, η εκπαίδευση πηγαίνει από το κακό στο χειρότερο. Μέσα στην πανδημία το Υπουργείο Παιδείας έμεινε ανεξεταστέο. Έχουμε έκρηξη των κοινωνικών ανισοτήτων. Δεν σέβεστε τους καθηγητές και υποβαθμίζετε το περιεχόμενο της εκπαίδευσης, μετατρέποντας το σχολείο σε εξεταστικό κέντρο χωρίς να λαμβάνετε μέτρα ανάταξης και μεταρρύθμισης του σχολείου εν όψει της νέας χρονιάς και με δεδομένη την πανδημία και τα μαθησιακά κενά που δημιουργήθηκαν.

Έχετε ένα μίσος δυστυχώς σε μαθήματα τα οποία δημιουργούν τις δυνατότητες της συνταγματικής υποχρέωσης για τη διάπλαση παιδιών ελεύθερων πολιτών. Για την Ιστορία έχετε προαναγγείλει την υποβάθμισή της σε μάθημα εθνικού φρονηματισμού. Την Κοινωνιολογία και τα άλλα μαθήματα πολιτικής αγωγής τα έχετε ουσιαστικά βγάλει εκτός της κανονικής τάξης. Και, βεβαίως, έχουμε και το μάθημα των Θρησκευτικών όπου ένα μάθημα που έπρεπε να είναι μάθημα γνώσης το έχετε μετατρέψει σε μάθημα πίστης εις βάρος της λειτουργίας του δημοκρατικού πολιτεύματος και της μάθησης των παιδιών.

Τώρα προχωρείτε σε ένα ακόμα χειρότερο: Υπάρχουν δύο αποφάσεις. Η απόφαση της Ανεξάρτητης Αρχής Προσωπικών Δεδομένων με την οποία η εξαίρεση ενός μαθητή από μάθημα των Θρησκευτικών προϋποθέτει μόνο απλή δήλωση του γονιού ότι για λόγους συνείδησης –τονίζω μόνο συνείδησης- δεν θέλει το παιδί να παρακολουθήσει το μάθημα. Αυτή είναι η απόφαση 32/2020 που έχει λάβει η Αρχή Προστασίας Προσωπικών Δεδομένων. Και υπάρχει και η αμετάκλητη πια απόφαση του Ευρωπαϊκού Δικαστηρίου Δικαιωμάτων του Ανθρώπου του Στρασβούργου με την οποία απαγορεύεται ρητά να υπάρχει έλεγχος στα θρησκευτικά και άλλα φρονήματα, δηλαδή στα προσωπικά δεδομένα οιουδήποτε πολίτη και γονιού.

Με την απόφαση την οποία έχετε φέρει εσείς φέτος, καταργώντας προηγούμενη, πιο ανεκτική εγκύκλιο που υπήρχε για το θέμα των Θρησκευτικών στα σχολεία, τι κάνετε; Λέτε: Πρώτον, μπορεί να πάρει απαλλαγή από το μάθημα των Θρησκευτικών όποιος δεν είναι χριστιανός ορθόδοξος. Δηλαδή; Καλείτε τον γονιό να δηλώσει σε τι θεό πιστεύει, δηλαδή προσωπικό δεδομένο, κατά παράβαση της ευρωπαϊκής και της ελληνικής έννομης τάξης. Και όχι μόνο αυτό. Του λέτε ότι θα πρέπει και οι δυο γονείς να συμφωνήσουν σε αυτό το θέμα, να πάνε σε μια δημόσια αρχή, να επικυρωθεί το γνήσιο της υπογραφής και να το φέρετε στο σχολείο, όταν για άλλα μαθήματα, όπως για παράδειγμα της Φυσικής Αγωγής, επιτρέπετε μια απλή δήλωση του γονιού ότι το παιδί θέλει να εξαιρεθεί από το μάθημα της Φυσικής Αγωγής. Φτιάχνετε, δηλαδή, εμπόδια, δημιουργείτε στην πράξη «κόφτες» στο να ασκηθεί ένα δικαίωμα που έχουν οι Έλληνες πολίτες σε σχέση με το ζήτημα της διδασκαλίας των Θρησκευτικών στα παιδιά.

Κύριε Υπουργέ, είναι λυπηρό αυτό που συμβαίνει, η εμμονή σας στη θρησκοληψία, η εμμονή σας στην υποβάθμιση της εκπαίδευσης, το ότι προσκυνάτε ακραίες εκκλησιαστικές σκοπιμότητες και επιδιώξεις. Εκεί που είστε στο Υπουργείο Παιδείας, δεν είστε, για να λιβανίζετε τέτοιες αρχές, αλλά για να υποστηρίζετε τη δημοκρατία και τη μόρφωση των παιδιών μας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φίλη, να συνεχίσετε στη δευτερολογία σας. Έχετε πάει στα τέσσερα λεπτά.

**ΝΙΚΟΛΑΟΣ ΦΙΛΗΣ:** Τελειώνω με αυτό, κύριε Πρόεδρε.

Η απόφαση του Ευρωπαϊκού Δικαστηρίου είναι αμετάκλητη από τις αρχές του 2021. Δηλαδή, το ελληνικό δημόσιο δεν άσκησε καμμία αντίρρηση επ’ αυτού. Και η απόφαση της Αρχής Προστασίας Προσωπικών Δεδομένων είναι και αυτή δεδομένη, διότι το ελληνικό δημόσιο δεν ακολούθησε την τακτική της ενδοστρεφούς δίκης, δηλαδή να αξιώσει ενώπιον του Συμβουλίου της Επικρατείας την αλλαγή αυτής της απόφασης. Παρανομείτε εις βάρος των δικαιωμάτων των πολιτών. Παρανομείτε, δυστυχώς, εις βάρος της εκπαίδευσης.

 **ΠΡΟΕΔΡΕΥΩΝ (Χαράλαμπος Αθανασίου):** Κυρία Υφυπουργέ, έχετε το λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πάρα πολύ, κύριε Πρόεδρε.

Κύριε Φίλη, είναι η δεύτερη φορά που απαντώ σε ερώτησή σας και διαπίστωσα για δεύτερη φορά πως θεωρείτε ότι το Βήμα αυτό είναι μια καλή ευκαιρία να κάνετε μία κριτική εφ’ όλης της ύλης υποβαθμίζοντας ταυτόχρονα την ερώτηση, τη σημαντική κατά τη γνώμη μου, που εσείς ο ίδιος έχετε καταθέσει. Εγώ δεν θα σας πω ότι δεν σέβεστε την κοινοβουλευτική διαδικασία. Θα σας πω, όμως, ότι υποβαθμίζετε το σημαντικό της ερώτησης. Γι’ αυτό και εγώ στην απάντησή μου θα περιοριστώ να απαντήσω σε όσα με ρωτάτε και φαντάζομαι ότι υπάρχουν άλλα fora να κάνουμε μια γενική συζήτηση για τη δική μας πολιτική και πολύ ευχαρίστως να τη συγκρίνουμε και με την πολιτική των προκατόχων -άρα και τη δική σας- των προηγουμένων τεσσεράμισι ετών.

Θα κάνω μια σύντομη ιστορική αναφορά, κύριε Πρόεδρε, και θα ολοκληρώσω την απάντησή μου στη δευτερολογία μου, για να μην κάνω κατάχρηση του χρόνου.

Το 2012, κύριε συνάδελφε, έγινε αίτηση ακυρώσεως κατά ισχυουσών εγκυκλίων και σύμφωνα με τη με αριθμό 115 του 2012 απόφαση του Διοικητικού Εφετείου Χανίων κρίθηκε ότι η διοίκηση όφειλε να ρυθμίσει τον τρόπο και τους λόγους της απαλλαγής των μαθητών από το μάθημα των Θρησκευτικών. Το Υπουργείο συμμορφούμενο εξέδωσε τη με αριθμό 12773/Δ2/23-1-2015 εγκύκλιό του –θα παρατηρήσω κι εγώ και θα συμφωνήσετε ότι έγινε με καθυστέρηση τριών ετών- που ρύθμιζε τους λόγους απαλλαγής από το μάθημα των Θρησκευτικών και τη διαδικασία που πρέπει να ακολουθείται.

Εν συνεχεία, η με αριθμό 1 του 2015 απόφαση του Διοικητικού Εφετείου Χανίων απεφάνθη ότι η εγκύκλιος που είχε εκδοθεί -αυτή που σας ανέφερα παραπάνω- συμφωνούσε πλήρως με το διατακτικό της αρχικώς εκδοθείσας απόφασης. Η εγκύκλιος αυτή –στη δευτερολογία μου θα καταλάβετε γιατί επιμένω και τα αναφέρω αυτά- έκτοτε ίσχυε χωρίς κάποιος από τους Υπουργούς Παιδείας και Θρησκευμάτων, μεταξύ των οποίων και εσείς, να την τροποποιήσει ή να την καταργήσει. Ο τελευταίος, μάλιστα, Υπουργός Παιδείας της κυβέρνησης του ΣΥΡΙΖΑ και των Ανεξαρτήτων Ελλήνων αυτήν την εγκύκλιο περί απαλλαγής από το μάθημα των Θρησκευτικών την ενέταξε αυτούσια στην Υπουργική Απόφαση 10645 του 2018 για τις εγγραφές, μετεγγραφές, φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης, καίτοι αυστηρά νομικά δεν υπήρχε νομοθετική εξουσιοδότηση.

Εδώ θα πρέπει να σημειωθεί ότι δείχνετε θρησκευτική προσήλωση στις επιταγές της αρχής, τουλάχιστον στα λόγια.

Ποτέ δεν συμμορφωθήκατε με όσα διαλαμβάνονται στην απόφαση 94/2015 της ολομέλειας της Αρχής Προστασίας Προσωπικών Δεδομένων η οποία συστήνει, υποδεικνύει με εμπεριστατωμένη αιτιολογία στη διοίκηση να έχει ειδική νομοθετική εξουσιοδότηση για την έκδοση εγκυκλίων που ρυθμίζουν το θέμα που μας απασχολεί σήμερα. Δηλαδή, σε απλά ελληνικά, κύριε Φίλη, εκδίδατε εγκυκλίους, χωρίς να υπάρχει το ανάλογο απαιτούμενο νομικό πλαίσιο.

Την ισχυρή και τεκμηριωμένη άποψη της αρχής για ανάγκη ύπαρξης ειδικής και ορισμένης νομοθετικής εξουσιοδότησης σύμφωνα με το άρθρο 43 παράγραφος 2 του Συντάγματος, εσείς την αγνοήσατε παντελώς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Ολοκληρώνω, κύριε Πρόεδρε, σε μισό λεπτό.

Εμείς αντίθετα, συμμορφούμενοι απολύτως με την απόφαση της ολομέλειας του Συμβουλίου της Επικρατείας, την απόφαση με αριθμό 1749/2019, εκδώσαμε τη με αριθμό 61178/2021 υπουργική απόφαση για την οποία είχαμε εξουσιοδοτική διάταξη -δηλαδή, πολύ στιβαρά και ορθά νομικά- και προβλέψαμε και καθορίσαμε τις διαδικασίες και τις προϋποθέσεις απαλλαγής από το μάθημα των Θρησκευτικών.

Θα συνεχίσω, κύριε Πρόεδρε, στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φίλη, έχετε τον λόγο για τη δευτερολογία σας.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Μου κάνει εντύπωση ότι το ρολόι σταματάει -από όσα είπε η κυρία Υπουργός- στην απόφαση του Διοικητικού Εφετείου Χανίων του 2012-2013. Σας είπα ότι το 2020 έχουμε απόφαση της Αρχής Προστασίας Προσωπικών Δεδομένων που λέει ότι αρκεί και μόνο η επίκληση θέματος συνείδησης -όχι θρησκευτικής, συνείδησης!- ώστε το παιδί να μην παρακολουθεί το μάθημα των θρησκευτικών. Σας είπα ότι τον Ιανουάριο του 2020 υπάρχει αμετάκλητη, πια, απόφαση του Ευρωπαϊκού Δικαστηρίου Δικαιωμάτων του Ανθρώπου, η οποία λέει ότι απαγορεύεται στο ελληνικό δημόσιο και στο οποιοδήποτε δημόσιο να κάνει έλεγχο θρησκευτικών φρονημάτων των πολιτών.

Εσείς όλα αυτά τα αμφισβητείτε και παρανομείτε και πηγαίνετε σε κάποιες αποφάσεις οι οποίες έχουν γίνει κουρέλι στη συνείδηση των εκπαιδευτικών, των παιδιών, της κοινωνίας. Παρανομείτε ασύστολα! Απαντήστε: Γιατί δεν εφαρμόζετε τις αποφάσεις της Αρχής Προστασίας Προσωπικώς Δεδομένων και την απόφαση του Ευρωπαϊκού Δικαστηρίου;

Οχυρώνεστε σαφώς πίσω από το θέμα της απόφασης του Συμβουλίου της Επικρατείας που μιλάει για θρησκευτική συνείδηση. Δεν λέει, όμως, ότι προϋπόθεση για να ασκηθεί αυτό το αίτημα, να αιτηθεί ο γονιός εξαίρεση του παιδιού από τα Θρησκευτικά, είναι να δηλώνει ότι δεν είναι χριστιανός ορθόδοξος.

Προσέξτε, η απόφαση αυτή του Σ.τ.Ε. που επικαλείστε, δεν αφορά στο ζήτημα της αίτησης εξαιρέσεως από τα Θρησκευτικά. Αφορά στο θέμα του μαθήματος, στο περιεχόμενο, και έχει ληφθεί η απόφαση η γνωστή που βάζει, όπως ξέρετε, κατά τρόπο απαράδεκτο τα θρησκευτικά ζητήματα στα σχολεία.

Παρεμπιπτόντως σε μία σκέψη, στη σκέψη 16, σε μία δεύτερη, μάλιστα, απόφαση του Συμβουλίου της Επικρατείας, για τη συμμόρφωση προς τη νομολογία, υπάρχει μία θετικότερη εξέλιξη. Δεν αναφέρεται ως προϋπόθεση για την αίτηση να δηλώνει μετάνοια ο χριστιανός ορθόδοξος και να λέει ότι πιστεύει και γι’ αυτόν τον λόγο, επειδή πιστεύει, θέλει το παιδί του να κάνει μάθημα ή δεν πιστεύει και θέλει το παιδί του να κάνει μάθημα. Επικαλείται, απλώς, θρησκευτική συνείδηση, που επαναλαμβάνω, και αυτό είναι πίσω, διότι έχουμε απόφαση της Αρχής Προστασίας Δεδομένων για απλή συνείδηση και απόφαση του Ευρωπαϊκού Δικαστηρίου Δικαιωμάτων του Ανθρώπου που απαγορεύει αυτού του είδους το φακέλωμα των προσωπικών δεδομένων των Ελλήνων πολιτών.

Αλλά για ποια προσωπικά δεδομένα μιλάω, όταν αναφέρομαι στο Υπουργείο; Όταν καταπάτησε επί ένα χρόνο μέσα στην πανδημία τα προσωπικά δεδομένα -με τη «CISCO»- μαθητών και εκπαιδευτικών, αποδεδειγμένο και αυτό από την απόφαση της Αρχής Προστασίας Προσωπικών Δεδομένων. Στα παλαιά των υποδημάτων σας το γράφετε αυτό το πράγμα. Δεν σας ενδιαφέρει, λειτουργείτε ως δικτάτορες εις βάρος των παιδιών, των γονιών και των εκπαιδευτικών.

Άρα, λοιπόν, όταν αναφέρομαι στο συνολικό πλαίσιο της κρίσης της εκπαίδευσης που εσείς δημιουργείτε, δεν είναι εκτός ύλης, είναι το πρόβλημα! Κάθε ενέργειά σας είναι εις βάρος της εκπαίδευσης, εις βάρος των εκπαιδευτικών, εις βάρος των παιδιών, εις βάρος των γονιών. Αυτό είναι το πρόβλημα και το μάθημα των Θρησκευτικών εντάσσεται σε αυτή τη θρησκοληπτική ιδεοληπτική εμμονή σας εις βάρος της δημοκρατικής εκπαίδευσης.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Φίλη.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εγώ ευχαριστώ, κύριε Πρόεδρε.

Πάντως, κύριε Φίλη, νομίζω ότι χρειάζεται πολύ κουράγιο –να μην πω θράσος- να αναφέρεται κάποιος ακόμη στη «CISCO», μετά από τη συζήτηση που έγινε στη Βουλή, παρουσία της Υπουργού και τις απαντήσεις που δόθηκαν.

Kαι σε ό,τι αφορά σε αυτά που είπατε, δεν θα πω εγώ -γιατί εξακολουθώ να είμαι καλόπιστη- ότι διαστρεβλώνετε σκοπίμως. Θα πω ότι είστε ανενημέρωτος και πολύ στεναχωριέμαι που το διαπιστώνω.

Λοιπόν, σας απαντώ επί της ουσίας. Σταματήσαμε ως Υπουργείο τη λανθασμένη πρακτική να ρυθμίζεται η διαδικασία απαλλαγής μέσω εγκυκλίων. Με νομοθετική ρύθμιση δόθηκε η κατάλληλη εξουσιοδότηση στην Υπουργό να εκδίδει υπουργική απόφαση, κάτι το οποίο δεν το κάνατε παρ’ ότι δεν είναι καθόλου δύσκολο. Εντάξαμε την αίτηση απαλλαγής ακριβώς στο κείμενο που υπέδειξε το Συμβούλιο της Επικρατείας χωρίς να αλλάξουμε απολύτως τίποτα ως είχαμε υποχρέωση. Εντάξαμε στην υπουργική απόφαση όλες τις προβλέψεις που διασφαλίζουν τα προσωπικά δεδομένα των αιτούντων. Και αυτό θα μπορούσατε να το είχατε κάνει, αλλά δεν το κάνατε.

Για να είμαι σαφής, εμείς εφαρμόσαμε κατά γράμμα και πνεύμα τις αποφάσεις του Συμβουλίου της Επικρατείας και εσείς και με την ερώτηση και με την τοποθέτησή σας μας ζητάτε να αγνοήσουμε το Συμβούλιο της Επικρατείας και να εφαρμόσουμε τις αποφάσεις της Αρχής Προστασίας Προσωπικών Δεδομένων. Αν ακολουθούσαμε στο Υπουργείο τη λογική σας, θα σήμαινε ότι η πολιτεία εφαρμόζει τις αποφάσεις του Σ.τ.Ε. μόνο όταν η εκάστοτε Υπουργός συμφωνεί με αυτές. Αντιλαμβάνεστε ότι αυτό είναι θεσμικό ατόπημα και δεν πιστεύω ότι παροτρύνετε προς αυτό το Υπουργείο. Θα υπήρχε θεσμική κρίση. Εμείς δεν παίζουμε με τους θεσμούς και δεν υιοθετούμε την άποψή σας, αν την ερμηνεύω σωστά από την τοποθέτησή σας.

Σε ό,τι αφορά στην περίφημη απόφαση του Ευρωπαϊκού Δικαστηρίου Δικαιωμάτων του Ανθρώπου που επικαλείστε, κύριε συνάδελφε, αυτή που φέρατε με προηγούμενη εγκύκλιο, αυτή που εμείς καταργήσαμε και εσείς προσωπικά διατηρούσατε και την καταδίκασε ως αντίθετη λόγω της φράσης «Δεν είμαι χριστιανός ορθόδοξος» που έπρεπε να περιέχεται τότε στη δήλωση απαλλαγής, η οποία πλέον δεν λαμβάνεται.

Η πραγματική σας, όμως, επιδίωξη, όπως φάνηκε και από τις τοποθετήσεις σας -και θα μου επιτρέψετε παρουσίας σας να σας ερμηνεύσω- δεν είναι η αλλαγή της διαδικασίας απαλλαγής. Η πραγματική σας επιδίωξη είναι να ανατρέψετε τις αποφάσεις του Σ.τ.Ε. με τις οποίες δεν συμφωνείτε και να μετατρέψετε το μάθημα των Θρησκευτικών από υποχρεωτικό σε προαιρετικό. Αυτό δεν είναι εφικτό με το ισχύον συνταγματικό πλαίσιο. Δεν είναι στις προθέσεις του Υπουργείου και προσπαθείτε με έμμεσο τρόπο να το κάνετε, σκάβοντας λίγο-λίγο για να μην σας καταλάβουμε.

Και τελειώνω, κύριε Πρόεδρε, με την εξής ρητορική για μένα ερώτηση. Η συζήτηση αυτή πρέπει να γίνει δημόσια και ανοιχτά. Θέλουμε τα Θρησκευτικά να διδάσκονται στο σχολείο υπό την εγγύηση του ΥΕΠ και από εκπαιδευτικούς που είναι απόφοιτοι Θεολογικών Σχολών ή θέλουμε να διδάσκονται αποκλειστικά εκτός σχολείου με ό,τι αυτό σημαίνει; Και ο νοών, νοείτω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Προχωράμε στη δέκατη ένατη επίκαιρη ερώτηση με αριθμό 849/7-6-2021 του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου (Αλέκου) Τριανταφυλλίδη προς την Υπουργό Παιδείας και Θρησκευμάτων, με θέμα: «Άμεση θέσπιση οργανικών θέσεων του κλάδου εκπαιδευτικών Θεατρικής Αγωγής ΠΕ91».

Και σε αυτήν την ερώτηση θα απαντήσει η Υφυπουργός κ. Ζέττα Μακρή.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ κύριε Πρόεδρε.

Κυρία Υπουργέ, «Οὒτοι συνέχθειν, ἀλλά συμφιλεῖν ἔφυν» λέει η Αντιγόνη στο στίχο 523 στο οικουμενικό έργο του Σοφοκλή απαντώντας στον Κρέοντα. Η Αντιγόνη-αγάπη, συμφιλίωση, συνεννόηση απέναντι στον Κρέοντα-κράτος, στεγνή και στυγνή εξουσία. Ομιλούμε για το θέατρο την προβολή, δηλαδή, της στάσης ζωής, ανθρωπιάς και ευαισθησίας και αυτό το οποίο καλούμαστε να επιβεβαιώσουμε για άλλη μια φορά σε μια αρνητική συγκυρία για το θέατρο και τους ανθρώπους του στην εκπαιδευτική πράξη, είναι ότι υπάρχω και υπάρχουμε όταν μοιράζουμε και μοιραζόμαστε συναισθήματα, αλληλεγγύη, ανθρωπιά και ευαισθησία. Γιατί το θέατρο μάς κάνει καλύτερους ανθρώπους.

Κυρία Υπουργέ, κυρία Μακρή, αυτό σας ζητώ να μοιραστούμε με την ερώτησή μου, την έγνοια, τη φροντίδα, τις συνθήκες και τις προϋποθέσεις των θεατρολόγων καθηγητών ΠΕ 91, που με τις βαλίτσες στο χέρι, όπως λένε οι ίδιοι, έχετε λάβει τις επιστολές τους από τη Θεσσαλονίκη, από την Ημαθία, από όλες τις περιοχές της Ελλάδας, είναι εδώ και είκοσι και είκοσι πέντε χρόνια σε καθεστώς ομηρίας μέσω της διαδικασίας της αναπλήρωσης.

Είναι αυτοί οι άνθρωποι που οικοδομούν μέσα στο σχολείο όχι το τείχος της ανοσίας, αλλά το τείχος αντίστασης στο μίσος, στον εκβαρβαρισμό, στην επιθετικότητα, στον εκμαυλισμό, στον ρατσισμό, στη βία υπέρ της ανεκτικότητας και της διαφορετικότητας.

Η ίδια η σύμβαση για τα Δικαιώματα του Παιδιού τονίζει πως το παιδί έχει το δικαίωμα της ελευθερίας έκφρασης. Το δικαίωμα αυτό περιλαμβάνει την ελευθερία της αναζήτησης, της λήψης και διάδοσης πληροφοριών και ιδεών οποιουδήποτε είδους ανεξαρτήτως συνόρων υπό μορφή προφορική, γραπτή, καλλιτεχνική ή με οποιοδήποτε άλλο μέσο, σύμφωνα με το άρθρο 13 της Διεθνούς Συμβάσεως για τα Δικαιώματα του Παιδιού.

Γι’ αυτό και απαντούμε ευθέως στο ερώτημα γιατί, λοιπόν, χρειάζεται το θέατρο στο σχολείο. Και στην ερώτηση αυτή απαντούν οι ίδιοι με την αγαπημένη ερώτηση που ακούμε συχνά από τα στόματα των μαθητών και των μαθητριών μας: «Κυρία, κύριε, τι θα παίξουμε σήμερα;» Μιλάμε για το δημοτικό, γιατί αν έχουμε μια απάντηση να δώσουμε είναι ότι συνδιαλεγόμαστε με τη βασική ανάγκη των παιδιών, το παιχνίδι, εκεί όπου δεν τους κρίνουν, δεν τους αξιολογούν, δεν τους λένε σωστό ή λάθος. Μαθαίνουν να μοιράζονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κύριε Τριανταφυλλίδη, θα συνεχίσετε και στη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Έχουμε πάει στα τέσσερα λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** «Γιατί, κυρία, δεν θα έχουμε θέατρο; Γιατί, κυρία, έχουμε μόνο μια φορά την εβδομάδα;» Και οι ίδιοι ρωτούν, απαντώντας στα παιδιά: «Γιατί αντιμετωπιζόμαστε ως οι πληβείοι του εκπαιδευτικού συστήματος; Γιατί δεν τυγχάνουμε μιας πιο αξιοπρεπούς συμπεριφοράς; Γιατί δεν δημιουργούνται οργανικές θέσεις για τα τόσες χιλιάδες κενά που υπάρχουν; Ενενήντα είναι μόνο στην πρωτοβάθμια και δευτεροβάθμια εκπαίδευση.»

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Μάλιστα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Και οι ανάγκες για να καλυφθούν είναι περίπου χίλιες, χίλιοι θεατρολόγοι.

Και πρέπει να πω εδώ, -καθώς ολοκληρώνω και σας ευχαριστώ, κύριε Αθανασίου, για την ανοχή σας- γιατί μιλάμε για τις ψυχές των μικρών παιδιών ότι δεν έτυχε. Είναι συστηματική η διαδικασία.

Στις 8-12-2020 τριάντα δύο Βουλευτές του ΣΥΡΙΖΑ καταθέσαμε τη συγκεκριμένη ερώτηση, στις 24 Μαρτίου επιστολή των θεατρολόγων ως αναφορά στο εθνικό μας Κοινοβούλιο. Συγκεκριμένα, στις 7 Ιουνίου κατέθεσα την επίκαιρη ερώτηση, που τώρα το Κοινοβούλιο μας δίνει τη δυνατότητα να την εκφράσουμε και στις 8 ήταν το άρθρο 4 στο νομοσχέδιο για την τηλεργασία, που με το άρθρο 4 συστήνετε αυτές τις οργανικές θέσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Τριανταφυλλίδη, σας παρακαλώ ολοκληρώστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Και εδώ πρέπει να πούμε –και με αυτό κλείνω, κύριε Πρόεδρε….

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά έχετε πάει στα πέντε λεπτά. Αντί δύο λεπτά πήγατε στα πέντε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …ότι οι συγκεκριμένες θέσεις δεν είναι η απάντηση. Ψίχουλα χαρακτηρίζονται αυτές οι διακόσιες εβδομήντα μία και εβδομήντα έξι θέσεις, γιατί αποτελούν εσωτερική διευθέτηση των ήδη υπαρχόντων καθηγητών στην πρωτοβάθμια και δευτεροβάθμια εκπαίδευση.

Σας ευχαριστώ και θα επανέλθω στη δευτερολογία.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Όταν ξεκινήσατε με «Αντιγόνη», κύριε συνάδελφε, νόμιζα ότι σας προκάλεσε το ερέθισμα η προηγούμενη συζήτηση έτσι όπως τοποθετηθήκατε.

Θα μου επιτρέψετε, λοιπόν, πριν απαντήσω, που θα απαντήσω ευθέως στο ερώτημά σας, να κάνω και μια γενική αναφορά για την πολιτική μας για να αντιληφθείτε τις μεταρρυθμίσεις, στις οποίες έχουμε προβεί, γιατί, όπως ξέρετε πολύ καλά, υπήρξαν προφανείς αντιξοότητες που επέφερε η υγειονομική κρίση και αυτές έπληξαν, βεβαίως, και την εκπαιδευτική διαδικασία. Παρ’ όλα αυτά εμείς παραμείναμε στον στόχο μας να υλοποιήσουμε μεταρρυθμίσεις και να αναβαθμιστεί ποιοτικά το δημόσιο σχολείο μετά από την εφαρμογή τους.

Σας λέω ενδεικτικά εμβληματικές δράσεις που υλοποιήσαμε: Η δίχρονη προσχολική αγωγή, τα εργαστήρια δεξιοτήτων σε νηπιαγωγεία, δημοτικά και γυμνάσια όλης της χώρας, οι δραστηριότητες στα αγγλικά στο νηπιαγωγείο, η ενισχυτική διδασκαλία στη δευτεροβάθμια, οι υποστηρικτικές δομές εκπαίδευσης, η ένταξη ευάλωτων κοινωνικών ομάδων και προσφυγόπαιδων στη σχετική διαδικασία, η εξειδικευμένη και εξατομικευμένη υποστήριξη για την ένταξη μαθητών και μαθητριών με αναπηρία, η υποστήριξη σχολείων από ψυχολόγους και κοινωνικούς λειτουργούς, η εξ αποστάσεως επιμόρφωση των εκπαιδευτικών μας.

Αναβαθμίσαμε και συνεχίζουμε να αναβαθμίζουμε ψηφιακά το δημόσιο σχολείο και το σχολικό δίκτυο και μέσα σε λίγους μήνες εντάχθηκαν περίπου ενάμισι εκατομμύριο εκπαιδευτικοί, μαθητές και μαθήτριες από την πρωτοβάθμια και δευτεροβάθμια και τη διά βίου μάθηση στην εξ αποστάσεως εκπαίδευση, την οποία μετασχημάτισαν για το παρόν και το μέλλον καταρρίπτοντας στερεότυπα και γκρεμίζοντας στεγανά.

Οι μόνιμοι διορισμοί, στους οποίους αναφέρεστε εξειδικεύοντας για τις οργανικές θέσεις του κλάδου εκπαιδευτικών θεατρικής αγωγής, είναι κύριος πυλώνας της πολιτικής του Υπουργείου μας και κυρίαρχο στοιχείο του προγραμματισμού μας.

Έχουν προβλεφθεί πιστώσεις για διορισμό δέκα χιλιάδων πεντακοσίων μόνιμων εκπαιδευτικών για τη γενική πρωτοβάθμια και δευτεροβάθμια εκπαίδευση. Έτσι, ενισχύεται το δημόσιο σχολείο με ανθρώπινο δυναμικό, στηρίζεται η μαθησιακή διαδικασία και παρέχουμε σε δασκάλους και μαθητές τη σταθερότητα, την προοπτική και τη δυνατότητα επαγγελματικής ανέλιξης.

Στους μόνιμους διορισμούς που καλύπτουν σημαντικές ανάγκες του εκπαιδευτικού μας συστήματος προστίθενται και οι τεσσερισήμισι χιλιάδες διορισμοί στην ειδική αγωγή που υλοποιήθηκαν το 2020, που ήταν οι πρώτοι στη χώρα στον ευαίσθητο αυτό χώρο.

Στόχος μας, λοιπόν, είναι η όσο το δυνατόν συντομότερη πραγματοποίηση των διορισμών και η τοποθέτηση των εκπαιδευτικών μας πριν από την έναρξη του σχολικού έτους για την πληρέστερη στελέχωση των σχολικών μονάδων, πράγμα που έγινε και την προηγούμενη χρονιά.

Έρχομαι, λοιπόν, στο ερώτημά σας και σας απαντώ ότι ψηφίστηκε τροπολογία του Υπουργείου Παιδείας και Θρησκευμάτων στον ν.4807/2021, όπου στο άρθρο 55 με τίτλο «Ρυθμίσεις για οργανικές θέσεις σε κλάδους του εκπαιδευτικού προσωπικού της πρωτοβάθμιας και δευτεροβάθμιας εκπαίδευσης» ορίζεται ότι, πρώτον, συστήνονται πλέον των υφισταμένων επτακόσιες είκοσι μία οργανικές θέσεις εκπαιδευτικού προσωπικού πρωτοβάθμιας εκπαίδευσης με ταυτόχρονη κατάργηση ισάριθμων θέσεων από τη δευτεροβάθμια σε διάφορους κλάδους, μεταξύ των οποίων περιλαμβάνονται οι κλάδοι και οι ειδικότητες ΠΕ Καλλιτεχνικών με τριακόσιες πέντε θέσεις, ΠΕ 71.1 Μουσικής Επιστήμης με ογδόντα εννέα θέσεις, ΠΕ 91.1 Θεατρικών Σπουδών με εκατόν εβδομήντα μία θέσεις, ΠΕ 91 Δραματικής Τέχνης με δεκαπέντε θέσεις.

Σύμφωνα με τις περιπτώσεις β΄ και γ΄ του ιδίου ως άνω άρθρου, με απόφαση της Υπουργού Παιδείας και Θρησκευμάτων οι θέσεις αυτές κατανέμονται άπαξ σε διευθύνσεις εκπαίδευσης ανά περιοχή μετάθεσης και σχολικές μονάδες. Οι οργανικές θέσεις κατά κλάδο και ειδικότητα που συστήνονται κατανέμονται και διατίθενται για την οριστική τοποθέτηση εκπαιδευτικών που βρίσκονται στη διάθεση των περιφερειακών υπηρεσιακών συμβουλίων και την εξέταση εμπρόθεσμων αιτήσεων μετάθεσης του σχολικού έτους 2020-2021 που δεν ικανοποιήθηκαν ως προς την επιλογή. Και οι οργανικές θέσεις που απομένουν κενές μετά την εξέταση των αιτήσεων μετάθεσης διατίθενται για διορισμό.

Θα επανέλθω και στη δευτερολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Ορίστε, κύριε Τριανταφυλλίδη, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θα καταθέσω στα Πρακτικά, κυρία Υπουργέ, την επιστολή που έστειλαν εκατόν πενήντα πέντε θεατρολόγοι, την ανοιχτή επιστολή του Πανελλήνιου Συλλόγου Θεατρολόγων, καθώς και του Συλλόγου Αποφοίτων του Τμήματος Θεάτρου, Σχολής Καλών Τεχνών του ΑΠΘ.

Κυρία Υπουργέ, είχατε υποσχεθεί -και είστε δυο χρόνια Κυβέρνηση- να επαναφέρετε το μάθημα στην Ε΄ και ΣΤ΄ δημοτικού –και δεν το κάνατε αυτό- το μάθημα της Θεατρικής Αγωγής που διδάσκεται από τους άριστα συγκροτημένους και για το συγκεκριμένο ad hoc μάθημα της Θεατρικής Αγωγής ΠΕ 91 και όχι ως δεύτερη ανάθεση από δασκάλους για να συμπληρώσουν το ωράριό τους. Έτσι, δεν δίνεται βάθος, σημασία, νόημα και αξία στο μάθημα του θεάτρου, δηλαδή τα παιδιά να μάθουν στη συλλογικότητα, να μάθουν να μοιράζονται ρόλους, να μάθουν να αναλαμβάνουν τις ευθύνες τους, να μάθουν αυτή τη διαδικασία, το ότι υπάρχω από τη στιγμή που μοιράζομαι πράγματα, συναισθήματα, καταστάσεις, την αλήθεια, το ψέμα, το μίσος, θετικά, αρνητικά.

Αυτή είναι η ουσία και η δύναμη του θεάτρου που δημιουργήθηκε σε αυτή τη χώρα πριν από δύο χιλιάδες εξακόσια χρόνια. Και γι’ αυτήν, ούτε για τη Ζέττα Μακρή, ούτε για τον Αλέξανδρο Τριανταφυλλίδη, ούτε για τον κ. Αθανασίου είναι γνωστή η Ελλάδα σε όλη την οικουμένη. Τον Σοφοκλή, τον Ευριπίδη, τον Αισχύλο τον γνωρίζει όλη η υφήλιος. Και αυτό το μάθημα, αντί να το έχουμε το πρώτο μάθημα εντός της διδακτικής εκπαιδευτικής διαδικασίας, τι το έχουμε κάνει ακριβώς;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ζητώ, δεν αντιπαρατίθεμαι, κυρία Μακρή, ήρθα με διάθεση και λόγω του προτέρου ακαδημαϊκού βίου -φιλόλογος με ειδικότητα Θεατρολογία- ουσιαστικά να συμβάλλω. Δημιουργήστε οργανικές θέσεις! Δημιουργήστε και δώστε ισοκατανομή! Δημιουργήστε και δώστε ώθηση! Δεν μπορείτε να έχετε ως περιφερόμενα μπουλούκια τους θεατρολόγους να αλλάζουν έξι σχολεία, να αλλάζουν πενήντα έως εξακόσια παιδιά, για να διδάξουν αυτό το μάθημα. Των μαθημάτων που υπάρχουν στο φινλανδικό εκπαιδευτικό σύστημα και δεν υπάρχουν με την αξία και τη σημασία που πρέπει στο δικό μας, τη χώρα που γέννησε τη θεατρική πράξη και το θέατρο.

Έτσι, λοιπόν, αντί να το κάνετε αυτό, όπως είχατε υποσχεθεί, στην περίπτωση που υποθέσουμε ότι ήταν λάθος εκείνη η επιλογή, να φύγει δηλαδή από την Ε΄ και ΣΤ΄ δημοτικού, τι κάνατε;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Καταργήσατε το συγκεκριμένο μάθημα και στην Α΄ λυκείου. Γιατί; Δημιουργήστε αυτό που σας προτείνουν οι ίδιοι, δηλαδή έναν ισχυρό πυλώνα -κοιτάξτε με, κυρία Μακρή!-, τον τρίτο πυλώνα Αισθητικής Αγωγής που δίνει τη δυνατότητα με τρία μαθήματα, εικαστικά, μουσική και θέατρο…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, ολοκληρώστε, σας παρακαλώ! Έχετε φτάσει συνολικά τα εννέα λεπτά!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, μη μιλάτε πάνω μου, ολοκληρώνω!

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, αλλά μιλήσατε πέντε ολόκληρα λεπτά!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Υπάρχει…

**ΠΡΟΕΔΡΕΥΩΝ (Χαράλαμπος Αθανασίου):** Η Υπουργός μίλησε δυόμισι λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Υπάρχει μια διαδικασία από την οποία προσπαθούμε να βγάλουμε δημιουργικά κάτι συγκεκριμένο.

Κυρία Μακρή, κάνω προτάσεις και όχι αντιπολίτευση. Δημιουργείστε στο γυμνάσιο τον τρίτο πυλώνα Αισθητικής Αγωγής με εικαστικά, μουσική και θέατρο. Στο γυμνάσιο δεν υπάρχει καθόλου το συγκεκριμένο μάθημα. Φέρτε το στην Ε΄ και ΣΤ΄ δημοτικού, φέρτε τα στο γυμνάσιο ως τρίτο πυλώνα και τα παιδιά να έχουν τη δυνατότητα να επιλέξουν μεταξύ εικαστικών, μουσικής και θεάτρου, τα δύο από τα τρία μαθήματα. Θα πρέπει να το επαναφέρετε στην Α΄ λυκείου. Αυτό είναι το ζητούμενο.

Κι αν σας πει ο Σταϊκούρας ότι υπάρχει οικονομικό πρόβλημα, σας έχω εδώ -και θα το καταθέσω στα Πρακτικά- μια οικογένεια στην οποία ο σύζυγος είναι μόνιμος στην εκπαίδευση και η σύζυγος αναπληρώτρια. Έχω το «Ε9», τη φορολογική τους δήλωση. Πρόκειται για την ίδια ακριβώς δαπάνη. Διότι θα μπορούσατε να μου πείτε: «Κύριε Τριανταφυλλίδη, πώς θα πάμε τις θέσεις στις χίλιες; Υπάρχει και οικονομικό ζήτημα.». Και το οικονομικό είναι καλυμμένο, για να μη σας πω ότι το κόστος για το δημόσιο είναι μεγαλύτερο για τον αναπληρωτή απ’ ό,τι είναι για τον μόνιμο. Μονιμοποιείστε τους! Δώστε τους πραγματικά τη δυνατότητα να δώσουν την ψυχή τους…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, αρκετά! Δεν γίνεται οι άλλοι συνάδελφοί σας να μιλούν συνολικά πέντε λεπτά και εσείς δέκα. Δεν γίνονται αυτά τα πράγματα!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, αλλά δεν γίνεται έτσι!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ναι, αλλά όταν καθίσατε στη θέση σας…

**ΠΡΟΕΔΡΕΥΩΝ (Χαράλαμπος Αθανασίου):** Ωραία, αλλά τι θα πω εγώ τώρα στον κ. Καμίνη ή στον κ. Συντυχάκη; Τι θα τους πω;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …ο κ. Βορίδης μίλησε δέκα λεπτά. Μη μοιράζετε τη Βουλή σε «πληβείους» και «πατρικίους»! Να είστε δίκαιοι!

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, κύριε Τριανταφυλλίδη…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Πριν από εμένα μίλησε ο κ. Βορίδης και του δώσατε δέκα λεπτά! Εγώ έχω μιλήσει τέσσερα λεπτά και πενήντα εννέα δευτερόλεπτα!

**ΠΡΟΕΔΡΕΥΩΝ (Χαράλαμπος Αθανασίου):** Μην το λέτε αυτό για εμένα, γιατί εγώ αφήνω πάντα τους συναδέλφους να μιλάνε όταν υπάρχει…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας παρακαλώ! Ανακαλέστε αυτό το ύφος! Δεν σας επιτρέπω να μιλάτε με αυτό το ύφος!

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι σωστό τα πέντε λεπτά να γίνονται δέκα. Δεν είναι σωστό! Είναι σε βάρος των άλλων. Δεν είναι προσωπικό το θέμα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Βάζουμε την ψυχή μας και προσπαθούμε να εκπροσωπήσουμε ζητήματα που αφορούν στην εκπαίδευση.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Πρέπει να γίνει αντιληπτό ότι δεν είναι προσωπικό το θέμα. Πρέπει να σεβόμαστε τους συναδέλφους!

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, αν μου επιτρέπετε, θα ήθελα να πω για λόγους δικαιοσύνης ότι ο κ. Βορίδης πράγματι ξεπέρασε το χρονικό όριο, αλλά αυτό έγινε σε συνεννόηση με το Προεδρείο, γιατί ο συνάδελφος του ΣΥΡΙΖΑ που ρωτούσε είχε πάρει ο ίδιος υπερδιπλάσιο χρόνο. Ήταν σε συνεννόηση. Και το λέω γιατί ήμουν παρούσα στην Αίθουσα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …(δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Φαίνεται ότι δεν το παρακολούθησε.

Συνεχίστε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κατ’ αρχάς, κύριε συνάδελφε, ελπίζω να έχετε τη συναίνεση των ανθρώπων των οποίων καταθέτετε τη φορολογική δήλωση, το «Ε9», γιατί νομίζω ότι αυτό είναι ευαίσθητο προσωπικό δεδομένο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι καλυμμένα τα ονόματα και τα προσωπικά δεδομένα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σε κάθε περίπτωση και επειδή αναφερθήκατε στα δύο χρόνια διακυβέρνησης της Νέας Δημοκρατίας, θέλω να σας πω ότι η δική μας συμπεριφορά και η δική μας αντιμετώπιση, σε σχέση με την ερώτησή σας, ήταν πολύ πιο ευαίσθητη και προσεκτική από την υπερδιπλάσια χρονικά δική σας συμπεριφορά στα θέματα αυτά. Και δεν θέλω να επιμείνω. Άλλοι κατήργησαν, άλλοι διέκοψαν και άλλοι δεν εφάρμοζαν αυτά που εσείς ζητάτε τώρα.

Σε κάθε περίπτωση, επειδή είναι ένα ευαίσθητο θέμα, θα μιλήσω επί του ερωτήματος που μου θέσατε. Σύμφωνα, λοιπόν, με το άρθρο 7 του ν.3848/2010, όπως ισχύει και το άρθρο 15 παράγραφος 3, περίπτωση 4 του ν.1566/85, προκύπτει ότι οι διορισμοί μόνιμων εκπαιδευτικών γίνονται με βάση τα υφιστάμενα οργανικά κενά, έπονται της διαδικασίας των μεταθέσεων των υπηρετούντων μονίμων εκπαιδευτικών και πραγματοποιούνται στις εναπομείνασες, μετά τις μεταθέσεις, κενές θέσεις.

Στη συνέχεια, με την κατανομή των διορισμών εκδίδεται κοινή υπουργική απόφαση Υπουργείου Παιδείας και Θρησκευμάτων και Οικονομικών, με την οποία καθορίζεται ο αριθμός των κενών θέσεων των εκπαιδευτικών που πρόκειται να καλυφθούν κατά κλάδο και ειδικότητα ή ειδίκευση.

Όσον αφορά στους εκπαιδευτικούς της πρωτοβάθμιας και της δευτεροβάθμιας εκπαίδευσης, στους οποίους περιλαμβάνονται και οι ειδικότητες των εκπαιδευτικών των καλλιτεχνικών και της θεατρικής αγωγής, θέλω να σας πω εδώ παρενθετικά ότι δεν υιοθετώ καθόλου τον όρο «μπουλούκια» ή την αντιμετώπιση από την πλευρά του Υπουργείου και υποθέτω ότι κι εσείς δεν το εννοούσατε και ότι μάλλον το είπατε εν τη ρύμη του λόγου σας.

Εκδόθηκαν, λοιπόν, οι προσωρινοί αξιολογικοί πίνακες κατάταξης, άλφα, υποψηφίων εκπαιδευτικών γενικής εκπαίδευσης των προκηρύξεων 1ΓΕ/2019 και 2ΓΕ/2019 και με την ολοκλήρωση των ενστάσεων και την έκδοση των τελικών αξιολογικών πινάκων, θα πραγματοποιηθούν οι διορισμοί μονίμων και οι προσλήψεις αναπληρωτών. Μέχρι την τελική έκδοση των αξιολογικών πινάκων, προσλαμβάνονται προσωρινοί αναπληρωτές.

Θα αναφερθώ τώρα και στις προσλήψεις αναπληρωτών εκπαιδευτικών Θεατρικών Σπουδών και Δραματικής Τέχνης κατά το σχολικό έτος 2020-2021 σε γενική εκπαίδευση και ειδική αγωγή τόσο της πρωτοβάθμιας, όσο και της δευτεροβάθμιας.

Οι προσλήψεις έγιναν σε πέντε διαφορετικές χρονικές περιόδους, ανάλογα με τα λειτουργικά κενά. Επιπροσθέτως, έγιναν προσλήψεις σε άλλες δύο χρονικές περιόδους με την έκδοση ειδικής πρόσκλησης για συγκεκριμένα σχολεία και σε δύο χρονικές περιόδους προσλήψεις τρίμηνης διάρκειας λόγω COVID-19 για την κάλυψη και νόμιμη δυνατότητα παράτασης της σύμβασης. Μέχρι την 5η Μαρτίου 2021 προσλήφθηκαν στην πρωτοβάθμια αναπληρωτές Θεατρικών Σπουδών και Δραματικής Τέχνης της γενικής εκπαίδευσης, των δομών υποδοχής και εκπαίδευσης προσφύγων, στην ειδική αγωγή συνολικά εννιακόσιοι πενήντα οκτώ.

Προσλήφθηκαν, επίσης, για την κάλυψη και νόμιμη διαδικασία τρίμηνης σύμβασης λόγω COVID-19 τριάντα.

Στη δευτεροβάθμια προσλήφθηκαν αναπληρωτές Θεατρικών Σπουδών και Δραματικής Τέχνης της γενικής εκπαίδευσης, των δομών υποδοχής και εκπαίδευσης προσφύγων και την ειδική αγωγή, δεκαεννέα.

Για την κάλυψη κενών με σύμβαση τρίμηνης διάρκειας λόγω COVID-19 συνολικά τέσσερις.

Οι νέες οργανικές θέσεις που ανέφερα στην πρωτολογία μου κρίθηκαν αναγκαίες εν όψει των επικείμενων διορισμών στη γενική εκπαίδευση. Όπως γίνεται αντιληπτό, οι εκπαιδευτικοί Θεατρικής Αγωγής και εν γένει των καλλιτεχνικών μαθημάτων είναι απαραίτητοι και γι’ αυτόν τον λόγο προβήκαμε και σε αυτή τη σύσταση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Υπουργέ.

Θα συζητηθεί τώρα η δέκατη πέμπτη με αριθμό 851/7-6-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Τουρισμού, με θέμα: «Τα προβλήματα στο δημόσιο ΙΕΚ Τουριστικών Επαγγελμάτων στον Δήμο Χερσονήσου Περιφερειακής Ενότητας (ΠΕ) Ηρακλείου Κρήτης».

Θα απαντήσει η Υφυπουργός Τουρισμού κ. Σοφία Ζαχαράκη.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, το δημόσιο ΙΕΚ Τουριστικών Επαγγελμάτων στην περιοχή Κοκκίνη Χάνι του Δήμου Χερσονήσου είναι ένα από τα μεγαλύτερα της χώρας. Στεγάζεται στο ξενοδοχείο «ΞΕΝΙΑ-ΗΛΙΟΣ» και λειτουργούσε ως μία δημόσια επικερδής επιχείρηση από το 1988 έως το 2011, η οποία με ευθύνη προηγούμενων κυβερνήσεων απαξιώθηκε και έκλεισε. Δεν μιλάμε για τη σχολή, αλλά για την ξενοδοχειακή μονάδα.

Φοίτησαν στο ακαδημαϊκό έτος που πέρασε διακόσιοι σπουδαστές σε δέκα τμήματα διαφόρων ειδικοτήτων, με πάρα πολλές ελλείψεις σε στοιχειώδεις λειτουργικές ανάγκες. Η σχολή έχει αποψιλωθεί από μόνιμο προσωπικό. Οι περισσότεροι έχουν συνταξιοδοτηθεί και οι ανάγκες καλύπτονται –εάν καλύπτονται και όπως καλύπτονται- με συμβασιούχους, με σημαντικές ελλείψεις σε πάρα πολλές ειδικότητες. Πρόσφατα, μάλιστα, ο διευθυντής παραιτήθηκε λόγω σοβαρών προβλημάτων υγείας –του ευχόμαστε περαστικά- και για ένα μήνα δεν μπορούσαν οι εργαζόμενοι εκεί να κάνουν απολύτως τίποτα, ούτε τα χαρτιά να ετοιμάσουν για να μπουν στο ταμείο.

Πιο ειδικά, πρώτον, τον τελευταίο χρόνο της πανδημίας τα μαθήματα πραγματοποιήθηκαν μέσω τηλεκπαίδευσης. Τα εργαστήρια δεν λειτούργησαν, με αποτέλεσμα οι σπουδαστές να κάνουν την πρακτική τους, χωρίς εξάσκηση βασικών δεξιοτήτων. Μάλιστα, υπάρχει κι ένα χιουμοριστικό σχόλιο που κυκλοφόρησε από σπουδαστές των ΙΕΚ στις εξαγγελίες που είχατε κάνει ως Κυβέρνηση για την αναβάθμισή τους, ότι όντως και τα ΙΕΚ έχουν γίνει πανεπιστήμια, αφού και αυτά είναι ένα χρόνο κλειστά.

Δεύτερον, συνεχίζεται το απαράδεκτο καθεστώς της πρακτικής εξάσκησης των σπουδαστών με μισθό που δεν ξεπερνά τα 390 ευρώ μεικτά και της ασφαλιστικής κάλυψης μόνο για εργατικό ατύχημα.

Τρίτον, στο ΙΕΚ Χερσονήσου δεν λειτουργεί η μετεκπαίδευση λόγω των σοβαρών ελλείψεων του μόνιμου εκπαιδευτικού προσωπικού, με ευθύνη της σημερινής Κυβέρνησης και των προηγούμενων βέβαια.

Τέταρτον, ελλείψεις υπάρχουν και για το υπόλοιπο προσωπικό που είναι απαραίτητο για τη λειτουργία ενός ΙΕΚ, όπως ηλεκτρολόγος, υδραυλικός, φύλακες. Για παράδειγμα, το συγκεκριμένο ΙΕΚ λειτουργούσε επτά χρόνια χωρίς ηλεκτρολόγο και οι όποιοι λιγοστοί υπάλληλοι είναι ορισμένου χρόνου.

Πέμπτον, η υπηρεσία φύλαξης έχει ανατεθεί σε ιδιωτική εταιρεία security και ο κίνδυνος είναι πάντα υπαρκτός το κτήριο να λεηλατηθεί, αν μείνει αφύλακτο.

Έκτον, υπάρχει ελλιπής χρηματοδότηση που δεν καλύπτει ούτε τα στοιχειώδη και τις πολλαπλές ανάγκες σε αναλώσιμα, για παράδειγμα για τις ανάγκες των εργαστηρίων σε τρόφιμα ή στη συντήρηση των κτηριακών εγκαταστάσεων.

Έβδομον, το κτηριακό είναι ένα από τα βασικά ζητήματα με το οποίο έρχονται αντιμέτωποι οι σπουδαστές και οι εκπαιδευτικοί. Η πολιτεία έχει αδιαφορήσει παντελώς όλα τα προηγούμενα χρόνια για να συντηρηθεί αυτό το κτήριο το οποίο είναι σε άθλια κατάσταση. Το γεγονός αυτό, σε συνδυασμό με κυβερνητικές δηλώσεις ότι τα κτήρια των τουριστικών σχολών είναι παραχωρημένα για ακόμη ενάμιση χρόνο από την ΕΤΑΔ και είναι άγνωστο τι θα γίνει στη συνέχεια, επιτείνει την ανησυχία για ιδιωτικοποίηση των εγκαταστάσεων.

Σας ρωτάμε, λοιπόν, κυρία Υπουργέ, τι προτίθεται να κάνει η Κυβέρνηση προκειμένου: Πρώτον, να προσληφθεί όλο το αναγκαίο εκπαιδευτικό, διοικητικό και λοιπό προσωπικό και να λειτουργήσει η μετεκπαίδευση στο χώρο της σχολής με ευθύνη του Υπουργείου Τουρισμού και με χορήγηση του επιδόματος ανεργίας στους μετεκπαιδευόμενους. Δεύτερον, να εξασφαλίζονται δωρεάν όλα όσα είναι απαραίτητα για τη μόρφωση των σπουδαστών, όπως εξοπλισμός, αναλώσιμα και με πλήρη κρατική χρηματοδότηση. Τρίτον, να συντηρηθούν οι κτηριακές εγκαταστάσεις, σύμφωνα με τις απαιτήσεις ενός σύγχρονου εκπαιδευτηρίου και τις ανάγκες δωρεάν διαμονής των σπουδαστών της σχολής, χωρίς σκέψη για ιδιωτικοποίηση του κτηρίου «ΞΕΝΙΑ» και με μέριμνα για την ικανοποίηση του χρόνιου αιτήματος σπουδαστών και καθηγητών για ένταξη του ΙΕΚ Τουρισμού στο Υπουργείο Παιδείας. Και τέλος, να εξασφαλιστεί με ευθύνη του Υπουργείου η δυνατότητα πρακτικής όλων των σπουδαστών, οι οποίοι να αμείβονται με βάση την εθνική γενική συλλογική σύμβαση εργασίας και τις κλαδικές συμβάσεις και να έχουν πλήρη ασφαλιστική κάλυψη και ιατροφαρμακευτική περίθαλψη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Κύριε Συντυχάκη, ευχαριστώ για την ερώτηση. Για αρχή να ευχηθούμε περαστικά στον διευθυντή του ΙΕΚ. Ο άνθρωπος έδωσε πραγματικά και δίνει τον εαυτό του σ’ αυτήν τη σχολή που έχει απαιτήσεις, έχει απαιτήσεις και στο κομμάτι το κτηριακό, όπως λέτε. Πράγματι, είναι μια χρόνια κατάσταση. Αυτή τη στιγμή, όμως, όλοι του συμπαραστεκόμαστε σε αυτή την προσωπική του περιπέτεια. Έχουν ήδη εκκινήσει οι διαδικασίες για την κάλυψή του. Γιατί, ξέρετε, υπάρχει ένα ειδικό προφίλ το οποίο μπορεί να καλύψει διευθυντική θέση στα ΙΕΚ -το ξέρετε πολύ καλά- και πρέπει να υπάρχουν και οι αντίστοιχες μεταπτυχιακές σπουδές. Έχει, όμως, κινήσει τη διαδικασία η υπηρεσιακή γραμματέας για μετακίνηση υπαλλήλου, γιατί, ξέρετε, εμείς το καλοκαίρι έχουμε και την επίβλεψη των πρακτικών, πράγμα στο οποίο θα αναφερθώ ούτως ή άλλως.

Θέτετε μια σειρά από ζητήματα που αφορούν και στην εκπαίδευση και στη μετεκπαίδευση και στην πρακτική άσκηση στο ΙΕΚ Ηρακλείου, αλλά γενικότερα και στα ΙΕΚ του Υπουργείου Τουρισμού. Επειδή επιθυμώ στις περισσότερες περιπτώσεις και εάν υπάρχουν τα στοιχεία να είμαι συγκεκριμένη θα απαντήσω μόνο επί αυτών και όχι για τη γενικότερη τουριστική πολιτική ή κάποια άλλα ζητήματα που θα ήθελα σήμερα να επικεντρωθώ.

Ως προς την ιδιοκτησία, αναφέρατε ότι βάσει κυβερνητικών δηλώσεων -στην ερώτηση το είχατε πει- τα κτήρια είναι παραχωρημένα για ακόμα ενάμιση χρόνο. Έτσι έχει καταγραφεί στην ερώτηση, κύριε Συντυχάκη. Το έχετε αλλάξει εδώ. Να σας πω ότι δεν ισχύει. Τα κτήρια του ΙΕΚ Χερσονήσου Ηρακλείου είναι στην απόλυτη κυριότητα του ελληνικού δημοσίου και δεν υπάρχει παραχώρηση προς την ΕΤΑΔ. Αυτή είναι η απάντησή μου, λοιπόν, στο πρώτο ερώτημα.

Μετεκπαίδευση. Λέτε ότι δεν λειτούργησαν τμήματα μετεκπαίδευσης στο ΙΕΚ Ηρακλείου. Να σας πω ότι ούτε και αυτό ισχύει. Λειτούργησαν τέσσερα τμήματα μετεκπαίδευσης με εβδομήντα τέσσερις μετεκπαιδευόμενους. Θυμίζω δε ότι κατά την εκπαιδευτική περίοδο 2020-2021 εκδόθηκε στις 8-12-2020 η προκήρυξη για την εισαγωγή οκτακοσίων πέντε μετεκπαιδευόμενων στο ΙΕΚ Τουρισμού. Κι επειδή μας παρακολουθεί κόσμος που δεν είναι υποχρεωμένος να ξέρει τι είναι αυτό το πρόγραμμα μετεκπαίδευσης να δηλώσω ότι είναι διά ζώσης προγράμματα μετεκπαίδευσης για ανέργους και εποχικά εργαζομένους, στα οποία μάλιστα, κύριε Συντυχάκη, έχω να σας ανακοινώσω ότι του χρόνου θα έχουμε περισσότερους, θα φτάσουμε δηλαδή στα χίλια άτομα από τους οκτακόσιους πέντε, σε περισσότερες πόλεις. Θα καλύψουμε, λοιπόν, και πόλεις όπου μπορεί να μην έχουμε μια εκπαιδευτική δομή, το ΙΕΚ μας, την τουριστική μας σχολή, για να έχουν τα παιδιά, οι άνθρωποι περισσότερες ευκαιρίες για λήψη δεξιοτήτων, αναβάθμιση δεξιοτήτων και βέβαια επαγγελματική προοπτική, και βέβαια νωρίτερα. Γιατί θα συμφωνήσετε μαζί μου ότι όταν η μετεκπαίδευση ξεκινά κοντά στη σεζόν έρχεται ο σύλλογος επισιτισμού και λέει «δεν μπορούμε να συμμετέχουμε». Και μάλιστα σ’ αυτό οφείλουμε και εμείς να είμαστε πολύ συνεπείς με το χρονικό όριο. Θα ξεκινήσουμε, λοιπόν, και θα είμαστε περισσότεροι σε περισσότερες πόλεις και νωρίτερα, έτσι όπως οφείλουμε και θα το κάνουμε.

Οφείλω, βέβαια, να σας πω ότι και η αύξηση -συγκεκριμένα για το ΙΕΚ εκεί- θα είναι από τα εβδομήντα οκτώ άτομα, τα οποία ανέφερα, σε εκατό.

Όμως, αναφερθήκατε και στο θέμα της πρακτικής. Ενημερώνω, λοιπόν, ότι με τη νέα κοινή υπουργική απόφαση, η οποία εξεδόθη 1-6-2021, για πρώτη φορά υπάρχει δυνατότητα ένταξης των συγκεκριμένων προγραμμάτων πρακτικής άσκησης στο ΕΣΠΑ, με αύξηση σε αυτή την περίπτωση του μισθού κατά 80% του μόνιμου μισθού από το 60% το οποίο είναι τώρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, για να μην καθυστερήσω τη διαδικασία, θα συνεχίσω στη δευτερολογία με συγκεκριμένες απαντήσεις στις ερωτήσεις του κυρίου συναδέλφου.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, είπατε ότι συμπαραστεκόσαστε, καλά κάνετε. Όλοι συμπαραστεκόμαστε, αλλά ξέρετε αυτό δεν τρώγεται. Πρέπει να περάσουμε σε πολύ άμεσα και δραστικά μέτρα. Και θα πω παρακάτω πιο συγκεκριμένα.

Για το θέμα της ιδιοκτησίας ότι παραμένουν στο ελληνικό δημόσιο, το κρατάμε. Το ερώτημα περισσότερο ήταν για να έχουμε μια δημόσια απάντηση από την πλευρά του Υπουργείου, γιατί πολλά ακούγονται. Το κρατάμε όμως.

Το δεύτερο: είπατε ότι λειτουργούν τα τμήματα μετεκπαίδευσης και μάλιστα τέσσερα. Να σας πληροφορήσω, λοιπόν, ότι τα μαθήματα διά ζώσης μετεκπαίδευσης γίνονται στο ΚΕΚ της Αλικαρνασσού και όχι στο δημόσιο ΙΕΚ στο Χάνι Κοκκίνη.

Να τα πάρουμε, λοιπόν, ένα-ένα. Είναι το θέμα της χρηματοδότησης. Δεν ξεπερνάει η χρηματοδότηση στο συγκεκριμένο τις 20.000 ευρώ ετησίως. Πείτε μου πώς θα καλυφθούν οι πραγματικές ανάγκες μιας τέτοιας εκπαιδευτικής δομής με διακόσιους μαθητές, με αναχρονιστικό εργαστηριακό εξοπλισμό -έχει εξοπλισμό, αλλά είναι αναχρονιστικός- και με ελλιπή συντήρηση όλης της εγκατάστασης. Δεν μπορεί να καλύψει τις ανάγκες των εργαστηρίων σε τρόφιμα, με αποτέλεσμα να τα ζητούν ως χορηγία από τους συνεργάτες τους. Θα αυξήσετε, λοιπόν, την κρατική χρηματοδότηση στο ύψος των πραγματικών αναγκών; Ένα το κρατούμενο.

Δεύτερον, η πραγματική άσκηση και η μαθητεία. Πίσω, ξέρετε, από τα ωραία λόγια υπάρχει η σκληρή και κακοπληρωμένη δουλειά, χωρίς κανένα ουσιαστικό όφελος σε γνώσεις και εμπειρία γύρω από το αντικείμενο των σπουδών τους. Η μηνιαία αμοιβή των σπουδαστών -σας το είπα, είναι 390 ευρώ, το 60% του κατώτατου μισθού-είναι χαρτζιλίκι. Ακόμα και τα ψίχουλα αυτά καταβάλλονται πολλές φορές με πολύ μεγάλη καθυστέρηση.

Το προβλεπόμενο στα χαρτιά ωράριο εργασίας, που είναι οκτώ ώρες πενθήμερο με δύο ρεπό την εβδομάδα, στην πράξη μετατρέπεται σε ατελείωτα ωράρια και δουλειά χωρίς ρεπό. Οι υπερωρίες που είναι καθημερινές δεκάωρα και δωδεκάωρα είναι πραγματικότητα σε όλα τα νησιά. Όσοι δουλεύουν έξι μέρες τη βδομάδα και παίρνουν έστω και ένα ρεπό πρέπει να θεωρούν τους εαυτούς τους τυχερούς.

Φανταστείτε τώρα με τη νομοθέτηση του αντεργατικό νομοσχεδίου δεκάωρης δουλειάς και δεκατριάωρες δουλειάς με απλήρωτες υπερωρίες και διευθέτηση του χρόνου εργασίας τι έχει να γίνει! Τι έχει να γίνει! Σκλάβοι, δουλειά από ήλιο σε ήλιο!

Και μην μου πείτε φυσικά για τον ΣΕΤΕ να πάει να κάνει ελέγχους και τα λοιπά, γιατί κι αυτοί εμφανίζονται στη χάση και τη φέξη, για να μην σας πω ότι πολλές φορές πάνε μιλημένοι.

Οι συνθήκες διαμονής δεν εξασφαλίζουν ούτε καν τη δυνατότητα στοιχειώδους ανάπαυσης ανάμεσα στις καθημερινές βάρδιες. Σε πολλές περιπτώσεις τα καταλύματα που τους παρέχονται δεν έχουν καν παράθυρα, είναι σε υπόγεια, λειτουργούν ως αποθήκες, ασυντήρητα κτίσματα, στριμώχνονται τρεις, τέσσερις σπουδαστές μαζί.

Και ξέρετε, αν αποφασίσουν να μιλήσουν τα παιδιά, εκτός από το «καρότο» της υπόσχεση για καριέρα -αυτός είναι και ο τίτλος που δίνετε-, μετατρέπεται από τους εργοδότες σε μαστίγιο της βαθμολόγησης και αξιολόγησης των σπουδαστών ως απειλή για να επιβάλουν τους άθλιους όρους αμοιβής, δουλειάς, διαβίωσης αυτών των παιδιών.

Και τέταρτον, για τη συντήρηση των κτηρίων, ήθελα να σας θέσω τα ερωτήματα αυτά σε σχέση με το ιδιοκτησιακό και με προλάβατε. Δεν έχω να πω κάτι σε σχέση με αυτό. Υπάρχει, όμως, το εξής γεγονός που θέλω να σας θέσω. Την τελευταία δεκαετία η πολιτεία αδιαφορεί. Πρέπει να δείτε τι θα γίνει με τη συντήρηση του κτηρίου. Μιλάμε για ένα πολύ μεγάλο κτήριο, είναι σε μια περιοχή «φιλέτο». Το κτήριο που αφορά στη σχολή συντηρείται από τους εκπαιδευτικούς και τους σπουδαστές πολλές φορές. Αλλά θα σας πιάσει η ψυχή σας. Δεν ξέρω αν έχετε πάει. Πρέπει να πάτε, να το επισκεφτείτε. Και ειλικρινά, εγώ όταν πήγα, ντράπηκα. Είναι δυνατόν να υπάρχουν τέτοιου είδους κτήρια κάτω από αυτές τις συνθήκες και να λέμε ότι η Κρήτη είναι το νησί του τουρισμού;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Νομίζω ότι πραγματική αναβάθμιση, κατά την άποψή μας, μπορεί να γίνει μόνο με δωρεάν βιβλία, σύγχρονα εργαστήρια, απαραίτητο αναλώσιμο υλικό, με μόνιμο εκπαιδευτικό προσωπικό από την πρώτη μέρα, με υποχρεωτικές άδειες μετ’ αποδοχών για την περίοδο των εξετάσεων στους εργαζόμενους σπουδαστές, σύγχρονα κτήρια που δεν θα παγώνουν οι σπουδαστές, δωρεάν μετακινήσεις στα μέσα μαζικής μεταφοράς. Πραγματική γνώση της πρακτικής του επαγγέλματος μπορεί να γίνει με πρακτική άσκηση πάνω σε ένα αντικείμενο που έχει σπουδάσει ο νέος με εποπτεία στον χώρο δουλειάς, πενθήμερη, εξάωρη, πρακτική άσκηση, με πλήρη εργασιακά και ασφαλιστικά δικαιώματα και κατώτερο μισθό 751 ευρώ. Και φυσικά πιστοποίηση γνώσεων και ικανοτήτων, που να είναι αποτέλεσμα της συνολικής λειτουργίας του προγράμματος σπουδών και όχι μέσα σε ένα κυνήγι συλλογικών πιστοποιήσεων.

Αυτό που θέλουν, λοιπόν, να διεκδικήσουν οι νέοι και οι νέες σε αυτές τις σχολές –και σας το μεταφέρω- είναι δουλειά στην ειδικότητα που επέλεξαν, με σύγχρονα εργασιακά δικαιώματα και όχι να ξεσαλώσουν στην πλάτη τους οι εργοδότες με μισθό-χαρτζιλίκι και ατέλειωτα ωράρια.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Τυγχάνει, κύριε Συντυχάκη, να μιλάτε σε άνθρωπο που έχει δουλέψει δέκα χρόνια σε ΙΕΚ, σε όλες τις ειδικότητες και στο δημόσιο ΙΕΚ του Υπουργείου Παιδείας. Δεν έχω δουλέψει στα ΙΕΚ Τουρισμού. Άρα, γνωρίζω καλά ότι και τα παιδιά έχουν και την αγωνία τους για την πρακτική, κι εσείς μεγάλη χαρά, αλλά και το διττό κομμάτι της συνεχιζόμενης εκπαίδευσης και βέβαια το πολύ σημαντικό κομμάτι, το οποίο και στο Υπουργείο Παιδείας προσπαθήσαμε να θεραπεύσουμε, αυτήν τη σύνδεση, δηλαδή, μεταξύ του παιδιού που πάει για την κατάρτιση και την εύρεση εργασίας. Διότι, αν μη τι άλλο, η πρακτική δούλεψε, κύριε Συντυχάκη, και δούλεψε καλά όλα αυτά τα χρόνια.

Στα υπόλοιπα τα οποία αναφέρατε, θα μπορούσαμε να πούμε για περιπτώσεις. Ας μην γενικολογούμε εδώ πέρα. Όπως είπαμε, θέλουμε να είμαστε συγκεκριμένοι. Τα προβλήματα δεν λύνονται αν γενικά απαξιώνουμε μια διαδικασία, που είναι τόσο σημαντική και την έχουν στηρίξει και όλα τα κόμματα, ξέρετε. Δεν είναι κάτι το οποίο φέρει μια αποκλειστική υπογραφή, το θέμα της πρακτικής. Οφείλουμε, λοιπόν, να τα συνδέσουμε και να την ενισχύσουμε. Γι’ αυτό κι εμείς, λοιπόν, τη βάλαμε στη δυνατότητα του ΕΣΠΑ, ώστε το 60% να γίνεται 80%.

Θα συμφωνήσετε, λοιπόν, μαζί μου ότι είναι εξίσου σημαντική κι η επόμενη ανακοίνωση, ότι μετά από έντεκα χρόνια αναβαθμίζουμε την πρακτική που γίνεται στις σχολές μας. Τι σημαίνει αναβάθμιση; Διευρύνουμε τις επιχειρήσεις, στις οποίες μπορούν τα παιδιά να κάνουν την πρακτική τους. Μετά από έντεκα χρόνια διευρύνουμε την πρακτική σε δέκα παραπάνω επιχειρήσεις. Νομίζω ότι πρέπει όλοι να συνυπογράψουμε σε αυτήν την εξέλιξη, γιατί δίνει επιλογές στα παιδιά να πάνε μάλιστα αν θέλουν και σε επιχειρήσεις που έχουν την έδρα τους στην Ευρωπαϊκή Ένωση, εξωστρέφεια μαζί με το κομμάτι της ενίσχυσης των δικών τους δεξιοτήτων, αλλά και της δυνατότητας να βρουν δουλειά. Γι’ αυτό θέλουμε και να ‘ναι μια καλοπληρωμένη δουλειά, με καλές εργασιακές συνθήκες.

Για να μην πω όλες τις επιχειρήσεις και να μην κουράζω, θα αφήσω και για τα Πρακτικά και το δελτίο Τύπου, αλλά και την υπουργική απόφαση που θα ακολουθήσει. Ήταν κοινή υπουργική απόφαση και ευχαριστώ και τη Νίκη Κεραμέως, την Υπουργό Παιδείας, αλλά και τον Κωστή Χατζηδάκη, τον Υπουργό Εργασίας, γιατί μαζί ουσιαστικά συνυπέγραψαν αυτό το αίτημα του Υπουργείου Τουρισμού για την αναβάθμιση της πρακτικής. Επίσης, την κάνουμε και πιο ευέλικτη. Διότι, ξέρετε, δεν μπορούσαν να κάνουν πρακτική όσο διαρκούν τα θεωρητικά μαθήματα. Αυτό, λοιπόν, δίνει περισσότερες επιλογές στα παιδιά.

Για το θέμα των ελλείψεων, να σας πω ότι ο αριθμός τα τελευταία χρόνια αυξάνεται και στους εκπαιδευτικούς, στο διοικητικό προσωπικό, στο μόνιμο προσωπικό. Έχετε δίκιο, αρκετοί αφυπηρετούν και εκεί γίνονται κινήσεις με το Υπουργείο Εσωτερικών, έτσι ώστε να μπορέσει να καλυφθεί αυτό το κομμάτι. Στους εκπαιδευτικούς έχουμε συνεχώς αύξηση. Φανταστείτε, λοιπόν, ότι από τους εκατόν οκτώ εκπαιδευτές, που έχουμε στο σύνολο των ΙΕΚ αυτήν τη στιγμή, θα φτάσουμε στους εκατόν δεκατρείς. Θεωρώ ότι είναι βήματα μπροστά, ενίσχυσης και εμπέδωσης αυτού του αισθήματος της κάλυψης από το Υπουργείο, το οποίο και στις λειτουργικές ανάγκες πρέπει να σας πω ότι έρχεται και καλύπτει.

Μου θέσατε το ζήτημα του εξοπλισμού. Απαραίτητος, και ο εργαστηριακός και ο ψηφιακός εξοπλισμός. Γι’ αυτό, λοιπόν, κάναμε ειδικό αίτημα ως ομάδα και στο νέο ΕΣΠΑ για την ενίσχυση και του ψηφιακού εξοπλισμού, έτσι ώστε να μπορούν τα παιδιά να αξιοποιήσουν μαζί με τους εκπαιδευτές τους όλη αυτή την παρακαταθήκη και της τηλεκπαίδευσης. Πρέπει να είμαστε περήφανοι ότι ως ΙΕΚ Τουρισμού και ως τουριστικές σχολές δεν χάσαμε ώρα αυτήν τη χρονιά. Κι είναι πολύ σημαντικό αυτό να το κρατήσουμε ως μια κοινή κατάκτηση. Συνάμα, όμως, μεριμνούμε και για τις υπόλοιπες προδιαγραφές και τις παροχές. Σας λέω ότι υπάρχει αίτημα στο νέο ΕΣΠΑ και αυτά όπως καταλαβαίνετε θα δρομολογηθούν.

Θέλω να σας πω και κάτι άλλο, γιατί είναι κι αυτό μια ανακοίνωση, την οποία σίγουρα, νομίζω, θα σκεφτείτε ότι είναι κάτι θετικό, ακόμα κι αν δεν το πείτε δημοσίως.

Μέσα στο Ταμείο Ανάκαμψης το πρώτο έργο του Υπουργείου Τουρισμού είναι η πρόταση την οποία φέραμε στο τραπέζι και έγινε αποδεκτή για την μετεκπαίδευση και την απόκτηση νέων δεξιοτήτων για είκοσι χιλιάδες ανέργους και εποχικά εργαζόμενους. Είναι το πρώτο project που θα τρέξει το Υπουργείο Τουρισμού. Θα ξεκινήσει τέλος του 2021. Θα ξεκινήσουν οι πέντε χιλιάδες ωφελούμενοι. Και αυτό θα τρέχει για τα επόμενα δύο χρόνια.

Θέλουμε, λοιπόν, τα παιδιά -και τα παιδιά τα οποία βρίσκονται αυτή τη στιγμή στο φάσμα της ανεργίας και έχουν αυτήν την ανασφάλεια, και οι εποχικά εργαζόμενοι- να έχουν υψηλού επιπέδου μετεκπαίδευση πάνω σε επτά θεματικές ενότητες επικαιροποιημένες ως προς τις σύγχρονες ανάγκες του τουρισμού και βέβαια από εκπαιδευτικά ιδρύματα τα οποία θα δίνουν, αν θέλετε, και την απόλυτη διαύγεια και το υψηλό επίπεδο στο παρεχόμενο επίπεδο σπουδών.

Επειδή είναι πολλά, θα κλείσω με αυτό, γιατί δεν θέλω να κάνω κατάχρηση του χρόνου. Στο ζήτημα των υποδομών, πρέπει να σας πω ότι και εκεί θα πάω, όπως και στο ΙΕΚ Αναβύσσου. Και πράγματι το γεγονός ότι τα παλιά οικοτροφεία, ξέρετε, έχουν περιέλθει σε μια κατάσταση η οποία όχι δεν είναι ικανοποιητική, δεν αξιοποιούνται οι χώροι, έχω σκοπό στο κομμάτι αυτό της αξιοποίησης να δώσουμε συγκεκριμένες λύσεις έτσι ώστε είτε ως οικοτροφεία να λειτουργήσουν ξανά είτε να μπορούν σίγουρα τα παιδιά να κάνουν και πρακτική μέσα. Πάνω σε αυτό, όμως, δεν είμαι ακόμα έτοιμη να σας πω το επόμενο βήμα, γιατί έπρεπε να λύσουμε τα ζητήματα της λειτουργίας αυτή τη χρονιά και να βάλουμε για πρώτη φορά και κανονισμό λειτουργίας των ΙΕΚ. Αφού έχετε λειτουργήσει και έχετε υπηρετήσει σε ΙΕΚ, ξέρετε πόσο σημαντικό είναι να υπάρχει και κανονισμός λειτουργίας. Ήταν αίτημα των εκπαιδευτών και των διευθύνσεων των ΙΕΚ και θα γίνει πράξη. Αυτά από εμένα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Η επόμενη ερώτηση είναι η δεύτερη με αριθμό 863/11-6-2021 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Προστασίας του Πολίτη, με θέμα: «Απόδοση Σκοπευτηρίου Καισαριανής στους πολίτες και τους νόμιμους εκπροσώπους τους». Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Κύριε Πρόεδρε, ευχαριστώ. Σας ευχαριστώ επίσης που με αφήνετε να μιλήσω από το Βήμα.

Κύριε Υφυπουργέ, κοντεύουν να συμπληρωθούν πέντε χρόνια από τότε που η πολιτεία παραχώρησε στον Δήμο Καισαριανής τον χώρο του Σκοπευτήριο και παρ’ όλα αυτά ο δήμος δεν είναι ακόμα ο κύριος αυτού του χώρου. Γιατί; Διότι εκεί σημειώνονται συστηματικά φαινόμενα βανδαλισμού, ακόμη και σε βάρος του ιστορικού μνημείου του «Θυσιαστηρίου της Λευτεριάς» και μια εκτεταμένη ανομία ειδικά κατά τη διάρκεια του Σαββατοκύριακου όπου διεξάγονται συναθροίσεις στον χώρο του Σκοπευτηρίου χωρίς την άδεια του δήμου. Γίνονται συναυλίες χωρίς την άδεια του δήμου. Λειτουργεί εκεί αναψυκτήριο και πωλούνται τρόφιμα χωρίς κανέναν απολύτως έλεγχο και μάλιστα φορολογικό. Και όλα αυτά για ένα μεγάλο χρονικό διάστημα. Τα θύματα είναι κυρίως οι περίοικοι –και μιλάμε για εκατοντάδες ανθρώπων γιατί το Σκοπευτήριο βρίσκεται στο κέντρο της πόλης- περίοικοι οι οποίοι παραμένουν άγρυπνοι γιατί αυτές οι συναυλίες που διεξάγονται -το τονίζω και πάλι- χωρίς καμμία άδεια του δήμου κρατάνε μέχρι τις πρώτες πρωινές ώρες.

Να σημειωθεί ότι πολύ σύντομα έχει προγραμματίσει ο δήμος να αρχίσουν εργασίες ανάπλασης του χώρου γιατί ο χώρος αποτελεί πια κέντρο του αντιφασιστικού ευρωπαϊκού δικτύου πόλεων. Πολύ συχνά, και σας μιλάω εξ ιδίας εμπειρίας ως δήμαρχος, τα τοπικά αστυνομικά τμήματα οχυρώνονται πίσω από τις διατάξεις εκείνες οι οποίες λένε ότι ο δήμος είναι υποχρεωμένος, γι’ αυτά τα εγκλήματα που διεξάγονται εκεί, να υποβάλει έγκληση.

Κατά τη γνώμη μου, όταν συστηματικά υπάρχει μια εγκληματική δραστηριότητα σε δημόσιο χώρο, της οποίας θύματα είναι και απροσδιόριστος αριθμός πολιτών -και αναφέρομαι κυρίως στους πολίτες που δοκιμάζονται τα νεύρα τους μέχρι τις πρώτες πρωινές ώρες- η αστυνομία πρέπει να επεμβαίνει αυτεπαγγέλτως.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο για την πρωτολογία σας, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Επιτρέψτε μου εισαγωγικά από του Βήματος αυτού να συγχαρώ τη Διεύθυνση Ασφάλειας Αττικής και τη Διεύθυνση Εγκληματολογικών Ερευνών για τη σπουδαία δουλειά την οποία έκαναν τόσο ανακριτικά όσο και επιστημονικά και έτσι είχαμε χθες σε σύντομο χρονικό διάστημα την εξιχνίαση αυτού του αποτρόπαιου εγκλήματος που διεξήχθη πρόσφατα στα Γλυκά Νερά και προκάλεσε αναμφισβήτητα τη συγκίνηση και την ανησυχία στην κοινή γνώμη. Έδειξαν οι υπηρεσίες ότι με σύστημα, με μεθόδευση, με επιστημονική προσέγγιση προχωρούμε. Θέλω να σας διαβεβαιώσω ότι το αστυνομικό προσωπικό με υψηλό αίσθημα ευθύνης επιτελεί τα καθήκοντά του και σε αυτόν τον σκληρό αγώνα για την αντιμετώπιση της εγκληματικότητας. Το μόνο που χρειάζεται από εμάς είναι να το εμπιστευθούμε και ηθικά να το στηρίξουμε.

Κυρίες και κύριοι Βουλευτές, η πίστη μας στην αναγκαιότητα διαφύλαξης της ασφάλειας και της κοινωνικής ειρήνης σε μια ευνομούμενη κοινωνία, όπως η ελληνική, μάς επιβάλλει να είμαστε εμείς πρώτοι αυστηροί κριτές της εφαρμοζόμενης πολιτικής στον τομέα αυτό.

Το θέμα της υπό συζήτηση επίκαιρης ερώτησης συνιστά ένα ζήτημα το οποίο είναι γνωστό και απασχολεί και εμάς στο Υπουργείο Προστασίας του Πολίτη και στο Αρχηγείο της Ελληνικής Αστυνομίας. Τα στοιχεία που έχουμε στη διάθεσή μας καθιστούν την εντατικοποίηση της επιχειρησιακής δράσης των αστυνομικών υπηρεσιών αναγκαία, καθότι στην περιοχή έχουν σημειωθεί πράγματι κρούσματα παραβατικής συμπεριφοράς όμοια με όσα επισημαίνονται στην υπό συζήτηση επίκαιρη ερώτηση.

Θα ήθελα ωστόσο να υπογραμμίσω ότι δεν υφίσταται κάποιου είδους γενικευμένη και συστηματική ανομία, όπως περιγράφεται στην περιοχή, καθότι κάτι τέτοιο θα περιέγραφε μία εικόνα όπου η αστυνομική αρχή θα ήταν απούσα και το τελευταίο διάστημα θα ήθελα απλώς να υπενθυμίσω ότι σε συναυλίες που αναφέρθηκε και ο κ. Καμίνης έχουν υπάρξει επεμβάσεις της Ελληνικής Αστυνομίας, έχουν υπάρξει κατασχέσεις μεγαφωνικών συσκευών και οι υπαίτιοι έχουν οδηγηθεί στη δικαιοσύνη.

Κάτι τέτοιο βέβαια δεν ισχύει, δεδομένου ότι οι αστυνομικές υπηρεσίες που είναι αρμόδιες για την αστυνόμευση του Δήμου Καισαριανής, το Αστυνομικό Τμήμα Καισαριανής, το Τμήμα Ασφαλείας, αλλά και η Υποδιεύθυνση Τροχαίας Αθηνών επιχειρούν στο πλαίσιο των αρμοδιοτήτων τους αδιαλείπτως για την εφαρμογή της νομιμότητας. Ασφαλώς και οι ανάγκες αστυνόμευσης τις οποίες καλούνται να ανταποκριθούν οι εν λόγω υπηρεσίες είναι ιδιαίτερα αυξημένες, ειδικά αν ληφθεί υπ’ όψιν ότι το Σκοπευτήριο της Καισαριανής συνιστά μια έκταση τετρακοσίων εβδομήντα περίπου στρεμμάτων πρασίνου εντός του αστικού ιστού. Το ανθρώπινο δυναμικό που επανδρώνει τις προαναφερόμενες υπηρεσίες, όπως εξάλλου και το σύνολο των υπηρεσιών της Ελληνικής Αστυνομίας, χρήζουν περαιτέρω ενίσχυσης γιατί όπως γνωρίζετε πολύ καλά παραμένει ελλειμματικό ως αποτέλεσμα δημοσιονομικών περιορισμών, λόγω μνημονιακών υποχρεώσεων κατά την τελευταία δεκαετία, οι οποίες δεν επέτρεπαν την ενίσχυση του σώματος στο σύνολό του με το αναγκαίο προσωπικό, ενώ αθρόες ήταν και οι αποχωρήσεις από αυτό ως αποτέλεσμα συνταξιοδότησης, αλλά και παραιτήσεων.

Παρακολουθούμε διαρκώς τα στοιχεία παραβατικότητας της περιοχής, αξιολογούμε τον υφιστάμενο επιχειρησιακό σχεδιασμό και επιχειρούμε όταν και όπου απαιτηθεί αναδιάταξη πόρων και δυνάμεων προσωπικού, ώστε να επιτύχουμε το καλύτερο δυνατό αποτέλεσμα, πάντοτε στο πλαίσιο των υφιστάμενων δυνατοτήτων.

Θα ήθελα, λοιπόν, να σας διαβεβαιώσω ότι όλα τα στοιχεία καθώς και επισημάνσεις, όπως αυτές που περιέχονται στην υπό συζήτηση επίκαιρη ερώτηση, εξετάζονται με την προσήκουσα προσοχή και όπου διαπιστώνονται περιθώρια ενίσχυσης ή αναμόρφωσης των δράσεων των αστυνομικών υπηρεσιών αυτές αποτελούν αντικείμενο αξιολόγησης της πολιτικής και φυσικής ηγεσίας του Υπουργείου Προστασίας του Πολίτη και σχεδιάζουμε να αναπτύξουμε ειδικότερες δράσεις σε συνεργασία και με την τοπική αυτοδιοίκηση.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κύριε Καμίνη, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υφυπουργέ, αν δεν κάνω λάθος έχουμε έναν από τους υψηλότερους μέσους όρους στην Ευρώπη αναλογίας αστυνομικών σε πολίτες. Δεν μπορούμε να ακούμε ούτως ή άλλως, όπως και να είχαν τα πράγματα, το επιχείρημα ότι δεν επαρκεί το προσωπικό της αστυνομίας.

Έκανα αυτήν την επίκαιρη ερώτηση ακριβώς γιατί έχω μια πολύ πικρή εμπειρία ως δήμαρχος από ανάλογο φαινόμενο στον Λόφο του Στρέφη. Επανειλημμένα γινόντουσαν εκεί συναυλίες και το τοπικό αστυνομικό τμήμα έλεγε στους κατοίκους ότι έχει δώσει άδεια ο δήμος και δεν λάμβανε κανένα μέτρο, παρά μόνο αποσπασματικά.

Δεν μου άρεσε το γεγονός ότι ακριβώς την επομένη που κατέθεσα την επίκαιρη ερώτηση εσείς κάνατε επιχείρηση στο Σκοπευτήριο. Η κατάσταση αυτή εκεί διαρκεί χρόνια τώρα, τουλάχιστον από το 2018 απ’ όσο έχω εξακριβώσει. Υπήρξαν και άλλα γεγονότα εκεί. Μαχαιρώθηκε και ένας δεκαπεντάχρονος. Πέρσι τον Ιούλιο αναγκάστηκε ο δήμος να βγάλει μια ανακοίνωση ότι δεν έχει δώσει αυτός άδεια για συναυλίες. Αυτά για το θέμα της αστυνόμευσης στο Σκοπευτήριο.

Επειδή θίξατε το θέμα των Γλυκών Νερών θα συγχαρώ κι εγώ την αστυνομία γιατί φαίνεται ότι έχουμε ένα πάρα πολύ ισχυρό αποδεικτικό στοιχείο που είναι μία ομολογία. Επιχειρησιακά αξίζουν συγχαρητήρια. Από επικοινωνιακή άποψη ωστόσο φοβάμαι ότι υπάρχει ένα πάρα πολύ σοβαρό πρόβλημα και πρέπει να κοιτάξετε πως στο μέλλον όταν σημειώνονται εγκλήματα τα οποία συγκλονίζουν τη κοινή γνώμη θα διαχειρίζεστε την πληροφόρηση της κοινής γνώμης. Πρέπει να υπάρχουν πρωτόκολλα. Πρέπει να υπάρχει μια επίσημη ενημέρωση και να μην υπάρχουν διαρροές ή συνδικαλιστές που γυροφέρνουν στα κανάλια οι οποίοι αντί να κάνουν τη δουλειά τους, που είναι να προασπίζονται τα συμφέροντα των συναδέλφων τους, με όλο το σεβασμό προς την αποστολή τους, παρεμβαίνουν με αυτόν τον τρόπο εκεί που δεν έχουν καμμία δουλειά. Δίνουν εξηγήσεις πάνω σε θέματα που αφορούν την ουσία των εγκληματικών πράξεων και την πορεία της ανάκρισης. Αυτή είναι δουλειά της ηγεσίας της αστυνομίας μέσα από τους επίσημους διαύλους της. Είστε, λοιπόν, υποχρεωμένοι να το κοιτάξετε αυτό. Το θεωρώ πάρα πολύ σοβαρό. Καταλαβαίνω την πίεση που υπέστη όλο αυτό το χρονικό διάστημα το Υπουργείο. Γιατί είναι ένα έγκλημα το οποίο συγκλόνισε την κοινή γνώμη, αλλά η επικοινωνιακή του διαχείριση επιβάλλει να αναθεωρήσει το Υπουργείο την πολιτική που ακολουθεί μέχρι στιγμής.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Καμίνη.

Κύριε Υπουργέ, έχετε τον λόγο για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Αρχικά θα ήθελα να κάνω δυο παρατηρήσεις, κύριε Πρόεδρε.

Ως προς την αναφορά του κ. Καμίνη ότι η αναλογία των αστυνομικών σε σχέση με τον πληθυσμό στην Ελλάδα είναι πάρα πολύ μεγάλη, σε σχέση με τις ευρωπαϊκές αστυνομίες των άλλων κρατών, εάν δούμε τους αριθμούς στενά έχετε δίκιο. Εάν δούμε όμως την πληθώρα των αρμοδιοτήτων που έχουν ανατεθεί στην Ελληνική Αστυνομία σε σχέση με την επιτέλεση της αποστολής της και τις αρμοδιότητες που έχουν αμιγώς τα αστυνομικά σώματα στις άλλες χώρες της Ευρώπης θα διαπιστώσουμε ότι το προσωπικό της Ελληνικής Αστυνομίας που διατίθεται αμιγώς για την αστυνόμευση είναι πολύ λιγότερο σε σχέση με αυτό που διατίθεται στα ευρωπαϊκά κράτη. Από πλευράς αποτελεσματικότητας σε σχέση με τα μέσα και τους πόρους που η πολιτεία διαθέτει στο αστυνομικό προσωπικό, επιφέρει ένα πολύ σημαντικό αποτέλεσμα και αυτό θα πρέπει να το πιστώσουμε θετικά στην Ελληνίδα και στον Έλληνα αστυνομικό.

Σε ό,τι αφορά στο θέμα των συνδικαλιστών δεν θα ήθελα να επεκταθώ περισσότερο. Θα πρέπει να κάνω όμως μια αναφορά μιας και το θίξατε. Δεν εκπροσωπούν το σώμα της Ελληνικής Αστυνομίας. Το σώμα της Ελληνικής Αστυνομίας δημόσια εκπροσωπείται με τους θεσμικούς φορείς με τους εκπροσώπους Τύπου και με αυτούς που προβλέπεται και νομιμοποιούνται να κάνουν ανακοινώσεις. Είναι ένα θέμα γενικότερο, όμως, ως προς το σε τι αναφέρονται οι συνδικαλιστές και πότε αναφέρονται, αλλά είναι θέματα τα οποία δεν αποτελούν αντικείμενο της σημερινής συζήτησης. Οφείλω. όμως, μιας και το θίξατε, να ενημερώσω το Κοινοβούλιο και την κοινή γνώμη –αν και είναι γνωστό- ότι οι αναφορές των συνδικαλιστών εκπροσωπούν αυτούσια τις ενώσεις τους και όχι την Ελληνική Αστυνομία.

**ΓΕΩΡΓΙΟΣ ΚΑΜΙΝΗΣ:** Και δεν έχει δουλειά η Ελληνική Αστυνομία, δηλαδή;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Η Ελληνική Αστυνομία έχει δουλειά και κάνει την ενημέρωση θεσμικά με τα γραφεία Τύπου που προβλέπονται και όπως επιβάλλουν οι κανονισμοί του σώματος.

**ΓΕΩΡΓΙΟΣ ΚΑΜΙΝΗΣ:** Και τι μέτρα λαμβάνει για την παραενημέρωση;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Είναι σε εξέλιξη έρευνες διοικητικού χαρακτήρα. Ορισμένα θέματα είναι αντικείμενο διερεύνησης εισαγγελικών αρχών όταν παραβιάζονται θέματα που έχουν σχέση με την αρχή της μυστικότητας της προανακριτικής διαδικασίας.

Επιτρέψτε μου, όμως, να πω δυο λόγια επί του θέματος. Το Σκοπευτήριο της Καισαριανής συνιστά μία όαση πρασίνου, έναν χώρο αναψυχής με δημοτικό κινηματογράφο, με παιδικές χαρές, γήπεδα, σχολεία, ενώ ταυτόχρονα αποτελεί χώρο μνήμης με ξεχωριστές σελίδες στην ιστορία του τόπου μας κατά τα χρόνια της εθνικής αντίστασης. Έχει χαρακτηριστεί ως ιστορικός τόπος ήδη από το 1984 και προστατεύεται από τις διατάξεις του ν.3028/2002.

Δυστυχώς, πράγματι έχουν σημειωθεί κατά καιρούς περιστατικά παραβατικής συμπεριφοράς από μεμονωμένες μειοψηφίες, οι οποίες ούτε την ιστορικότητα του χώρου σέβονται ούτε φυσικά το αναφαίρετο δικαίωμα όλων των πολιτών να απολαμβάνουν με ασφάλεια αυτόν τον χώρο ψυχαγωγίας και αθλητισμού.

Η αποτελεσματική αντιμετώπιση περιστατικών παραβατικής συμπεριφοράς στην Καισαριανή, αλλά και σε όποια άλλη γωνία της πόλης μας παρατηρούνται, εντάσσονται στις προτεραιότητες των υπηρεσιών της Ελληνικής Αστυνομίας. Η προσπάθειά μας είναι διαρκής, συμβαδίζει με τις καθημερινές δράσεις των αρμόδιων φορέων τοπικής αυτοδιοίκησης του Δήμου Καισαριανής, που στόχο έχουν να διατηρήσουν αυτόν τον πνεύμονα πρασίνου ιδιαίτερης ιστορικής σημασίας προσβάσιμο και ασφαλή στους κατοίκους της πόλης.

Μάλιστα, μόλις χθες πραγματοποιήθηκε σύσκεψη στο Υπουργείο Προστασίας του Πολίτη, όπου ο κύριος Υπουργός με τον Αρχηγό της Ελληνικής Αστυνομίας και τη δημοτική αρχή της Καισαριανής αποτίμησαν την κατάσταση και εξέτασαν τις δυνατότητες για πιο αποτελεσματική αντιμετώπιση των παράνομων συναυλιών στο χώρο, αλλά και δράσεις ενίσχυσης και εμπέδωσης του αισθήματος ασφάλειας στους πολίτες της περιοχής.

Βρισκόμαστε, λοιπόν, δίπλα στη δημοτική αρχή και προσβλέπουμε στην περαιτέρω στενή συνεργασία τόσο με τους αρμόδιους φορείς τοπικής αυτοδιοίκησης όσο και με την κοινωνία των πολιτών. Η διαφύλαξη του χαρακτήρα και η προστασία της ιστορικότητας του χώρου του Σκοπευτηρίου της Καισαριανής απαιτούν ενότητα και σύνταξη όλων μας σε κοινή πλεύση.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Συνεχίζουμε με την τρίτη με αριθμό 867/14-6-2021 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδηπρος τον Υπουργό Εργασίας και Κοινωνικών Υποθέσεων, με θέμα: «Προβλήματα των εργαζομένων στα λιπάσματα Καβάλας».

Στην ερώτηση θα απαντήσει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου.

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, εκατόν τριάντα εργαζόμενοι στα λιπάσματα Καβάλας, οι μόνοι με σύμβαση αορίστου χρόνου, παραμένουν έξω από τη δουλειά τους, έξω από το εργοστάσιο παρά τη δικαστική τους δικαίωση. Καλούνται σε τριμερείς συμφιλιωτικές συσκέψεις προκειμένου να προχωρήσουν ομαδικές απολύσεις από την εργοδοσία του Λαυρεντιάδη.

Εν τω μεταξύ οι εργασίες στη βιομηχανία έχουν πλήρως «εργολαβοποιηθεί» με ό,τι σημαίνει αυτό για τα εργασιακά δικαιώματα και το εισόδημα των πεντακοσίων περίπου εργαζομένων που δουλεύουν με ολιγόμηνες συμβάσεις, αλλά και την ίδια την ασφάλεια των εγκαταστάσεων του εργοστασίου. Χρησιμοποιείται μάλιστα το τρικ να μετακινούνται εργαζόμενοι από εργολαβική σε εργολαβική εταιρεία πάντα με συμβάσεις ορισμένου χρόνου, ώστε ποτέ να μην κατοχυρώνουν δικαίωμα σε σύμβαση αορίστου.

Οι εργαζόμενοι με συμβάσεις αορίστου χρόνου με τον πολύχρονο αγώνα τους διεκδικούν να ακυρωθούν οι απολύσεις, να επιστρέψουν στις δουλειές τους χωρίς μεταβολή στην εργασιακή τους σχέση. Η κλιμάκωση του αγώνα τους τους έφερε να κατασκηνώσουν μπροστά του Υπουργείο για εικοσιτετράωρα, προκειμένου να προβάλουν τα αιτήματά τους και να πάρουν απαντήσεις από το Υπουργείο. Η κίνησή τους γνώρισε την αμέριστη αλληλεγγύη σωματείων και απεργών.

Και ερωτάται γι’ αυτό η Κυβέρνηση, κύριε Υπουργέ, τι προτίθεται να κάνει ώστε να εφαρμοστούν οι δικαστικές αποφάσεις και να επιστρέψουν οι εργαζόμενοι στη δουλειά τους με τους όρους της συλλογικής σύμβασης που έχουν υπογράψει; Και τι θα κάνετε για να μην προχωρήσουν οι μεθοδεύσεις της εργοδοσίας για απολύσεις και να μην υπάρξει καμμία βλαπτική μεταβολή στις εργασιακές τους σχέσεις;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Στολτίδη, έχω αναφερθεί και άλλη φορά -κατά την απάντηση επίκαιρης ερώτησης στη διαδικασία του κοινοβουλευτικού ελέγχου- στα θέματα που απασχολούν τους εργαζόμενους της συγκεκριμένης εταιρείας. Όπως είχα διαβεβαιώσει και τότε, να είστε σίγουρος ότι το Υπουργείο Εργασίας κάνει ότι μπορεί στo πλαίσιo του θεσμικού του ρόλου προκειμένου να βοηθήσει στην επίλυση των ζητημάτων που έχουν ανακύψει.

Μάλιστα, σε σχέση με αυτό που είπατε προηγουμένως, για του λόγου του αληθές, την προηγούμενη μόλις εβδομάδα και συγκεκριμένα στις 11 Ιουνίου αντιπροσωπεία των εργαζομένων συναντήθηκε με τον Υπουργό Εργασίας, ο οποίος δεσμεύτηκε για την εξεύρεση της καλύτερης δυνατής λύσης για το εργασιακό τους μέλλον, βέβαια πάντοτε στo πλαίσιo του νόμου.

Η διένεξη αυτών των εργαζομένων –οι υπηρεσίες αναφέρουν εκατό τριάντα τέσσερις, εσείς στην ερώτησή σας γράφετε για εκατό τριάντα τρεις εργαζόμενους- με τη συγκεκριμένη επιχείρηση ξεκίνησε τον Δεκέμβριο του 2019. Η «ELFE ΑΒΕΕ» παραχώρησε τις εγκατάστασεις με μίσθωση για δεκαεννέα χρόνια στην επιχείρηση «Λιπάσματα Καρβάλης ΑΕ», η οποία είχε έναρξη δραστηριότητας στις αρχές του ’17. Από την εταιρεία «ELFE ΑΒΕΕ» αυτοί οι εκατό τριάντα τέσσερις εργαζόμενοι απασχολούνταν με σύμβαση δανεισμού στην επιχείρηση «Λιπάσματα Καρβάλης ΑΕ» ως τις 31-12-19.

Σύμφωνα με την ενημέρωση που είχαμε από το αρμόδιο τμήμα της Επιθεώρησης Εργασιακών Σχέσεων Καβάλας, από τον Ιανουάριο του 2020 έως και σήμερα οι συγκεκριμένοι εργαζόμενοι δεν παρέχουν εργασία, διότι δεν υπέγραψαν τις νέες συμβάσεις δανεισμού όταν τους ζητήθηκε με τη νέα μισθώτρια εταιρεία ονόματι «Λιπάσματα Καβάλας LTD» που εκμεταλλεύεται τις εγκαταστάσεις του εργοστασίου της Νέας Καρβάλης Καβάλας.

Στο πλαίσιο της εργατικής διαφοράς που διενεργήθηκε στις 2-10-2020 και λαμβάνοντας υπ’ όψιν ότι η υπογραφή συμβάσεων δανεισμού είναι δικαίωμα του κάθε εργαζόμενου, η υπηρεσία υπέδειξε στους εργαζόμενους να προσφύγουν στα αρμόδια δικαστήρια. Μάλιστα, η διαδικασία αυτή εκκινείται από το ίδιο το ΣΕΠΕ. Ο νόμος προβλέπει ότι εφόσον μετά από το τέλος της συζήτησης της εργατικής διαφοράς ο προσφεύγων υποβάλλει υπεύθυνη δήλωση με προσδιορισμένες τις απαιτήσεις του, τότε η ίδια η υπηρεσία διαβιβάζει μηνυτήρια αναφορά στον αρμόδιο εισαγγελέα.

Το θέμα, όπως σας είπα, δεν είναι άγνωστο στο Υπουργείο Εργασίας και τις υπηρεσίες του. Πέρα από τη συνάντηση της αντιπροσωπείας με τον Υπουργό, που ανέφερα προηγουμένως, έχουν διενεργηθεί πολλαπλές συναντήσεις εργατικών διαφορών, καθώς επίσης και συμφιλιωτικές τριμερείς συσκέψεις. Η τελευταία από αυτές πραγματοποιήθηκε στη 1-6-21, δηλαδή πριν από μερικές μέρες, κατόπιν αιτήματος της συνδικαλιστικής οργάνωσης των εργαζομένων της, ΟΕΧΒΕ. Στη σύσκεψη συμμετείχαν εκπρόσωποι των εργαζομένων, της εταιρείας «Ελληνικά Λιπάσματα και Χημικά ELFE ΑΒΕΕ» και η γενική γραμματέας Εργασίας κ. Άννα Στρατινάκη. Ειδικότερα, συζητήθηκαν, πρώτον, η συνεχιζόμενη καθυστέρηση στην καταβολή οφειλόμενων αποδοχών και, δεύτερον, η διερεύνηση της δυνατότητας αποτροπής των σχεδιαζόμενων απολύσεων και επιστροφής των εργαζομένων στην εργασία τους.

Μεταξύ των συμμετεχόντων πραγματοποιήθηκε αναλυτική συζήτηση, κατά τη διάρκεια της οποίας τοποθετήθηκαν όλοι οι εμπλεκόμενοι για τα ανοιχτά ζητήματα. Σε κάποια μάλιστα σημειώθηκε πρόοδος, ειδικά σε σχέση με την καταβολή των δεδουλευμένων. Πιο συγκεκριμένα, η εταιρεία διά των εκπροσώπων της ανέφερε ότι έχει ήδη προβεί σε κατάθεση αιτήματος στο Ταμείο Παρακαταθηκών και Δανείων για σύσταση παρακαταθηκών ώστε να εξοφλήσει τις αποδοχές των μηνών Ιανουαρίου και Φεβρουαρίου του 2021. Δήλωσε δε ότι θα πράξει το ίδιο για τους μισθούς των μηνών Μαρτίου, Απριλίου και Μαΐου και θα φροντίσει για την αποπληρωμή τους, το αργότερο εντός σαράντα πέντε ημερών.

Από την πλευρά του το Υπουργείο ζήτησε από την εταιρεία να εξετάσει τη δυνατότητα καταβολής καθυστερούμενης μισθοδοσίας μέσω επιταγών, όπως έχει κάνει και στο παρελθόν, προκειμένου οι εργαζόμενοι να πληρωθούν το ταχύτερο ό,τι τους οφείλεται.

Έχει περάσει ο χρόνος μου. Θα πω αναλυτικά στη δευτερολογία μου για τις προοπτικές των θέσεων εργασίας μετά το πέρας της συνάντησης στην οποία αναφέρθηκα προηγουμένως.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, ενώ το κράτος εμφανίζεται πολύ δυναμικό στην καταστολή των λαϊκών διεκδικήσεων, εδώ εμφανίζεται σαν ανήμπορο να κάνει τον εργοδότη να εφαρμόσει τα αυτονόητα. Εμείς νομίζουμε ότι και σε αυτή την περίπτωση γίνεται καθαρό ότι, όχι μόνο δεν έχετε στόχο τις νέες θέσεις εργασίας και τις καλοπληρωμένες, για τις οποίες συζητάτε συνέχεια, αλλά αντιθέτως δεν έχετε αφήσει τίποτα όρθιο, έχετε ξεκληρίσει όλες τις εργασιακές σχέσεις. Πρόσφατο είναι το παράδειγμα στα «ΠΕΤΡΕΛΑΙΑ ΚΑΒΑΛΑΣ», τα οποία χρηματοδοτήθηκαν με 100 εκατομμύρια ευρώ για να πληρώσουν εθελούσιες απολύσεις και να ξεμπερδεύουν με συγκροτημένα δικαιώματα.

Στην Καβάλα λειτουργεί η μοναδική πλέον λιπασματοβιομηχανία της χώρας. Συρρικνώσατε στη χώρα μας έναν κλάδο τεράστιας σημασίας για την αγροτική παραγωγή, κλείνοντας το ένα μετά το άλλο τα εργοστάσια στη Δραπετσώνα και τη Θεσσαλονίκη και οδηγώντας την τελευταία λιπασματοβιομηχανία το 2009 στα χέρια του Λαυρεντιάδη. Με την εξαγορά ξεδιπλώθηκε το σχέδιο της εργοδοσίας για εξυγίανση του εργοστασίου.

Τι σημαίνει «εξυγίανση» για έναν επιχειρηματικό όμιλο, κύριε Υπουργέ; Η εργοδοσία, έχοντας στα χέρια της όλο το αντεργατικό οπλοστάσιο που είχαν συνολικά οι βιομήχανοι, οι εφοπλιστές, οι τραπεζίτες από τις αντιλαϊκές κυβερνήσεις οι οποίες διαδέχονται η μία την άλλη, από τη μία συσσωρεύει χρέη προς το δημόσιο για το αέριο, τη ΔΕΗ, που θα φορτωθούν στις πλάτες του λαού μας. Στα 250 εκατομμύρια ευρώ υπολογίζονται τώρα. Είναι γνωστές οι τοποθετήσεις σας, άλλωστε, ως αντιπολίτευση περί μέγιστου σκανδάλου το οποίο θα κυνηγούσατε ως Κυβέρνηση. Τώρα προφανώς έχετε άλλα καθήκοντα. Τώρα είναι άλλο το δημόσιο συμφέρον, όπως εναλλασσόταν και στην περίπτωση του ΣΥΡΙΖΑ.

Από την άλλη, η εργοδοσία προβαίνει στη δημιουργία παρένθετων εταιρειών με παράνομη απασχόληση αποκλειστικά εργαζομένων με συμβάσεις ορισμένου χρόνου τρίμηνης, εξάμηνης, δωδεκάμηνης διάρκειας, οι οποίοι μεταφέρονται από τη μία παρένθετη εταιρεία στην άλλη, κάτι που συνιστά και κατάφωρη καταστρατήγηση των εργασιακών δικαιωμάτων και των ευρωπαϊκών συνθηκών, τις οποίες επικαλείστε συνεχώς.

Στους εκατόν τριανταπέντε πεπειραμένους εργαζόμενους με σχέση εργασίας αορίστου χρόνου απαγορεύεται η είσοδος και η εργασία, ενώ καθυστερούνται για πολλούς μήνες οι πληρωμές τους ως ποινή εξόντωσης γιατί διεκδίκησαν το αυτονόητο, κύριε Υπουργέ. Διότι όταν βρέθηκαν αντιμέτωποι με το σχέδιο της εργοδοσίας με υπογραφή επιχειρησιακής σύμβασης με σοβαρές μειώσεις το 2012, τον δανεισμό τους σε νέα εταιρεία το 2015 και αμέσως μετά προσπάθεια για πλήρη κατάργηση της συλλογικής σύμβασης με υπογραφή ατομικών συμβάσεων με τεράστιες απώλειες στο εισόδημά τους, η πλειοψηφία των εργαζομένων -όπως είναι γνωστό- αντέδρασε και δεν υπέγραψε τις ατομικές συμβάσεις. Προχώρησε σε κινητοποιήσεις, απεργιακό αγώνα.

Η απάντηση της εργοδοσίας ήταν οι εκδικητικές απολύσεις. Από το 2016 και έως το τέλος του 2017 οι εργαζόμενοι πετάχτηκαν εκτός του εργοστασίου. Ήρθαν αντιμέτωποι με τη βία των ΜΑΤ, αλλά και των μπράβων της εργοδοσίας. Δεν το έβαλαν κάτω ωστόσο, συνέχισαν τις αγωνιστικές κινητοποιήσεις παράλληλα με τις δικαστικές μάχες τις οποίες τελικά και κέρδισαν, με αποτέλεσμα η εργοδοσία να υποχωρήσει υπογράφοντας με όλους ιδιωτικά συμφωνητικά που προβλέπονταν η εφαρμογή των όρων της προηγούμενης ισχύουσας συλλογικής σύμβασης εργασίας.

Με νέα επίθεση τώρα η εργοδοσία για να αποφύγει την εφαρμογή της δικαστικής δικαίωσης προσπαθεί να ξεμπερδέψει με ό,τι δικαίωμα τους έχει απομείνει. Οι εργαζόμενοι συνεχίζουν το δίκαιο αγώνα τους. Κατασκήνωσαν πριν λίγες ημέρες μπροστά στο Υπουργείο Εργασίας. Τους υποδεχτήκατε με τα ΜΑΤ. Η αποφασιστικότητα, όμως, και αλληλεγγύη από άλλα σωματεία σας ανάγκασαν να τους δεχθείτε.

Εμείς λέμε ότι η αγωνιστική πείρα των εργαζομένων και όχι η ελπίδα στην εναλλαγή διακυβέρνησης ή η ανεύρεση καλού καπιταλιστή μπορεί να τους οδηγήσει και πάλι σε νίκη. Δεν είναι μόνοι τους. Είναι μαζί τους οι εργάτες, ο λαός της Καβάλας και βεβαίως το Κομμουνιστικό Κόμμα Ελλάδας.

Τώρα όμως, κύριε Υπουργέ, πρέπει να μας πείτε τι θα κάνετε εσείς ή αλλιώς αν θα κάνετε αυτό που πρέπει να κάνετε ως Κυβέρνηση.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Στολτίδη, ομολογώ ότι κάποια πράγματα δεν τα άκουσα καλά. Είναι λόγω της μάσκας. Το καταλαβαίνω αυτό το πράγμα. Ελπίζω ότι δεν συμβαίνει και το αντίστροφο.

Αναφερθήκατε σε μια σειρά ζητημάτων -αν κατάλαβα καλά- που αφορούν στην εταιρεία. Επιτρέψτε μου, όμως, στη δευτερολογία μου να αναφερθώ αποκλειστικά στο ζήτημα των ομαδικών απολύσεων.

Αναφορικά με αυτό το ζήτημα το οποίο θέτετε και στην ερώτησή σας, στην τελευταία τριμερή που πραγματοποιήθηκε η γενική γραμματέας Εργασίας ζήτησε από τον εργοδότη να ξεκαθαρίσει αν εμμένει στην απόφασή του για απολύσεις και αν είχε εξαντλήσει όλα τα ηπιότερα μέτρα που προβλέπονται από τον νόμο. Η εταιρεία, τόσο στην τριμερή όσο και στο υπόμνημα που κατέθεσε μετά από την ολοκλήρωση της συνάντησης κατόπιν αιτήματος του Υπουργείου για περαιτέρω εξηγήσεις, δήλωσε ότι δεν είναι σε θέση πια να απασχολεί τους συγκεκριμένους εργαζόμενους καθώς έχει μειωθεί το εύρος των δραστηριοτήτων της.

Οι εργαζόμενοι από την πλευρά τους αμφισβήτησαν την ορθότητα των λεγομένων της εταιρείας, υποστηρίζοντας ότι εξακολουθεί να υπάρχει αντικείμενο απασχόλησης και γι’ αυτούς.

Το πιο σημαντικό είναι ότι μέχρι σήμερα δεν είχε ενεργοποιηθεί το Ανώτατο Συμβούλιο Εργασίας για αίτημα ομαδικών απολύσεων, γιατί τέτοιο αίτημα δεν έχει υποβληθεί από κανέναν. Και αν υποβληθεί, το Ανώτατο Συμβούλιο Εργασίας οφείλει να διαπιστώσει εάν τηρούνται οι νόμιμες προϋποθέσεις περί ομαδικών απολύσεων, όπως αυτές θεσπίστηκαν με τον ν.4472/2017 που ψήφισε ο ΣΥΡΙΖΑ. Σύμφωνα με τον νόμο αυτό εάν δεν υπάρξει συμφωνία των μερών, το ΑΣΕ με αιτιολογημένη απόφασή εντός αποκλειστικής προθεσμίας δέκα ημερών από την ημερομηνία υποβολής του πρακτικού διαβούλευσης διαπιστώνει αν τηρήθηκαν οι υποχρεώσεις του εργοδότη προς ενημέρωση και διαβούλευση με τους εκπροσώπους των εργαζομένων και για το σκοπό αυτό το ΑΣΕ μπορεί να καλεί σε ακρόαση τους εκπροσώπους των εργαζομένων και τον ενδιαφερόμενο εργοδότη όσο και πρόσωπα που διαθέτουν ειδικές γνώσεις πάνω σε επιμέρους τεχνικά θέματα.

Σύμφωνα με το νόμο, αν το ΑΣΕ κρίνει πως οι ανωτέρω υποχρεώσεις του εργοδότη τηρήθηκαν, οι απολύσεις ισχύουν είκοσι ημέρες μετά από την έκδοση της απόφασης. Σε αντίθετη περίπτωση, το ΑΣΕ παρατείνει τις διαβουλεύσεις των μερών ή τάσσει προθεσμία στον εργοδότη ώστε εκείνος να προβεί στις απαραίτητες ενέργειες προς εκπλήρωση των ανωτέρω υποχρεώσεων. Αν το ΑΣΕ με νέα απόφαση διαπιστώσει πως τηρήθηκαν οι υποχρεώσεις του εργοδότη, οι απολύσεις τότε δυστυχώς ισχύουν εντός είκοσι ημερών από την έκδοση της απόφασης και σε κάθε περίπτωση οι απολύσεις ισχύουν εξήντα ημέρες από την κοινοποίηση του πρακτικού της διαβούλευσης.

Κύριε Στολτίδη, προφανώς το Υπουργείο Εργασίας δεν μπορεί να προδιαγράψει την έκβαση της υπόθεσης εντός του Ανωτάτου Συμβουλίου Εργασίας εάν κατατεθεί αντίστοιχο αίτημα. Παρά ταύτα -αυτό θα ήθελα να το δηλώσω από το Βήμα της Βουλής- εμείς καταβάλλουμε κάθε δυνατή προσπάθεια στο πλαίσιο του νόμου ώστε η έκβαση να είναι όσο το δυνατόν λιγότερο επαχθής για τους εργαζόμενους.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Υπουργέ.

Προχωρούμε στην πέμπτη επίκαιρη ερώτηση δεύτερου κύκλου με αριθμό 864/13-6-2021 του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Μεγάλη ανησυχία προκαλεί στους αγρότες του Νομού Αργολίδας το πρόβλημα της ακαρπίας».

Θα απαντήσει η Υφυπουργός Αγροτικής Ανάπτυξης και Τροφίμων κ.Φωτεινή Αραμπατζή.

Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κυρία Υπουργέ, οι αγρότες του Νομού Αργολίδας αναμένεται να έχουν φέτος μεγάλη απώλεια εισοδήματος λόγω της ακαρπίας που παρατηρείται τόσο στα εσπεριδοειδή όσο και στις ελιές. Ειδικότερα λόγω του ήπιου χειμώνα, αλλά μετά προέκυψαν παγετοί και τον Μάρτιο και τον Απρίλιο, και λόγω των πολύ υψηλών θερμοκρασιών στη συνέχεια έχουν δημιουργηθεί προβλήματα στην καρπόδεση των εσπεριδοειδών, αλλά και των ελαιόδεντρων γεγονός που προκαλεί μεγάλη ανησυχία στους αγρότες του Νομού Αργολίδας, οι οποίοι βλέπουν τους κόπους άλλης μίας χρονιάς να κινδυνεύουν να πάνε χαμένοι.

Θα πρέπει να επισημανθεί ότι οι παραγωγοί εσπεριδοειδών του Νομού Αργολίδας αντιμετώπισαν τη χρονιά που προηγήθηκε μία πάρα πολύ δύσκολη κατάσταση αναφορικά με τη διάθεση των προϊόντων τους. Λόγω της πανδημίας και των μέτρων περιορισμού η ζήτηση τόσο στην εξωτερική, όσο και στην εσωτερική αγορά ήταν αισθητά μειωμένη με αποτέλεσμα οι παραγωγοί να αντιμετωπίζουν μεγάλες οικονομικές δυσχέρειες. Από την πλευρά τους και οι παραγωγοί ελαιόδεντρων προέρχονται από δύο πολύ δύσκολες χρονιές λόγω των πολύ χαμηλών τιμών αγοράς και του υψηλού ανταγωνισμού με αγορές των τρίτων χωρών και των δυσμενών επιπτώσεων της πανδημίας.

Κρίνεται, λοιπόν, άμεση ανάγκη το Υπουργείο Αγροτικής Ανάπτυξης και Τροφίμων να λάβει όλα τα απαραίτητα μέτρα για τη διερεύνηση του φαινομένου της ακαρπίας στον Νομό Αργολίδας και την αποζημίωση των παραγωγών, προκειμένου να μπορέσουν να ανταποκριθούν στις οικονομικές τους υποχρεώσεις και να συνεχίσουν να ασχολούνται με την παραγωγή τους.

Σας ερωτώ: Είναι σε γνώση σας το μέγεθος του προβλήματος της ακαρπίας των εσπεριδοειδών και της ελιάς στον Νομό Αργολίδας; Σε ποιες ενέργειες θα προβείτε προκειμένου να το αντιμετωπίσετε;

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Τον λόγο έχει η κυρία Υπουργός.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, όχι μόνο είναι σε γνώση του ΕΛΓΑ το πρόβλημα το οποίο περιγράφετε στην ερώτησή σας και σήμερα εδώ στο Βήμα, αλλά έχουν ήδη διενεργηθεί επισημάνσεις και στις ελαιοκαλλιέργειες και στις εσπεριδοκαλλιέργειες.

Γνωρίζετε ότι, όπως προκύπτει και από τα στοιχεία του υποκαταστήματος του ΕΛΓΑ Τρίπολης στη δικαιοδοσία του οποίου είναι η ευρύτερη περιοχή της Αργολίδας, κατά την περίοδο των παγετών του Μαρτίου 2021 διαπιστώθηκε ότι οι εν λόγω καλλιέργειες ήταν σε προανθικό στάδιο, δηλαδή σε στάδιο μη καλυπτόμενο ασφαλιστικά από τον ΕΛΓΑ σύμφωνα με τον κανονισμό.

Αναφέρεστε και σε αύξηση των θερμοκρασιών. Σε ό,τι αφορά στις πολύ υψηλές θερμοκρασίες που αναφέρετε, σύμφωνα πάντοτε με τον κανονισμό, ο καύσωνας αποτελεί φυσικό κίνδυνο καλυπτόμενο από τον ΕΛΓΑ εφόσον τα μετεωρολογικά δεδομένα είναι τέτοια που να αποδεικνύουν όντως καύσωνα, όπως αυτός ορίζεται στο σχετικό άρθρο 3 παράγραφος 8. Την περίοδο της άνοιξης του 2021 στην περιοχή της Αργολίδας δεν σημειώθηκαν αυτές οι θερμοκρασίες επομένως σύμφωνα με τον ασφαλιστικό κανονισμό δεν συντρέχει ο λόγος του καύσωνα άρα της κάλυψης ασφαλιστικά.

Όμως, και θέλω αυτό να κρατήσετε, το υποκατάστημα του ΕΛΓΑ παρακολουθεί την εξέλιξη της ζημιάς των καλλιεργειών εσπεριδοειδών και ελαιοδέντρων και εφόσον διαπιστωθεί η ζημιά, απώλεια παραγωγής εξαιτίας των ανωτέρω καιρικών φαινομένων, θα ενεργοποιηθούν οι σχετικές διαδικασίες, οι προβλεπόμενες για να ενταχθούν στο πρόγραμμα κρατικών οικονομικών ενισχύσεων.

Υπενθυμίζεται ότι πληρούνται οι προϋποθέσεις του Προγράμματος Κρατικών Οικονομικών Ενισχύσεων κάτω από συγκεκριμένους όρους. Ποιοι είναι οι όροι αυτοί; Η ζημιά η οποία έχει συντελεστεί στην παραγωγή να αποτελεί το 30% τουλάχιστον της μέσης απόδοσης των τριών τελευταίων ετών σύμφωνα πάντοτε με τα στοιχεία που δίνει κατά τόπους η ΔΑΟΚ. Τα επίσημα μετεωρολογικά στοιχεία να επιβεβαιώνουν τον χαρακτηρισμό αυτών των καιρικών φαινομένων και φυσικά να υπάρχει σχετική έγκριση από το Γενικό Λογιστήριο του Κράτους.

Θέλω να κρατήσετε το εξής: Είναι σε γνώση του ΕΛΓΑ, είναι σε γνώση των εκτιμητών. Παρακολουθείται το φαινόμενο και θα εξαντληθεί κάθε νόμιμη δυνατότητα, προκειμένου οι άνθρωποι να τύχουν, όπως προβλέπεται από τη σχετική νομοθεσία, της δίκαιης και δικαιούμενης αποζημίωσης. Τα υπόλοιπα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πουλά, έχετε το λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κυρία Υφυπουργέ, σας άκουσα με μεγάλη προσοχή και διαπιστώνω ότι μάλλον οι αγρότες της Αργολίδας θα πρέπει να είναι απογοητευμένοι από την απάντησή σας. Μάλλον δεν θα δουν τίποτα. Μάλλον δεν θα πάρουν καμμία ενίσχυση. Διότι, όπως εκθέσατε τα γεγονότα, λόγω του ότι δεν υπήρξε, λέτε, καύσωνας στην περιοχή μου, μάλλον δεν θα αποζημιωθεί τίποτα, δεν θα αποζημιώσετε αυτό το φαινόμενο που παρουσιάζει η Αργολίδα αυτήν τη στιγμή.

Είναι ένα φαινόμενο το οποίο το γνωρίζουν στον ΕΛΓΑ πολύ καλά. Ο ίδιος ο πρόεδρος του ΕΛΓΑ είχε έρθει στην Αργολίδα και είχε δει την κατάσταση. Και ο παγετός δημιούργησε τεράστιες ζημιές, αλλά και ο καύσωνας που ήρθε τις επόμενες μέρες δημιούργησε πάλι μεγάλη ζημιά και στα ελαιόδεντρα, αλλά και στα εσπεριδοειδή.

Αλλά να σας πάω και κάπου άλλου. Ο ΕΛΓΑ θα έχει το ανάλογο προσωπικό, για να στηρίξει αυτές τις διεργασίες που πρέπει να γίνουν, ώστε κάποια στιγμή να έρθουν οι γεωπόνοι να δουν τη ζημιά; Γιατί αυτήν τη στιγμή αντιμετωπίζει τεράστιο πρόβλημα ο ΕΛΓΑ της Τρίπολης όσον αφορά στο προσωπικό.

Ένα άλλο θέμα που θέλω να σας πω αφορά στις διαδικασίες του ΕΛΓΑ, στην αλλαγή του κανονισμού. Θα υπάρξει κάποια αλλαγή μέσα στο επόμενο χρονικό διάστημα; Διότι περιμένουμε την απόφαση της επιτροπής, η οποία από ό,τι μας έλεγε ο προηγούμενος Υπουργός, ο κ. Βορίδης, εδώ και ένα χρόνο είχε συνεδριάσει και περιμένουμε να δούμε την εισήγησή του όσον αφορά στην αλλαγή του κανονισμού και, τελικά, δεν έχει έρθει. Εσείς θα προβείτε σε κάποια αλλαγή του κανονισμού, ώστε να καλύπτονται όλες αυτές οι ζημιές που προκύπτουν είτε από τον παγετό είτε από τον καύσωνα; Γιατί το φαινόμενο της κλιματικής αλλαγής δεν είναι κάτι το οποίο είναι πρόσκαιρο. Από εδώ και πέρα, θα αντιμετωπίζουμε συνέχεια τέτοια καιρικά φαινόμενα που θα αυξάνουν τον κίνδυνο για την αγροτική παραγωγή.

Με δεδομένο, λοιπόν, ότι θα πρέπει να διασφαλιστεί η επάρκεια σε τρόφιμα με σύγχρονες προδιαγραφές ποιότητας και ασφάλειας, άρα και με υψηλό κόστος παραγωγής, είναι απαραίτητο να βελτιωθεί το σύστημα ασφάλισης αγροτικής παραγωγής και αυτό προϋποθέτει αύξηση των διατιθέμενων πόρων. Η Κυβέρνησή σας έχει εξαντλήσει περίπου το μισό χρόνο της προβλεπόμενης θητείας και είναι φανερό ότι η Νέα Δημοκρατία δεν είχε και δεν έχει προγραμματική προετοιμασία για βελτιώσεις στο σύστημα ασφάλισης της αγροτικής παραγωγής.

Κλείνοντας, θα ήθελα να μου απαντήσετε εάν, επιτέλους, αυτοί οι έρημοι αγρότες θα πάρουν κάποια βοήθεια.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πουλά.

Κυρία Υφυπουργέ, έχετε τον λόγο για τη δευτερολογία.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, αντιλαμβάνομαι πάρα πολύ καλά την αγωνία σας, την οποία μεταφέρετε και είναι η αγωνία των παραγωγών της εκλογικής σας περιφέρειας οι οποίοι μας παρακολουθούν και μας ακούνε. Παρακαλώ, όμως, να είμαστε ακριβείς σε αυτά τα οποία λέμε. Εγώ δεν σας είπα ότι οι αγρότες δε θα αποζημιωθούν. Εγώ σας είπα αυτό που μαρτυρά – και το είπατε εσείς στη δευτερολογία σας- η παρουσία του ίδιου του προέδρου του ΕΛΓΑ, του κ. Λυκουρέντζου, στην περιοχή. Μαρτυρά το μεγάλο, το ουσιαστικό ενδιαφέρον της Κυβέρνησης να έχει άποψη και μάλιστα ιδίοις όμμασι.

Εγώ δεν σας είπα ότι δεν θα αποζημιωθούν. Εγώ σας είπα ότι οι συγκεκριμένες ζημιές, εφόσον οριστικοποιηθούν, ενεργοποιούν το Πρόγραμμα Κρατικών Οικονομικών Ενισχύσεων.

Όπως γνωρίζετε, από το Πρόγραμμα Κρατικών Οικονομικών Ενισχύσεων αποζημιώνονται οι αγρότες όταν συντρέχουν οι προϋποθέσεις.

Είπατε, επίσης, ότι οι αγρότες δεν έχουν λάβει τίποτα. Θέλω να μου θυμίσετε, κύριε συνάδελφε, πότε άλλοτε στα χρονικά έχουν εξοφληθεί από τον ΕΛΓΑ οι αγρότες για την προηγούμενη χρονιά, όπως επί δικής μας διακυβέρνησης; Αυτό αποτελεί τα τελευταία χρόνια -και με αποδείξεις μιλάμε- πρωτοτυπία.

Οι αγρότες είχαν μάθει, δυστυχώς, να πληρώνονται τις αποζημιώσεις του ΕΛΓΑ είτε ήταν ασφαλιστικά καλυπτόμενες είτε ήταν τα ΚΟΕ πολύ μετά από το ζημιογόνο γεγονός. Εμείς έχουμε σχεδόν εξοφλήσει το 2020 -στην Αργολίδα έχουν εξοφληθεί όλες οι ζημιές του 2020 συγκεκριμένα- και είμαστε με όλα τα διαθέσιμα εργαλεία εκεί, προκειμένου να συντρέξουμε.

Είπατε για τις ελιές. Κύριε συνάδελφε, η χώρα αντιμετώπισε την πανδημική κρίση σε όλα τα επίπεδα, και στο επίπεδο του Υπουργείου Αγροτικής Ανάπτυξης. Δεν γνωρίζετε ότι δόθηκαν περί τα 127 εκατομμύρια ευρώ στους ελαιοπαραγωγούς όλης της χώρας, προκειμένου να στηριχθεί η απώλεια εισοδήματος η οποία συνδέεται ευθέως με την πανδημία του κορωνοϊού;

Στην εκλογική σας περιφέρεια στην Αργολίδα, κύριε συνάδελφε, υπήρξαν περίπου πέντε χιλιάδες αιτήσεις και πήραν οι άνθρωποι 5 εκατομμύρια ευρώ από το μέτρο 21. Δεν ήταν στήριξη αυτή; Προφανώς και ήταν, γιατί το λένε τα νούμερα.

**ΑΝΔΡΕΑΣ ΠΟΥΛΑΣ:** Για φέτος μιλάμε.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Για φέτος; Με συγχωρείτε, κύριε συνάδελφε, τα χρήματα αυτά δόθηκαν για την πανδημική κρίση στην οποία αναφέρεστε. Και πρέπει να σας απαντήσω επί συγκεκριμένων.

Τρίτον, λέτε αν θα φτάσει το προσωπικό. Δεν ξέρω αν παρακολουθήσατε την ανακοίνωση του Υπουργού Αγροτικής Ανάπτυξης του κ. Λιβανού προχθές, ο οποίος έδωσε κάποιες κατευθύνσεις για την αποζημιωτική διαδικασία για τον παγετό του 2021 και είπε ότι ο ΕΛΓΑ επιχορηγείται με 3,5 εκατομμύρια ευρώ, για να ανταποκριθεί σε όλο το διοικητικό κόστος –υπερωρίες μετακινήσεις, έκτακτο προσωπικό- προκειμένου να υπάρξουν πορίσματα από τις καταστροφές που έχουν συμβεί σε όλη τη χώρα, το γρηγορότερο δυνατό.

Επίσης, αυτή τη στιγμή στον ΕΛΓΑ υπηρετούν τριακόσιοι δέκα έξι υπάλληλοι, εκατόν σαράντα έξι με ΑΣΕΠ και εκατόν εβδομήντα με το άρθρο 36. Τώρα έγιναν οι προσλήψεις και μάλιστα προσλήψεις, κύριε συνάδελφε -και αξίζει αυτό να υπογραμμιστεί- με απόλυτη διαφάνεια, γιατί είναι χαρακτηριστικό ότι από τις εκατόν εβδομήντα προσλήψεις αυτού του προσωπικού δεν υπήρξε ούτε μια ένσταση. Τριακόσιοι δέκα έξι, λοιπόν.

Τρεισήμισι εκατομμύρια ανακοίνωσε ο Υπουργός κατόπιν εντολής του Πρωθυπουργού για ό,τι περαιτέρω προκύψει, οπότε να είστε σίγουρος ότι θα υπάρξουν και ευάριθμα συνεργεία και θα δοθούν γρήγορα οι όποιες αποζημιώσεις.

Τώρα, δεν αμφισβητώ ότι η πανδημική κρίση –είμαστε εδώ το συναισθανόμαστε, το αντιμετωπίζουμε κάθε μέρα- δημιούργησε προβλήματα σε όλον τον παραγωγικό ιστό. Όμως, κύριε συνάδελφε, επειδή εδώ είναι Εθνική Αντιπροσωπεία και μας ακούν, πρέπει να μιλάμε με στοιχεία.

Στα εσπεριδοειδή που αναφέρεστε –ευτυχώς!- τα στοιχεία του 2020, κύριε συνάδελφε, δείχνουν διπλασιασμό των εξαγωγών. Λεμόνια και γλυκολέμονα το 2019 εξαγωγές σε ευρώ 8 εκατομμύρια. Το 2020 εξαγωγές σε ευρώ 15 εκατομμύρια. Ευτυχώς, πανηγυρίζουμε γι’ αυτό. Πορτοκάλια το 2019 εξαγωγές σε ευρώ 112 εκατομμύρια, το 2020 εξαγωγές σε ευρώ 163 εκατομμύρια. Εξαγωγές σε όλον τον κόσμο πορτοκάλια 112 εκατομμύρια ευρώ και 163 εκατομμύρια ευρώ το 2020, λεμόνια 8 εκατομμύρια ευρώ και 15 εκατομμύρια ευρώ, αντίστοιχα.

Αντιλαμβάνεστε –και χαιρόμαστε πραγματικά με αυτά τα στοιχεία- ότι το 2020 κατέγραψαν –και αυτό το λένε και οι εξαγωγές- τα εσπεριδοειδή το διψήφιο ποσοστό αύξησης των εξαγωγών. Τα εσπεριδοειδή κατέγραψαν αύξηση.

Είμαστε εδώ, λοιπόν, με δικαιοσύνη, με αναλογικότητα, με τα μάτια και τα αυτιά ανοιχτά, προκειμένου να καλύψουμε, σύμφωνα με το νόμο και κάνοντας εξάντληση των δυνατοτήτων, όλους τους πληγέντες δίκαια και αναλογικά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Προχωράμε στην πρώτη ερώτηση με αριθμό 6329/27-4-2021 του κύκλου αναφορών και ερωτήσεων του Βουλευτή Ροδόπης του ΣΥΡΙΖΑ-Προοδευτική Συμμαχία κ. Δημητρίου (Τάκη) Χαρίτου προς τον Υπουργό Αγροτικής Ανάπτυξης και Τροφίμων, με θέμα: «Θα αποζημιωθούν οι παραγωγοί για τις ζημιές που προκλήθηκαν στους ελαιώνες της Περιφερειακής Ενότητας (ΠΕ) Ροδόπης;».

Και σε αυτήν την ερώτηση θα απαντήσει η Υφυπουργός κ. φωτεινή Αραμπατζή.

Κύριε Χαρίτο, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Καλημέρα, κυρία Υπουργέ.

Θα γνωρίζετε ότι πολύ μεγάλες ζημιές υπέστησαν οι δενδροκαλλιέργειες στη Ροδόπη λόγω του παγετού κυρίως στο πρώτο δεκαήμερο του Απρίλη. Αναφέρομαι σε δεκάδες χιλιάδες στρέμματα από κεράσια, ελιές, ρόδι και άλλες. Σύμφωνα, μάλιστα, με τις εκτιμήσεις των γεωτεχνικών, αλλά και των μεταποιητών που συγκεντρώνουν το προϊόν, η μείωση της παραγωγής, για παράδειγμα στα κεράσια, θα ξεπεράσει το 70% της αντίστοιχης περσινής, ενώ και το 30% που συλλέγεται, λόγω της χαλαζόπτωσης και των παρατεταμένων βροχοπτώσεων, δεν είναι ιδιαίτερα εμπορεύσιμο και εξαγώγιμο.

Θα γνωρίζετε, κυρία Υπουργέ, ότι οι παραγωγοί έχουν ήδη αναλάβει το οικονομικό βάρος του κόστους όλων των καλλιεργητικών εργασιών, της θρέψης, της φυτοπροστασίας που είναι ιδιαίτερα υψηλό. Δικαιολογημένα, λοιπόν, βρίσκονται σε απόγνωση γιατί είναι βέβαιο ότι θα μειωθεί δραματικά το εισόδημα τους αφού στην πλειοψηφία τους είναι μικροί παραγωγοί και οι δενδροκαλλιέργεια είναι η μοναδική αγροτική τους δραστηριότητα.

Πολύ πρόσφατα ο κύριος Υπουργός δήλωσε ότι θα αποζημιωθούν δίκαια όλοι όσοι επλήγησαν. Ενώ αρχικά είχατε υποσχεθεί στους παραγωγούς ότι θα τους αποζημιώσει με το 100% της ζημιάς που υπέστησαν, τώρα τα γυρνάτε και κάνατε λόγο ότι η αποζημίωση θα περιοριστεί στο 100% ως ποσοστό της ασφαλιζόμενης αξίας. Υπόσχεστε ότι θα τροποποιήσετε τον κανονισμό του ΕΛΓΑ για να εντάξετε και τις ζημιές που προκλήθηκαν στο στάδιο πριν την άνθηση σε όλες τις δενδροκαλλιέργειες. Θα συμπεριλάβετε, κυρία Υπουργέ, τα ελαιόδενδρα; Γιατί μας αφορά άμεσα ως περιοχή.

Υπόσχεται ο κύριος Υπουργός προκαταβολή 40% στους πληγέντες παραγωγούς. Υπόσχεται, δηλαδή, 155 εκατομμύρια ευρώ που ενδεχομένως να μπορεί να καλύψει ο ΕΛΓΑ. Δεν μας λέτε, όμως, τα υπόλοιπα 235 εκατομμύρια ευρώ που αναλογούν μέσω τίνος χρηματοδοτικού εργαλείου θα τα καλύψετε; Με ποιο συγκεκριμένο χρονοδιάγραμμα πληρωμής; Για να γνωρίζουν οι παραγωγοί που έχουν πληγεί. Εκτός εάν όσα λέτε είναι οι εύκολες, οι γνωστές υποσχέσεις.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Αυτά σας τα λέω γιατί απόφαση έγκρισης από την Ευρωπαϊκή Επιτροπή δεν έχετε για τη χρηματοδότηση από το αποθεματικό αντιμετώπισης κρίσεων, όπως αυτή του παγετού που είχαμε. Άρα, μάλλον, μιλάτε για κρατικές ενισχύσεις.

Σας ρωτώ, λοιπόν, κυρία Υπουργέ, αν θα καλύψετε το 100% της ζημιάς που προκλήθηκε, αν θα εντάξετε όλες τις δενδροκαλλιέργειες που επλήγησαν και με ποια χρηματοδοτικά εργαλεία θα καλύψετε όλο το ύψος των αποζημιώσεων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, να ξεκαθαρίσουμε λίγο τα πράγματα και να αποδίδουμε τα του Καίσαρος τω Καίσαρι. Μακριά από αυτή την Κυβέρνηση και την πολιτική ηγεσία του Υπουργείου Αγροτικής Ανάπτυξης διαχρονικά από το 2019, τα λεγόμενα λόγια του αέρα. Λόγια του αέρα μοίρασαν άλλοι. Δεν θέλω να μπω σε κομματική αντιπαράθεση γιατί με ενδιαφέρει η ουσία. Δεν υποσχεθήκαμε ποτέ από τη στιγμή που αναλάβαμε τη διακυβέρνηση της χώρας κάτι το οποίο να μην το κάνουμε πράξη.

Ήταν ή δεν ήταν πράξη η χρηματοδότηση του ΕΛΓΑ για πρώτη φορά μετά από δέκα χρόνια από το Υπουργείο Οικονομικών προκειμένου να αποζημιωθούν οι αγρότες το ταχύτερο δυνατό για ζημιές της προηγούμενης χρονιάς; Επί των ημερών σας, κύριε συνάδελφε, κάτι καθυστερήσεις ενάμισι και δύο χρόνια είχαμε για τις ζημιές, αυτές τις ασφαλιστικά χαριτωμένες ΕΛΓΑ. Δεν μιλάμε για τίποτα άλλο.

Ήταν ή δεν ήταν επί των ημερών αυτής της διακυβέρνησης που έχει ενεργοποιηθεί η προκαταβολή αποζημίωσης; Παράδειγμα πρώτο είναι ο «Ιανός», παράδειγμα δεύτερο -τα είπατε πάρα πολύ ωραία. Αναφέρεστε στο δελτίο Τύπου του Υπουργού, του κ. Λιβανού, ο οποίος είπε ότι «ναι, με απόφαση του Πρωθυπουργού ο παγετός 2021 σε ό,τι αφορά στις ασφαλιστικά καλυπτόμενες ζημιές από τον ΕΛΓΑ θα δοθεί προκαταβολή της τάξης του 40% επί των πορισμάτων επί των εκτιμηθεισών ζημιών έως το τέλος Ιουλίου και θα τρέξει η εξόφλησή τους το συντομότερο δυνατό.

Ειπώθηκε, επίσης, κύριε συνάδελφε, ότι για τις όψιμες δενδροκαλλιέργειες – βυσσινιές, κερασιές που έχετε εκεί πέρα, και μηλιές- επίσης, θα έρθει με νομοθετική πρωτοβουλία, αν και δεν καλύπτονται για το αρχικό στάδιο -φαντάζομαι θα την υπερψηφίσετε- που θα τις εντάξει στον κανονισμό του ΕΛΓΑ και, άρα, και αυτές θα αποζημιωθούν με προκαταβολή 40% και στο 100% της ασφαλιζόμενης αξίας.

Scripta manent. Αυτό λέει το συγκεκριμένο δελτίο Τύπου: 100% της ασφαλισμένες αξίας. Φέρτε μου κάποια άλλη δήλωση να τη δούμε εδώ, να την καταθέσετε στα Πρακτικά που να λέει κάτι το αντίθετο.

Για τη Ροδόπη, λοιπόν, έχουν γίνει μέχρι σήμερα είκοσι έξι αναγγελίες, εκατόν εξήντα πέντε δηλώσεις ζημιάς για αμυγδαλιές, βερικοκιές, νεκταρινιές, που καλύπτονται από τον ΕΛΓΑ. Οι εκτιμήσεις ολοκληρώνονται σήμερα την ώρα που μιλάμε με εξαίρεση τα ακτινίδια, για τα οποία οι εκτιμήσεις θα γίνουν μετά το δέσιμο των καρπών. Η δε εξόφληση αναμένεται, όπως σας είπα, να γίνει το συντομότερο δυνατό.

Επιπλέον, όμως, δόθηκε η δυνατότητα υποβολής δηλώσεων και για περίπου εξίμισι χιλιάδες μέχρι στιγμής στρέμματα, που αφορούν σε ποικιλίες όψιμης κερασιάς. Οι άνθρωποι αυτοί και θα αποζημιωθούν και θα πάρουν προκαταβολή 40%.

Τα υπόλοιπα θα τα πω στη δευτερολογία μου, αν υπάρξει κάποια ανάγκη διευκρίνισης.

**ΠΡΟΕΔΡΕΥΩΝ (Αθανάσιος Μπούρας):** Κύριε Χαρίτου, έχετε τον λόγο για τη δευτερολογία σας για τρία λεπτά.

**ΔΗΜΗΤΡΙΟΣ ΧΑΡΙΤΟΥ:** Σας άκουσα, πράγματι, με πολλή προσοχή, κυρία Υπουργέ, και η αλήθεια είναι ότι προφανώς η ανησυχία που είχα, δυστυχώς, ενισχύθηκε. Το λέω αυτό γιατί διαψεύσατε και εσείς ότι οι προσδοκίες που είχατε καλλιεργήσει -σας το λέω, δημόσια τα έχει πει ο Υπουργός- παρουσία, μάλιστα, του Πρωθυπουργού ότι οι παραγωγοί θα αποζημιωθούν για τις πραγματικές ζημιές που έχουν υποστεί, έχει διαψευσθεί.

Και, μάλιστα, μιλάμε για την περιοχή μας για μικρούς σε στρέμματα παραγωγούς που θα είναι πολύ δύσκολη η βιώσιμη συνέχιση της καλλιεργητικής τους δραστηριότητας.

Δεύτερον, το ίδιο δεν σας άκουσα να λέτε, μια και ο Υπουργός ανέφερε ότι θα ενταχθούν και τα δένδρα που επλήγησαν και βρισκόταν στο προανθικό στάδιο. Οι ελιές τα ελαιόδενδρα που επλήγησαν στην περιοχή θα ενταχθούν; Ναι ή όχι;

Φοβάμαι με όσα είπατε ότι διαψεύσατε αυτήν την προσδοκία που υπάρχει σήμερα στους παραγωγούς. Απάντηση δεν μου δώσατε.

Τρίτον και το πιο κρίσιμο, κυρία Υπουργέ, είναι το ζήτημα πώς θα εξασφαλιστούν οι πόροι για να γίνει η αποζημίωση όλων αυτών που υπόσχεστε. Χρειάζεται αποσαφήνιση. Θα σας ρωτήσω: Έχετε έγκριση, απόφαση της Ευρωπαϊκής Επιτροπής για χρηματοδότηση ή απλώς καταθέσατε αίτημα;

Όπως γνωρίζετε, για να υπάρξει απόφαση χρηματοδότησης από την Ευρωπαϊκή Επιτροπή προϋποθέτει να κατατεθεί φάκελος, κυρία Υπουργέ, φάκελος που να έχει στοιχεία με εκτάσεις, με καλλιέργειες, με κλιματολογικά και άλλα στοιχεία που χρειάζονται.

Σας ερωτώ, λοιπόν: Έχετε καταθέσει φάκελο στην Ευρωπαϊκή Επιτροπή; Έχουν περάσει πάνω από δύο μήνες. Αλλιώς, μιλάτε για κρατικές ενισχύσεις.

Και αν κρίνω από όσα είπε ο Υπουργός για νούμερα που αυτήν τη στιγμή υπερβαίνουν τα 400 εκατομμύρια ευρώ, προφανώς πρέπει να μας εξηγήσετε αν για όλα αυτά υπάρχουν αποφάσεις ή απλώς λέτε εύκολα λόγια ή λέτε ότι θα φέρετε τροποποιήσεις ή διατάξεις νομοθετικές στη Βουλή.

Σας θυμίζω ότι και στο παρελθόν φέρατε, όπως στον «Ιανό» και φοβάμαι ότι αν κρίνω από το πώς τα διαχειριστήκατε, ότι ζητάτε επιστροφή ενισχύσεων από παραγωγούς, μάλλον επιβεβαιώνετε τη θέση να μην σας δώσουμε λευκή επιταγή τότε.

Λέω, λοιπόν -και κλείνω- ότι αναμένω για τις συγκεκριμένες καλλιέργειες που αφορούν στην περιοχή να υπάρξει συγκεκριμένη δέσμευση για το αν πράγματι θα ενταχθούν για να αποζημιωθούν οι παραγωγοί που έχουν πληγεί.

Καταλαβαίνω ότι επικαλείστε και σε γραπτή απάντηση που μου δώσατε τον κανονισμό του ΕΛΓΑ, αλλά στο τέλος-τέλος, κυρία Υπουργέ, ενάμιση χρόνο κρατάτε τον διαγωνισμό για τις αναλογιστικές μελέτες του ΕΛΓΑ και τον υπογράψατε, αφού το μόνο που αλλάξατε είναι το διαβιβαστικό. Τον είχατε, λοιπόν, έτοιμο από την προηγούμενη κυβέρνηση στο γραφείο σας. Κάνατε ενάμιση χρόνο για να τον ανακοινώσετε, για να τον επικυρώσετε και προφανώς, αντιλαμβάνεστε ότι δεν είναι ρυθμοί και ταχύτητες αυτές με τις οποίες κινείστε.

Αν με αυτές τις ταχύτητες, με αυτούς τους ρυθμούς προχωρήσετε και στην κατάρτιση του Εθνικού Στρατηγικού Σχεδίου και την έγκριση για την αγροτική ανάπτυξη, για την αξιοποίηση των πόρων του Ταμείου Ανάκαμψης -έστω αυτών των λίγων που πήρατε- αν με τους ίδιους ρυθμούς και ταχύτητες προχωρήσετε και την υλοποίηση του ΠΑΑ, τότε, κύριε Υπουργέ, θα χάσουμε πάλι το τρένο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε, έχετε ξεπεράσει τον χρόνο κατά πολύ.

**ΔΗΜΗΤΡΙΟΣ ΧΑΡΙΤΟΥ:** Ολοκληρώνω, κύριε Πρόεδρε.

Η Ροδόπη είναι μια κατ’ εξοχήν αγροτική περιοχή και έχει ανάγκη από αυτούς τους πόρους και δεν μπορεί να περιμένει.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δική σας δευτερολογία.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε συνάδελφε, προέρχομαι επίσης από μία ακριτική περιοχή και μπορώ πολύ καλά να καταλάβω και τα προβλήματα και τα ζητήματα που αντιμετωπίζουν οι αγρότες, όταν μάλιστα διαβιούν -και τους ευχαριστούμε για αυτό- σε ακριτικές περιοχές.

Σας ζήτησα στην πρωτολογία μου επί αυτών που τοποθετείστε με περισσή βεβαιότητα να μου φέρετε ένα χαρτί. Λέτε ότι ο Υπουργός διαψεύστηκε ξεκάθαρα και διαβάζω εγώ: «Αθήνα, 16 Ιουνίου, Σπήλιος Λιβανός για παγετό, προκαταβολή του 40% των ζημιών: Μέχρι τέλη Ιουλίου θα δοθεί προκαταβολή του 40% των εκτιμηθεισών ζημιών με το ποσό να φθάνει περίπου τα 155 εκατομμύρια ευρώ. Έχουμε υποβάλει ήδη αίτημα στην Ευρωπαϊκή Επιτροπή για έγκριση κρατικής ενίσχυσης προς τον ΕΛΓΑ σε συνέχεια της πολιτικής έγκρισης που αποσπάσαμε στο Συμβούλιο Υπουργών της Ευρωπαϊκής Ένωσης τον Μάιο. Το σύνολο των αποζημιώσεων θα καταβληθεί, αφού ολοκληρωθεί η διαδικασία των εκτιμήσεων. Όλες οι ζημιές του παγετού θα καλυφθούν, σύμφωνα με τον κανονισμό του ΕΛΓΑ, στο 100% της ασφαλιζόμενης αξίας».

Τι διαφορετικά τα λέμε; Εσείς τα λέτε διαφορετικά. Στο 100% της ασφαλιζόμενης αξίας! Εσείς επί των ημερών σας στο 100% τα πληρώνατε; Όχι. Εσείς επί των ημερών σας δώσατε προκαταβολή ποτέ; Όχι. Εσείς επί των ημερών σας δώσατε 35 εκατομμύρια ευρώ στον ΕΛΓΑ, όπως προβλέπεται από σχετικό άρθρο του κανονισμού, κρατική επιχορήγηση; Όχι. Εσείς στείλατε κανέναν φάκελο στην Ευρωπαϊκή Επιτροπή που να εγκριθεί; Όχι.

Εμείς, κύριε συνάδελφε, που, δυστυχώς, είχαμε να αντιμετωπίσουμε την πανδημική κρίση, έχουμε στείλει πλήθος φακέλων στην Ευρωπαϊκή Επιτροπή για τα μέτρα COVID, κύριε συνάδελφε, οι οποίοι ήρθαν και εγκρίθηκαν αυτολεξεί.

**ΔΗΜΗΤΡΙΟΣ ΧΑΡΙΤΟΥ:** Για τον παγετό;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Προφανώς, είχε γίνει μια σωστή προετοιμασία, άρα, προφανώς, ενεργοποιήσαμε όλο το αξιόμαχο υπηρεσιακό δυναμικό του Υπουργείου, ούτως ώστε να κάνει και σωστούς φακέλους και τεκμηριωμένους και στο τέλος, θα πληρωθούν οι παραγωγοί.

Τι σας απασχολεί τώρα για τα 155 εκατομμύρια ευρώ; Σας απασχολεί που θα δοθούν; Δεν μας είπατε, θα την ψηφίσετε εσείς τώρα την τροπολογία που θα φέρουμε γι’ αυτές που είναι για το αρχικό στάδιο, προκειμένου αυτοί οι άνθρωποι να αποζημιωθούν;

**ΔΗΜΗΤΡΙΟΣ ΧΑΡΙΤΟΥ:** Φέρτε τη, να τη δούμε και εδώ είμαστε!

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Φυσικά και θα τη φέρουμε, γιατί εμείς δεν είμαστε λόγια του αέρα, κύριε συνάδελφε!

Και επειδή ο Υπουργός έθεσε το θέμα του παγετού στην Ευρωπαϊκή Ένωση, να θυμίσω -εξαιρώ βεβαίως τον κ. Αραχωβίτη, τον παριστάμενο πρώην Υπουργό- ότι εμείς πηγαίναμε στα Συμβούλια Υπουργών. Και όταν πηγαίνεις στα Συμβούλια Υπουργών, θέτεις και τον παγετό, όπως και άλλα θέματα, γιατί παρίστασαι! Και ο νοών νοείτω για την απουσία της ελληνικής κυβέρνησης σε επίπεδο Υπουργείου Αγροτικής Ανάπτυξης τα «πέτρινα χρόνια» του ΣΥΡΙΖΑ!

Σε ό,τι αφορά στις ελαιοκαλλιέργειες και στις ροδιές, έχουν γίνει, όπως γνωρίζετε, οι σχετικές εκτιμήσεις και πρόκειται για ενεργοποίηση του μηχανισμού των Κρατικών Οικονομικών Ενισχύσεων. Και ρωτώ και εδώ κλείνω: Μηχανισμοί Κρατικών Οικονομικών Ενισχύσεων 2017. Πέρασε το 2017, πέρασε το 2018, πέρασε το 2019 και ήρθε αυτή η Κυβέρνηση για να πληρώσει τις ΚΟΕ του 2017 εν μέσω COVID. Αυτά περί αποτελεσματικότητας και αυτά περί τήρησης των δεσμεύσεων.

Και όταν βγαίνει ο Πρωθυπουργός, κύριε συνάδελφε, και λέει ότι θα δοθούν, σημαίνει ότι θα δοθεί το 40%, θα δοθούν αυτά που δόθηκαν στον «Ιανό». Και δεν φαντάζομαι να αμφισβητείτε την αποτελεσματικότητα του μηχανισμού στον «Ιανό». Θα δοθούν, όπως ακριβώς έχουν γραφτεί και προβλεφθεί. Διότι όταν ανοίγουν το στόμα τους τα κυβερνητικά στελέχη και πάνω απ’ όλα ο Πρωθυπουργός, τοποθετούνται μετρημένα και γι’ αυτά που ξέρουν ότι θα ακολουθηθούν μέχρι κεραίας ή αλλιώς μέχρι τελείας. Μείνετε ήσυχοι, λοιπόν. Θα αποζημιωθούν. Μάλιστα, εμείς περιμένουμε να ψηφίσετε κιόλας αυτή την τροποποίηση…

**ΔΗΜΗΤΡΙΟΣ ΧΑΡΙΤΟΥ:** Φέρτε το πρώτα, κυρία Υπουργέ και εδώ είμαστε!

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Προφανώς και θα το φέρουμε, κύριε συνάδελφε. Στις 16 Ιουνίου βγήκε η ανακοίνωση. Είναι πλούσιο το νομοθετικό έργο αυτής της Κυβέρνησης! Είναι πλούσιο το νομοθετικό έργο και ειδικά στο Υπουργείο Αγροτικής Ανάπτυξης. Τρία νομοσχέδια με το ζόρι φέρατε τεσσεράμισι χρόνια και έχουμε φέρει ήδη τέσσερα νομοσχέδια.

Οι αγρότες, λοιπόν, μπορούν να είναι ήσυχοι ότι παρ’ όλες τις δύσκολες συνθήκες, κάτι που θέλω να τονίσω, που επικρατούν όχι μόνο στη χώρα μας, αλλά παγκοσμίως, εδώ υπάρχει μια Κυβέρνηση και μια ηγεσία που τους ακούει και εξαντλεί κάθε δυνατότητα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τρίτη με αριθμό 5888/12-4-2021 ερώτηση του κύκλου αναφορών-ερωτήσεων Βουλευτή Φθιώτιδας του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων, με θέμα: «Υπερβολική αύξηση του κόστους παραγωγής για τους κτηνοτρόφους της Περιφερειακής Ενότητας (ΠΕ) Φθιώτιδας και ολόκληρης της χώρας».

Ορίστε, κύριε Σαρακιώτη, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρία Υπουργέ, πλήθος δημοσιευμάτων στα μέσα ενημέρωσης τα οποία ειδικεύονται και πραγματεύονται τα ζητήματα του πρωτογενούς τομέα φιλοξενούν πολλές μαρτυρίες επαγγελματιών αγροτών και κτηνοτρόφων και κάνουν λόγο για υπέρμετρη αύξηση του κόστους παραγωγής, εξαιτίας των υπέρογκων αυξήσεων στις ζωοτροφές, με τα υψηλότερα ποσοστά να καταγράφονται σε βασικά είδη, όπως είναι το καλαμπόκι και η σόγια. Όπως γνωρίζετε, το γεγονός αυτό συμπαρασύρει και μια σειρά άλλων προϊόντων τα οποία είναι απολύτως αναγκαία για την παραγωγική διαδικασία.

Σε επίρρωση αυτών, θα αναφέρω μαρτυρία κτηνοτρόφου ο οποίος αναφέρει ότι στις 30 Δεκεμβρίου αγόραζε σόγια έναντι του ποσού των 47,5 λεπτών το κιλό, ενώ μόλις έναν μήνα αργότερα, στις 25 Γενάρη του τρέχοντος έτους, το έπραξε έναντι του ποσού των 51 λεπτών. Αυτό, όταν μόλις λίγους μήνες πριν, αγόραζε το συγκεκριμένο προϊόν με 34 λεπτά. Από τα 34 λεπτά, δηλαδή, πήγαμε στα 51 λεπτά.

Όπως γνωρίζετε πολύ καλά, το κόστος των ζωοτροφών αποτελεί πάνω από το 60% του συνολικού κόστους παραγωγής των αγροτικών εκμεταλλεύσεων και μια αύξηση της τάξεως του 20%, 30% ή και παραπάνω επί τοις εκατό στις ζωοτροφές οδηγεί με μαθηματική ακρίβεια σε οικονομικό αδιέξοδο και ασφυξία τους κτηνοτρόφους της χώρας μας.

Επιπροσθέτως, υπάρχει μαρτυρία προέδρου κτηνοτροφικού συλλόγου στην περιοχή της Φθιώτιδας που αναφέρει ότι παρατηρούνται οι ίδιες σημαντικές αυξήσεις σε προϊόντα, όπως είναι το καλαμπόκι, το κριθάρι και το ηλιάλευρο στη Φθιώτιδα.

Μάλιστα, στη σόγια αναφέρει ότι παρατηρείται αύξηση 0,15 και 0,20 ευρώ από τον Γενάρη μέχρι σήμερα. Το γεγονός της υπέρμετρης και δυσβάστακτης αύξησης του κόστους παραγωγής και του κόστους των ζωοτροφών είχε εγκαίρως επισημανθεί από τους Βουλευτές του ΣΥΡΙΖΑ με ερώτηση που είχε κατατεθεί από τις 22 Γενάρη του τρέχοντος έτους. Στην απάντηση το Υπουργείο ανέφερε ότι όπου απαιτείται, υπάρχει κατάλληλη παρέμβαση. Θα παρέμβει, λέει, αποφασιστικά και ουσιαστικά με στοχευμένη λήψη μέτρων.

Επειδή, κυρία Υπουργέ, μετά την παράταση των ως άνω ενδεικτικών αναφορών είναι ξεκάθαρο ότι το Υπουργείο οφείλει να αναλάβει πρωτοβουλίες και να παρέμβει, προκειμένου να ελέγξει τη βλαπτική για τους κτηνοτρόφους αύξηση των τιμών των ζωοτροφών, ιδίως εν μέσω πανδημικής κρίσης.

Υφίσταται πλέον ξεκάθαρα η αναγκαιότητα άμεσης παρέμβασης για την οικονομική στήριξη των κτηνοτροφικών εκμεταλλεύσεων της χώρας.

Γι’ αυτόν τον λόγο σας ερωτώ ποιες ήταν οι μέχρι σήμερα αποφασιστικές και ουσιαστικές, όπως αναφέρετε, παρεμβάσεις και η στοχευμένη λήψη μέτρων για την ανάσχεση των υπέρογκων αυξήσεων στις ζωοτροφές, με ποιον τρόπο προτίθεστε σήμερα να δράσετε και να παρέμβετε ούτως ώστε να ελεγχθεί και να αντιμετωπισθεί το φαινόμενο της υπερβολικής και συνεχιζόμενης αύξησης στις ζωοτροφές και ποιες θα είναι οι πρωτοβουλίες που θα αναλάβετε για την οικονομική στήριξη των κτηνοτρόφων της χώρας, αλλά και του Νομού Φθιώτιδας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε στον κ. Σαρακιώτη.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε συνάδελφε, θα ξεκινήσω διαδικαστικά.

Λέτε –και το αναφέρετε και στη γραπτή ερώτησή σας- ότι στην απάντηση του Υπουργού αναφέρεται ότι υπάρχει, όπου απαιτείται, η κατάλληλη παρέμβαση. Έτσι γράφετε και λέτε: «Πού είναι αυτή η παρέμβαση;».

Να πούμε τι λέει η απάντηση του Υπουργού, γιατί το μισό κομμάτι φέρατε και ξέρετε από το μισό, όταν κάνουμε μοντάζ, τι μπορεί να εξαχθεί ως συμπέρασμα.

Πάμε, λοιπόν, να δούμε τι απάντησε ο Υπουργός. Είπε «Σε κάθε περίπτωση η τιμή παραγωγού των κτηνοτροφικών προϊόντων, όπως είναι το κρέας και το γάλα, πρέπει να γίνει κατανοητό ότι τόσο στην ελληνική, όσο και στην ευρωπαϊκή αγορά, διαμορφώνεται ελεύθερα με βάση την προσφορά και τη ζήτηση και δεν υπάρχει δυνατότητα κρατικής παρέμβασης στον καθορισμό της. Ωστόσο…» -εσείς το βγάλατε το «ωστόσο»- εντέχνως στην ερώτηση- «…ο έλεγχος της λειτουργίας του υγιούς ανταγωνισμού στην αγορά, τα φαινόμενα αισχροκέρδειας, αλλά και τυχόν εναρμονισμένες πρακτικές αρμοδιότητας της Επιτροπής Ανταγωνισμού, είναι υπό την παρακολούθηση του Υπουργείου Αγροτικής Ανάπτυξης και όπου απαιτείται, υπάρχει η κατάλληλη παρέμβαση».

Τι εννοεί; Η Ανεξάρτητη Αρχή –για να μην ανοίξω τώρα συζητήσεις τι έγιναν τα προηγούμενα τεσσεράμισι χρόνια με τις Ανεξάρτητες Αρχές- κάνει ανεξάρτητα το έργο της και παρεμβαίνει όπου κρίνει, με βάση πορίσματα και όποια ερεθίσματα έχει. Βεβαίως, όταν βγει ένα πόρισμα, η ηγεσία του κάθε Υπουργείου στην οποία αφορά, μπορεί να πάρει μέτρα, όπως για παράδειγμα η νομοθεσία για τις αθέμιτες εμπορικές πρακτικές.

Προφανώς, αυτή η νομοθεσία, άρα η παρέμβαση την οποία λέτε –μιλάμε για τις αθέμιτες πολιτικές πρακτικές που ψηφίστηκε πριν από λίγο καιρό- είναι ακριβώς η νομοθετική παρέμβαση σε ένα πρόβλημα της αγοράς, όπως αυτό αποτυπώνεται και τεκμηριώνεται από τις ανεξάρτητες αρχές.

Τώρα, με την ερώτησή σας, κύριε συνάδελφε, πραγματικά κρούετε ανοιχτές θύρες. Θέλω να πω ότι πραγματικά το συγκεκριμένο ζήτημα, το οποίο δεν είναι μόνο στη χώρα μας, αλλά είναι παγκόσμιο, δεν αποτελεί σημείο πολιτικής και κομματικής αντιπαράθεσης. Είναι πραγματικά γεγονός ότι το δεύτερο εξάμηνο του 2020 καταγράφεται μία τεράστια αύξηση στις τιμές των πρώτων υλών, των λεγόμενων «commodities», μεταξύ των οποίων και των αγροτικών προϊόντων και εν προκειμένω προϊόντων που χρησιμοποιούνται ως ζωοτροφές.

Γενεσιουργός αιτία αυτού του παγκόσμιου –επαναλαμβάνω- φαινομένου είναι η πανδημία. Όσο η πανδημία υποχωρεί και ο πλανήτης επανέρχεται στην κανονικότητα, είναι αλήθεια ότι αυξάνεται η ζήτηση. Ταυτόχρονα έχει αυξηθεί το μεταπωλητικό κόστος, επίσης λόγω της πανδημίας με τα προβλήματα που δημιούργησε ο COVID στις αλυσίδες τροφίμων. Σε αυτό εδώ το περιβάλλον αποκτά ιδιαίτερη σημασία η αύξηση της ζήτησης από την Κίνα.

Όσον αφορά στο καλαμπόκι, για παράδειγμα, στο οποίο αναφερθήκατε, το οποίο καλαμπόκι δίνει και τον τόνο συνολικά στα λεγόμενα «commodities» της γεωργίας και φυσικά στις ζωοτροφές, αποτελεί μια σημαντική καλλιέργεια -να μην το ξεχνάμε αυτό- που σε επίπεδο φυτικής παραγωγής η αύξηση την οποία υφίστανται οι κτηνοτρόφοι που είναι και φυτικής παραγωγής εισπράττεται. Η Κίνα, λοιπόν, αύξησε τις εισαγωγές της κατά τέσσερις φορές, με αποτέλεσμα η διεθνής τιμή να διπλασιαστεί τον τελευταίο χρόνο.

Η προσφορά προφανώς και δεν μπορεί να ανταποκριθεί με την ίδια ταχύτητα στη ζήτηση και βεβαίως η καλλιέργεια του καλαμποκιού είναι φέτος αυξημένη, οπότε και η παραγωγή αναμένεται να αυξηθεί. Όμως, όταν έχουμε να αντιμετωπίσουμε έναν πλανήτη με τις επιρροές της κλιματικής αλλαγής κανείς δεν μπορεί να προεξοφλήσει το οτιδήποτε στον αγροτικό τομέα, όπως γνωρίζετε, καθώς ήδη παρατηρούνται φαινόμενα εντονότατης ξηρασίας που επηρεάζουν αρνητικά την παραγωγή του καλαμποκιού. Και αυτές ακριβώς οι περίοδοι, όπως αυτές που περιέγραψα, είναι που κάνουν τη βασικότερη διαρθρωτική αδυναμία της ελληνικής κτηνοτροφίας εντονότερη. Και ποια είναι αυτή η αδυναμία, κύριε συνάδελφε; Το μη επιθυμητό ποσοστό αυτάρκειας σε ζωοτροφές.

Εμείς τι κάναμε το 2014 όταν υπογράψαμε τον φάκελο για τη νέα προγραμματική περίοδο, την οποία εν πολλοίς διαχειρίστηκε η δική σας κυβέρνηση; Αλλάξαμε το μείγμα της φυτικής και ζωικής παραγωγής επί τα βελτίω για τη ζωική παραγωγή και βάλαμε μία σειρά ενισχύσεων, τις λεγόμενες «συνδεδεμένες ενισχύσεις» στα λεγόμενα «κτηνοτροφικά ψυχανθή», όπως μηδικές, τριφύλλια, ιβίσκος, λυκίσκος, κριθάρια. Γιατί το κάναμε αυτό, κύριε συνάδελφε; Το κάναμε, πρώτον, για να δώσουμε χρήματα στους παραγωγούς, αλλά και για να τους ωθήσουμε στις λεγόμενες «εκμεταλλεύσεις μεικτής κατεύθυνσης». Ήταν πραγματικά ένα πολύ μεγάλο πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, θα τα πείτε και στη δευτερολογία σας. Τον χρόνο να τον τηρούμε, με πολύ μικρή παρέκκλιση.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε.

Και στα χρήματα που θα διαχειριστούμε τη νέα προγραμματική περίοδο από το Ταμείο Ανάκαμψης -είναι εδώ ο παριστάμενος αρμόδιος Υφυπουργός- πραγματικά θα κοιτάξουμε να εξαντλήσουμε τα κίνητρα για να δώσουμε ώθηση στην κτηνοτροφία, που δίνει και την προστιθέμενη αξία στον αγροτικό τομέα, και στις εκμεταλλεύσεις διπλής κατεύθυνσης.

**ΠΡΟΕΔΡΕΥΩΝ (Αθανάσιος Μπούρας):** Κύριε Σαρακιώτη, έχετε τον λόγο για τη δευτερολογία σας, για τρία λεπτά.

**ΙΩΑΝΝΗΣ ΣΑΡΑΚΙΩΤΗΣ:** Κυρία Υπουργέ, αναφερθήκατε σε μοντάζ. Και ήθελα να σας ρωτήσω: μήπως όταν η «ΥΠΑΙΘΡΟΣ ΧΩΡΑ» στις 22-1-2019 γράφει «τις ακριβότερες ζωοτροφές στην Ευρωπαϊκή Ένωση πληρώνουν οι Έλληνες κτηνοτρόφοι» είναι μοντάζ; Όταν η «ΑΓΡΟΕΚΦΡΑΣΗ» στις 5 Φλεβάρη του 2021 αναφέρει «οι τεράστιες αυξήσεις στις ζωοτροφές κλονίζουν την κτηνοτροφία» είναι μοντάζ; Τι αναφέρει το δημοσίευμα; «Με μελανά χρώματα παρουσιάζουν στην «ΑΓΡΟΕΚΦΡΑΣΗ» την κατάσταση που επικρατεί στην κτηνοτροφία παραγωγοί και φορείς που δραστηριοποιούνται στον κλάδο, λόγω των τεράστιων αυξήσεων που σημειώνονται στις τιμές των ζωοτροφών, σε συνδυασμό με την ελλιπή έκτακτη οικονομική ενίσχυση για την αντιμετώπιση των συνεπειών της πανδημίας».

Ο κ. Μπαϊρακτάρης, Πρόεδρος του Κτηνοτροφικού Συλλόγου του Δήμου Τυρνάβου, αναφέρει: «οι αυξήσεις στις ζωοτροφές έχουν ξεφύγει ολοκληρωτικά και πλέον σε λίγο καιρό κανένας δεν θα μπορεί να αντεπεξέλθει στις ανάγκες της μονάδας». Αναφέρει και προϊόντα τα οποία έχουν αυξηθεί.

Ο κ. Δημόπουλος από το συντονιστικό της ανατολικής Μακεδονίας-Θράκης αναφέρει: «έχουν ξεφύγει τελείως οι φετινές τιμές στις ζωοτροφές». Μοντάζ!

«AGRONEWS», στις 31-1-2021, άλλο ένα μοντάζ: «η αύξηση των τιμών ζωοτροφών επιβαρύνει τους κτηνοτρόφους».

Η «ΥΠΑΙΘΡΟΣ ΧΩΡΑ» στις 3-2-2021: «Ζωοτροφές: μέγγενη οι αυξημένες τιμές. Στο απροχώρητο έχουν φέρει τους κτηνοτρόφους οι ραγδαίες αυξήσεις των τιμών στις ζωοτροφές. «Το ράλι ανόδου στα χρηματιστήρια…κ.λπ. είχε ως αποτέλεσμα την αύξηση της τιμής πάνω από 30% στο καλαμπόκι και στη σόγια, έχοντας ανεβάσει το κόστος παραγωγής σε δυσθεώρητα επίπεδα. Ανατιμήσεις κάθε εβδομάδα, καταρρέουν οι μονάδες. Μεγάλα περιθώρια κέρδους για όλους, εκτός από τους αγρότες». «ΥΠΑΙΘΡΟΣ ΧΩΡΑ», μοντάζ!

Άλλο δημοσίευμα, από τον «ΑΓΡΟΤΥΠΟ» αυτή τη φορά: «ΠΕΚ: αδιαφορία Λιβανού για προβλήματα των κτηνοτρόφων».

Ο Πρόεδρος του ΠΕΚ: «Υπάρχει μια αδιαφορία από το ΥΠΑΑΤ στα προβλήματα των κτηνοτρόφων. Έχουμε μεγάλο οικονομικό πρόβλημα στον κλάδο λόγω της αύξησης φέτος των τιμών στις ζωοτροφές κατά 40%». Άλλο ένα μοντάζ!

Πολλά μοντάζ στις εφημερίδες, τα sites, σε όλα τα μέσα που πραγματεύονται ζητήματα του αγροτικού κόσμου, πολλά μοντάζ στις δηλώσεις των εκπροσώπων των κτηνοτρόφων, πολύ μοντάζ έπεσε!

Από εκεί και πέρα, εγώ κατάλαβα ότι δεν θα κάνετε και κάτι. Εγώ στους συμπατριώτες μου κτηνοτρόφους θα μεταφέρω ότι φταίει η κλιματική αλλαγή και η Κίνα. Αυτή είναι απάντηση του Υπουργείου για τις αυξήσεις στις ζωοτροφές!

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σαρακιώτη. Τον λόγο τώρα έχει η Υπουργός για τη δική της δευτερολογία.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Λοιπόν, κύριε συνάδελφε, κατ’ αρχάς έχω μια ιδιαίτερη ευαισθησία σε ό,τι αφορά στην ελευθεροτυπία και δεν αναφέρθηκα σε κανένα μοντάζ το οποίο τυχόν πραγματοποιήθηκε από έντυπα, ηλεκτρονικά ή άλλα μέσα ενημέρωσης, τα οποία λαλίστατος στη δευτερολογία σας αναγνώσατε. Εγώ αναφέρθηκα στο ότι εσείς κάνατε στην ερώτησή σας εντέχνως ένα μοντάζ. Αυτό είπα, για να βάζουμε τα πράγματα σε τάξη.

Επίσης, είπα ότι δεν είναι μοντάζ η αύξηση της τιμής των ζωοτροφών. Είπα ότι είναι ένα φαινόμενο και ένα πρόβλημα πραγματικό, εθνικό και παγκόσμιο.

Εμείς, λοιπόν, κύριε Σαρακιώτη, επειδή θέλετε να τα οξύνετε τα πράγματα, επί των ημερών μας, οι κτηνοτρόφοι και με την πανδημική κρίση παρούσα…

Ξέρετε τι λένε οι πολίτες, «ουαί και αλίμονο…», αν ήταν κάποιος άλλος δηλαδή. Το γάλα, κύριε Σαρακιώτη, θυμάστε πόσο έκανε επί των ημερών σας; Έκανε 0,78 λεπτά, 0,80 το πολύ λεπτά.

**ΙΩΑΝΝΗΣ ΣΑΡΑΚΙΩΤΗΣ:** Για τις ζωοτροφές έχετε να πείτε κάτι;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Θυμάστε ότι οι κτηνοτρόφοι έσφαζαν το ζωικό τους κεφάλαιο, μην μπορώντας να ανταποκριθούν στις υποχρεώσεις τους; Ποιες ήταν αυτές οι υποχρεώσεις, κύριε Σαρακιώτη;

Η εκτόξευση των φορολογικών υποχρεώσεων: Ήρθαμε και το κάναμε 9% για εισόδημα μέχρι 10.000 ευρώ, αφορολόγητο για το κάθε παιδί. Η εκτόξευση των ασφαλιστικών εισφορών: Από τα πρώτα μέτρα που ψήφισε αυτή η Κυβέρνηση ήταν η μείωση, όπως είχε δεσμευτεί, των ασφαλιστικών εισφορών. Οι αγρότες και οι κτηνοτρόφοι δεν πλήρωσαν τέλος επιτηδεύματος, δεν πλήρωσαν εισφορά αλληλεγγύης, έγινε μείωση του συντελεστή φορολόγησης σε ό,τι αφορά στα συλλογικά σχήματα και μια σειρά άλλων μέτρων που μακροπρόθεσμα και μεσοπρόθεσμα -κυρίως όμως μακροπρόθεσμα- έχουν αντίκτυπο.

Είναι ή δεν είναι επί των ημερών μας που η τιμή του αιγοπρόβειου γάλακτος έφτασε σχεδόν το 1 ευρώ και σε κάποιες περιοχές το ξεπέρασε; Γιατί συνέβη αυτό, κύριε συνάδελφε; Γιατί ξαφνικά ο ήλιος βγήκε ανάποδα; Όχι βέβαια. Γιατί υπήρξε μια εκπεφρασμένη πολιτική βούληση με νομοθετικά κείμενα και με κατασταλτικές ενέργειες.

Θυμίζω την για πρώτη φορά επιβολή προστίμου ύψους 260.000 ευρώ με όριο τις 300.000 ευρώ σε γαλακτοβιομηχανία η οποία φέρεται να παραποίησε τον ελληνικό «χρυσό», τη φέτα, βάζοντας αγελαδινό γάλα.

Το ισχυρό νομοθετικό οπλοστάσιο που ποινικοποίησε το αδίκημα της ελληνοποίησης και το έκανε με ποινή φυλάκισης, οι αυστηροί έλεγχοι, τα πρόστιμα που για πρώτη φορά μπαίνουν, όλα αυτά δημιούργησαν, μαζί με τις φορολογικές και ασφαλιστικές ρυθμίσεις, ένα καθεστώς ευνοϊκότερο για τους κτηνοτρόφους και για όλη την αλυσίδα αξίας και παραγωγής. Κι αυτό, κύριε συνάδελφε, είναι αδιαμφισβήτητο.

Προς αυτή, λοιπόν, την κατεύθυνση εργαζόμαστε, στηρίζουμε κάθε κλάδο ο οποίος έχει πληγεί από τον COVID αιτιολογημένα, τεκμηριωμένα, πηγαίνουν οι φάκελοι στην Ευρωπαϊκή Επιτροπή, γίνεται η σχετική καταβολή από τον προϋπολογισμό που έχει υποσχεθεί ο Πρωθυπουργός και εκτελείται, δόθηκαν ένα σωρό χρήματα από τα υπόλοιπα του προγράμματος αγροτικής ανάπτυξης και του ΕΠΑλΘ για την αντιμετώπιση των κρίσεων. Αυτά είναι τα εργαλεία τα οποία, επαναλαμβάνω, εξαντλούμε για να αντιμετωπίσουμε τα φαινόμενα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Προχωρούμε τώρα στην όγδοη με αριθμό 834/2-6-2021 επίκαιρη ερώτηση δεύτερου κύκλου του Βουλευτή Κεφαλληνίας της Νέας Δημοκρατίας κ. Παναγή Καππάτου προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης των παραγωγών της Περιφερειακής Ενότητας (ΠΕ) Κεφαλληνίας που επλήγησαν από την χαλαζόπτωση της 15ης Μαΐου 2021».

Θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου.

Κάνω την παράκληση τόσο οι ερωτώντες όσο και οι κύριοι και κυρίες Υπουργοί να είναι στα λογικά όρια του χρόνου.

Κύριε Καππάτο, έχετε τον λόγο για δύο λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ πολύ, κύριε Πρόεδρε.

Κύριε Υπουργέ, όπως πολύ καλά γνωρίζετε, το Σάββατο 15 Μαΐου 2021, σε μεγάλο μέρος της Περιφερειακής Ενότητας Κεφαλληνίας σημειώθηκε ισχυρή καταιγίδα, που κατά τόπους μετατράπηκε σε ισχυρή χαλαζόπτωση, ιδίως σε περιοχές των Δήμων Αργοστολίου και Ληξουρίου. Τα έντονα καιρικά φαινόμενα είχαν ως αποτέλεσμα την καταστροφή σειράς καλλιεργειών με την πλέον σοβαρή επίπτωση να εντοπίζεται στα αμπέλια και τα ελαιόδενδρα. Το μέγεθος της καταστροφής αυτής καθίσταται ιδιαίτερα εμφανές στην περιοχή των Ομαλών, την κατ’ εξοχή οινοπαραγωγική περιοχή της Κεφαλλονιάς. Από τη χαλαζόπτωση καταστράφηκαν αμπελώνες ρομπόλας, που αποτελεί και την ποικιλία με τη μεγαλύτερη παραγωγική δυναμική στην Κεφαλλονιά, που καλλιεργείται και μόνο στην Κεφαλλονιά. Αρκεί μόνο να σας αναφέρω την εκτίμηση του Συνεταιρισμού των Παραγωγών Ρομπόλας Κεφαλλονιάς για καταστροφή περί του 70% της φετινής παραγωγής, για να αντιληφθούμε το μέγεθος της καταστροφής. Την ίδια ώρα τα νεαρά κλήματα που είχαν φυτευθεί τα τελευταία χρόνια αναμένεται να επηρεαστούν αρνητικά τις χρονιές που ακολουθούν, καθώς το μέγεθος του χαλαζιού προκάλεσε ζημιές, όχι μόνο στον καρπό, αλλά και στα ίδια τα κλήματα. Τέλος, σημαντικές καταστροφές προκλήθηκαν και σε καλλιέργειες, σε περιοχές του Δήμου Ληξουρίου, σε κηπευτικά, ελαιόδενδρα και αμπέλια.

Η ερώτησή μου, επομένως, αφορά στις ενέργειες που έχετε προβεί, ώστε η εκτίμηση των καταστροφών στην παραγωγή να ολοκληρωθεί έγκαιρα. Τέλος, αναφορικά με την αποζημίωση των παραγωγών μας, μπορείτε να μας προσδιορίσετε το χρονοδιάγραμμα καταβολής της στους παραγωγούς της Περιφερειακής Ενότητας Κεφαλληνίας που επλήγησαν από τη χαλαζόπτωση;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ τον κ. Καππάτο και για τη συνέπεια στον χρόνο.

Τον λόγο τώρα έχει ο Υφυπουργός Αγροτικής Ανάπτυξης και Τροφίμων κ. Οικονόμου.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, είναι αλήθεια ότι ο καιρός φέτος δεν ήταν σύμμαχός μας. Η κλιματική αλλαγή έχει δοκιμάσει πάρα πολύ άσχημα τις γεωργικές εκμεταλλεύσεις και τα γεωργικά προϊόντα. Ο σκοπός της Κυβέρνησής μας, της Κυβέρνησης του Κυριάκου Μητσοτάκη, όπως έχουμε αποδείξει επανειλημμένως, και κατ’ επέκταση και όλης της πολιτικής ηγεσίας του Υπουργείου Αγροτικής Ανάπτυξης και Τροφίμων, είναι με κάθε εφικτό τρόπο να στεκόμαστε στο πλευρό των παραγωγών μας όπου πλήττονται. Το ίδιο ακριβώς θα κάνουμε και για τους παραγωγούς της Κεφαλλονιάς. Είναι αλήθεια ότι από την πρώτη στιγμή, όχι μόνο μέσω του κοινοβουλευτικού ελέγχου τώρα, αλλά από την πρώτη στιγμή της καταστροφής εσείς προσωπικά με οχλήσεις σας προς την πολιτική ηγεσία του Υπουργείου Αγροτικής Ανάπτυξης και Τροφίμων είχατε καταστήσει σαφές το μέγεθος της καταστροφής, αλλά και την ανάγκη λήψης μέτρων για την υποστήριξη των παραγωγών, αλλά και των ανθρώπων εκεί. Στόχος μας, λοιπόν, είναι οι καλλιέργειες που επλήγησαν από τις χαλαζοπτώσεις της 15ης Μαΐου να αποζημιωθούν έγκαιρα και δίκαια.

Στην περίπτωση των ζημιών που έγιναν στις καλλιέργειες στην Κεφαλλονιά, κυρίως σε αμπελοειδή, αλλά και σε καλοκαιρινά κηπευτικά και σιτηρά και σε λίγες άλλες, διάσπαρτες, δενδρώδεις καλλιέργειες έχουν μέχρι στιγμή γίνει τα εξής: Διενεργήθηκαν οι απαραίτητες επισημάνσεις. Έχουν γίνει είκοσι πέντε αναγγελίες και υποβλήθηκαν διακόσιες πενήντα πέντε δηλώσεις ζημιάς εκ μέρους των παραγωγών, που αφορούσαν εξακόσια ογδόντα αγροτεμάχια. Το έργο των εκτιμήσεων έχει ξεκινήσει από τις 10 Ιουνίου και αναμένεται να έχει ολοκληρωθεί έως τα μέσα του Ιουλίου 2021, σύμφωνα με τα στοιχεία του υποκαταστήματος της Πάτρας. Στη συνέχεια, οι εκτιμήσεις, που διενεργούνται με βάση τους κανόνες γεωργικής επιστήμης του Κανονισμού Ασφάλειας Φυτικής Παραγωγής, θα πάρουν τον δρόμο τους.

Δίνουμε στους εκτιμητές τις οδηγίες να είναι αντικειμενικοί, δίκαιοι, γρήγοροι. Και με την ολοκλήρωση της διαδικασίας των εκτιμήσεων της συγκομιδής των προϊόντων και την οριστικοποίηση των πορισμάτων και της επεξεργασίας των στοιχείων από το αρχείο του ΟΣΔΕ θα ακολουθήσει η καταβολή των αποζημιώσεων στους παραγωγούς που έχουν υποβάλλει τις αντίστοιχες δηλώσεις.

Θέλω να σημειώσω ότι όπως έχουμε δείξει και στο παρελθόν έτσι και σε αυτήν την περίπτωση οι αποζημιώσεις καταβάλλονται την περίοδο της συγκομιδής, περίπου, δηλαδή, όταν ο κόσμος περίμενε να πάρει χρήματα πίσω από τη διάθεση του προϊόντος του ή λίγο αργότερα, πράγμα που μας φέρνει σε πολύ μεγάλη διαφορά -και το ξέρουν αυτό οι παραγωγοί- συγκριτικά με το τι γινόταν στο παρελθόν όταν ο ΕΛΓΑ αποζημίωνε τη ζημιά του προηγούμενου έτους ενάμιση χρόνο, ή ενδεχομένως και σε μεγαλύτερο χρονικό διάστημα, μετά.

Όσον αφορά στην επισήμανση που κάνατε για τα νεαρά κλίματα που έχουν φυτευτεί τα τελευταία χρόνια, σύμφωνα με τα στοιχεία του υποκαταστήματος του ΕΛΓΑ Πάτρας, από τις επισημάνσεις που διενεργήθηκαν στη χαλαζόπτωση, διαπιστώθηκαν όντως οι ζημιές αυτές σε φυτείες αμπελοειδών, ζημιές σε φυτικό κεφάλαιο. Γι’ αυτές τις ζημιές ο ΕΛΓΑ θα διενεργήσει περαιτέρω σχετικούς ελέγχους και εφόσον πληρούνται οι προϋποθέσεις θα ενταχθούν στο Πρόγραμμα Κρατικών Οικονομικών Ενισχύσεων και θα ενισχυθούν μέσω του κρατικού προϋπολογισμού. Η βασική προϋπόθεση για την ένταξη των ζημιών είναι η απώλεια παραγωγής να είναι από 30% και πάνω. Όπως αναφέρατε και στην ομιλία σας και μάς έχετε ήδη ενημερώσει και προ πολλού, η ζημιά είναι πολύ μεγαλύτερη.

Με βάση αυτά τα στοιχεία, μετά από την ολοκλήρωση των ελέγχων και την έκθεση της ΔΑΟΚ θα γίνουν γρήγορα οι ενέργειες που πρέπει να γίνουν έτσι ώστε να ενταχθούν και αυτοί οι παραγωγοί και αυτή η κατηγορία στο χρηματοδοτικό εργαλείο των κρατικών οικονομικών ενισχύσεων, με τη διαφορά ότι και εδώ, όπως και στα υπόλοιπα, θα τρέξουμε με ταχύτερους ρυθμούς, θα αποζημιώσουμε με ρυθμούς ΕΛΓΑ και αυτήν την κατηγορία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Καππάτο, έχετε τον λόγο για τη δευτερολογία σας για τρία λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε. Θα είμαι σύντομος.

Ευχαριστώ, κύριε Υπουργέ, για την απάντησή σας. Θα ήθελα να σας θέσω έναν γενικότερο προβληματισμό σε σχέση με την ερώτηση την οποία σας απηύθυνα προηγουμένως. Η Κεφαλονιά, όπως γνωρίζετε, και η Ιθάκη εκτός από τουριστικός προορισμός, εκτός από τουριστικό νησί έχει πολύ σημαντικό πρωτογενή τομέα. Ο πρωτογενής μας τομέας στηρίζεται στην κτηνοτροφία σε ένα πολύ μεγάλο μέρος, αλλά και σε ένα πολύ μεγάλο μέρος στη γεωργία. Όπως σε όλα τα Ιόνια Νησιά έχουμε εκατοντάδες στρέμματα ελαιόδεντρα. Όμως, έχουμε και ιδιαίτερη έμφαση και εξέλιξη τα τελευταία χρόνια στα αμπέλια. Και περαιτέρω μετά από τα αμπέλια έχουμε την οινοποιία. Έχουμε και πρόσφατα έναν σύνδεσμο των οινοποιών ο οποίος συστήθηκε στην Κεφαλονιά. Αυτό δείχνει την εξέλιξη την οποία θα έχει η οινοποιεία στο νησί της Κεφαλονιάς.

Δεδομένου ότι η Κεφαλονιά είναι ένα νησί και μάλιστα είναι ένα ορεινό νησί με ένα πολύ ψηλό βουνό -1.630 μέτρα είναι ο Αίνος-, αυτό είναι μια αιτία που πάντοτε όλα τα καιρικά φαινόμενα τα οποία δημιουργούνται στη Μεσόγειο είχαν ως πρώτο στόχο τους, ως πρώτο πέρασμα την Κεφαλονιά. Με δεδομένο ότι έχουμε την επίταση των φαινομένων από την κλιματική αλλαγή και με δεδομένο ότι βλέπουμε τα τελευταία χρόνια να έχουμε συνεχείς καταστροφές στη ζωική και τη φυτική παραγωγή, είτε αυτές είναι από τον «Ιανό» είτε είναι μικρότερες καταστροφές, αλλά μεγάλης έντασης και επιπτώσεων στην παραγωγή των νησιών μας, η ερώτηση που θα ήθελα να σας υποβάλω είναι: τι σκέφτεται το Υπουργείο σας σχετικά με τους ελέγχους και τις αποζημιώσεις για να προστατεύσει τους καλλιεργητές;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Κύριε συνάδελφε, θέσατε ένα πολύ σημαντικό θέμα. Ένα πράγμα είναι όταν συμβαίνουν οι καταστροφές να είσαι δίπλα στους πολίτες, στους αγρότες, σε εκείνους που πλήττονται και να τους αποζημιώνεις έγκαιρα και δίκαια. Ένα δεύτερο είναι, παρακολουθώντας τη συχνότητα και την οξύτητα των φαινομένων, με την κλιματική αλλαγή που μάς δοκιμάζει πάρα πολύ άσχημα όχι μόνο τη φετινή χρονιά -ιδιαίτερα τη φετινή χρονιά- αλλά και τις προηγούμενες, να σχεδιάζεις μέτρα και εργαλεία που να μπορούν να δώσουν επιπλέον υποστήριξη και καλύτερη πρόληψη και προστασία στους παραγωγούς.

Επιπλέον θέσατε και κάτι ακόμα πολύ ενδιαφέρον. Τα νησιά μας, η Κεφαλονιά, η Ιθάκη εκτός από το προφανές, αυτό για το οποίο είναι γνωστά σε όλο τον κόσμο, δηλαδή τις ομορφιές και την τουριστική δυναμική που έχουν, έχουν και δυναμική σ' ό,τι αφορά στην ανάπτυξη από τον πρωτογενή τομέα. Υπάρχει το κρασί. Υπάρχουν οι ελαιώνες. Υπάρχει ισχυρή κτηνοτροφία. Υπάρχει, δηλαδή, το υπόβαθρο, έτσι ώστε μέσα από πολιτικές και εργαλεία να αναπτύξουμε και να φέρουμε ακόμα πιο μπροστά στο προσκήνιο, σ' ό,τι αφορά στην τοπική οικονομία αλλά και ευρύτερα, τον πρωτογενή τομέα με αιχμή του δόρατος τις καλλιέργειες και τις δραστηριότητες που αναφέρατε.

Στο πλαίσιο της πολιτικής που χαράσσουμε, στο πλαίσιο της συζήτησης και της εφαρμογής των προγραμμάτων και της νέας ΚΑΠ του σχεδιασμού του ΠΑΑ για την επόμενη περίοδο, περιλαμβάνονται μέτρα και χρηματοδοτικά εργαλεία που απαντούν στις ανάγκες και των καλλιεργητών και των ανθρώπων που εμπλέκονται με τον πρωτογενή τομέα στα νησιά μας.

Χρηματοδοτικά εργαλεία που ενδεχομένως να δώσουν περαιτέρω προστασία αποζημίωσης ή ενίσχυσης σε περίπτωση ακραίων καιρικών φαινομένων τα οποία θα συζητήσουμε και θα δούμε πώς πιλοτικά μπορούμε να βάλουμε σε εφαρμογή με συνεταιρισμούς σε όλη τη χώρα, επενδυτικά εργαλεία που θα προστατεύουν από το χαλάζι, από τους παγετούς, από τις χαμηλές θερμοκρασίες, μέθοδοι και τρόποι έτσι ώστε οι γεωργικές εκμεταλλεύσεις και στην Κεφαλονιά και στην Ιθάκη, αλλά και σε ολόκληρη τη χώρα, αξιοποιώντας την τεχνολογία από τη μια, το θεσμικό πλαίσιο που τροποποιούμε και εμπλουτίζουμε από την άλλη και χρηματοδοτικά εργαλεία που έχουμε στα χέρια μας από το ΠΑΑ και από το Ταμείο Ανάκαμψης να μπορούν να γίνουν πιο ανθεκτικοί, και κυρίως μέσω της ανθεκτικότητας αυτά που μας δοκιμάζουν και μας στερούν τη δυναμική, εξωστρεφείς και ανταγωνιστικοί.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Προχωράμε στη δέκατη τρίτη με αριθμό 835/2-6-2021 επίκαιρη ερώτηση δεύτερου κύκλου της Βουλευτού Ηλείας της Νέας Δημοκρατίας κ. Διονυσίας - Θεοδώρας Αυγερινοπούλου προς τον Υπουργό Αγροτικής Ανάπτυξης και Τροφίμων, με θέμα: «Έγκαιρες εκτιμήσεις των ζημιών στις καλλιέργειες στη Βάρδα από τη χαλαζόπτωση της 15ης Μαΐου 2021».

Κυρία Αυγερινοπούλου, έχετε τον λόγο για την πρωτολογία σας.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Αξιότιμε κύριε Υπουργέ, σας ευχαριστώ ιδιαιτέρως για τη διαθεσιμότητά σας να συζητηθεί και ενώπιον του Κοινοβουλίου ένα θέμα που αγγίζει πολλούς συμπολίτες μας στον Δήμο Ανδραβίδας Κυλλήνης και ειδικότερα στην περιοχή της Βουπρασίας, αλλά και σε όλον τον αγροτικό κόσμο της Περιφερειακής Ενότητας Ηλείας και όπως ακούσαμε και της Περιφερειακής Ενότητας Κεφαλληνίας, όπως έθεσε και ο συνάδελφος, ο κ. Καππάτος.

Θα ήθελα κατ’ αρχάς να σας συγχαρώ, διότι η Κυβέρνηση έχει ενσκήψει πράγματι πάνω από τα θέματα των αγροτών με ιδιαίτερη κατανόηση και ισχυρή θέληση επίλυσης των ζητημάτων που αντιμετωπίζουν. Βλέπουμε ότι με συντονισμένες ενέργειες βρίσκεστε στο πλευρό των αγροτών και με συνέπεια ενημερώνετε εγκαίρως και πλήρως τους αγρότες για τη διαδικασία και τα χρονοδιαγράμματα για τις αποζημιώσεις τους.

Η μέριμνά σας είναι ιδιαίτερα σημαντική για την Ηλεία, διότι τα τελευταία χρόνια -όχι μόνο πρόσφατα- στη Βάρδα, αλλά στον νομό μας, ο οποίος είναι και ένας νομός με σημαντική συμβολή στην αγροτική παραγωγή στη χώρα μας, σημειώνονται έκτακτα καιρικά φαινόμενα πολύ συχνά που πλήττουν την αγροτική παραγωγή μας, μεταξύ άλλων και λόγω των επιπτώσεων της προϊούσας κλιματικής αλλαγής.

Η έντονη χαλαζόπτωση του Σαββάτου της 15ης Μαΐου του 2021 προκάλεσε εκτεταμένες καταστροφές σε καλλιέργειες, όπως το πρώιμο καρπούζι και στη φράουλα στην περιοχή της Βουπρασίας, όμως, από τότε μέχρι σήμερα έχουν προκληθεί ήδη στις 9 Ιουνίου και 15 Ιουνίου και άλλες φυσικές καταστροφές στην περιοχή, όπως το χαλάζι στο Αυγείο του Δήμου Ήλιδας, αλλά και δυνατό μπουρίνι και νέα χαλαζόπτωση σε καλλιέργειες σταφίδας και σε αμπελοειδή, σε ελαιόδενδρα και δενδρώδεις καλλιέργειες, μεταξύ άλλων στις κοινότητες Ωλένης, Μυρτιάς, Κατακόλου, Βροχίτσας, Αλεποχωρίου, Δουναίικα, Καρδαμάς, Σώπι, Κούμανη, Βρίνας, Χελιδονίου, Καυκωνίας, δηλαδή σε τρεις Δήμους, στον Πύργο, στην Αρχαία Ολυμπία και στην Ήλιδα.

Αντιλαμβανόμαστε ότι θα πρέπει να ληφθούν προληπτικά μέτρα για την αντιμετώπιση και την προσαρμογή στις νέες δυσχερείς συνθήκες, στις επιπτώσεις της κλιματικής αλλαγής που δημιουργούνται για όλη την Ελλάδα και ιδίως για την Ηλεία. Και βέβαια πρόκειται για ένα θέμα διατροφικής ασφάλειας της χώρας, αλλά και επιβίωσης των αγροτών μας. Θα σας καλούσα στην Επιτροπή Προστασίας Περιβάλλοντος της Βουλής να έρθουμε να το συζητήσουμε αυτό το ευρύτερο θέμα επί του πρακτέου, καθώς είναι αναγκαία η άμεση αποστολή των ανταποκριτών του περιφερειακού γραφείου του ΕΛΓΑ για τον έλεγχο της ζημίας.

Δεδομένου ότι, όπως γνωρίζουμε, οποιαδήποτε καθυστέρηση στην καταμέτρηση όσο απομακρύνεται χρονικά από το σημείο επέλευσης της ζημίας δεν επιτρέπει την αντιπροσωπευτική καταγραφή της ζημίας, θα ήθελα να σας ρωτήσω ποιες ενέργειες έχει κάνει ήδη το Υπουργείο ή ποιες ενέργειες πρόκειται να κάνει για την καταγραφή αυτή; Δευτερευόντως, εάν ο χρόνος το επιτρέπει να μας πείτε εάν θα λάβει κάποια μέτρα το Υπουργείο και για την αποζημίωση των αγροτών, ιδίως των καλλιεργητών της επίσπορης φθινοπωρινή πατάτας λόγω της πανδημίας COVID -19. Aν υπάρχει χρόνος, να θέσουμε και αυτό το δεύτερο ζήτημα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είναι αλήθεια ότι η Ηλεία είναι ένας από τους νομούς που δοκιμάστηκε πάρα πολύ άσχημα από τη χαλαζόπτωση και μάλιστα σε δυναμικές καλλιέργειες, από τις οποίες εξαρτούν το εισόδημα και την επιβίωσή τους εκατοντάδες -μπορεί και παραπάνω- άνθρωποι, οικογένειες που ζουν από αυτό.

Mας επιβάλλει και αυτό το χαρακτηριστικό όπως και παντού στην υπόλοιπη χώρα. Γρήγορα, άμεσα, αποτελεσματικά ο κρατικός μηχανισμός -με τα αντανακλαστικά που έχει δείξει ότι διαθέτει το τελευταίο διάστημα- στέκεται στο πλευρό των αγροτών και κάνει αυτό που έχει δείξει ότι ξέρει να κάνει καλά τα τελευταία δύο χρόνια: να αποζημιώνει έγκαιρα δίκαια και αξιόπιστα. Αυτή είναι μια πολύτιμη σχέση εμπιστοσύνης που έχουμε χτίσει με το παραγωγικό δυναμικό της χώρας, με τους Έλληνες γεωργούς, με τους Έλληνες που ασχολούνται με τον πρωτογενή τομέα. Για μας είναι ένα πολύτιμο κεφάλαιο το οποίο θέλουμε να διαφυλάξουμε. Κάθε φορά που ετοιμαζόμαστε πιο σκληρά, κάθε φορά που δυσκολεύουν τα πράγματα έχει σημασία να διαφυλάττουμε αυτή την αξιοπιστία έτσι ώστε ο κόσμος να έχει εμπιστοσύνη ότι θα αποζημιωθεί έγκαιρα και γρήγορα και να προγραμματίσει τις δραστηριότητές του με αυτόν τον τρόπο.

Όπως είπα προηγουμένως για τα προβλήματα που δημιουργήθηκαν στην Κεφαλονιά αντίστοιχη είναι και η ανάπτυξη των κινήσεων που αφορούν στην Ηλεία για τις ζημιές από την χαλαζόπτωση στα καλοκαιρινά κηπευτικά κυρίως σε καρπούζια και πεπόνια, όπως σωστά περιγράψατε, αλλά και σε πατάτες και φράουλες στην ευρύτερη περιοχή της βόρειας Ηλείας. Διενεργήθηκαν οι απαραίτητες επισημάνσεις από τις γεωτεχνικές υπηρεσίες του ΕΛΓΑ αρκετά γρήγορα, οι οποίες και βρίσκονται σε φάση ολοκλήρωσης. Έχουν γίνει δεκαπέντε αναγγελίες και υποβλήθηκαν ογδόντα επτά δηλώσεις ζημιάς. Όπως έχουμε τα στοιχεία από το υποκατάστημα του ΕΓΛΑ στην Ηλεία, προκειμένου να μπορέσει να ανταποκριθεί στην αποστολή του στελεχώθηκε άμεσα και με επιπλέον γεωτεχνικό προσωπικό για την έγκαιρη διενέργεια των εκτιμήσεων. Αυτή την περίοδο πέραν του γεωτεχνικού προσωπικού, δηλαδή τριάντα άτομα, έχει στελεχωθεί με επιπλέον είκοσι οκτώ γεωτεχνικούς. Είναι μεγάλη η ακτίνα των περιοχών που επλήγησαν, όπως αναφέρατε και στην ερώτησή σας. Συνεπώς, χρειάζεται ενίσχυση του προσωπικού για να ανταπεξέλθει σε αυτή την αποστολή. Δόθηκε προτεραιότητα σε ευαίσθητες καλλιέργειες, όπως τα καρπούζια και συνεχίζεται τώρα και στις υπόλοιπες. Αναμένεται η ολοκλήρωση της καταγραφής των καλλιεργειών περίπου μέσα στο τέλος του μήνα. Όπως και στην περίπτωση της Κεφαλονιάς θα ακολουθηθεί η διαδικασία που γνωρίζουμε με την αναγκαία κοινοποίηση των πορισμάτων μετά την επεξεργασία των στοιχείων του ΟΣΔΕ προκειμένου να δοθούν οι αποζημιώσεις στους ανθρώπους.

Θέλω και εδώ να υπογραμμίσω για να το ακούσουν και οι παραγωγοί του νομού σας τους οποίους εκπροσωπείτε, για τα προβλήματα των οποίων συχνά πυκνά «ενοχλείτε» την κυβέρνηση δημιουργικά, ότι η ειδοποιός διαφορά σε σχέση με το παρελθόν είναι ότι καταβάλλουμε όλες εκείνες τις προσπάθειες που απαιτούνται από το πρώτο στάδιο, από το στάδιο, δηλαδή, των αναγγελιών μέχρι και της επεξεργασίας των δηλώσεων, έτσι ώστε ο κόσμος να πάρει τα χρήματα του όσο το δυνατόν γρηγορότερα. Η ζημιά μπορεί να καταστρέφει την παραγωγή, δεν αναστέλλει όμως την ανάγκη για καλλιεργητικές δραστηριότητες. Όταν δεν υπάρχουν έσοδα σε μια περίοδο που είναι δύσκολη, αυτή καθίσταται ακόμα πιο απαιτητική προκειμένου να μπορέσει να συνεχιστεί η οποιαδήποτε καλλιεργητική δραστηριότητα. Σκοπός μας, λοιπόν, είναι το συντομότερο δυνατό να μπορέσουν να αποζημιωθούν σε αντίθεση με το παρελθόν που αυτό έπαιρνε πολύ μεγαλύτερο χρονικό διάστημα.

Θα επανέλθω στη δευτερολογία μου για τα υπόλοιπα θέματα που θέσατε.

**ΠΡΟΕΔΡΕΥΩΝ (Αθανάσιος Μπούρας):** Κυρία Αυγερινοπούλου, έχετε τον λόγο για τη δευτερολογία σας.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Σας ευχαριστώ πολύ, κύριε Υπουργέ, για την λεπτομερή και πολύ κατατοπιστική απάντησή σας στο σύνολο των μέτρων για την προστασία και την ενίσχυση των αγροτών έναντι στα ακραία καιρικά φαινόμενα και δη στον παγετό. Δείχνει τον δρόμο της ουσιαστικής ενίσχυσης και της στήριξης των αγροτών έχοντας προβεί σε όλες τις απαιτούμενες ενέργειες, απ’ ό,τι αντιλαμβανόμαστε, από το Υπουργείο για να εγκριθεί και από την Ευρωπαϊκή Επιτροπή και η κρατική ενίσχυση προς τον ΕΛΓΑ και όλη η ενίσχυση την οποία χρειάζεται το Υπουργείο Αγροτικής Ανάπτυξης στην Ελλάδα για να μπορέσει η χώρα μας να ανταποκριθεί στις έκτακτες συνθήκες που δημιουργούνται από την κλιματική αλλαγή σ’ αυτήν την ευάλωτη πλευρά της Μεσογείου.

Βλέπουμε, λοιπόν, ότι κανένας παραγωγός της Ηλείας που επλήγη δεν θα μείνει χωρίς αποζημίωση και μάλιστα θα αποζημιωθούν και οι ζημιές στις καλλιέργειες οι οποίες βρίσκονταν και στο προανθικό στάδιο. Αναμφισβήτητα, με τις πρωτοβουλίες σας, η κυβέρνηση δείχνει έμπρακτα τη στήριξή της στον αγροτικό κόσμο. Στηρίζετε τους αγρότες και τους παραγωγούς μας και είναι ιδιαίτερα σημαντικό ότι αυτές οι ζημίες θα καλυφθούν και στο 100% της ασφαλιζόμενης αξίας εφόσον έτσι φαίνεται από την καταγραφή.

Περαιτέρω, ακόμα και μέσα σε αυτές πρωτόγνωρες υγειονομικές συνθήκες μιας πανδημίας η κυβέρνηση μερίμνησε άμεσα, όπως άμεση θέλω να θυμίσω ότι ήταν η κυβέρνηση και στη δίνη της κακοκαιρίας «Ιανός». Όλοι οι αγρότες το αναγνώριζαν αυτό. Παρ’ όλα αυτά, επειδή έχουμε αλλεπάλληλα συμβάντα τόσο λόγω των φυσικών καταστροφών όσο και λόγω της πανδημίας COVID θα ήταν πολύ χρήσιμο να μας πείτε δύο πράγματα ακόμα επί του θέματος που τοποθετούμαστε για το χρονοδιάγραμμα της απόδοσης των αποζημιώσεων και εάν είναι στις προθέσεις σας να δρομολογήσετε αποζημιώσεις και για τους παραγωγούς της Ηλείας, για τις καλλιέργειες της φθινοπωρινής πατάτας λόγω COVID -19. Αλλιώς μπορούμε να το συζητήσουμε σε επόμενη θεματική.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αυγερινοπούλου και για τη συνέπεια στον χρόνο.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα αναφερθώ κατ’ αρχάς στην αποζημίωση της καλλιέργειας της φθινοπωρινής και επίσπορης πατάτας σε ό,τι αφορά στις ζημιές και θα πάμε μετά στον COVID.

Στις εμφυτεύσεις που πραγματοποιούνται στο τέλος του χρόνου οι πατάτες αυτές πρέπει να δηλωθούν ως επίσπορες στον ΕΛΓΑ για την ασφαλιστική τους κάλυψη. Ο ΕΛΓΑ για όσες ζημιές προξενήθηκαν στις πατατοκαλλιέργειες το 2020 από αίτια καλυπτόμενα από τον κανονισμό του έχει ολοκληρώσει τις σχετικές αποζημιώσεις στους ασφαλιστικά ενήμερους παραγωγούς, φυσικά. Ειδικότερα για τις φθινοπωρινές πατάτες εσοδείας 2020 από καλυπτόμενες ζημίες υποβλήθηκαν δηλώσεις που αφορούν έκταση περίπου οκτακοσίων στρεμμάτων, η οποία και εκτιμήθηκε και καταβλήθηκαν οι σχετικές αποζημιώσεις.

Επίσης, δηλώθηκαν στο σύστημα του ΕΛΓΑ ως επίσπορες πατάτες για την ασφάλισή τους περίπου τέσσερις χιλιάδες διακόσιες εικοσιτέσσερις αιτήσεις.

Σε ό,τι αφορά στον COVID θέλω να σας ενημερώσω ότι έχει ήδη υπογραφεί η σχετική απόφαση από τα δύο συναρμόδια Υπουργεία, το Υπουργείου Αγροτικής Ανάπτυξης και Τροφίμων και φυσικά το Υπουργείο Οικονομικών, έχει δημοσιευθεί στο ΦΕΚ της 21ης Μαΐου σύμφωνα με την οποία θεσπίζεται καθεστώς χορήγησης κρατικών ενισχύσεων με τη μορφή της άμεσης φυσικά επιχορήγησης στους τομείς της καλοκαιρινής και της φθινοπωρινής πατάτας. Το ύψος της ενίσχυσης ορίζεται στα 205 ευρώ ανά στρέμμα. Η πλατφόρμα του ΟΠΕΚΕΠΕ είναι ακόμα ανοικτή για τους αιτούντες έως και την Παρασκευή 2 Ιουλίου 2021 και στη συνέχεια θα προχωρήσουμε φυσικά στην καταβολή των αποζημιώσεων.

Τώρα θέλω, με αφορμή και την δική σας ερώτηση, όπως και προηγουμένως, να κλείσω με δύο πράγματα, κύριε Πρόεδρε. Πρώτα απ’ όλα είναι χρήσιμο να συνειδητοποιήσουμε ότι η κλιματική αλλαγή δεν αποτελεί πλέον κάτι πρόσκαιρο και ξαφνικό, αλλά φαίνεται ότι ήρθε για να μείνει, γεγονός που σημαίνει ότι εκτός από την αποστολή των αποζημιώσεων, πρέπει πάντα να είμαστε στο πλευρό όσων πλήττονται, να σχεδιάσουμε και να βρούμε μέτρα που θα θωρακίσουν ακόμα περισσότερο τους παραγωγούς μας.

Έχει μία αξία να πούμε ότι το μέτρο της αντιχαλαζικής προστασίας που χρηματοδοτείται από το ΠΑΑ εξακολουθεί να παραμένει ανοιχτό χωρίς το ενδιαφέρον ή τη ζήτηση που θα εκτιμούσε κάποιος ότι θα έπρεπε να έχει δεδομένων των εξελίξεων των τελευταίων χρόνων. Είναι ένα μέτρο που επιδοτεί την αντιχαλαζική θωράκιση σε ύψος 80% ζητώντας από τον παραγωγό το υπόλοιπο 20%. Ήταν αλήθεια ότι υπήρχε μια δυσκολία χρηματοδότησης, γιατί μιλάμε για ακριβές επενδύσεις. Έχουμε κάνει διάφορους χειρισμούς με χρηματοδοτικά εργαλεία υποστήριξης των παραγωγών που μπορούν πλέον με μια καινούργια οπτική και φιλοσοφία να προστρέξουν στο συγκεκριμένο μέτρο.

Με αφορμή την ερώτησή σας, κύριοι συνάδελφοι, κάνω κάλεσμα στους παραγωγούς να το δουν με ακόμα μεγαλύτερο ενδιαφέρον γιατί είναι ένα μέτρο που μπορεί να προσφέρει μία προστασία έναντι ζημιών και καταστροφών που όσο και αν γρήγορα αποζημιώνουμε, όσο καλά και αν προσπαθούμε να εξαντλήσουμε τις όποιες δυνατότητες έχουμε, κακά τα ψέματα, από τη ζημιά κέρδος δεν βγαίνει.

Και το δεύτερο που θέλω να πω κλείνοντας είναι ότι έχουμε αποδείξει με τον «Ιανό», με τη «Μήδεια», με τους παγετούς, με το χαλάζι ότι σε δύσκολα θέματα μέσα σε δημοσιονομικά όρια που δεν είναι απεριόριστα ούτε ατελείωτα, λέγοντας την αλήθεια τους παραγωγούς με εκτιμήσεις έγκαιρες και ακριβοδίκαιες στεκόμαστε στο πλευρό τους.

Πολύ πρόσφατα, μόλις προχθές νομίζω, ο Υπουργός Αγροτικής Ανάπτυξης και Τροφίμων, ο κ. Λιβανός ανακοίνωσε έναν οδικό χάρτη αποζημιώσεων, τα βασικά σημεία του οποίου ήταν ότι θα δοθεί προκαταβολή 40% σε όσους επλήγησαν από τον παγετό. Η αποζημίωση θα είναι στο 100%. Θα ληφθούν όλα τα αναγκαία μέτρα και νομοθετικών αλλαγών έτσι ώστε και όσες καλλιέργειες δεν εντάσσονται στον κανονισμό του ΕΛΓΑ να τύχουν της αναγκαίας αποζημίωσης και να στελεχωθεί ο οργανισμός και με ανθρώπους, αλλά να ενισχυθεί και με χρήματα προκειμένου να γίνουν οι απαραίτητες ενέργειες έγκαιρα και γρήγορα.

Είναι το δείγμα γραφής που δίνουμε πως σε δύσκολες περιόδους δημοσιονομικά και σε συνθήκες που δεν βοήθησαν από την άποψη του καιρού βρισκόμαστε έμπρακτα και ουσιαστικά στο πλευρό των Ελλήνων παραγωγών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την πέμπτη με αριθμό 2551/10-12-2020 ερώτηση των αναφορών - ερωτήσεων του Βουλευτή Λακωνίας του ΣΥΡΙΖΑ - Προοδευτική Συμμαχία κ.Σταύρου Αραχωβίτηπρος τον Υπουργό Αγροτικής Ανάπτυξης και Τροφίμων,με θέμα: «Υιοθέτηση συστήματος επισήμανσης προϊόντων διατροφής με σήματα όπως το Nutri-Score».

Κύριε Αραχωβίτη, έχετε τον λόγο για την πρωτολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι γνωστό ότι ήδη από το 2009 συζητείται στην Ευρωπαϊκή Ένωση και μάλιστα υπάρχει στο άρθρο 4 του κανονισμού 1924/2006 η υιοθέτηση ενός συστήματος επισήμανσης των τροφίμων με βάση την λειτουργικότητά τους, τη διατροφική τους αξία ή τους κινδύνους που μπορεί να έχουν.

Ταυτόχρονα, όμως, κάποια κράτη-μέλη εξετάζουν ή ακόμα υιοθετούν και προαιρετικά ένα απλουστευμένο σύστημα επισήμανσης των τροφίμων το οποίο κατηγοριοποιεί τα τρόφιμα με μία χρωματική κατάταξη και τα επισημαίνει με βάση διάφορα κριτήρια. Πρόκειται για το σύστημα Nutri-Score, το οποίο δίνει μία διατροφική ετικέτα στο μπροστινό μέρος της συσκευασίας και βασίζεται σε μια κλίμακα πέντε χρωμάτων. Τα βασικά χαρακτηριστικά που υιοθετεί είναι οι θερμίδες, είναι οι λιπαρές ύλες του τροφίμου, είναι το κορεσμένο λίπος, το αλάτι, τα σάκχαρα των τροφίμων, χωρίς, όμως, να αξιολογεί -και εδώ είναι ο κίνδυνος- το διατροφικό προφίλ του προϊόντος.

Στην αρχή υπήρχε ένας μεγάλος κίνδυνος να ενταχθούν σ’ αυτό το σύστημα και το ελαιόλαδο και η φέτα -λόγω του αλατιού η φέτα- και μια σειρά από άλλα τυροκομικά προϊόντα λόγω των λιπαρών, χωρίς να γίνεται διαχωρισμός αν πρόκειται για ΠΟΠ-ΠΓΕ προϊόντα ή παραδοσιακά.

Τις αγωνίες τους τις εξέφρασαν από ελληνικής πλευράς και η Επιστημονική Εταιρεία Εγκυκλοπαιδιστών Ελλάδας, που έχει κάνει μια πολύ καλή και από την αρχή παρέμβαση και η Ένωση Ευρωπαϊκών Περιφερειών για τα προϊόντα προέλευσης, με πρωταγωνίστρια την περιφέρεια της Κρήτης.

Πρόσφατα υιοθετήθηκε από το Ευρωκοινοβούλιο μία τροπολογία η οποία εξαιρεί την υποχρέωση επισήμανσης των ΠΟΠ και ΠΓΕ προϊόντων και των μονοσυστατικών προϊόντων. Ωστόσο, αυτή η εξέλιξη δεν είναι ικανοποιητική για τους εξής λόγους. Η μεσογειακή διατροφή που συνδυάζει περισσότερο του ενός συστατικών δεν καλύπτεται. Δεύτερον, αυτό το σύστημα είναι ακόμα προαιρετικό, οπότε κάποια κράτη-μέλη μπορεί να προχωρήσουν σε ένα τέτοιο σύστημα ανεξαρτήτου αν υπάρχει ή έτσι όπως είναι διατυπωμένη η τροπολογία.

Θα ήθελα, λοιπόν, να μας πείτε ποια είναι η μέχρι τώρα στάση του Υπουργείου και αν έχει εκτιμήσει τους περαιτέρω κινδύνους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ό,τι συζητείται στο ελληνικό Κοινοβούλιο είναι σημαντικό, όμως, είναι αλήθεια ότι υπάρχουν ζητήματα που είναι μακριά από τον δημόσιο διάλογο και όταν έρχονται στο ελληνικό Κοινοβούλιο είναι διπλά σημαντικά και αξίζει τον κόπο κάποιος να τους αφιερώσει ενδεχομένως και περισσότερο χρόνο από αυτόν που προβλέπεται στο πλαίσιο του κοινοβουλευτικού ελέγχου.

Ένα από τα βασικά πλεονεκτήματα του πρωτογενή τομέα στη χώρα μας είναι, χωρίς αμφιβολία, η ταυτότητα των προϊόντων μας, των προϊόντων που παράγουν η γη, οι θάλασσες, η ελληνική κτηνοτροφία. Ταυτότητα που την προσδιορίζουν οι περιβαλλοντικές συνθήκες, οι διαδικασίες παραγωγής και η υψηλή διατροφική αξία των τελικών μας προϊόντων.

Τα προϊόντα μας διαθέτουν όλα εκείνα τα συγκριτικά πλεονεκτήματα που μπορούν να τα μετατρέψουν σε σταθερούς πρωταγωνιστές στο αγροδιατροφικό σκηνικό. Και αυτό δεν αποτελεί μια αυτάρεσκη διαπίστωση, είναι ένα συμπέρασμα που εδράζεται σε στέρεα επιστημονικά δεδομένα, που αποτελούν τον πυρήνα των ευρωπαϊκών κανονισμών για την προστασία των καταναλωτών και για την ασφάλεια των τροφίμων. Στηρίζεται σε πλούσια ερευνητικά δεδομένα που θεμελίωσαν την αξία της μεσογειακής διατροφής. Επιτρέψτε μου να πω, στηρίζεται και σε μια παράδοση αιώνων η οποία έχει αναδείξει την αξία τροφίμων όπως το μέλι, το ελαιόλαδο, το γάλα για την υποστήριξη λειτουργιών του ανθρώπινου οργανισμού.

Ταυτόχρονα, όπως σωστά περιγράψατε, ζούμε σε μια εποχή που ο μέσος καταναλωτής σε ολόκληρη την Ευρωπαϊκή Ένωση εκπαιδεύεται να αναζητά τρόφιμα υψηλής διατροφικής αξίας και να αναζητά αυτές τις πληροφορίες στις ετικέτες. Το μεγάλο ζήτημα είναι αν παράλληλα εκπαιδεύεται να κάνει ουσιαστική αναζήτηση κι αν έχει την ικανότητα να ερμηνεύσει σωστά αυτές τις πληροφορίες και να τις αξιοποιήσει όπως πρέπει, γιατί διαφορετικά είτε θα βρίσκεται αντιμέτωπος με την ανάγκη να κάνει μαθηματικούς υπολογισμούς και αναγωγές για να βγάλει άκρη είτε θα βρίσκεται αντιμέτωπος με υπεραπλουστευμένες ερμηνείες τις οποίες θα αναγκάζεται να «καταπίνει».

Σε ένα τέτοιο περιβάλλον ο στόχος για τη χώρα μας είναι διττός. Αφ’ ενός μεν εμείς έχουμε κάθε λόγο να επιδιώκουμε τη διαφάνεια στην ενημέρωση και την πληροφόρηση για τους λόγους που σας είπα προηγουμένως. Από την άλλη, στόχος μας είναι η θωράκιση της αδιαμφισβήτητης διατροφικής αξίας των προϊόντων μας απέναντι σε υπεραπλουστευμένα και στρεβλά μοντέλα.

Η Ευρωπαϊκή Ένωση, λοιπόν, έχει ξεκινήσει μια εκτενή συζήτηση -όπως περιγράψατε- με όλα τα κράτη-μέλη ώστε να βρεθούν τρόποι έτσι ώστε η παρουσίαση αυτών των στοιχείων να είναι με τον πιο εύληπτο και κατανοητό τρόπο. Αναζητά το επικρατέστερο σύστημα, δηλαδή, επισήμανσης. Και μία από τις προτάσεις είναι το Nutri-Score με τα χαρακτηριστικά τα οποία αναφέρατε, δηλαδή η διατροφική επισήμανση με ένα σύστημα πέντε χρωμάτων και πέντε γραμμάτων. Το σύστημα αυτό –υποτίθεται- ότι θα απεικονίζει τη διατροφική αξία του προϊόντος μέσα από έναν αλγόριθμο επτά διατροφικών παραμέτρων από τις οποίες τέσσερις έχουν αρνητικό φορτίο και τρεις έχουν θετική επίδραση.

Προφανώς και αυτό το μοντέλο εκπέμπει μηνύματα που τα λέει εύληπτα στον καταναλωτή. Ένα χρώμα ή ένα γράμμα είναι πιο εύκολο να το καταλάβει κάποιος από το να κάνει αναγωγές σε γραμμάρια με βάση διάφορα άλλα μεγέθη. Αλλά ο σκοπός της επισήμανσης των τροφίμων -όπως νομίζω συμφωνείτε κύριε συνάδελφε και κύριε Πρόεδρε- δεν είναι η επικοινωνία, αλλά είναι η ουσιαστική ενημέρωση για την ουσιαστική διατροφική αξία του κάθε προϊόντος.

Χαρακτηριστικό παράδειγμα είναι ότι με βάση το Nutri-Score ένα αναψυκτικό χωρίς ζάχαρη μπορεί να εμφανιστεί ότι έχει μεγαλύτερη διατροφική αξία από το ελαιόλαδο. Αυτό και πολλά άλλα παράδοξα έχουν οδηγήσει την Ευρωπαϊκή Ένωση να ζητήσει από τη EFSA, την αρμόδια αρχή για την ασφάλεια των τροφίμων, να επαναξιολογήσει τον τρόπο με τον οποίο δημιουργείται το διατροφικό προφίλ στα τρόφιμα και άρα τι προβάλλεται.

Γι’ αυτό άλλωστε καμμία απεικόνιση δεν έχει λάβει οριστική εξουσιοδότηση. Όλα είναι σε πρακτικό επίπεδο. Η συζήτηση γίνεται για να υιοθετηθεί ένα κοινό πλαίσιο το τελευταίο τρίμηνο του 2022. Πράγματι, με βάση τους κανονισμούς που ισχύουν μέχρι τώρα υπάρχει σαφής πρόβλεψη -όπως αναφέρεται αυτολεξεί- ότι τα τοπικά και παραδοσιακά τρόφιμα συμπεριλαμβανομένων και των γεωγραφικών ενδείξεων που είναι άρρηκτα συνδεδεμένα με τον πολιτισμό και την πολιτιστική κληρονομιά της χώρας να μπορούν να τυγχάνουν ιδιαίτερης προσοχής, λαμβανομένης υπόψη της εθνικής κατάστασης, όπως για παράδειγμα τη συμβολή τους στη συνολική πρόσληψη της τροφής.

Τι σημαίνει αυτό με απλά λόγια; Σημαίνει ότι η πάγια θέση της χώρας μας ήδη επιβεβαιώνεται από τα όσα ισχύουν στον κανονισμό, δηλαδή, τα προϊόντα ΠΟΠ-ΠΓΕ, αλλά και τα προϊόντα ενός συστατικού όπως είναι το ελαιόλαδο και το μέλι, μπορούν και πρέπει να εξαιρεθούν από το πεδίο εφαρμογής οποιασδήποτε τέτοιου είδους οδηγίας.

Στη δευτερολογία μου θα επανέλθω με πιο συγκεκριμένα θέματα για τις θέσεις και τις ενέργειες της ελληνικής πλευράς σε αυτό το διάλογο και σε αυτή τη συζήτηση που είναι δύσκολη και που δεν θα έλεγα ότι διαγράφεται και πολύ αισιόδοξη βάσει της επιλογής συγκεκριμένων χωρών.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Αραχωβίτης για τη δευτερολογία του.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Όπως είπατε κύριε Υπουργέ υπάρχει ο κίνδυνος –για να καταλάβει και ο κόσμος που μας ακούει- αναψυκτικά τύπου κόλα να βρεθούν με μία τέτοια υπεραπλούστευση να θεωρούνται πιο ασφαλή, πιο υγιεινά απ’ ότι το παραδοσιακό ελαιόλαδο ή πολύ περισσότερο η φέτα η οποία δεν είναι ένα συστατικό, αλλά είναι προϊόν ΠΟΠ.

Η Ελλάδα χρειάζεται την προστασία των προϊόντων. Οι κίνδυνοι είναι πολλοί και δεν είναι μόνο αυτό το σύστημα επισήμανσης. Να θυμίσω την προστασία του της ονομασίας «Ελληνικό Γιαούρτι». Η Τσεχία έφτασε να νομιμοποιήσει μέσω της νομοθεσίας της την χρήση της ονομασίας «Ελληνικό Γιαούρτι». Από το 2017 μέχρι το 2019 με μία μεγάλη προσπάθεια φτάσαμε να αναγκάσουμε την Τσεχία να αλλάξει τη νομοθεσία της. Τέτοιες απειλές που είτε γίνονται από άλλες χώρες είτε από μόνοι μας ως χώρα, ως επιχειρήσεις της χώρας το δημιουργούμε -και ξέρετε καλά ότι μιλάω για την νοθεία από συγκεκριμένη εταιρεία στη φέτα- λειτουργούν σε βάρος των εθνικών μας προϊόντων. Δεν είναι, δηλαδή, μόνο έξω ο κίνδυνος, είναι και μέσα.

Να επισημάνω, όμως, με την ευκαιρία ότι το πρόστιμο το οποίο επιβλήθηκε στην εταιρεία είναι ένα πρόστιμο ιδιαίτερα χαμηλό και βασίζεται σε λάθος ή σε παλιά νομοθεσία, κοινή υπουργική απόφαση. Σας έχουμε καταθέσει σχετική ερώτηση και περιμένουμε με ενδιαφέρον την απάντησή σας.

Για να προστατευθούν, όμως, τα ελληνικά προϊόντα στο πλαίσιο που είπαμε, χρειάζεται να στηθούν και συμμαχίες. Και εδώ θα θέλαμε να ακούσουμε την άποψη του Υπουργείου και τις ενέργειες που έχει κάνει μέχρι τώρα. Γιατί δεν σας κρύβω ότι το πρώτο μέρος της απάντησής σας ήταν θεωρητικό. Να δούμε μέχρι τώρα ποιες είναι οι ενέργειες, οι συμμαχίες και οι πρωτοβουλίες που έχει αναπτύξει η χώρα έτσι ώστε να έχουμε πραγματική προστασία απέναντι σε αυτά τα φαινόμενα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός για τη δευτερολογία του.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Η ελληνική Κυβέρνηση και κατά συνέπεια και η ηγεσία του Υπουργείου Αγροτικής Ανάπτυξης και Τροφίμων έχει -όπως σας είπα και προηγουμένως- συγκεκριμένη θέση στο ζήτημα, την οποία προωθεί και υποστηρίζει συστηματικά με συνέχεια και με συνέπεια τόσο σε διμερές όσο και ενωσιακό επίπεδο και στα συμβούλια, αλλά και στις διμερείς σχέσεις που έχουμε με Ευρωπαίους συναδέλφους.

Επιδίωξή μας είναι πρώτα απ’ όλα η εναρμόνιση των συστημάτων διατροφικής επισήμανσης τροφίμων στο μπροστινό μέρος της συσκευασίας. Δεν είμαστε υπέρ ούτε της πολυγλωσσίας ούτε του χάους που δημιουργείται.

Δεύτερον, το σύστημα να βοηθά τον καταναλωτή να κατανοήσει τις ουσιαστικές πληροφορίες σχετικά με τη θρεπτική σύσταση των τροφίμων, δηλαδή να είναι περιγραφικό.

Τρίτον, το σύστημα να μην είναι υπεραπλουστευτικό. Λέμε ξεκάθαρα ότι δεν θέλουμε να χρησιμοποιεί χρωματική κατηγοριοποίηση των τροφίμων ούτε να αξιολογεί το τρόφιμο στο σύνολό του χωρίς να λαμβάνει υπ’ όψιν του παραμέτρους που διαφοροποιούν ιδιαίτερα το διατροφικό προφίλ και την αξία. Τα τρόφιμα που ανήκουν στις ακόλουθες κατηγορίες, δηλαδή τα ΠΟΠ, τα ΠΓΕ, τα προϊόντα εγγυημένων παραδοσιακών ιδιότυπων προϊόντων καθώς και τα προϊόντα ενός συστατικού, όπως το ελαιόλαδο και μέλι, θα πρέπει να εξαιρούνται από την εφαρμογή του συστήματος.

Συνολικά η πολιτική ηγεσία του Υπουργείου Αγροτικής Ανάπτυξης και Τροφίμων μέσω των επαφών και των συναντήσεών μας εκφράζουμε σε διεθνές επίπεδο και τις σοβαρές μας επιφυλάξεις, αλλά και την πεποίθησή μας ότι αυτό που πάει να γίνει είναι σε βάρος του κοινού σκοπού, δηλαδή σε βάρος της ενημέρωσης του καταναλωτή. Έχουμε σύμμαχό μας σε αυτό όλες τις ανησυχίες της επιστημονικής κοινότητας και στην Ελλάδα και στην Ευρώπη προς την κατεύθυνση αυτή. Η Ευρωπαϊκή Επιτροπή με τη μελέτη που ζήτησε από την EFSA δείχνει ότι κινείται προς αυτήν την κατεύθυνση. Τα στελέχη μας, η Μόνιμη Ελληνική Αντιπροσωπεία στην Ευρωπαϊκή Ένωση, καταβάλλει μια συντονισμένη προσπάθεια με άλλους αντίστοιχους συναδέλφους προκειμένου να στραφεί το ενδιαφέρον και ο προσανατολισμός προς τα εκεί.

Επιπλέον είναι γνωστό ότι αποτελεί απόλυτη προτεραιότητά μας η θωράκιση της ποιότητας και η στρατηγική της επανατοποθέτησης των αγροτικών προϊόντων και στην εγχώρια και στη διεθνή αγορά. Θωράκιση της ποιότητας σημαίνει και ανάμεσα σε αυτές τις κακές και αθέμιτες πρακτικές και νοοτροπίες που αναφέρατε και πριν. Έχουμε κάνει μεγάλα βήματα σε ό,τι αφορά στο θεσμικό πλαίσιο, μεγάλα βήματα σε ό,τι αφορά στους νόμους και στα θεσμικά εργαλεία.

Προχωρούμε και σε αναδιάταξη του ελεγκτικού μηχανισμού. Προχωράμε σε μια σειρά από κινήσεις οι οποίες θα αποθαρρύνουν όσους θέλουν να βάλουν τα χέρια τους και να βγάλουν τα μάτια τους σε ό,τι αφορά εμφατικά ελληνικά προϊόντα, προκαλώντας τεράστια ζημιά και στη χώρα και στο παραγωγικό δυναμικό. Είμαστε εδώ για να συζητήσουμε, και θα απαντήσουμε και στην ερώτησή σας, τρόπους που το πλαίσιο αυτό θα αυστηροποιηθεί ακόμα περισσότερο. Να θυμίσω για παράδειγμα ότι τη λέξη «ελληνοποίηση» στο θεσμικό οπλοστάσιο αντιμετώπισης τέτοιους είδους αθέμιτων πρακτικών νόθευσης προϊόντων ήταν αυτή η Κυβέρνηση που την υιοθέτησε και τη νομοθέτησε. Και βρίσκεται και σε εξέλιξη και μια σειρά από άλλες πρωτοβουλίες που και τους νόμους θα αυστηροποιήσουν και θα τους κάνουν πιο λειτουργικούς σε ό,τι αφορά στον έλεγχο και στην επιβολή των κυρώσεων.

Θέλω ακόμη να πω ότι σε ό,τι αφορά στη στρατηγική προώθησης των τροφίμων είναι σαφές ότι σε ένα απαιτητικό και ανταγωνιστικό περιβάλλον που ζούμε δεν πρέπει μόνο να μείνουμε σε αυτά που ήδη υπάρχουν. Προφανώς και πρέπει να περιχαρακώσουμε και να στηρίξουμε τα ΠΟΠ, τα ΠΓΕ, να διασφαλίσουμε ότι τα προϊόντα της ιδιαίτερης ελληνικής ταυτότητας θα φτάνουν έτσι όπως πρέπει να φτάνουν, με την αντίστοιχη και κατάλληλη πληροφόρηση στους καταναλωτές του εξωτερικού, να ενισχύσουμε δράσεις που θα δώσουν τη δυνατότητα σε προϊόντα να αποκτήσουν προστιθέμενη αξία, βιολογικά προϊόντα, προϊόντα ελεύθερου άνθρακα -τάσεις που αναπτύσσονται αυτήν την ώρα σε ολόκληρο τον κόσμο και τα επιζητούν- και τα ταυτόχρονα να έχουμε τεκμηριωμένη αντίληψη και άποψη πώς υπεραπλουστευμένες κινήσεις και μοντέλα πληροφόρησης βλάπτουν συνολικά αυτό που θέλουμε να πετύχουμε, δηλαδή να ξέρει ο κόσμος και ο καταναλωτής τι αγοράζει.

Στο πλαίσιο αυτό θέλω να ενημερώσω, κύριε Αραχωβίτη, ότι συγκροτείται μια επιτροπή, μια συμβουλευτική ομάδα στο πλαίσιο του προγράμματος ελληνική διατροφή η οποία κυρίως θα ασχοληθεί και με το θέμα της διατροφικής επισήμανσης των τροφίμων. Την ομάδα αυτή στελεχώνουν καταξιωμένοι επιστήμονες και ακαδημαϊκοί. Σύντομα νομίζω θα μπορούμε να έχουμε πολύ συγκεκριμένες ανακοινώσεις για τη σύστασή της. Είναι μια ομάδα η οποία θα αναζητήσει προφανώς και τη συμμετοχή και την υποστήριξη από τα κόμματα, από φορείς, από ανθρώπους που έχουν χειριστεί τα ζητήματα στο παρελθόν έτσι ώστε να τεκμηριώσουμε και να ενδυναμώσουμε ακόμα περισσότερο την ελληνική θέση απέναντι στο συγκεκριμένο θέμα.

**ΠΡΟΕΔΡΕΥΩΝ (Αθανάσιος Μπούρας**): Συνεχίζουμε με την όγδοη ερώτηση εκ των αναφορών - ερωτήσεων με αριθμό 5972/14-4-2021 του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Κίνδυνος απένταξης είκοσι πέντε αρδευτικών έργων του μέτρου 4.3.1 και απώλεια σχεδόν 350 εκατομμυρίων ευρώ από το Πρόγραμμα Αγροτικής Ανάπτυξης (ΠΑΑ) 2014-2020».

Τον λόγο έχει ο κ. Αραχωβίτης για την πρωτολογία του.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε.

Κύριε Υπουργέ, χθες ήταν η παγκόσμια ημέρα για την ερημοποίηση. Η ερημοποίηση είναι ένα φαινόμενο απώλειας παραγωγικής γης, παραγωγικού εδάφους που επηρεάζεται τόσο από την κλιματική αλλαγή όσο και από την υπερεκμετάλλευση και την εξάντληση των φυσικών πόρων. Επειδή η κλιματική αλλαγή είναι μία έντονη κατάσταση που πλήττει κυρίως την πρωτογενή παραγωγή, έγκαιρα, από το 2019, με την απόφαση 4679 από 2-7-2019 εντάχτηκαν στη δράση 4.3.1 του ΠΑΑ υποδομές εγγείων βελτιώσεων συνολικά τριάντα ενός αρδευτικών έργων συνολικού προϋπολογισμού 448 εκατομμυρίων ευρώ, με σκοπό την εξοικονόμηση νερού, τη διαχείριση του αρδευτικού νερού, τη μείωση του κόστους άρδευσης και τη θωράκιση της χώρας, της πρωτογενούς παραγωγής απέναντι στην κλιματική αλλαγή.

Από αυτά τα τριάντα ένα έργα, στα είκοσι πέντε ως δικαιούχος είναι το ίδιο το Υπουργείο Αγροτικής Ανάπτυξης και συγκεκριμένα, η διεύθυνση Εγγείων Βελτιώσεων και Εδαφοϋδατικών Πόρων. Επιτρέψτε μου να υπενθυμίσω τα έργα αυτά: Είναι η κατασκευή του φράγματος της Κελεφίνας στη Λακωνία. Είναι το αρδευτικό δίκτυο των Πρεσπών στη Φλώρινα. Είναι το αρδευτικό δίκτυο του ΤΟΕΒ Νιγρίτας. Είναι το αρδευτικό δίκτυο του Μεσόβουνου στο Δήμο Εορδαίας Κοζάνης. Είναι το δίκτυο του ΤΟΕΒ Αγροκτήματος Νάουσας στην Ημαθία. Είναι το αρδευτικό του Παρορίου στο Νομό Φλώρινας. Είναι το ΤΟΕΒ Νησίου της Ημαθίας. Είναι η εξοικονόμηση ενέργειας με χρήση ΑΠΕ -σημαντικό έργο- στο Δήμο Πύδνας Κολινδρού. Είναι το φράγμα στη λεκάνη Φιλιατρινού στη Μεσσηνία που είναι ένα έργο με μεγάλη ιστορία. Είναι το ΤΟΕΒ Γαστούνης στην Ηλεία. Είναι το αρδευτικό δίκτυο στη Γέρμα της Καστοριάς. Είναι το έργο στη Χαλκιδική. Είναι το αρδευτικό δίκτυο στην Τάκα της Αρκαδίας, όπου υπάρχει ως έργο η λίμνη εδώ και δεκαετίες και δεν έχει ποτίσει ούτε ένα στρέμμα ακόμα. Είναι η βελτίωση του αρδευτικού στον Ορχομενό της Βοιωτίας. Είναι στη Λάρισα στη θέση Λιβαδότοπος. Επίσης, είναι στο Νομό Τρικάλων. Είναι στη Θέρμη του Νομού Θεσσαλονίκης. Είναι ο Αγιόκαμπος στη Λάρισα. Είναι τα δίκτυα του Ανάβαλου. Είναι η επέκταση των δικτύων στην Ερμιονίδα. Ταυτόχρονα, έχουμε την κατασκευή αρδευτικού αγωγού στην Κτηματική Περιφέρεια Ηράκλειας Φθιώτιδας, στη Φωκίδα, στην Καρδίτσα, στον Ερυθροπόταμο, στον Δήμο Χαλκηδόνας Θεσσαλονίκης και στον Αποκόρωνα Χανίων. Αυτά είναι τα είκοσι πέντε έργα.

Τι γίνεται τώρα; Γι’ αυτά τα είκοσι πέντε έργα έπρεπε μέσα στο δεκαοκτάμηνο από 2-7-2019 να έχουν αναληφθεί νομικές δεσμεύσεις. Από ό,τι ξέρουμε, μέχρι τώρα δεν έχουν αναληφθεί οι απαραίτητες νομικές δεσμεύσεις, παρ’ όλο που έχει περάσει το δεκαοκτάμηνο, βρισκόμαστε στην εξάμηνη παράταση που θα μπορούσε να έχει ζητηθεί και υπάρχει ο κίνδυνος γι’ αυτά τα είκοσι πέντε έργα – εσείς θα μας πείτε και περιμένουμε την απάντησή σας με μεγάλο ενδιαφέρον- ή για κάποια, τα περισσότερα από αυτά να μην έχει γίνει η απαραίτητη ανάληψη δεσμεύσεων και να έχουμε απένταξη των έργων. Να μας πείτε αν υπάρχει αυτός ο κίνδυνος και θα συζητήσουμε στην πορεία γιατί έχει συμβεί αυτό και τι μπορεί να γίνει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ο λόγος σε εσάς.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Θέλω κατ’ αρχάς να ξεκινήσω με τρεις βασικές παρατηρήσεις, γιατί είναι μια πολύ ενδιαφέρουσα και ουσιαστική ερώτηση.

Πρώτον, τα εγγειοβελτιωτικά έργα, είτε αποτελούν εκσυγχρονισμό υπαρχουσών υποδομών είτε νέες παρεμβάσεις, αποτελούν καθοριστικό παράγοντα για την ανθεκτικότητα και την ανταγωνιστικότητα των γεωργικών εκμεταλλεύσεων.

Δεύτερον, η κατασκευή των έργων στην Ελλάδα -όλων των έργων, αλλά ας πάμε στα εγγειοβελτιωτικά- είναι μια χρονοβόρα διαδικασία εξαιτίας παραγόντων που σχετίζονται με τη διαδικασία των ίδιων των έργων, αλλά και με την αρτιότητα των μελετών.

Τρίτον, επειδή ακριβώς συμβαίνει το προηγούμενο, οφείλουμε τα έργα τα οποία εντάσσονται να είναι άρτια και σωστά μελετημένα, έτσι ώστε να κερδίζουμε χρόνο και να μην γυρνάμε πίσω.

Δύσκολα, νομίζω, μπορεί κάποιος, κύριοι συνάδελφοι, να διαφωνήσει με τις παρατηρήσεις αυτές και το λέω αυτό, γιατί συγκεκριμένες παραδοχές θα έπρεπε να ρίχνουν λίγο τον τόνο και να διαμορφώνουν και την αντίληψη σε τέτοιου είδους ερωτήσεις, όπως η σημερινή, η οποία είναι αλήθεια ότι όλο το προηγούμενο διάστημα πολυκατακερματισμένη έχει «αξιοποιηθεί» εντός εισαγωγικών ή εκτός εισαγωγικών από στελέχη του ΣΥΡΙΖΑ σε όλη την ελληνική επικράτεια, προκειμένου να ασκήσουν κριτική στην Κυβέρνηση.

Εάν μάλιστα, σε όλα αυτά προσθέσουμε, κύριε Αραχωβίτη, το γεγονός ότι ο χρόνος ένταξης των έργων ήταν όντως στις 2 Ιουλίου του 2019, δηλαδή επτά μέρες πριν από τις εκλογές, πριν από τη διεξαγωγή των εκλογών, όταν το πρόγραμμα ήταν ανοιχτό για τέσσερα χρόνια επί διακυβέρνησης ΣΥΡΙΖΑ, αντιλαμβάνεται κάποιος τη σημασία των παρατηρήσεων και των διαπιστώσεων που έκανε.

Πάμε, όμως, τώρα στην ουσία. Εμείς θα σας απαντήσουμε, αλλά η ερώτηση αυτή, εκτός από εμάς, λόγω των στοιχείων που σας ανέδειξα και προηγουμένως θα έπρεπε να είναι μια ερώτηση που να απευθύνεται και στο εσωτερικό του ΣΥΡΙΖΑ και στην ίδια την παράταξή σας, εάν, δηλαδή, πληρούνταν όλες εκείνες οι προϋποθέσεις που θα επέτρεπαν στα ενταγμένα έργα να εκτελεστούν γρήγορα και έγκαιρα.

Εμείς, σε ό,τι αφορά στη δική μας την απάντηση, έχω να σας πω τα εξής: Παρά τα προβλήματα που κληρονομήσαμε με μια πολύ μεγάλη προσπάθεια και της πολιτικής ηγεσίας και των υπηρεσιακών παραγόντων, έχουμε εξασφαλίσει ότι βρίσκεται σε εξέλιξη η διαδικασία ομαλής δημοπράτησης των έργων και θα σας πω και πιο συγκεκριμένα πράγματα μετά.

Θα σας απαντήσω, λοιπόν, σε ποιους λόγους οφείλονται οι καθυστερήσεις. Τέσσερις είναι οι λόγοι. Πρώτον, η πανδημία και τα συνακόλουθα περιοριστικά μέτρα έφεραν μια σειρά από δυσκολίες και στη συγκρότηση των επιτροπών και στη διαδικασία πρόσληψης των συμβούλων για κρίσιμα θέματα αντιμετώπισης των έργων. Δεύτερον, σημαντικά προβλήματα είχαμε στη διαδικασία συγκρότησης των επιτροπών διαγωνισμού -και αυτό το γνωρίζετε- εξαιτίας της παρατεταμένης απεργίας -πάνω από ένα εξάμηνο- των ανθρώπων που θα μπορούσαν να στελεχώσουν τις επιτροπές αυτές των μηχανικών, με αποτέλεσμα να καθυστερεί η στελέχωση και η συγκρότησή τους.

Άλλος βασικός λόγος καθυστερήσεων -όπου φαντάζομαι ότι και αυτός σας είναι γνωστός ή έπρεπε να σας είναι γνωστός- είναι το γεγονός ότι πολλά ενταγμένα έργα απαιτούσαν απαλλοτριώσεις. Απαλλοτριώσεις που συνιστούν μια πολύπλοκη και πολύ δύσκολη και χρονοβόρα διαδικασία. Και τέλος -και θα έλεγα το πιο δύσκολο και το ακόμα χειρότερο-, είναι το γεγονός ότι σε πάρα πολλά έργα υπήρχε η ανάγκη επικαιροποίησης, για να μην πω εκπόνησης από την αρχή των μελετών, προκειμένου να προχωρήσουν και να υλοποιηθούν τα έργα.

Τα καλά νέα. Προκειμένου να μην υπάρξει καμμία ασάφεια -γιατί όντως αυτό είναι ένα ειλικρινές ενδιαφέρον, κανείς δεν θέλει με οποιονδήποτε τρόπο και αν εντάσσονται έργα, να χάνονται χρήματα, κοινοτικοί πόροι και κυρίως να στερεί τη δυνατότητα για ουσιαστικές παρεμβάσεις στις αγροτικές περιοχές της χώρας μας- θέλω να ξεκαθαρίσω ότι δεν τίθεται κανένα θέμα απένταξης ενταγμένων πράξεων. Η υλοποίησή τους συνεχίζεται απρόσκοπτα. Κανένας κίνδυνος απωλειών κοινοτικών πόρων δεν θα υπάρξει.

Να πω συγκεκριμένα ότι σε οκτώ από τα έργα που έχουν ενταχθεί έχει εξελιχθεί σε μεγάλο βαθμό η διαγωνιστική διαδικασία. Υπάρχουν ήδη προσωρινοί ανάδοχοι των έργων και οι διαδικασίες εξελίσσονται κανονικά ως προς την υπογραφή του τελικού εργολαβικού συμφωνητικού. Σε άλλα οκτώ προτεινόμενα έργα, το Υπουργείο μας έχει ξεκινήσει τη χρονοβόρο διαδικασία κήρυξης των απαλλοτριώσεων, καθώς απαιτείται η συμπλήρωση κτηματολογικών διαγραμμάτων και πινάκων από τον μελετητή που να διαθέτει προφανώς τα απαιτούμενα στοιχεία, για να φτάσουμε στη σύνταξη των τευχών. Για τα υπόλοιπα έργα -όπου σε πολλά από αυτά συντελούν και προμήθειες- τα οποία προτάθηκαν και από τις περιφέρειες, απαιτήθηκε ενδελεχής έλεγχος, εκτεταμένες διορθώσεις και συμπληρώσεις της αρχικής μελέτης, προκειμένου να φτάσουμε στα τεύχη δημοπράτησης, τόσο σε ό,τι αφορά τις προδιαγραφές οι οποίες δεν ήταν εναρμονισμένες με τους ισχύοντες κανονισμούς όσο και σε ό,τι αφορά τις εκτιμήσεις για τα τιμολόγια των εργασιών.

Όλα αυτά τα στοιχεία είχαν οδηγήσει στο να βαθμολογηθούν και να μοριοδοτηθούν στις 2 Ιουλίου αυτά τα έργα, για να ενταχθούν. Η καθυστέρηση και η ανάγκη εκπόνησης στην ουσία των μελετών μας πήγε πάρα πολύ πίσω.

Πριν ολοκληρώσω και επανέλθω στη δευτερολογία μου, θέλω να απαντήσω πολύ ουσιαστικά στον φόβο για την απένταξη των έργων. Θέλω, λοιπόν, να ενημερώσω το Σώμα ότι σύμφωνα με τα τελευταία στοιχεία και τις ενέργειες που έχουμε κάνει, για είκοσι δύο από τα είκοσι πέντε έργα έχει ήδη εκδοθεί τροποποίηση των αποφάσεων ένταξής τους, ως προς την προθεσμία ανάληψης νομικής δέσμευσης για τρεις κυρίως λόγους: ύπαρξης διαδικασιών απόκτησης γης -για απαλλοτριώσεις δηλαδή- για αναγκαιότητα εκπόνησης, επικαιροποίησης ή τροποποίησης κατασκευαστικής μελέτης -το μεγαλύτερο πρόβλημα που σας επεσήμανα- και καθυστερήσεων που προκλήθηκαν σε ορισμένες περιπτώσεις εξαιτίας του COVID.

Θέλω να καταθέσω στα Πρακτικά συνολικά τις είκοσι δύο αποφάσεις για τα έργα που σας ανέφερα προηγουμένως.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για όλα αυτά τα είκοσι πέντε έργα εκδόθηκε από την υπηρεσία μας η απαιτούμενη απόφαση έγκρισης του σχεδίου σύμβασης του κατασκευαστικού έργου προκειμένου να ακολουθεί η υπογραφή της. Η πράξη αυτή είναι «εκσυγχρονισμός - επέκταση αρδευτικού δικτύου Μεσοβουνίου Δήμου Εορδαίας του Νομού Κοζάνης» με προϋπολογισμό 5 εκατομμύρια ευρώ περίπου.

Επίσης για δύο από τα είκοσι πέντε έργα έχουν προχωρήσει σε σημαντικό βαθμό οι διαδικασίες ανάθεσης σύμβασης. Εκτιμάται ότι μπορεί να καταστεί δυνατή η σύμβαση έτσι ώστε να μην έχουμε πρόβλημα με την υπάρχουσα προθεσμία. Πρόκειται για το έργο «εξορθολογισμός λειτουργίας υφιστάμενων δικτύων άρδευσης του Νομού Τρικάλων» με προϋπολογισμό ένταξης 12 εκατομμυρίων ευρώ και «κατασκευή αρδευτικού δικτύου στη Νέα Μεσημβρία του Δήμου Χαλκηδόνος του Νομού Θεσσαλονίκης» με προϋπολογισμό εντάξεις εκατομμυρίων 10.708.000 ευρώ.

Άρα, κανένα έργο δεν θα απενταχθεί. Κάναμε αυτά που έπρεπε να κάνουμε και από τα Πρακτικά μπορείτε να ενημερωθείτε και επίσημα για τις ενέργειες μας. Παραλάβαμε μία κατάσταση εκτέλεσης έργων στη χώρα, που έτσι κι αλλιώς είναι προβληματική, αλλά ήταν διπλά προβληματική γιατί αναγκαστήκαμε να διαχειριστούμε απαλλοτριώσεις και επανεκπόνηση μελετών σε μια περίοδο που και o COVID και άλλες συνθήκες δεν δίνουν τη δυνατότητα ταχύτατης ανταπόκρισης. Παρ’ όλα αυτά, όμως, τα έργα βρίσκονται σε έναν ασφαλή δρόμο υλοποίησης, έτσι όπως τα έχει ανάγκη και η ελληνική πολιτεία, κυρίως, όμως, ο πρωτογενής τομέας στη χώρα μας.

**ΠΡΟΕΔΡΕΥΩΝ (Αθανάσιος Μπούρας):** Κύριε Αραχωβίτη, έχετε τον λόγο για τη δευτερολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κοιτάξτε, για να βάζουμε τα πράγματα στη θέση τους, κύριε Υπουργέ, το ότι τρεισήμισι χρόνια στη διακυβέρνηση ΣΥΡΙΖΑ χρειάστηκε σκληρή δουλειά και συνεργασία με τις υπηρεσίες τις οποίες ευχαριστούμε, για να φτάσουν να ωριμάσουν οι μελέτες και να υποβληθούν τα έργα, δεν το λες τελευταία στιγμή. Το λες τρεισήμισι χρόνια. Ένα το κρατούμενο.

Δεύτερον, όσον αφορά στην αρτιότητα δεν περίμενα να το πείτε αυτό το πράγμα, γιατί ξέρετε πολύ καλά ότι για να ενταχθεί μία πρόταση σε ένα μέτρο χρειάζεται υποχρεωτικά να έχει όλες τις απαραίτητες μελέτες ώριμες και έτοιμες στον φάκελό της. Υπήρχαν υποψήφια έργα, όπως ξέρετε, τα οποία δεν πληρούσαν τις προδιαγραφές και δεν εντάχθηκαν. Για τα είκοσι πέντε που συζητάμε οι φάκελοι ήταν πλήρεις και οι μελέτες μπορεί να χρειαζόντουσαν επικαιροποίηση προφανώς. Όλα χρειάζονται επικαιροποίηση λόγω των χρόνων. Αλλά σε καμμία περίπτωση δεν μπορούμε να τα χρεώσουμε όλα στην πανδημία και να πούμε ότι η πανδημία σταμάτησε τη ζωή.

Το δεκαοκτάμηνο από τις 2 Ιουλίου έχει περάσει εδώ και πάρα πολύ καιρό. Υπάρχει προφανής αδράνεια και ιδιαίτερα -για να είμαστε δίκαιοι- της προηγούμενης πολιτικής ηγεσίας του Υπουργείου. Είναι ξεκάθαρο ότι υπάρχει αδράνεια. Δεν ωραιοποιούμε, λοιπόν, καταστάσεις.

Σχετικά με τα τρία έργα που είπατε, θα τα παρακολουθούμε, εδώ θα είμαστε, όπως και σχετικά με τα άλλα είκοσι δύο έργα, θα δούμε και αυτά που κατέθεσε στα Πρακτικά. Εγώ, όμως, θα κρατήσω το εξής: Κανένα από αυτά δεν θα πάει στο Ταμείο Ανάκαμψης. Υπάρχουν άλλα έργα να πάνε στο Ταμείο Ανάκαμψης. Θα είμαστε εδώ, θα σας κάνουμε σκληρή κριτική και δεν θα αφήσουμε να πάει κανένα στο Ταμείο Ανάκαμψης. Γιατί το Ταμείο Ανάκαμψης με τη μέθοδο που εσείς επιλέξατε ως Κυβέρνηση, δηλαδή της ανάπτυξης των έργων μέσω ΣΔΙΤ δημιουργεί κάτι που με την ευκαιρία πρέπει να το ξεκαθαρίσουμε στον κόσμο. Με τη σύμπραξη δημόσιου-ιδιωτικού τομέα, το μισό έργο είναι επιδοτούμενο, το άλλο μισό έργο θα κληθεί ο ιδιώτης που θα βάλει τα χρήματα του να τα πάρει πίσω, προφανώς με τον νόμιμο τόκο. Άρα θα έχει δικαίωμα λόγου στη διοίκηση, θα έχει «διοίκηση» δηλαδή, και ο χρήστης θα πληρώσει το μισό έργο.

Τα είκοσι πέντε αυτά ενταγμένα έργα είναι 100% χρηματοδοτούμενα, άρα ο χρήστης, ο παραγωγός, δεν θα πληρώσει τίποτα στο τέλος. Με το ΣΔΙΤ θα πληρώσει το μισό έργο. Για να ξεκαθαρίσουμε τα πράγματα.

Εγώ θέλω από αυτήν τη θέση να συγχαρώ τις υπηρεσίες για τη συνεργασία που είχαμε και να τις ευχαριστήσω για το ότι κατορθώσαμε αυτά τα έργα έγκαιρα να τα ωριμάσουμε και να τα εντάξουμε στο συγκεκριμένο μέτρο του Προγράμματος Αγροτικής Ανάπτυξης.

Περιμένω στη δευτερολογία σας μια ρητή δέσμευση και ξεκάθαρα λόγια ότι από ’δω και πέρα, δεν θα υπάρξει καθόλου χαμένος χρόνος, δεν θα υπάρξει καμμία χαμένη προθεσμία και για τα είκοσι πέντε αυτά έργα θα προχωρήσουν οι διαδικασίες, εκτός από το θεωρητικό κομμάτι και πρακτικά, έτσι ώστε να μην έχουμε καμμία απένταξη αυτών των είκοσι πέντε έργων.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ο λόγος σε εσάς για την απάντησή σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Αραχωβίτη, οι ίδιες υπηρεσίες με τις οποίες συνεργαστήκατε όταν ήσασταν στο Υπουργείο είναι οι ίδιες υπηρεσίες και οι ίδιοι άνθρωποι με τους οποίους συνεργαζόμαστε και εμείς και, πράγματι, η δουλειά και η εμπειρία τους είναι πολύτιμη και η υποστήριξή τους σε κάθε πολιτική ηγεσία προς τον πρωτογενή τομέα, προς τις Ελληνίδες και τους Έλληνες αγρότες είναι σημαντική.

Είπα από την αρχή ότι το πρώτο πράγμα που πρέπει να δει κάποιος είναι το πλαίσιο των διαδικασιών των έργων. Και αυτό δεν είναι θέμα πολιτικής ή κομματικής αντιπαράθεσης, Είμαι βέβαιος ότι το νοιώσατε και το αντιμετωπίσαμε και εσείς, όπως και ο κ. Βορίδης, όπως και εμείς σήμερα. Όταν πας να κατασκευάσεις ένα έργο, του οποίου η μελέτη έχει γίνει δέκα και δώδεκα χρόνια πριν, ξεκινάς με γκολ από τα αποδυτήρια, ξεκινάς με προβλήματα.

Αυτά είναι θέματα κεντρικά, δομικά που πρέπει να τα δούμε, που πρέπει να τα αντιμετωπίσουμε, όπως είναι και θέματα αυτά που έχουν να κάνουν με την ταχύτητα των διαδικασιών, που πρέπει, βεβαίως, να τηρήσεις τις διεθνείς υποχρεώσεις, τη διαφάνεια. Όμως, πολλές φορές αυτά οδηγούν σε καθυστέρηση στο τελικό αποτέλεσμα και όλα αυτά είναι εις βάρος της πρωτογενούς παραγωγής.

Είναι αλήθεια ότι πολλά από αυτά τα έργα θα έπρεπε να είχαν τύχει πολύ καλύτερης προετοιμασίας. Τα είπαμε και στην πρωτολογία. Να μην τα επαναλαμβάνουμε. Κρατήστε το γεγονός ότι έχουμε κάνει ό,τι περνάει από το χέρι μας και είμαστε εδώ για να διασφαλίσουμε σε συνεργασία με τις υπηρεσίες και με τη διοίκηση την πολιτική που ασκούμε στο Υπουργείο Αγροτικής Ανάπτυξης και Τροφίμων ότι δεν θα χαθεί ούτε 1 ευρώ και δεν θα απενταχθεί κανένα έργο.

Κι όχι μόνο αυτό. Να αξιοποιήσουμε χρήματα από το πακέτο της μεταβατικής περιόδου και πόρους από την επόμενη μεταβατική περίοδο και από το ΠΔΕ για να χρηματοδοτήσουμε μια νέα γενιά εγγειοβελτιωτικών έργων, όχι μόνο μεγάλων που έχει ανάγκη η χώρα, αλλά και έργων μικρών, όπως ανανέωσης εξοπλισμού, αποκατάστασης δικτύων, υπογειοποίησης δικτύων, από τα οποία έχει τεράστια ανάγκη το σύνολο των καλλιεργούμενων εκτάσεων στη χώρα μας.

Δυο κουβέντες θέλω να πω για το Ταμείο Ανάκαμψης. Το Ταμείο Ανάκαμψης δίνει μια μοναδική ευκαιρία στην ελληνική πολιτεία να αξιοποιήσει πόρους, έτσι ώστε να κατασκευάσει μεγάλα έργα, φράγματα και κλειστά δίκτυα σε περιοχές της χώρας που υποφέρουν αυτήν τη στιγμή από την απουσία και την έλλειψη αυτών των υποδομών. Δεν προκύπτει από πουθενά ότι θα πληρώνει το έργο ο Έλληνας παραγωγός, ο Έλληνας αγρότης και Ελληνίδα αγρότισσα μισό-μισό με τον ιδιώτη. Τα έργα αυτά θα αποπληρώνονται στον ιδιώτη με πληρωμές διαθεσιμότητας από το ελληνικό κράτος. Συνεπώς, δεν έχει να συμβάλλει κάτι βγάζοντας από την τσέπη του χρήματα για την κατασκευή του έργου ο Έλληνας παραγωγός, ο Έλληνας ή η Ελληνίδα αγρότισσα.

Πολύ σύντομα θα είμαστε σε θέση να ενημερώσουμε και πιο αναλυτικά το ελληνικό Κοινοβούλιο για τον τρόπο με τον οποίο σχεδιάζουμε αυτήν τη γενιά έργων ΣΔΙΤ, φράγματα και δίκτυα σε όλη τη χώρα και να συζητήσουμε, επίσης, και για αλλαγές και για μεταρρυθμίσεις που πρέπει να κάνουμε στο πλαίσιο λειτουργίας των ΤΟΕΒ και των ΓΟΕΒ, έτσι ώστε να αποκτήσουν χαρακτηριστικά που θα τους επιτρέπουν να είναι πιο ουσιαστικοί στη λειτουργία τους, να αξιοποιούν πιο σωστά τους πόρους, να αποκτήσουν πόρους και ανθρώπινο δυναμικό για να κάνουν αυτά που πρέπει να κάνουν, πώς να εκσυγχρονίσουμε τα πράγματα εκεί, φτιάχνοντας δομές και σχήματα που θα μπορούν να κάνουν άμεσα, γρήγορα, ουσιαστικά και εκτεταμένα παρεμβάσεις στο αρδευτικό δίκτυο των ευρύτερων περιοχών.

Τα έργα ΣΔΙΤ που σχεδιάζουμε μέσα από το Ταμείο Ανάκαμψης είναι έργα που βασίζονται σε ουσιαστικές μελέτες, είναι έργα τα οποία θα αλλάξουν την όψη των γεωργικών εκμεταλλεύσεων, θα μειώσουν σε παραπάνω από το μισό το κόστος παραγωγής, θα αυξήσουν έτσι έμμεσα τα έσοδα των παραγωγών, είναι έργα που δεν θα κοστίσουν στην κατασκευή τους σε τίποτα στον Έλληνα παραγωγό. Και μέσω της συνολικής προσέγγισης και μεταρρύθμισης, που θέλουμε να κάνουμε στο αρδευτικό πεδίο, στο κομμάτι των ΤΟΕΒ, των ΓΟΕΒ, των παρεμβάσεων, του εκσυγχρονισμού, της ανανέωσης, των καινούργιων εγγειοβελτιωτικών παρεμβάσεων, νομίζω ότι θα προσθέσουμε ένα πάρα πολύ ουσιαστικό λιθαράκι, θα δώσουμε ένα πάρα πολύ ουσιαστικό εφόδιο στον πρωτογενή τομέα στη χώρα μας, εφόδιο που λείπει και που, όπως σωστά είπατε και στην εισαγωγή σας, αποτελεί έναν κρίσιμο παράγοντα για την ανθεκτικότητα και την ανταγωνιστικότητα του πρωτογενούς τομέα.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ, για το σύνολο των απαντήσεών σας.

Προχωράμε στην τέταρτη με αριθμό 862/11-6-2021 επίκαιρη ερώτηση δεύτερου κύκλου της Βουλευτού Αχαΐας του ΣΥΡΙΖΑ - Προοδευτική Συμμαχία κ. Αθανασίας (Σίας) Αναγνωστοπούλουπρος την ΥπουργόΠολιτισμού και Αθλητισμού, με θέμα: «Τήρηση των δεσμεύσεων προς την UNESCO από το Υπουργείο Πολιτισμού κατά την πρόσφατη “ανάπλαση” της Ακρόπολης».

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κατ’ αρχάς, να ζητήσω συγγνώμη που διακόπτω έστω και για λίγα λεπτά το ευφρόσυνο κλίμα της γκλαμουριάς στο οποίο ζει η χώρα, του τύπου «λίγο θάλασσα, λίγο αρχαιότητες και πολύ μας παίζουν οι ξένοι και αυτό είναι καλό» και να έρθω σε πιο προσγειωμένα πράγματα, τα οποία, όμως, έχουν πραγματική και διαχρονική λάμψη και για τα οποία φοβόμαστε τις πολιτικές σας, όχι εμείς ο ΣΥΡΙΖΑ, η επιστημονική κοινότητα, η κοινή γνώμη, αλλά και δημοσιεύματα έγκριτων εφημερίδων του ξένου Τύπου.

Και ξέρετε, κυρία Υπουργέ, είναι ο ξένος Τύπος που καλέσατε εσείς εδώ για να κάνετε σόου επίδειξης για την Ακρόπολη, αλλά μάλλον φαίνεται ότι σας γύρισε μπούμερανγκ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα πάρω λίγο χρόνο, κύριε Πρόεδρε.

Ας έρθουμε στο προκείμενο. Οι πρόσφατες κατασκευές των νέων εκτεταμένων διαδρομών στην Ακρόπολη έχουν ως αποτέλεσμα επικάλυψη μεγάλων τμημάτων του φυσικού βράχου, επικάλυψη αρχαίων κατασκευών και ιχνών, εν τέλει, την καθολική αλλαγή της εικόνας και της κλίμακας πρόσληψης του μνημείου, όπως έχει αποτυπωθεί διεθνώς στη συνείδηση των ανθρώπων.

Τα ίδια θα γίνουν -και μάλιστα πολύ περισσότερο- σύμφωνα με αναφορές των ειδικών, μπροστά από τα Προπύλαια στη δυτική πρόσβαση με τη μνημειώδη κλίμακα που θα φτιαχτεί με νέο υλικό, αλλά και με τις διαμορφώσεις, κατασκευές και οριζόντια δάπεδα ανάμεσα στα μνημεία.

Γνωρίζετε, όπως το γνωρίζουμε όλοι, ότι η Ακρόπολη είναι στον κατάλογο της παγκόσμιας πολιτιστικής κληρονομιάς της UNESCO, Σύμβαση του 1972, ψηφισμένη από τη χώρα μας με νόμο του κράτους το 1981.

Στα άρθρα 108, 118 των λειτουργικών κατευθυντήριων αρχών η Ελλάδα έχει αναλάβει ενώπιον της ανθρωπότητας την υποχρέωση να καταρτίσει ένα κατάλληλο και εξειδικευμένο διαχειριστικό σχέδιο, ώστε να καθορίζονται με ακρίβεια οι τρόποι και μέθοδοι προστασίας και διατήρησης της μοναδικής παγκόσμιας αξίας της Ακρόπολης.

Βασικό στοιχείο του διαχειριστικού σχεδίου είναι η πρόβλεψη και αξιολόγηση των επιπτώσεων από κάθε ενδεχόμενη παρέμβαση πάνω στο αγαθό της παγκόσμιας κληρονομιάς. Σύμφωνα με το άρθρο 172 των λειτουργικών κατευθυντήριων αρχών, κάθε συμβαλλόμενο μέρος ενημερώνει εγκαίρως το Κέντρο Παγκόσμιας Κληρονομιάς για τις αποφάσεις του να προβεί σε κατασκευές στον χώρο του μνημείου.

Θα όφειλε, λοιπόν, πριν από οποιαδήποτε ενέργεια το Υπουργείο Πολιτισμού να έχει συντάξει αυτό το διαχειριστικό σχέδιο και συγχρόνως, να έχει αποστείλει μελέτη αξιολόγησης των επιπτώσεων στην κληρονομιά, συνοδευόμενη από τα σχόλια από το σύνολο των τευχών της σχετικής μελέτης.

Ερωτάσθε, κυρία Υπουργέ -για να μην σπαταλήσω περισσότερο χρόνο- τι από όλα αυτά έχετε κάνει;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, κυρία Μενδώνη, έχετε τον λόγο για τη δίκη σας απάντηση.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτή, να είστε σίγουρη ότι σε όλα τα έργα που υλοποιούνται στην Ακρόπολη έχουν τηρηθεί και τηρούνται από τη χώρα μας όλες οι δεσμεύσεις που απορρέουν από τη σύμβαση για την προστασία της παγκόσμιας πολιτιστικής κληρονομιάς της UNESCO. Σας βεβαιώ -επειδή θέλετε να το παραγνωρίζετε- ότι η Ελλάδα και το επιστημονικό δυναμικό του Υπουργείου Πολιτισμού υπό την επιστημονική επιμέλεια και εποπτεία του Μανόλη Κορρέ επιτελεί ένα εξαιρετικά σημαντικό και άρτιο επιστημονικό έργο στην Ακρόπολη. Τα έργα στην Ακρόπολη έχουν ξεκινήσει εδώ και σαράντα χρόνια, στα περισσότερα είναι εμπλεκόμενος ο κ. Κορρές με απόλυτο σεβασμό στις αρχές της Χάρτας της Βενετίας και των διεθνών συμβάσεων.

Στην ερώτησή σας αναφερθήκατε στο άρθρο 172 των επιχειρησιακών οδηγιών της UNESCO. Το συγκεκριμένο άρθρο περιέχει σύσταση προς τα κράτη-μέλη να ενημερώνουν την UNESCO για την πρόθεσή τους να υλοποιήσουν μεγάλης κλίμακας εργασίες και κατασκευές, επαναλαμβάνω μεγάλης κλίμακας εργασίες και κατασκευές, σε έναν χώρο ή μνημείο που προστατεύεται από τη σύμβαση και μπορεί να έχουν επίπτωση στην εξέχουσα οικουμενική αξία του.

Κατ’ αρχάς πρέπει να αντιληφθείτε ότι οι εργασίες για τη διαμόρφωση των διαδρομών στην Ακρόπολη για άτομα ΑΜΕΑ και εμποδιζόμενα άτομα, καθώς και η τοποθέτηση του ανελκυστήρα πλαγιάς θεωρούνται έργα μικρής κλίμακας. Και προφανώς αγνοείτε ότι στη δήλωση εξέχουσας οικουμενικής αξίας που υπέβαλε το 2013 η χώρα μας στην UNESCO για την Ακρόπολη, και η οποία εγκρίθηκε τον Ιούλιο του 2015, περιλαμβάνονται οι εργασίες που έγιναν και γίνονται και μάλιστα με σαφή αναφορά στα έργα προσβασιμότητας για εμποδιζόμενα άτομα. Μεταφράζω τη δήλωση: «Ιδιαίτερη προσοχή έχει δοθεί στην προσβασιμότητα του αρχαιολογικού χώρου στις διαδρομές και στις εξυπηρετήσεις των επισκεπτών, ειδικά των εμποδιζόμενων ατόμων.».

Καταθέτω και τη δήλωση στα Πρακτικά της Βουλής.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας θυμίζω, ακόμα, ότι τα έργα για την ενίσχυση της προσβασιμότητας σε χώρους και μνημεία είναι υποχρέωση όλων των κρατών-μελών, σύμφωνα με τον «Στόχο 10» της βιώσιμης ανάπτυξης του ΟΗΕ.

Επιπλέον, ο αρχαιολογικός χώρος της Ακρόπολης εντάσσεται στο αυστηρό πλαίσιο προστασίας του ν.3028 και ακολουθούνται πάντοτε -πάντοτε!- όλες οι διαδικασίες που προβλέπονται για την έγκριση και υλοποίηση μελετών και επεμβάσεων στα μνημεία της χώρας μας.

Όλες οι μελέτες που υλοποιήθηκαν για την αποκατάσταση των υφιστάμενων από το 1976 διαδρομών στον Βράχο εξετάστηκαν από τα αρμόδια όργανα του Υπουργείου, κατόπιν των εισηγήσεων της Επιτροπής Συντήρησης Μνημείων Ακροπόλεως, της υπηρεσίας Συντήρησης Μνημείων Ακροπόλεως και εγκρίθηκαν από το Κεντρικό Αρχαιολογικό Συμβούλιο, καθώς και από τις υπηρεσίες του Υπουργείου, ενώ οι υπηρεσίες επέβλεψαν επισταμένως και την εφαρμογή των μελετών, σύμφωνα με τα οριζόμενα στον ν.3028.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Οι τσιμεντένιες διαδρομές, του αείμνηστου Γιάννη Τραυλού της δεκαετίας του ’70, δηλαδή προϋπήρχαν της ένταξης της Ακρόπολης στα μνημεία της UNESCO, αποτελούν σήμερα επανάληψη των παλαιών με καλύτερο υλικό.

Καταθέτω στα Πρακτικά φωτογραφίες που φαίνεται το πριν και το μετά, καθώς και οι διάφορες φάσεις από το 1976 και εξής.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Βουλευτά, αναφέρεστε σε προγραμματισμένα έργα στη δυτική πρόσβαση έμπροσθεν των Προπυλαίων. Σας ενημερώνω ότι η μελέτη για τη διαμόρφωση της δυτικής προσπέλασης της Ακρόπολης εκπονείται από τον Μανόλη Κορρέ και τους συνεργάτες του. Και όπως έχουμε δηλώσει πολλές φορές, θα παρουσιαστεί μετά την ολοκλήρωσή της στην επιστημονική κοινότητα το προσεχές φθινόπωρο στο πλαίσιο διεθνούς επιστημονικού συνεδρίου για τα έργα στην Ακρόπολη, όπου και θα συζητηθεί αρμοδίως. Στο εν λόγω συνέδριο έχουν προσκληθεί και εμπειρογνώμονες από την UNESCO, οι οποίοι έχουν ήδη αποδεχθεί την πρόσκλησή μας.

Τα περί απόκρυψης, λοιπόν, αρχαιολογικών δεδομένων, απαξίωσης του φυσικού τοπίου και διακινδύνευσης της ασφάλειας των μνημείων αποτελούν εικασίες, τις οποίες όμως το κόμμα σας αναπαράγει συστηματικά.

Αναφέρεστε, επίσης, στη μη ύπαρξη διαχειριστικού σχεδίου, σύμφωνα με τα άρθρα 108 έως 118 των λειτουργικών κατευθυντηρίων αρχών του Κέντρου Παγκόσμιας Κληρονομιάς και ότι κακώς γίνονται έργα. Θα έπρεπε να ξέρετε ότι όλες σχεδόν οι εγγραφές των κρατών-μελών πριν από το 2005, μεταξύ των οποίων και η Ακρόπολη, δεν διέθεταν διαχειριστικά σχέδια, καθώς τότε, την εποχή που εντάχθηκαν, δεν ήταν προαπαιτούμενα. Ίσως δε γνωρίζετε ότι από το 2018, επί των ημερών ΣΥΡΙΖΑ δηλαδή, ξεκίνησε το έργο κατάρτισης των σχεδίων διαχείρισης για όσα μνημεία είναι ενταγμένα στον κατάλογο της πολιτιστικής κληρονομιάς και δεν τα διαθέτουν. Το έργο αυτό ολοκληρώνεται, σύμφωνα με τα δικά σας χρονοδιαγράμματα, το 2023.

Ειδικά, όμως, για την Ακρόπολη, πέραν της συμπερίληψής της στο συγκεκριμένο έργο, προκειμένου να εξασφαλιστεί η μεγαλύτερη δυνατή εξειδίκευση ως προς την ανάπτυξη ενός ολοκληρωμένου συστήματος διαχείρισής της, εκπονείται επιπλέον από εμάς από το 2020 σχέδιο διαχείρισης κινδύνων. Αυτό ειδικά για την Ακρόπολη των Αθηνών.

Κυρία Βουλευτά, επειδή δεν υπήρχε διαχειριστικό σχέδιο την περίοδο 2015-2019, δεν θυμάμαι να σταματήσατε τα έργα στην Ακρόπολη, όπως δεν θυμάμαι να έχει τεθεί ποτέ και από κανέναν παρόμοιο θέμα στην UNESCO. (AD)

Και δεν θυμάμαι ακόμα να έχει καταβληθεί ποτέ τέτοια συντονισμένη προσπάθεια εκ μέρους μιας πολιτικής παράταξης με συνεχή fake news προκειμένου να διαβληθεί η αξιοπιστία της χώρας, των υπηρεσιών και των στελεχών του Υπουργείου Πολιτισμού, καθώς και διακεκριμένων επιστημόνων σε έναν διεθνή οργανισμό. Κάποιοι δεν διστάζουν στον βωμό προσωπικών και ενδεχομένως σεβαστών επιστημονικών αντιπαραθέσεων, να διασύρουν τη χώρα διεθνώς με ψευδή στοιχεία και πάντοτε στο παρασκήνιο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Αναγνωστοούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ. Θα πάρω τον ίδιο χρόνο με την Υπουργό, αν μου επιτρέπετε.

Κυρία Υπουργέ, όπως πάντα δεν μου απαντήσατε σε απολύτως τίποτα. Και δεν απαντήσατε όχι μόνο σε μένα, αλλά και στον ελληνικό λαό, στους επιστήμονες, αλλά και στη διεθνή κοινότητα.

Σας παρακαλώ, προσωπικά σε μένα «Αγνοείτε», «Δεν ξέρετε», κ.λπ., δεν θα ξαναμιλήσετε έτσι. Δεν σας το επιτρέπω. Θα μου απαντάτε σε αυτά που σας ρωτάω. Το ότι είστε ανώτερου πολιτισμού και προσπαθείτε να το δείξετε με κάθε τρόπο το ζήσαμε και στην Ακρόπολη, όταν ανέβηκε ο Αρχηγός της Αξιωματικής Αντιπολίτευσης. Σας παρακαλώ, λοιπόν.

Το θέμα της Ακρόπολης δεν είναι θέμα του ΣΥΡΙΖΑ, δεν είναι θέμα της Νέας Δημοκρατίας. Είναι θέμα του ελληνικού κράτους και αφορά ένα μνημείο παγκόσμιας κληρονομιάς. Αφορά τους επιστήμονες, τον διεθνή Τύπο, αλλά και την κοινή γνώμη, γιατί είναι το εμβληματικό μνημείο της δημοκρατίας.

Από την απάντησή σας κατάλαβα, πρώτον, ότι δεν έχετε ετοιμάσει κανένα διαχειριστικό σχέδιο, όπως είναι υποχρεωμένη η χώρα. Δεύτερον, δεν έχετε ενημερώσει την UNESCO. Όπως είπε και η κ. Ρέσλερ στον δημοσιογράφο της «LIBERATION» –το ξέρετε πάρα πολύ καλά- το έμαθε από τρίτους.

Αναφορικά με το σχέδιο διαχείρισης κινδύνων, κυρία Υπουργέ, αυτά τα λέτε για να τα ακούει κάποιος, αλλά ξέρουμε μεταξύ μας πάρα πολύ καλά ότι δεν έχει να κάνει με τίποτα από αυτά που συζητάμε.

Τρίτον, κυρία Υπουργέ, μην κρύβεστε πίσω από τα άτομα με αναπηρία και δυσκολία στην κίνηση. Δεν πρόκειται περί αυτού. Δεν πρόκειται για τις διαστρώσεις του Τραυλού. Πρόκειται για κάτι άλλο –το έχει πει ο ίδιος ο Κορρές- το οποίο καλύπτει τον ίδιο τον Βράχο, τα αποτυπώματα από την παλαιολιθική μέχρι σήμερα εποχή, αλλάζει την κλίμακα πρόσληψης των μνημείων, γίνονται μεγάλες αλλαγές. Με αυτά τα χαρακτηριστικά γνωρίσματα φυσικού τοπίου και αρχιτεκτονημάτων –γιατί ο ίδιος ο Βράχος είναι μνημείο- η Ακρόπολη έγινε μνημείο παγκόσμιας πολιτιστικής κληρονομιάς.

Κι εσείς έρχεστε εδώ τώρα και προσπαθείτε μονίμως να κρυφτείτε, αντί να απαντήσετε. Και, μάλιστα, δεν είναι μόνο αυτές οι παρεμβάσεις. Είναι και η κλίμακα στα Προπύλαια. Είναι μία τεράστια κλίμακα από ό,τι έχει αναφερθεί από τους αρμόδιους για την Ακρόπολη. Επίσης, είναι και τα πλατό που θα φτιαχτούν ανάμεσα στα μνημεία, που θα καλύψουν σχεδόν όλο τον Βράχο ανάμεσα στα μνημεία.

Πρέπει ή δεν πρέπει να ενημερωθεί η UNESCO; Θέτετε ή δεν θέτετε σε κίνδυνο εσείς η ίδια, το Υπουργείο; Δεν είναι κάποιος επιστήμονας. Το ελληνικό κράτος έχει υπογράψει τη σύμβαση. Δεν την έχει υπογράψει κανένας επιστήμονας. Δεν είναι ο ΣΥΡΙΖΑ. Το ελληνικό ICOMOS δεν είναι ο ΣΥΡΙΖΑ.

Το Παρατηρητήριο Παρακολούθησης Παγκόσμιας Κληρονομιάς είναι ο ΣΥΡΙΖΑ, κυρία Υπουργέ; Απαντήστε σ’ αυτά.

Κύριε Πρόεδρε, καταθέτω για τα Πρακτικά αυτά που σας ανέφερα.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τις απαντήσεις σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρία Βουλευτή, προφανώς δεν είστε σε θέση να κατανοήσετε κάποιες απαντήσεις. Δεν σας αδικώ. Δεν ξέρετε τις διαδικασίες. Αναφέρεστε σε σχήματα τα οποία έχετε στο μυαλό σας. Έχετε κάθε δικαίωμα να το κάνετε…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν σας επιτρέπω να μου μιλάτε έτσι! Μιλάμε για την Ακρόπολη. Δεν επιτρέπεται η Υπουργός Πολιτισμού να μιλάει έτσι!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα απαντήσετε για την Ακρόπολη; Αφήστε αυτό το ύφος!

Θα φύγω, αν συνεχίσει έτσι, κύριε Πρόεδρε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):**…όπως έχω κάθε δικαίωμα κι εγώ να σας πω ότι εσείς οι οποίοι σήμερα υπεραμύνεστε τάχα της Ακρόπολης, αφήσατε μία Ακρόπολη εγκαταλελειμμένη, με ατυχήματα. Ούτε καν η αντικεραυνική προστασία δεν ήταν, κυρία Αναγνωστοπούλου, σε κατάσταση τέτοια που να προστατεύσει τους τέσσερις ανθρώπους που τον Μάρτιο του 2019 τραυματίστηκαν εξαιρετικά σοβαρά. Προφανώς -και δεν το απαιτώ- δεν γνωρίζετε ότι για οποιοδήποτε μνημείο αν κάτι πρέπει να γίνει είναι η μελέτη, η εκπόνηση της μελέτης.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν θα την ακούσω, κύριε Πρόεδρε,….

**ΠΡΟΕΔΡΕΥΩΝ (Αθανάσιος Μπούρας):** Κυρία Αναγνωστοπούλου, σας παρακαλώ! Ομιλείτε όπως θέλετε και η Υπουργός ομιλεί όπως αυτή νομίζει. Ακόμη κι αν δεν συμφωνείτε, μην αντιδράτε.

Συνεχίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Προφανώς και δεν έχω την απαίτηση να γνωρίζετε, αναφέρεστε στη δυτική πρόσβαση. Σας είπα, η μελέτη εκπονείται τώρα . Η υποχρέωσή μας, λοιπόν, είναι να εκπονήσουμε τη μελέτη. Εκπονείται η μελέτη. Εσείς προσπαθείτε να πείτε ότι αυτά έχουν γίνει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και κατατίθενται.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Η μελέτη εκπονείται, θα τεθεί υπ’ όψιν της διεθνούς επιστημονικής κοινότητας στο συνέδριο του Νοεμβρίου και στη συνέχεια θα υπάρξει οποιαδήποτε ενημέρωση, εάν κριθεί ότι είναι μείζων παρέμβαση, προς την UNESCO.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν έχει τις προϋποθέσεις…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Μην μου κουνάτε το δάχτυλο με αυτόν τον τρόπο.

Ακούστε να σας πω κάτι. Σας έχω ενημερώσει χιλιάδες φορές από αυτό το Βήμα. Η πρόσβαση της Ακρόπολης, είτε σας αρέσει είτε δεν σας αρέσει, αποτελεί προτεραιότητά μας. Τα έργα της Ακρόπολης βασίζονται σε σαφή επιστημονικά δεδομένα και ακολουθούν τις αρχές του Χάρτη της Βενετίας. Οι παρεμβάσεις περιορίζονται στις απολύτως απαραίτητες και σέβονται το αρχαίο δομικό σύστημα, ενώ παραμένουν σχολαστικά συνεπείς στην αρχή της αναστρεψιμότητας. Σας παραπέμπω στο βίντεο το οποίο έχει αναρτήσει η υπηρεσία Συντήρησης Μνημείων Ακροπόλεως, που τεκμηριώνει αδιάψευστα την αναστρεψιμότητα των διαδρομών.

Για τα έργα που υλοποιούνται στην Ακρόπολη έχουν οργανωθεί μέχρι σήμερα δέκα διεθνή συνέδρια και όπως σας είπα και προηγουμένως, τον Νοέμβριο θα οργανωθεί το ενδέκατο. Στα συνέδρια αυτά εκτίθενται πλήρως οι μελέτες, αποκτούν την αναγκαία δημοσιότητα και από εκεί και πέρα, ανάλογα με την κρίση των ειδικών, τροποποιούνται ή εφαρμόζονται.

Παρά ταύτα εσείς και η παράταξή σας αρνείστε πεισματικά να αποδεχθείτε την αλήθεια και αναλώνεστε σε ένα παιχνίδι εντυπώσεων.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κυρία Αναγνωστοπούλου, σας παρακαλώ. Γιατί έχετε εκνευρισμό;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μα, δεν μπορεί να λέει ό,τι θέλει.

**ΠΡΟΕΔΡΕΥΩΝ (Αθανάσιος Μπούρας):** Σεβαστείτε τη διαδικασία. Εγώ βλέπω την κυρία Υπουργό να απαντά με επιχειρήματα. Δεν τα δέχεστε; Δικαίωμά σας.

Συνεχίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Έσχατο επεισόδιο αυτού που προσπαθείτε να πείτε αποτελεί ο ισχυρισμός σας περί μη τήρησης των δεσμεύσεων που απορρέουν από τη σύμβαση της UNESCO. Δεν μας προκαλεί καμμία εντύπωση ότι η Αντιπολίτευση για μια ακόμα φορά προσπαθεί να κάνει αυτό που γνωρίζει καλύτερα, να δημιουργήσει εντυπώσεις για να περισώσετε δικά σας λάθη και να αμφισβητήσετε το έργο που κάνει το Υπουργείο Πολιτισμού και τα στελέχη του.

Δεν προκαλεί εντύπωση καν το γεγονός ότι στην προσπάθειά σας αυτή μηχανεύεστε ψευδείς ισχυρισμούς περί δήθεν μη τήρησης των προβλεπομένων από την UNESCO υποχρεώσεων της χώρας. Σας κατέθεσα την έγκριση του 2015, την οποία αγνοείτε.

Δεν μπορώ όμως να μην σταθώ και στο γεγονός ότι η κομματική γραμμή της παράταξής σας έχει ξεπεράσει τα όρια της αντιπολιτευτικής κριτικής σε σημείο που ο ΣΥΡΙΖΑ, ο οποίος επί τεσσεράμισι χρόνια δεν έκανε απολύτως τίποτε στον πολιτισμό ούτε και στην Ακρόπολη, στα δύο χρόνια που βρίσκεται στην Αντιπολίτευση αναλώνεται σε ψευδείς ειδήσεις οδηγούμενος σε απελπισμένες ανακοινώσεις με χρήση δικαστικής γλώσσας, διαστρεβλώσεων και συνεχώς fake news.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ο «GUARDIAN» είναι ΣΥΡΙΖΑ, κυρία Υπουργέ;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρία Αναγνωστοπούλου, σε κάθε περίπτωση η Ελλάδα δεν μπορεί να εγκλωβιστεί στην άρνηση, στο μαύρο και στα fake news του ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τι είναι αυτά που λέτε; Έχετε διαλύσει….

**ΠΡΟΕΔΡΕΥΩΝ (Αθανάσιος Μπούρας):** Κυρία Αναγνωστοπούλου, είστε στην Ολομέλεια. Με συγχωρείτε, όταν διαφωνείτε δεν χρειάζεται να αντιδράτε έτσι. Έχετε τις πολιτικές τις δικές σας εσείς, οι πολιτικές της Κυβέρνησης εκφράζονται διά της κυρίας Υπουργού, με επιχειρήματα και με πολλή ευγένεια.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ποια επιχειρήματα; Λέει ψέματα συνεχώς.

**ΠΡΟΕΔΡΕΥΩΝ (Αθανάσιος Μπούρας):** Μην αντιδράτε και μη διακόπτετε τη διαδικασία. Σεβαστείτε, όπως σας σεβάστηκαν. Δεν σας διέκοψε κανένας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρία Αναγνωστοπούλου, να καταλάβετε ότι η Ελλάδα δεν εγκλωβίζεται στην άρνηση, στο μαύρο και στα fake news του ΣΥΡΙΖΑ, ούτε σε λογικές αναχρονιστικές που αδιαφορούν πλήρως για την αξία και τη σημαντικότητα της ανάδειξης και της εξωστρέφειας του ελληνικού πολιτισμού μέσα από έργα και δράσεις που διακατέχονται από καθεστώς νομιμότητας και σύγχρονης αντίληψης. Εξ ου και η τοποθέτησή σας για τη χθεσινή εκδήλωση στο Καλλιμάρμαρο.

Ευχαριστώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγγνώμη, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Δεν έχετε κανένα δικαίωμα. Δεν καταγράφεται τίποτα από όσα λέει η κ. Αναγνωστοπούλου, απολύτως τίποτα.

Προχωράμε στην τελευταία για σήμερα, από είκοσι δύο παρακαλώ –για να το ακούνε όλοι- ερωτήσεις, στη δεύτερη με αριθμό 6113/590/19-4-2021 ερώτηση και αίτηση κατάθεσης εγγράφων των αναφορών-ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας, με θέμα: «Αντί να απομακρυνθεί ο αποτεφρωτήρας επικίνδυνων αποβλήτων υγειονομικών μονάδων δίπλα στον ΧΥΤΑ Άνω Λιοσίων, σχεδιάζεται η πολυετής παραμονή του».

Κύριε Αρσένη, έχετε τον λόγο για την πρωτολογία σας για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πρόκειται για μια γραπτή ερώτηση και αίτηση κατάθεσης εγγράφων που είχε κατατεθεί πριν από δύο μήνες και δύο μήνες τώρα έχει μείνει αναπάντητη και γι’ αυτό κατατέθηκε ως επίκαιρη.

Στις 11 Ιουνίου, την προηγούμενη Παρασκευή, η αρμόδια υπηρεσία του Υπουργείου Περιβάλλοντος και Ενέργειας εξέδωσε την απόφαση έγκρισης περιβαλλοντικών όρων, την ΑΕΠΟ, για την ολοκληρωμένη εγκατάσταση διαχείρισης απορριμμάτων των ΟΕΔΑ Δυτικής Αττικής, τον ΧΥΤΑ Φυλής, νομιμοποιώντας μια τεράστια επέκταση της υφιστάμενης εγκατάστασης που λειτουργεί με απίστευτα μπαλώματα και προχειρότητες, όπως έχουμε καταγγείλει ξανά και ξανά.

Έχω καταθέσει πάνω από δέκα επίκαιρες ερωτήσεις και κάποιες λίγες γραπτές και αιτήσεις κατάθεσης εγγράφων για το ζήτημα.

Ζητάμε να κλείσει ο ΧΥΤΑ Φυλής, αλλά ζητάμε ώσπου να κλείσει, να αποκατασταθεί η νομιμότητα με μια ΑΕΠΟ ενιαία για όλο τον χώρο, όπως προβλέπει και ο νόμος, έτσι κι αλλιώς.

Συμπεριλαμβάνει η ΑΕΠΟ την κατασκευή του νέου ΧΥΤΑ που έχει ήδη ανατεθεί στην κοινοπραξία της εταιρείας «ΗΛΕΚΤΩΡ» και η απόφαση ισχύει για δεκαπέντε έτη από την έκδοσή της.

Τώρα, ενώ παρουσιάζεται ως ενιαία η έγκριση των περιβαλλοντικών όρων, λείπουν τρεις ουσιώδεις και πολύ σημαντικές μονάδες. Αυτές είναι η μονάδα παραγωγής βιοαερίου του «ΗΛΕΚΤΩΡ», τον αποτεφρωτήρα επικίνδυνων αποβλήτων υγειονομικών μονάδων «ΗΛΕΚΤΩΡ» και τη μονάδα ανακύκλωσης επεξεργασίας της εταιρείας «WATT».

Είναι αδιανόητο ότι χρησιμοποιείτε ως δικαιολογία για την εξαίρεση αυτών των τριών μονάδων από την ενιαία αυτή ΑΕΠΟ, την περιβαλλοντική αδειοδότηση, ότι διαχειρίζονται αυτές οι μονάδες από ιδιώτες. Αδιανόητο!

Την ίδια στιγμή, αυτή η ΑΕΠΟ αγνοεί ή υποβαθμίζει συστηματικά ευρήματα από μετρήσεις που δείχνουν σημαντικές υπερβάσεις σε μια σειρά ρυπαντικών παραμέτρων, όπως τις εκθέσεις περιβαλλοντικής παρακολούθησης του ΧΥΤΑ Φυλής, τις εκθέσεις λειτουργίας του ΕΜΑΚ και του αποτεφρωτήρα επικίνδυνων υγειονομικών αποβλήτων, τις εκθέσεις των επιθεωρητών περιβάλλοντος για τα υπόγεια ύδατα που αποκρύπτονται, αλλά έχουν διαρρεύσει στον Τύπο, τις μελέτες του Πανεπιστημίου Αθηνών, τις μελέτες του φορέα διαχείρισης του Θριασίου και τη μη αξιοποίηση των παραδοτέων της επιδημιολογικής έρευνας που έχουν ολοκληρωθεί.

Και είναι άνω ποταμών η δήλωση ότι τα έργα στον ΟΕΔΑ Δυτικής Αττικής ως ήδη κατασκευασμένα και σε λειτουργία εδώ και πολλά έτη δεν μπορούν να μεταβάλουν περαιτέρω τις κοινωνικές και οικονομικές συνήθειες της περιοχής.

Μας λέτε, τελικά, κύριε Υπουργέ, ότι αυτή η περιοχή έχει συνηθίσει να είναι σκουπιδότοπος της Ελλάδας και θα παραμείνει έτσι.

Γι’ αυτό -και κλείνω και ευχαριστώ για την ανοχή- ζητάμε έναν πραγματικό λόγο, όχι αυτόν που είναι ανυπόστατος εντελώς, που εξαιρούνται οι τρεις αυτές μονάδες, αλλά και ο αποτεφρωτήρας υγειονομικών αποβλήτων από την ΑΕΠΟ. Με ποιον τρόπο θα εκτιμηθούν οι σωρευτικές επιπτώσεις στο περιβάλλον της δυτικής Αθήνας από τη λειτουργία όλων αυτών των μονάδων, που λειτουργούν εντός και κοντά στον χώρο του ΧΥΤΑ Φυλής;

Αιτούμαστε τα τέσσερα έγγραφα των έως σήμερα αποφάσεων για την περιβαλλοντική αδειοδότηση μονάδας θερμικής επεξεργασίας επικίνδυνων αποβλήτων υγειονομικών μονάδων, την αρχική απόφαση του ΕΔΣΝΑ, του τότε ΕΣΔΚΝΑ, για την κατασκευή και λειτουργία της εν λόγω μονάδας, του αποτεφρωτήρα, την προγραμματική σύμβαση του ΕΔΣΝΑ με τον Δήμο Φυλής και τη ΔΕΤΕΑΛΑ, τη δημοτική εταιρεία του Δήμου Άνω Λιοσίων, που μνημονεύεται στην απόφαση 124 του 2021, και τις εκθέσεις ελεγκτών των αρμόδιων περιβαλλοντικών υπηρεσιών στην ΕΑΥΜ, από την αρχή της λειτουργίας ως σήμερα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, για άλλη μια φορά μιλάμε για θέματα διαχείρισης αποβλήτων, στη συγκεκριμένη και σήμερα επερώτησή σας για θέματα διαχείρισης επικίνδυνων αποβλήτων υγειονομικών μονάδων. Με ρωτάτε αν περιλαμβάνεται στη μελέτη περιβαλλοντικών επιπτώσεων της οργανωμένης εγκατάστασης διαχείρισης αποβλήτων της δυτικής Αττικής. Η απάντηση είναι ότι περιλαμβάνεται στην ΜΠΕ της οργανωμένης εγκατάστασης. Περιέχεται συγκεκριμένη τεχνική περιγραφή του αποτεφρωτήρα επικίνδυνων αποβλήτων υγειονομικών μονάδων. Λαμβάνεται υπ’ όψιν στην αξιολόγηση των επιπτώσεων των χωροθετούμενων εντός της οργανωμένης εγκατάστασης και διαχείρισης αποβλήτων, όπως και στις προτάσεις για την παρακολούθηση βάσει του προγράμματος παρακολούθησης.

Να σημειωθεί ότι ο αποτεφρωτήρας δεν αποτελεί μέρος της νέας ΑΕΠΟ του έργου «Ολοκληρωμένη εγκατάσταση διαχείρισης», δεδομένου ότι υφίσταται απόφαση έγκρισης περιβαλλοντικών όρων, η οποία έχει κριθεί επαρκής για την αντιμετώπιση των περιβαλλοντικών επιπτώσεων. Από την άλλη πλευρά, βρίσκεται υπό τη διαχείριση, όπως αναφερθήκατε εσείς στον ιδιωτικό φορέα, σχετική σύμβαση με τον Ειδικό Διαβαθμιδικό Σύνδεσμο Νομού Αττικής. Γνωρίζετε, επίσης, ότι ο αποτεφρωτήρας Άνω Λιοσίων είναι ο μοναδικός εν λειτουργία στη χώρα που εξυπηρετεί τις ανάγκες αποτέφρωσης επικίνδυνων αποβλήτων υγειονομικών μονάδων, κάποια εκ των οποίων θα έπρεπε σε αντίθετη περίπτωση να οδηγηθούν στο εξωτερικό. Επισημαίνεται ότι για τα μεικτά επικίνδυνα απόβλητα, καθώς και για άλλα επικίνδυνα απόβλητα υγειονομικών μονάδων, η ενδεδειγμένη λύση για τη διαχείρισή τους είναι η αποτέφρωση.

Με βάση το εθνικό σχέδιο διαχείρισης αποβλήτων η συνολική παραγόμενη ποσότητα επικίνδυνων αποβλήτων υγειονομικών μονάδων ανερχόταν το 2018 σε δεκαέξι χιλιάδες επτακόσιους τόνους, εκ των οποίων τρεις χιλιάδες εννιακόσιοι τόνοι οδηγήθηκαν προς αποτέφρωση στον υπό συζήτηση αποτεφρωτήρα. Επισημαίνεται ότι υφίσταται, όπως είπα και πριν, μία μονάδα αποτέφρωσης, με αποτέλεσμα την αύξηση του κόστους μεταφοράς, που επιτείνεται ιδιαίτερα στις περιπτώσεις υγειονομικών μονάδων που είναι απομακρυσμένες. Και αυτός ο χώρος λειτουργίας είναι μεταξύ των προτεινόμενων μέτρων στο εθνικό σχέδιο διαχείρισης αποβλήτων.

Προβλέπονται και άλλες μονάδες αποτέφρωσης από φορείς διαχείρισης αποβλήτων ή και ιδιώτες, βελτιώνοντας σημαντικά το υφιστάμενο δίκτυο διαχείρισης, με την εξάλειψη της χωροταξικής ανισοκατανομής των υφιστάμενων μονάδων, αξιοποίηση της υφιστάμενης μονάδας καθώς και των νέων μονάδων αποτέφρωσης για επικίνδυνα απόβλητα υγειονομικών μονάδων, για την επεξεργασία αποβλήτων άλλης προέλευσης, ιδίως ληγμένων φαρμάκων από φαρμακοβιομηχανίες και φαρμακαποθήκες, βιομηχανικά απόβλητα, εφόσον η αποτέφρωση αποτελεί ενδεδειγμένη μέθοδο τελικής διάθεσής τους και η επιλεγείσα τεχνολογία αποτέφρωσης είναι κατάλληλη για τα απόβλητα αυτά. Βεβαίως πάντα υπάρχει ο έλεγχος και όλοι οι όροι σε ό,τι αφορά στην προστασία του περιβάλλοντος.

Τα αναφέρω αυτά, γιατί πριν υπάρξει αυτός ο αποτεφρωτήρας για να διαχειρίζεται αυτά τα επικίνδυνα απόβλητα υγειονομικών μονάδων, πού πήγαιναν όλα αυτά; Στα σκουπίδια; Χύμα παντού; Είναι καλύτερη, λοιπόν, αυτή η λύση, αγαπητέ συνάδελφε, από το να υπάρχει ένας οργανωμένος χώρος, υπό έλεγχο και με τήρηση προδιαγραφών και σε ό,τι αφορά στις περιβαλλοντικές επιπτώσεις;

Επειδή όμως έχω ξεπεράσει τον χρόνο μου θα συνεχίσω, και βεβαίως θα σας παραδώσω όλο το υλικό στο οποίο αναφερθήκατε, στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη ο λόγος σε εσάς για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, χαίρομαι που θα παραδώσετε τα έγγραφα που ζητήσαμε. Περιμένουμε να τα δούμε για να τα εξετάσουμε. Η δικαιολογία ότι «από το τίποτα καλύτερα να τα στείλουμε στη Φυλή» δεν μπορεί να συνεχίσει. Πώς να το κάνουμε! Δεν είναι δυνατόν από τη δεκαετία του ’60 αυτός ο τόπος να δέχεται την πλειοψηφία των απορριμμάτων της μισής Ελλάδας, να μιλάμε πλέον για τη μεγαλύτερη χωματερή της Ευρώπης, και να συζητάμε τη συνέχιση αυτού του εγκλήματος. Παρουσιάσατε, θα μου επιτρέψτε, μια ωραιοποιημένη εικόνα. Μιλήσατε για έναν χώρο που λειτουργεί σωστά και που τηρούνται οι προδιαγραφές. Το έχουμε συζητήσει επανειλημμένα, δεν λειτουργούν οι προδιαγραφές.

Έχουμε εκθέσεις οι οποίες αποκρύπτονται. Η έκθεση της «ΑΣΠΡΟΦΟΣ» έμεινε κλεισμένη στα συρτάρια του Δημάρχου Φυλής για δύο χρόνια. Έχουμε τις εκθέσεις των επιθεωρητών περιβάλλοντος για τα υπόγεια ύδατα, τα οποία επίσης θεωρούνται κρατικό μυστικό και δεν δημοσιοποιούνται. Έχουμε εκθέσεις που εκκρεμούν ή που έχουν γίνει στο παρελθόν οι οποίες δεν συμπεριλαμβάνονται, δεν λαμβάνονται υπ’ όψιν στη μελέτη περιβαλλοντικών επιπτώσεων και στην αδειοδότηση για τον πολύ απλό λόγο ότι δεν θα μπορούσε να σταθεί μια μελέτη με αυτές τις επιπτώσεις. Οποιοσδήποτε καθίσει και δει, όπως πολύ σωστά είπε το Ευρωκοινοβούλιο στην απάντηση της Επιτροπής Αναφορών, θα διαπιστώσει ότι πρόκειται για ένα έγκλημα αυτό που γίνεται στο ΧΥΤΑ Φυλής το οποίο θα βασανίζει τρεις γενεές τον τόπο. Το ότι σήμερα διανοούμαστε καν να το διαιωνίσουμε και να το επιδεινώσουμε κιόλας και με την καύση είναι κάτι το απερίγραπτο. Δεν μπορούμε να τοποθετηθούμε καν.

Απλά θα σας καλούσα να πάτε μια βόλτα πραγματικά στις γειτονιές της Πετρούπολης να δείτε πώς είναι το καλοκαίρι η κατάσταση με τη δυσοσμία, όχι κάθε μέρα, αλλά πολύ συχνά. Να δείτε πόσο αβίωτη γίνεται η ζωή των κατοίκων αυτού του τόπου και τότε να έρθετε να συζητήσουμε ξανά.

Από την εκτελεστική απόφαση 2019/2010 της Ευρωπαϊκής Ένωσης της 12ης Νοεμβρίου του 2019, που τίθεται άμεσα σε ισχύ, επιβάλλονται όροι και για τη συχνότητα και επίσης επιβάλλεται μία αυστηρή συχνότητα μετρήσεως των συγκεκριμένων επικίνδυνων για την υγεία και το περιβάλλον δεικτών όσον αφορά στις μονάδες επεξεργασίας υγειονομικών αποβλήτων. Έχουμε την αμμωνία, οξείδια αζώτου, διοξείδια θείου, διοξείδιο του άνθρακα, υδροχλώριο, υδράργυρος, συνολικά πτητικά οξείδια του άνθρακα, αιωρούμενα σωματίδια και πρέπει να συνεχίσει η μέτρηση. Ενώ, επιπλέον, απαιτείται ο αυτοματοποιημένος ή μη αυτοματοποιημένος χειρισμός των αποβλήτων αποτέφρωσης μη επαναχρησιμοποιούμενων στεγανών περιεκτών, εφόσον χρησιμοποιούνται, καθαρισμός και απολύμανση επαναχρησιμοποιήσιμων περιεκτών, εφόσον χρησιμοποιούνται.

Αυτά είναι άμεσα εφαρμοστέα από το 2019. Θέλουμε τις εκθέσεις που τα περιλαμβάνουν. Απαιτούμε όλα αυτά τα στοιχεία για να είναι στα χέρια του λαού της δυτικής Αθήνας και του λαού της δυτικής Αττικής. Διότι λυπάμαι, αλλά ο μόνος αγώνας που μάς αφήνετε αυτήν τη στιγμή να κάνουμε είναι ο δικαστικός. Και θα γίνει ο δικαστικός αγώνας. Θέλουμε όλα αυτά τα στοιχεία για τα δικαστήρια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Ταγαρά, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, είναι αλήθεια, η καθυστέρηση εξεύρεσης λύσης για τη διαχείριση των απορριμμάτων και των επικίνδυνων αποβλήτων υγειονομικών μονάδων σίγουρα οδηγεί σε προβλήματα.

Το έχω πει και άλλες φορές, επειδή έχω την τιμή να απαντώ σε πολλές από τις επερωτήσεις σας γύρω από θέματα που αφορούν στην προστασία του περιβάλλοντος, σχετικά με την καθυστέρηση διαχείρισης διαμέσου οργανωμένων χώρων που πληρούν όλες τις προϋποθέσεις λειτουργίας για τη διαχείρισή τους, λαμβάνοντας υπ’ όψιν όλα τα μέτρα, -όχι εμείς εδώ- δεν λύνουμε το πρόβλημα με το να το διαχειριστούμε από μόνοι μας και χωρίς να γνωρίζουμε τι γίνεται έξω από εμάς χρόνια τώρα.

Υπάρχει τεχνογνωσία, υπάρχει εμπειρία, υπάρχουν τεχνολογίες. Όλα αυτά έχουν λειτουργήσει ήδη στο εξωτερικό και με καθυστέρηση ερχόμαστε και εμείς να εφαρμόσουμε μεθόδους και τεχνολογίες. Και όταν φτάνουμε στο σημείο να υποδείξουμε τη θέση στην οποία θα λειτουργήσει η μονάδα επεξεργασίας, εκεί ξεκινούν και τελειώνουν όλες οι αντιδράσεις, γι’ αυτό και η διαχρονική καθυστέρηση αντιμετώπισης του προβλήματος της διαχείρισης των αποβλήτων. Όμως πρέπει να παίρνουμε αποφάσεις, όπως επιλέγουν έξω -που αποδεδειγμένα στην πράξη είναι λύσεις που ανταποκρίνονται και με σεβασμό στην προστασία για το περιβάλλον- έτσι πρέπει να κάνουμε και εδώ. Να μάθουμε να παίρνουμε αποφάσεις. Η καθυστέρηση δημιουργεί προβλήματα, γι’ αυτό και οι επεκτάσεις στον χώρο που αναφέρεστε και συζητάμε σήμερα.

Πάμε αλλού να οργανώσουμε κάποιον χώρο, πάλι έχουμε αντιδράσεις. Και τι θα γίνει με τη διαχείριση των απορριμμάτων, των αποβλήτων; Θα πάνε πού; Θα τα διώξουμε στο εξωτερικό; Μα, εκείνοι τα διαχειρίζονται μια χαρά. Εμείς από την πλευρά μας καθυστερούμε. Αυτό ως μια γενική παρατήρηση.

Και εκεί στον χώρο που εξελίσσεται είναι γιατί δεν έχουμε βρει εναλλακτικές και πιο ασφαλείς χώρους διαχείρισης. Αυτή είναι η αλήθεια.

Ως προς το τελευταίο, να πάμε μαζί να βρούμε χώρους που να είναι πιο ασφαλείς και από πριν να προβλέψουμε ποιες θα είναι οι προδιαγραφές και να προστατεύσουμε όλοι μαζί το περιβάλλον. Αλλά πρέπει να βρούμε χώρους. Δεν μπορεί να είναι όλα ανεξέλεγκτα.

Συνεχίζοντας, επειδή είναι ο μοναδικός αποτεφρωτήρας, θέλω να σας πω ειδικά για την Αττική ότι σύμφωνα με το Εθνικό Σχέδιο Διαχείρισης Επικίνδυνων Αποβλήτων Υγειονομικών Μονάδων το 42% των επικίνδυνων αποβλήτων αυτών παράγονται στην Περιφέρεια Αττικής. Είναι ο μοναδικός αποτεφρωτήρας, η μοναδική μονάδα και εδώ είναι τα περισσότερα. Θέλουμε και άλλα και αλλού, για να μην μεταφέρονται. Αλλά να τα κάνουμε, να βρούμε χώρους, να συμφωνήσουμε κάπου.

Η άρνηση παντού δημιουργεί προβλήματα, όλα αυτά τα οποία συζητάμε συνεχώς και οι καθυστερήσεις εντείνουν τα προβλήματα. Γι’ αυτό και μοιράζομαι μαζί σας την αγωνία επιτέλους να συμφωνήσουμε όλοι μας, σε όλα τα επίπεδα. Και γνωρίζετε ότι έχω πολλές φορές αναλύσει ότι έχω ζήσει καταστάσεις. Όλοι συμφωνούμε στη διαχείριση, όλοι συμφωνούμε στις μεθόδους ή σχεδόν όλοι. Η θέση που επιλέγεται για να στηθεί η μονάδα για την επεξεργασία δημιουργεί αντιδράσεις, όπου και αν υποδειχθεί. Δεν γίνεται έτσι.

Σε ό,τι αφορά ειδικά για στον αποτεφρωτήρα, είναι ιδιαίτερα κρίσιμης σημασίας για την ορθή περιβαλλοντικά διαχείριση των επικίνδυνων αποβλήτων. Στην πρόσφατα εκδοθείσα ενοποιημένη απόφαση έγκρισης περιβαλλοντικών όρων για την οργανωμένη εγκατάσταση διαχείρισης αποβλήτων της δυτικής Αττικής, επειδή αναφερθήκατε αν λαμβάνεται υπ’ όψιν στην καινούργια ΑΕΠΟ, συνεκτιμώνται οι επιδράσεις από τη διαχείριση και λειτουργία της μονάδας. Είπα, όμως, ότι υπήρχε ήδη απόφαση έγκρισης περιβαλλοντικών όρων για τη συγκεκριμένη μονάδα. Το ότι και αυτή επιδρά και αλληλεπιδρά σε όλες τις δραστηριότητες και εγκαταστάσεις είναι αλήθεια και έχει ληφθεί υπ’ όψιν αυτή η συνεισφορά της συγκεκριμένης μονάδας σε σχέση με όλες τις δραστηριότητες που λειτουργούν στην περιοχή.

Σε ό,τι αφορά, όπως είπα, στο αίτημά σας να έχετε απαντήσεις για όλα τα έγγραφα, έχω εδώ ένα CD μέσα στο οποίο περιλαμβάνονται όλα τα έγγραφα τα οποία ζητάτε και είναι στη διάθεσή σας και θα χαρώ -ειλικρινά το λέω- για όποια πρόταση δημιουργική που δίνει απάντηση και λύση ως προς το πρόβλημα, είμαστε εδώ να τη συζητήσουμε. Λύση θέλουμε που να λύνει το πρόβλημα. Λύση σημαίνει, όμως, επιλογή θέσης, επιλογή τρόπου και στο τέλος εγκατάσταση της δραστηριότητας για να μην είναι όλα χύμα, σκόρπια παντού και συνηθίσουμε στην εικόνα «σκουπίδια παντού».

Όταν πάμε να τα μαζέψουμε σε έναν οργανωμένο χώρο, τότε ξεκινούν οι αντιδράσεις. Είναι οργανωμένος και ελεγχόμενος με όλες τις προδιαγραφές που δεν τις βάζουμε εμείς ξεκομμένοι από τον κόσμο. Τις έχουν βάλει άλλοι πριν από εμάς. Γνωρίζουμε αποδεδειγμένα ότι λειτουργούν. Τις έχουμε επισκεφθεί. Προστατεύουμε το περιβάλλον ακόμη και μέσα στις πόλεις. Έτσι θα είμαστε χρήσιμοι για να δώσουμε απάντηση σε όλα τα ερωτήματα που εσείς βάζετε. Γνωρίζω την ευαισθησία σας. Να είμαστε όμως χρήσιμοι και αποτελεσματικοί στη λύση αυτού του προβλήματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ, για τις αναλυτικές σας απαντήσεις σε πολύ κρίσιμα θέματα. Είστε, όπως πάντα, ουσιαστικός.

Κυρίες και κύριοι συνάδελφοι, ολοκληρώθηκε η συζήτηση των είκοσι δυο επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 15.21΄ λύεται η συνεδρίαση για την Τετάρτη 23 Ιουνίου 2021 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**